
PARTEA ÎNTÂI 


Spre-amiaza vieţii noastre muritoare, 

Ajuns într-o pădure-ntunecoasă, 

Mă rătăcii, pierzând dreapta cărare. 

Nu-i chip să spun, căci prea cumplit mă-nfioară 
gândul ei, 

Ce cruntă mă-mprejmuia, ce-adâncă și stufoasă!. 


DANTE, /nfernul 
Capitolul 1 


Un vultur plutea sus de tot pe cerul senin și geros. 

Prăfuit și obosit de drum, călătorul își desprinse privirea de la 
pasăre, după care trecu peste un zid scund și grosolan și 
rămase apoi nemișcat pentru o clipă, cercetând cu ochi atenţi 
scena dinaintea sa. Lanţul vălurat de creste muntoase 
încununate de zăpezi înconjura castelul, protejându-l, cocoţat pe 
propria-i culme înaltă, iar turnul cu dom al donjonului său 
oglindea cupola mai scundă a turnului închisorii din apropiere. 
Stânci asemenea unor gheare de fier se încleștau de temeliile 
zidurilor lui abrupte și sure. Călătorul nostru îl văzuse și altă 
dată -, cu o zi în urmă, îl întrezărise întâia oară, în amurg, de pe 
un promontoriu pe care-l escaladase la doi kilometri spre apus. 
Părea construit de puterile magice ale unui vrăjitor pe terenul 
acesta imposibil, totuna cu stâncile și ţancurile cu care-și unea 
forțele. 

Ajunsese la ţinta sa... în cele din urmă. După douăsprezece 
luni obositoare de călătorie. Și fusese cu adevărat o călătorie 
lungă, cu drumuri desfundate și rafale biciuind nemilos?. 

Ghemuit, pentru orice eventualitate, și rămânând nemișcat 
după ce-și verificase instinctiv armele, călătorul continuă să 


1 Toate citatele din Dante provin din Divina Comedie, Ed. Minerva, București, 1982, 
traducerea Etta Boeriu. (n. trad.). 
2 Aluzie la „Călătoria magilor”, de T.S. Eliot. (n. trad.). 

privească atent. Orice semn de mișcare. Cât de mic. 

Pe metereze nu era nici ţipenie. Fuioare de zăpadă se 
învârtejeau în vântul tăios. Dar nici urmă de oameni. Locul 
părea pustiu. Așa cum se așteptase din ceea ce citise despre el. 
Totuși, viața îl învățase că cel mai bine era să fie absolut sigur. 
Stătu neclintit. 

Nu se auzea niciun sunet, doar vântul. Apoi... ceva. Un 
zornăit? În stânga lui, în faţă, câteva pietricele se rostogoliră pe 
o pantă stearpă, puţin înclinată. Bărbatul se încordă și se ridică 
puţin, cu capul retras totuși între umeri. Apoi săgeata îl izbi în 
umărul drept, pătrunzând prin pieptarul armurii de corp. 

Se clătină și se strâmbă de durere, ducând mâna la săgeată, 
dar în același timp ridică ochii și scrută cu atenţie stânca înaltă 
de șase-șapte metri, care se afla în faţa castelului și-i slujea 
drept zid exterior natural. În vârful ei apăruse un bărbat în 
tunică roșu-închis, cu garnituri cenușii și pieptar de zale. Purta 
însemne de căpitan. Teasta neacoperită îi era rasă și o cicatrice 
îi brăzda chipul de-a curmezișul. Căpitanul deschise gura într-o 
expresie ce era parţial rânjet, parţial surâs triumfător, 
dezgolindu-și dinţii strâmbi și ciobiţi, cafenii precum pietrele de 
morminte dintr-un cimitir lăsat în paragină. 

Călătorul trase de coada săgeții. Deși vârful cu ghimpi se 
agăţase în armură, abia dacă străpunsese metalul și doar îi 
zgâriase pielea. Îl rupse din săgeată și aruncă bucăţile cât colo. 
Pe când făcea asta, văzu mai bine de o sută de bărbați, în 
uniforme identice, înarmaţi cu halebarde și săbii, înșiruindu-se în 
vârful stâncii de o parte și de alta a căpitanului ras în cap. Feţele 
lor erau ascunse de coifuri cu apărătoare de nas, însă 
blazoanele ce înfățișau un vultur negru îi spuseseră călătorului 
cine erau și știa la ce se putea aștepta din partea lor dacă le 
cădea în mâini. 

Să fi fost oare un semn de bătrâneţe faptul că intrase într-o 
cursă atât de simplă? Își luase însă toate măsurile de precauţie. 

Și totuși, se parea că nu avusese succes. 

Se retrase un pas, pregătindu-se pentru soldaţii ce veneau 
spre el și se răspândeau în evantai pentru a-l înconjura, 
păstrând lungimea halebardelor între ei și ţinta lor. Călătorul 
simţea că, în ciuda superiorității lor numerice, le era teamă de 
el. Reputația îi era bine cunoscută, iar ei aveau de ce să fie 
temători. 

Cercetă cu privirea capetele halebardelor. Erau din cele 
duble: cu tăiș de secure și vârf de suliță. 

Își îndoi braţele și din dreptul încheieturilor îi țâșniră cele două 
pumnale secrete, cenușii și ucigașe. incordându-se, devie prima 
lovitură și o simţi șovăitoare - oare încercau să-l captureze viu? 
Apoi soldaţii începură să-l lovească din toate părțile, căutând să- 
| doboare în genunchi. 

Se răsuci fulgerător și din două mișcări reteză cozile celor mai 
apropiate halebarde. Când capătul uneia zbură prin aer, el 
retrase un pumnal și prinse capătul rupt înainte de a cădea pe 
pământ. Strângând ciotul cozii în pumn, înfipse lama securii în 
pieptul bărbatului dezarmat. 

Ceilalţi se apropiară, iar călătorul se ghemui la timp când un 
curent de aer anunţă mișcarea unei halebarde ce seceră peste 
el, trecându-i la doi centimetri de spinare. Se întoarse cu 
sălbăticie într-acolo și înfipse adânc pumnalul din mâna stângă 
în picioarele atacatorului aflat în faţa sa. Cu un urlet, soldatul se 
prăbuși. 

Călătorul prinse halebarda căzută, care cu numai o clipă mai 
devreme fusese gata să-i pună capăt vieţii și o roti prin văzduh, 
tăind mâinile altui agresor. Acestea se arcuiră prin aer, cu 
degetele îndoite parcă cerșind îndurare, urmate de un penaj de 
sânge ca un curcubeu roșu. 

Asta îi opri pentru o clipă pe soldaţi, însă ei văzuseră lucruri și 
mai rele, iar călătorul se bucură numai de o clipă de respiro 
înainte să-și reia înaintarea. Roti iarăși halebarda și-i lăsă tăișul 
înfipt adânc în beregata unuia care se apropiase decis. O 
abandonă apoi și, din aceeași mișcare, își retrase celălalt 
pumnal, eliberându-și astfel mâinile, care înhăţară un sergent ce 
mânuia o spadă cu lama lată și îi smulse arma, azvârlindu-l într- 
un grup de oameni de-ai săi. Călătorul îi cântări fulgerător 
greutatea în palmă și-și simţi bicepșii încordându-se când o 
prinse cu ambele mâini și o ridică la timp ca să-i spintece coiful 
altui halebardier, care se furișase din spatele lui prin stânga 
sperând să-l ia prin surprindere. 

Spada era bună. Mai potrivită pentru lupta asta decât 
iataganul ușor pe care-l avea la brâu și pe care-l dobândise în 
decursul călătoriei sau decât pumnalele secrete, pentru lupta 
corp la corp. Ele nu-l dezamăgiseră niciodată. 

De acum mai mulţi soldaţi coborau din castel. De câţi oare 

avea să fie nevoie pentru a-l supune pe bărbatul acesta singur? 
Se strânseră în jurul lui, dar el se rotea și sărea, pentru a-i 
deruta. Căută să se elibereze din strânsoarea lor, azvârlindu-se 
peste spinarea unuia, ateriză ghemuit, se încordă, devie lovitura 
unei spade cu apărătoarea metalică de pe încheietura mâinii 
stângi și se întoarse ca să-și înfigă propria spadă între coastele 
atacatorului. 

Pentru ca apoi... un moment de acalmie. De ce? Călătorul se 
opri locului să-și recapete răsuflarea. Fusese o vreme când nu 
era nevoit să-și recapete răsuflarea. Ridică privirea. Soldaţii în 
zale cenușii încă îl încercuiau. 

Dar printre ei, zări brusc un alt bărbat. 

Un alt bărbat. Care mergea printre ei. Neobservat, calm. Un 
tânăr în alb. Era înveșmântat aidoma călătorului, cu aceeași 
glugă pe cap, care cobora în faţă, curbată și ascuţită ca un cioc 
de vultur. Buzele călătorului se întredeschiseră de uimire. Totul 
părea tăcut. Totul părea nemișcat, cu excepţia tânărului în alb 
care mergea. Cu pas egal, calm, netulburat. 

Tânărul părea să treacă printre soldaţi ca un om care ar fi 
mers printr-o porumbiște - ca și cum nu l-ar fi atins sau afectat 
defel. Oare și cataramele curelelor ce-i prindeau echipamentul 
erau la fel cu ale călătorului? Cu aceleași însemne? Însemnele 
ce-i fuseseră arse în conștiință și în viaţă de peste treizeci de ani 
- tot așa cum îi fusese ars, cu mult timp în urmă, inelarul? 

Călătorul clipi scurt și când deschise ochii, viziunea - dacă 
asta fusese - dispăruse, iar zgomotele, mirosurile și pericolul 
reveniseră în jurul lui, apropiindu-se constant, rânduri după 
rânduri de inamici pe care știa că nu-i putea învinge și de care 
nici nu putea scăpa. 

Insă acum nu se simțea cumva la fel de singur. 

Nu avea timp să gândească. Soldaţii se apropiau necontenit, 
temători, dar în același timp furioși. Loviturile se revărsau ca 
ploaia, prea multe ca să se poată feri. Călătorul se luptă cu 
înverșunare, dobori încă cinci soldaţi... zece. Se înfrunta însă cu 
o hidră cu o mie de capete. Un spadasin voinic apăru și abătu 
asupra lui o spadă grea de zece kilograme. Călătorul ridică 
braţul stâng ca să pareze cu apărătoarea, se răsuci și-i dădu 
drumul propriei spade, pentru a se folosi de pumnalul secret din 
mâna dreaptă, însă atacatorul lui fu norocos. Deși deviată de 
apărătoare, lovitura fusese prea puternică și, lunecând spre 

încheietura stângă a călătorului, îi rupse pumnalul secret stâng. 
In aceeași clipă, călătorul, dezechilibrat, se poticni de o piatră și- 
și scrânti glezna. Nu se putu opri din cădere și ajunse cu fața în 
jos pe pământul pietros. Și rămase întins acolo. 

Cercul de soldaţi se strânse, păstrând o lungime de halebardă 
depărtare între ei și prada lor, încă încordaţi, încă temători, încă 
necutezând să fie triumfători. Vârfurile sulițelor îi atingeau 
spinarea. O singură mișcare și avea să fie mort. 

lar el nu era pregătit pentru așa ceva, deocamdată. 

Tălpi de cizme scrâșniră pe pietricele. Se apropia cineva. 
Călătorul întoarse puţin capul și-l zări pe căpitanul cu ţeasta 
rasă, care se opri lângă el. Cicatricea i se zărea albă pe faţă. Se 
aplecă îndeajuns de mult pentru a-și face simțită duhoarea 
respirației. 

Căpitanul trase pe spate gluga călătorului, doar atât cât să-i 
poată vedea chipul. Rânji când așteptarea i se confirmă. 

— Ah, a sosit Mentorul. Ezio Auditore da Firenze. Te așteptam 
- așa cum ţi-ai dat seama fără doar și poate. Cred că a fost o 
adevărată surpriză pentru tine, să vezi în mâinile noastre 
vechea fortăreață a Frăției tale. Dar era inevitabil să se întâmple 
așa. În ciuda eforturilor tale, noi suntem sortiţi să învingem. 

Se îndreptă, se întoarse către soldaţii care-l înconjurau pe 
Ezio, vreo două sute acum, și ordonă lătrat: 

— Duceţi-l în celula din turn. Mai întâi însă, încătușatți-i 
mâinile, și cât mai strâns. 

Il traseră pe Ezio în picioare, după care, în grabă, cu gesturi 
nervoase, îl legară. 

— E un drum scurt, apoi multe trepte, zise căpitanul. După 
care ar fi mai bine să te rogi. Mâine dimineaţă te vom spânzura. 

Deasupra lor în văzduh, vulturul își continua căutarea prăzii. 
Nimeni nu avea ochi pentru el. Pentru frumusețea lui. Pentru 
libertatea lui. 


Capitolul 2 


Vulturul încă da roată pe cer. Cerul era albastru-alburiu, 
decolorat de soare, deși acesta coborâse între timp. Pasărea de 
pradă era o siluetă întunecată, care se rotea întruna, dar 

mânată de un ţel. Umbra îi cădea pe stâncile sterpe aflate mult 
dedesubt, care o zdrenţuiau când le traversa. 

Ezio privea prin ferestruica îngustă - practic o spintecătură în 
piatra groasă - cu ochii la fel de neobosiţi ca mișcările păsării. Și 
gândurile îi erau agitate. Oare bătuse o cale atât de lungă, și 
atâta timp, doar pentru ca totul să se încheie așa? 

Încleștă pumnii și mușchii lui simţiră absența pumnalelor 
secrete, care-l slujiseră mult timp. 

Ştia totuși unde-i depozitaseră armele, după ce-l încercuiseră, 
îl prinseseră și-l aduseseră aici. Un surâs îi flutură pe buze. 
Soldații aceia, vechii inamici... ce surprinși fuseseră că un leu 
așa bătrân avea încă atâta putere. 

lar el cunoștea castelul. Din desene și din planuri. Le studiase 
atât de bine, încât îi erau aproape întipărite în minte. 

Se afla într-o celulă în unul dintre cele mai înalte turnuri ale 
măreţei fortărețe Masyaf, citadela care fusese cândva sediul 
Asasinilor, de mult abandonată și acum căzută în mâinile 
templierilor. lar Ezio era singur, neînarmat, flămând și însetat, 
cu straiele murdare și rupte, așteptând din clipă în clipă pașii 
călăilor. Nu intenţiona totuși să cedeze fără luptă. Ştia de ce se 
aflau templierii aici și trebuia să-i oprească. 

lar ei nu-l omorâseră, deocamdată. ; 

Rămase cu ochii pironiți asupra vulturului. li putea distinge 
fiecare pană, fiecare fulg, coada deschisă în evantai și presărată 
cu stropi negru-cafenii și albi, ca propria lui barbă. Vârfurile de 
un alb imaculat ale aripilor. 

Căzu pe gânduri. Refăcu în minte traseul care-l adusese aici... 
în momentul acesta. 

Alte turnuri, alte metereze. Precum cele din Viana, de unde-l 
azvârlise pe Cesare Borgia spre moarte. Fusese Anul Domnului 
1507. Cât trecuse de atunci? Patru ani. La fel de bine puteau să 
fi fost patru veacuri, într-atât i se părea de îndepărtat momentul 
acela. Între timp apăruseră și dispăruseră mulţi ticăloși ce 
doreau să ajungă stăpânii lumii, ce căutau Misterul, ce căutau 
Puterea, iar pentru el, care acum căzuse în cele din urmă 
prizonier, lupta de a-i opri nu contenise. 

Lupta... Întreaga lui viaţă. 

Vulturul își întrerupse brusc ocolurile egale pe care le 
descrisese pe cer și zborul îi păru mai strâns. Ezio îl privi și știu 
că-și localizase prada, iar acum se concentra asupra ei. Oare ce 

forme de viaţă puteau supravieţui pe solul arid? Sătucul ce 
întreținea castelul, ghemuit, pricăjit și nefericit, în umbra sa, ar 
fi avut totuși animale domestice, ba chiar și un petic de pământ 
cultivat undeva în apropiere. O capră, poate, acolo jos, prin 
vălmășagul de bolovani suri ce presărau dealurile joase din jur; 
fie una tânără, prea neexperimentată, fie una bătrână, prea 
obosită, sau una care fusese rănită. Vulturul trecu prin fața 
soarelui și, pentru o clipă, silueta îi fu estompată de lumina 
incandescentă; apoi, micșorându-și cercul descris pe cer, 
rămase plutind pe loc în vasta arenă albastră, încordat, înainte 
de a se năpusti în picaj, ca un trăsnet, după care dispăru din 
vedere. 

Ezio se întoarse cu spatele la fereastră și privi în jurul celulei. 
Un pat din lemn întunecat și tare, doar scânduri, fără așternut, 
un taburet și o masă. Pe perete nu atârna niciun crucifix, iar în 
rest nimic - numai lingura și castronul simplu din tablă, cu 
terciul pe care i-l dăduseră și pe care încă nu-l gustase. Și o 
cană din lemn plină cu apă, din care, de asemenea, nu băuse. In 
ciuda foamei și a setei, Ezio se temea de droguri ce l-ar fi putut 
slăbi, făcându-l nevolnic atunci când avea să sosească 
momentul. Şi era într-adevăr perfect posibil ca templierii să-i fi 
pus ceva în mâncare și băutură. 

Se plimbă prin celula strâmtă, dar pereţii din piatră grosolană 
nu-i ofereau nici alinare, nici speranţă. Aici nu exista absolut 
nimic de care să se poată folosi pentru a evada. Oftă. Existau și 
alți Asasini, alţii din Frăţie care știau despre misiunea lui, ba 
chiar care doriseră să-l însoţească în ciuda insistenţei sale de a 
călători singur. Poate că aveau să-l caute, dacă nu primeau nicio 
veste de la el. Dar poate că atunci avea să fie prea târziu. 

Întrebarea era cât de multe știau deja templierii? Cât din 
secret aveau deja în posesia lor? 

e 

Căutarea lui, care se oprise acum, atât de brusc, chiar în clipa 
împlinirii ei, începuse la scurtă vreme după întoarcerea sa la 
Roma, unde își luase rămas-bun de la tovarășii lui, Leonardo da 
Vinci și Niccolò Machiavelli, în ziua când împlinise patruzeci și 
opt de ani, de solstițiul verii, cu patru ani în urmă. Niccolò urma 
să revină la Florenţa, iar Leonardo la Milano. Leonardo îi spusese 
că va accepta oferta insistentă de patronaj atât de necesar din 
partea lui Francisc, moștenitorul tronului Franței, alături de o 


VP-9 


reședință în Amboise, pe fluviul Loara. Cel puţin, asta 
dezvăluiseră scrisorile pe care i le expediase. 

Ezio surâse amintindu-și de prietenul său, Leonardo, a cărui 
minte clocotea întruna de idei noi, deși de fiecare dată îi trebuia 
cam mult timp să se ocupe de ele. Se gândi cu jale la pumnalul 
secret ce fusese rupt în ambuscada templierilor. Leonardo - cât 
de mult îi lipsea! - era singurul în care ar fi avut încredere că 
putea să-l repare. Cel puţin îi trimisese schiţele pe care le făcuse 
pentru un nou dispozitiv, pe care-l numise „parașută”. Ezio îl 
construise în Roma și acum era împachetat în ranița lui, dar se 
îndoia că templierii aveau să înțeleagă ce era. Avea să-l 
folosească așa cum se cuvenea de îndată ce i se ivea ocazia. 

Dacă i se ivea ocazia. 

Asasinul se oțeli împotriva gândurilor acelea negre. 

Totuși, nu putea face absolut nimic, nu exista nicio cale de 
evadare, până când aveau ei să vină și să-l ducă la 
spânzurătoare. Trebuia să-și întocmească planuri pentru ce să 
facă atunci. Bănuia că, așa cum se petrecuse de atâtea ori în 
trecut, avea să fie silit să improvizeze. Între timp trebuia să 
încerce să-și odihnească trupul. Era încă în formă și avusese 
grijă să se menţină prin antrenamente înainte de plecarea în 
călătorie, iar drumul în sine îl călise. Era totuși bucuros - chiar și 
în circumstanțele acestea - de ocazia de a se odihni după lupta 
purtată în faţa castelului. 

e 

Totul începuse cu o scrisoare. 

Sub ochii binevoitori ai papei lulius al II-lea, care-l ajutase să 
distrugă familia Borgia, Ezio reclădise și restructurase Frăția 
Asasinilor din Roma, și-i stabilise tot acolo și sediul. 

Pentru o vreme cel puţin, templierii nu mai dăduseră niciun 
semn și Ezio lăsase conducerea operațiunilor în mâinile capabile 
ale surorii sale Claudia. Totuși, Asasinii rămăseseră vigilenți. Ei 
știau că templierii se vor regrupa în secret altundeva, de neoprit 
în căutarea instrumentelor cu care ar fi putut controla într-un 
final lumea, potrivit ţelurilor lor sumbre. 

Pentru moment fuseseră învinși, dar nu pieriseră. 

Ezio se simţise satisfăcut și liniștit... după care își împărtășise 
taina cu Machiavelli și cu Leonardo: Mărul Edenului, care căzuse 
în grija sa, și care cauzase atâta rău și moarte în bătălia pentru 
posesia lui, era ascuns în criptele adânci de sub Biserica San 

Nicola in Carcere, într-o odăiţă secretă și sigilată, al cărei loc îl 
însemnase doar cu simbolurile sacre ale Frăției - pe care numai 
un Asasin să le poată discerne, cu atât mai puţin să le poată 
descifra. Cea mai importantă piesă din Eden era tăinuită acum 
în siguranță de ghearele ambiţioase ale templierilor, pentru 
totdeauna... așa spera Ezio. 

După dezastrul abătut asupra Frăției de familia Borgia, 
fuseseră multe de reparat și multe de ordonat, iar Ezio se 
dedicase acelei sarcini, fără să se plângă, deși iubea mai mult 
acţiunile sub cerul liber, decât examinarea hârțoagelor din 
arhive prăfuite. Aceea era o îndeletnicire mai potrivită pentru 
Giulio, secretarul răposatului său tată, ori pentru Machiavelli, 
care avea înclinare spre studiu; însă Machiavelli era ocupat în 
prezent cu conducerea milițiilor din Florenţa, iar Giulio murise 
de mult. 

Cu toate acestea, reflecta Ezio, dacă nu s-ar fi împovărat cu 
responsabilitatea unei sarcini plictisitoare la culme pentru el, 
poate că n-ar fi găsit niciodată scrisoarea. lar dacă ar fi găsit-o 
altcineva, era foarte posibil ca acela să nu-i fi ghicit importanţa. 

Scrisoarea, pe care o descoperise într-o tașcă din piele, 
scorojită și fragilă de veche ce era, fusese trimisă de tatăl lui 
Ezio, Giovanni, către propriul său frate Mario, cel care-l învățase 
pe Ezio arta războiului și-l inițiase în Frăţie cu trei decenii în 
urmă. Mario... Ezio se înfioră, amintindu-și. Mario murise sub 
mâinile crude și lașe ale lui Cesare Borgia, după bătălia de la 
Monteriggione. 

Mario fusese de mult răzbunat, totuși scrisoarea descoperită 
de Ezio deschisese un nou capitol, iar conţinutul ei îi oferise 
șansa unei noi misiuni. El o găsise în 1509, când tocmai 
împlinise cincizeci de ani; știa prea bine că șansa unei misiuni 
noi li se ivea rar celor de vârsta lui. În plus, scrisoarea îi oferise 
speranţa și provocarea de a închide odată pentru totdeauna 
porțile oportunității pentru templieri. 


Palazzo Auditore 
Firenze 
iv febbraio MCDLVIII 


Dragă frate, 

Forțele potrivnice nouă își sporesc rândurile, iar în 
Roma un bărbat a preluat comanda inamicilor noștri, 
care sunt probabil puterea cea mai mare pe care tu și 
cu mine va trebui s-o înfruntăm vreodată. Din acest 
motiv, îti transmit, sub pecetea celei mai desăvârșite 
taine, următoarea înştiinţare. Dacă soarta mă va 
răpune, asigură-te - cu pretul vieții tale dacă va fi 
nevoie - ca ea să nu cadă niciodată în mâinile 
dușmanilor noștri. 

Așa cum bine știi, în Siria există castelul Masyaf, 
care a fost cândva sediul Frăției noastre. Acolo, cu mai 
bine de două veacuri în urmă, Mentorul nostru de 
atunci, Altair Ibn-La'Ahad, cel mai de seamă din 
Ordinul nostru, a întemeiat o bibliotecă, adânc sub 
fortăreață. 

Nu voi adăuga mai multe acum. Discreţia dictează 
ca tot ceea ce trebuie să-ți mai comunic în această 
privință să fie transmis prin viu grai și niciodată 
încredințat hârtiei. 

Aceasta este o căutare pe care aș fi tânjit s-o fi 
întreprins eu însumi, dar de acum nu mai este vreme 
pentru așa ceva. Dușmanul ne împresoară și nu avem 
timp decât să-i răspundem prin luptă. 


Fratele tău, 
Giovanni Auditore 


Scrisoarea era însoţită de încă o foaie de hârtie - un fragment 
incitant, care fusese scris în mod cert de mâna tatălui său, dar 
care, în mod la fel de cert, nu-i aparţinea. Era traducerea unui 
document mult mai vechi, care exista de asemenea acolo, pe un 
pergament ce semăna perfect cu paginile originale ale 
Codexului, descoperit de Ezio și de tovarășii lui cu aproape 
treizeci de ani în urmă. 


De acum am petrecut cu obiectul multe zile. Sau au 
fost săptămâni? Luni? La răstimpuri, ceilalți sosesc și- 
mi aduc hrană sau incearcă să mă distrugă: cu toate 
că în adâncul inimii știu că ar trebui să mă îndepărtez 
de aceste studii întunecate, îmi vine tot mai greu să- 

mi reiau sarcinile obișnuite. Malik m-a susținut, însă 
glasul său a început să revină la vechiul tăiș. Totuși, 
munca mea trebui să continue. Acest Măr al Edenului 
trebuie înțeles. Funcționarea lui este simplă. Ba chiar 
elementară. Dominare. Control. Însă procesul în sine... 
metodele și mijloacele pe care le folosește... ACESTEA 
sunt fascinante. Este întruparea ispitei. Celor supuși 
strălucirii sale li se promite tot ce-și doresc. Și cere în 
schimb un singur lucru: obediență completă și totală. 
Și cine poate refuza cu adevărat? Imi amintesc 
propriul meu moment de slăbiciune, când m-am 
înfruntat cu Al Mualim, Mentorul meu, iar încrederea 
mi-a fost zdruncinată de cuvintele lui. EI, care-mi 
fusese ca un tată, se dovedea acum cel mai mare 
inamic al meu. O singură și efemeră pâlpâire de 
îndoială a fost tot ce i-a trebuit ca să mi se strecoare în 
minte. Dar eu i-am înfrânt spectrele, mi-am regăsit 
încrederea și l-am trimis de pe această lume. M-am 
eliberat de sub controlul lui. Acum însă mă întreb, să 
fie oare adevărat? Fiindcă, iată-mă... disperat să 
înțeleg tocmai obiectul pe care intenționasem să-l 
distrug. Simt că el este mai mult decât o simplă armă, 
o unealtă pentru manipularea minților oamenilor. Sau 
nu? Poate că nu face altceva decât să-și urmeze 
menirea: să-mi arate ce doresc cel mai mult. 
Cunoașterea... Mereu aproape perceptibilă. Imediat 
dincolo de posibilitatea de a o atinge. Ademenitoare. 
Promițătoare. Ispititoare... 


Manuscrisul vechi se termina aici, pentru că restul se pierduse 
și într-adevăr pergamentul era atât de fragil, atât de sfărâmicios 
din cauza vechimii, încât marginile i se preschimbau în colb 
dacă le atingea. 

Ezio nu înţelesese prea multe, totuși o parte din cele citite îi 
era atât de familiară, încât simţea că, la amintirea ei, îl furnica 
până și scalpul. lar asta se întâmpla din nou acum, când își 
reamintea totul în celula lui, în turnul-temniţă din Masyaf, 
privind apusul soarelui în ziua ce putea fi ultima din viaţa sa. 

Își amintea perfect manuscrisul vechi. Mai mult ca orice, el îl 
determinase să călătorească spre est, spre Masyaf. 

Întunericul pogori iute. Cerul era albastru-cobalt. Stelele îl 
presărau deja. 

Fără motiv, gândurile lui Ezio reveniră la tânărul în alb. Cel pe 
care i se păruse că-l văzuse în clipa de acalmie a luptei. Cel care 
se ivise și dispăruse atât de misterios, ca o viziune, dar care, 
cumva, fusese real și care, cumva, comunicase cu el. 


Capitolul 3 


Pregătirile pentru călătorie îi ocupaseră lui Ezio tot restul 
anului, ba chiar și parte din anul următor. Plecase în nord, la 
Florenţa, și stătuse de vorbă cu Machiavelli, însă nu-i spusese 
tot ce știa. În Ostia, îl vizitase pe Bartolomeo d'Alviano, care se 
rotunjise de prea multă mâncare și vin bun, dar care era la fel 
de feroce ca întotdeauna, deși era cap de familie. El și 
Pantasilea aveau trei fii și, cu o lună în urmă, căpătaseră și o 
fiică. Ce-i spusese Bartolomeo? 

— E timpul s-o faci și tu, Ezio! Niciunul dintre noi nu mai 
întinerește. 

Ezio zâmbise. Barto era mai norocos decât își dădea seama. 

Regretase că nu mai avea timp să meargă la Milano, mai în 
nord, dar avusese grijă de armele sale - pumnalele, pistolul și 
apărătoarea - și oricum nu avea vreme să-l ispitească pe 
Leonardo să găsească mai multe feluri de a le perfecționa. Ba 
chiar, Leonardo însuși îi spusese, după ce le verificase ultima 
dată, cu un an în urmă, că de acum nu se mai putea îmbunătăţi 
nimic la ele. 

Asta rămânea de văzut cu prima ocazie când aveau să fie 
puse la încercare. 

Machiavelli îi dăduse și alte vești în Florenţa, un oraș în care 
Ezio continua să umble cu tristețe, într-atât de încărcat era de 
amintirile familiei lui pierdute și ale moștenirii devastate. Și ale 
iubirii sale pierdute, de asemenea - prima și, se gândea el, 
poate unica iubire adevărată a vieţii lui -, Cristina Calfucci. 
Doisprezece ani... era cu adevărat posibil să fi trecut atâta de 
când ea murise în mâinile fanaticilor lui Savonarola? lar acum, 
altă moarte. Machiavelli i-o anunţase șovăielnic. Tocmai murise 
perfida Caterina Sforza, care amărâse viaţa lui Ezio tot atât pe 


VP - 14 


cât i-o binecuvântase Cristina - la patruzeci și șase de ani, o 
femeie îmbătrânită și slăbită, uitată de toţi și săracă, ale cărei 
vitalitate și încredere în sine pieriseră de mult. 

De-a lungul vieţii, Ezio începuse să creadă că tovarășul cel 
mai bun pe care-l va avea vreodată va fi el însuși. 

Nu avusese însă vreme pentru jelit sau meditat. Lunile 
trecuseră ca gândul și în scurt timp sosise Crăciunul și mai erau 
destule de făcut. 

Într-un final, la începutul noului an, de sărbătoarea Sfântului 
Ilarie de Poitiers, terminase pregătirile și stabilise o zi pentru 
plecarea din Roma, prin Napoli, spre portul Bari din sud, cu o 
escortă organizată de Bartolomeo, care avea să-l însoțească. 

lar în Bari avea să se îmbarce pe o corabie. 


Capitolul 4 


— Domnul să te apere, frate, îi spuse Claudia în ultima lui 
dimineaţă petrecută în Roma. 

Amândoi se treziseră cu mult înaintea zorilor. Ezio avea să 
plece la prima geană de lumină. 

— Va trebui să te ocupi de toate aici în absenţa mea. 

— Te îndoiești de mine? 

— Nu, de acum nu mă mai îndoiesc. Tot nu m-ai iertat pentru 
ce a fost în trecut? 

Claudia surâse. 

— În Africa există o lighioană uriașă numită „elefant”. Se 
spune că elefantul nu uită niciodată. La fel nu uită nici femeile. 
Nu te-ngrijora însă, Ezio. Mă voi ocupa de toate aici până te vei 
întoarce. 

— Sau până vom avea nevoie de un Mentor nou. 

Claudia nu-i răspunse și chipul i se adumbri. 

— Misiunea aceasta..., rosti ea. De ce te duci singur? De ce 
vorbești atât de puţin despre importanţa ei? 

— „Cel care călătorește singur călătorește mai iute”, cită Ezio 
un proverb în locul unui răspuns. Cât despre amănunte, am 
lăsat hârtiile tatii în grija ta. Deschide-le dacă nu mă voi 
întoarce. Și ţi-am spus despre Masyaf tot ce trebuie să știi. 

— Giovanni a fost și tatăl meu. 

— Dar mi-a încredințat mie această responsabilitate. 

— Tu ţi-ai asumat-o, frate. 

— Eu sunt Mentorul, rosti el simplu. Este responsabilitatea 
mea. 

Ea îl privi pătrunzător. 

— Atunci să călătorești cu bine și în siguranţă. Scrie-mi. 

— O voi face. În tot cazul nu trebuie să te îngrijorezi în 
legătură cu soarta mea pe drumul până la Bari. Barto mă va- 
nsoţi până acolo. 

Ea continua să pară îngrijorată. Ezio se simţi mișcat că femeia 
dură în care se transformase sora lui de-a lungul timpului îi mai 
păstra totuși afecțiune. Călătoria sa pe uscat avea să-l poarte 
prin teritoriile din sudul Italiei, care erau stăpânite de Regatul 
Aragonului. Însă regele Ferdinand nu-și uitase datoria faţă de 
Ezio. 

— Dacă-mi doresc lupte, îi spuse el citindu-i gândurile, nu voi 
avea parte de așa ceva până nu ridicăm pânzele. lar ruta 
noastră suie prea mult în nord ca să ne temem de piraţii berberi. 
După Corfu, ne vom ţine pe lângă coasta Greciei. 

— Mă neliniștește mai mult întrebarea dacă vei reuși să 
termini misiunea pentru care pornești la drum. Nu neapărat 
soarta ta... 

— Chiar așa? Atunci îți mulțumesc pentru asta. 

Claudia surâse larg. 

— Ştii bine ce vreau să spun. Din câte ai zis, și Santa Veronica 
mi-e martoră că mi-ai zis tare puţine, rezultatul acestei misiuni 
este important pentru noi. 

— Acesta este și motivul pentru care plec neîntârziat, înainte 
ca templierii să-și poată recâștiga puterea. 

— Să preiei iniţiativa? 

— Chiar așa. 

Ea îi prinse chipul în palme și Ezio o privi pentru ultima dată. 
La patruzeci și nouă de ani continua să fie o femeie remarcabil 
de frumoasă, cu părul încă negru ca pana corbului și cu fire 
pătimașă, neîmblânzită. Uneori regreta că sora lui nu-și găsise 
alt bărbat după moartea soțului ei, însă era devotată copiilor și 
muncii pe care o depunea, și nu ascundea că-i place să trăiască 
în Roma care, sub papa lulius, redevenise un oraș sofisticat și o 
Mecca a artelor și a religiei. 

Se îmbrăţișară, apoi Ezio încălecă, în fruntea micii cavalcade 

care-l însoțea - cincisprezece călăreți înarmaţi conduși de Barto, 
deja în șa, cu armăsarul lui masiv lovind nervos cu copita în 
colb, nerăbdător să plece, și o căruță care să le transporte 
proviziile. Pentru el însuși, Ezio nu avea nevoie decât de ceea ce 
purta în doi săculeţi din piele neagră atârnaţi de șa. 

— O să-mi caut hrana pe drum, îi zise el Claudiei. 

— Te pricepi la asta, zâmbi ea. 

Ridicând braţul după ce se suise pe cal, Ezio îi dădu pinteni și, 
urmat de Barto, porni pe malul estic al râului, îndepărtându-se 
de sediul Asasinilor de pe insula Tibru, spre porţile orașului și 
drumul lung spre sud. 

e 

Avură nevoie de cincisprezece zile să ajungă la Bari, iar după 
ce sosiră acolo, Ezio își luă rămas-bun în grabă de la vechiul lui 
prieten, ca să nu scape prima maree prielnică. Se îmbarcă pe o 
corabie din flota comercială turcă condusă de Piri Reis și familia 
sa. După ce se instală în cabina de la pupa dhow-ului mare, cu o 
singură velă triunghiulară, numit Anaan - o corabie de marfă pe 
care era singurul pasager -, Ezio profită de ocazie și-și verifică - 
din nou - echipamentele pe care le luase cu el. Două pumnale 
secrete, câte unul pentru fiecare încheietură, apărătoarea 
pentru antebraţul stâng, cu care să pareze loviturile de sabie, și 
pistolul cu arc pe care i-l construise Leonardo așa cum îi 
construise și toate celelalte arme speciale ale lui, după desene 
străvechi din paginile Codexului Asasinilor. 

Ezio nu avea multe bagaje pentru drum. De altfel se aștepta 
să găsească Masyaf părăsit - asta dacă reușea să ajungă până 
acolo. In același timp recunoștea că-l nelinișteau informaţiile 
foarte puţine ale Asasinilor despre mișcările templierilor în 
perioada actuală de pace aparentă, sau, cel puţin, relativă pace. 

In privinţa celei de-a doua etape a călătoriei sale, care avea 
să-l ducă la Corfu, știa că nu avea motive de teamă. Piri Reis era 
un comandant renumit printre otomani și fusese el însuși pirat în 
trecut, așa că oamenii lui știau cum să-i abordeze pe corsari, 
dacă simpla menționare a numelui lui Piri nu-i ţinea la 
depărtare. Ezio se întrebă dacă-l va întâlni într-o bună zi pe 
faimosul amiral. Dacă avea să se întâmple așa, spera că Piri, 
deloc cunoscut pentru o natură blajină, uitase episodul în care 
Frăția fusese nevoită să „împrumute” de la el câteva dintre 
preţioasele lui hărți. 

Otomanii stăpâneau acum Grecia și mare parte din răsăritul 
Europei; de fapt, teritoriile lor aproape că le atingeau pe ale 
Veneţiei în apus. Nu toţi erau încântați de situaţie și nici de 
prezenţa atâtor turci în Europa, totuși Veneţia, după o 
confruntare, continuase să poarte negoț cu vecinul musulman, 
iar La Serenissima păstrase stăpânirea insulelor Corfu, Creta și 
Cipru. Ezio nu credea că situaţia aceea va dăinui - otomanii 
înaintaseră deja spre Cipru fără gânduri de prietenie -, dar 
pentru moment pacea se menținea și sultanul Baiazid era prea 
ocupat de neînțelegerile din interiorul familiei sale pentru a 
stârni conflicte în vest. 

Corabia cu catarg gros și vela uriașă din pânză albă spinteca 
apa mai degrabă ca un paloș, decât ca un cuţit și, în ciuda 
vântului potrivnic din față, drumul de-a curmezișul Mării 
Adriatice dură numai cinci zile. 

După ce fu primit de guvernatorul insulei Corfu, un italian 
durduliu pe nume Franco, căruia îi plăcea să fie numit Spiridon, 
după sfântul ocrotitor local, și care abandonase de mult politica 
în favoarea unei vieţi de huzur, Ezio stătu de vorbă cu căpitanul 
vasului său. Se aflau pe balconul din faţă al vilei guvernatorului, 
de pe care se zărea, peste palmieri, panorama portului cuibărit 
sub cerul ca o catifea albastră. In schimbul altei pungi de soldi 
venețieni, Ezio își asigură drumul mai departe, până la Atena. 

— Aceea este destinaţia noastră, îi zise căpitanul, și vom 
urma linia coastei. Am mai făcut drumul ăsta de douăzeci de ori 
și nu vor fi nici probleme, nici pericole. lar de acolo îţi va fi ușor 
să te îmbarci spre Creta, ba chiar spre Cipru. În Atena, îţi voi 
face de altfel cunoștință cu cumnatul meu Ma'Mun, care-i agent 
de expediţii și va avea grijă de tine. 

— ţi rămân recunoscător, spuse Ezio. 

Spera ca încrederea căpitanului să se dovedească întemeiată. 
Anaan încărca un transport important de mirodenii spre Atena și 
Ezio își amintea destule din zilele copilăriei sale, când tatăl lui 
fusese unul dintre principalii bancheri ai Florenței, pentru a ști 
că încărcătura aceea făcea din vas o ţintă atrăgătoare pentru 
orice pirat, indiferent de teama pe care o putea stârni numele 
lui Piri Reis. Dacă te lupţi pe o corabie, trebuie să te poţi mișca 
iute și neîmpovărat. 

e 


În dimineața următoare, căută un armurier în oraș și cumpără 

un iatagan bine călit, pentru care se târgui până ajunse la numai 
o sută de soldi. 

„Ca simplă asigurare”, își spuse Ezio în gând. 

După încă o zi, în zori, fluxul fu destul de înalt ca să poată 
începe călătoria, astfel încât profitară de el și de vântul puternic 
dinspre nord, care le umflă vela imediat. Porniră spre sud, 
păstrând coasta la doi kilometri în babord. Soarele scânteia pe 
valurile albastre ca oţelul și vântul cald le mângâia părul. Doar 
Ezio era singurul care nu se putea relaxa cu adevărat. 

Atacul avu loc imediat ce ajunseră în sudul insulei Zakynthos. 
Pentru a profita din plin de vânt, corabia avansase spre larg, 
unde apa era mai întunecată și cu valuri mai agitate. Soarele 
cobora spre orizontul vestic și trebuia să mijești serios ochii ca 
să poţi distinge ceva acolo. Matrozii aruncară un loch peste 
tribord ca să măsoare viteza și Ezio îi privi. 

N-ar fi putut spune ce anume îi atrăsese atenţia. Poate vreun 
pescăruș, care fulgera în lungul bordului vasului. Dar nu era o 
pasăre. Era o velă. Două vele. Două galere cu pânze, care 
veneau spre ei la adăpostul strălucirii soarelui și care-i luaseră 
prin surprindere, astfel că ajunseseră deja la o aruncătură de 
băț. Piraţii se loviră de copastia lui Anaan, aproape înainte ca 
echipajul să-și fi luat armele și să-și fi ocupat posturile de luptă. 
Azvărliră apoi peste copastii funii cu gheare de oțel la capăt și în 
scurt timp se căţărau la bord, în vreme ce Ezio alergă la pupa să 
se înarmeze. Din fericire, avea deja iataganul la brâu și-l supuse 
primelor încercări, spintecând cinci berberi în drum spre cabină. 

Gâfâia din greu, în timp ce își prinse în grabă apărătoarea și 
pistolul. De acum avea suficientă încredere în iatagan ca să 
renunţe la pumnalele secrete, pe care le piti într-o ascunzătoare 
din cabină, deoarece aprecia că apărătoarea și pistolul erau cele 
mai bune arme pentru lupta aceasta. 

Se năpusti apoi în toiul încăierării; auzea în jur zăngăniturile 
familiare ale armelor și simţea deja izul sângelui. La prova 
izbucnise un incendiu și vântul, care tocmai atunci își schimbă 
direcția, amenința să-l întindă până la pupa, de-a lungul 
corăbiei. Ezio le porunci unor matrozi otomani să ia găleți și să 
se ducă la rezervorul de apă al navei, dar în clipa aceea, un pirat 
sări de pe greement către umerii săi. Unul dintre matrozi răcni 
un avertisment. Ezio se roti, flexă mușchii de la încheietura 
mâinii drepte și pistolul îi sări în palmă, propulsat de 

mecanismul ce-i era prins de antebraţ. lute, fără să mai aibă 
vreme să ţintească, asasinul trase, apoi făcu imediat un pas 
înapoi, lăsând corpul aflat încă în cădere să se prăbușească 
lângă el, pe punte. 

— Umpleţi-le, repede, răcni el, și stingeți focul până nu se- 
ntinde! Dacă nu, pierdem corabia! 

Hăculi trei-patru berberi care se repeziseră spre el, simțind că 
era principalul om de la bord ce trebuia neutralizat dacă doreau 
ca atacul lor să aibă succes, apoi se trezi faţă în faţă cu 
căpitanul piraţilor, o brută mătăhăloasă ce ţinea în mâini două 
săbii scurte englezești de abordaj, jefuite fără doar și poate de 
la niște nefericite victime anterioare. 

— Predă-te, câine venețian! mârâi căpitanul. 

— Prima ta greșeală, replică Ezio. Nu insulta niciodată un 
florentin, confundându-l cu un venețian. 

Răspunsul căpitanului fu o lovitură sălbatică cu braţul stâng 
spre capul său, dar asasinul era pregătit pentru așa ceva și-și 
ridică la rândul lui brațul stâng, îngăduind tăișului celuilalt să 
lunece inofensiv pe toată lungimea apărătorii și să devieze în 
aer. Căpitanul fu luat prin surprindere și se dezechilibră. Ezio îi 
puse prompt piedică și-l împinse cu capul înainte în rezervorul 
din cala de dedesubt. 

— Ajutor, efendi! bolborosi căpitanul, când ieși la suprafață. 
Nu știu să-not! 

— Atunci ar fi bine să-nveţi, răspunse Ezio și se întoarse către 
alţi doi pirați care se năpustiseră spre el. 

Cu coada ochiului văzu că cei doi matrozi izbutiseră să 
coboare găleţile cu frânghii în rezervor, iar acum, ajutaţi de o 
mână de camarazi, începuseră să stingă incendiul. 

Însă luptele cele mai feroce se deplasaseră la pupa corăbiei, 
unde otomanii erau copleșiți. Ezio înţelese că berberii nu aveau 
nicio intenţie ca Anaan să ardă, pentru că astfel și-ar fi pierdut 
prada; de aceea, îi lăsau pe corăbieri să-și continue stingerea 
focului, iar ei se concentrau pe cucerirea vasului. 

Mintea îi goni fulgerător. Erau depășiți numeric și Ezio mai știa 
că echipajul lui Anaan, deși format din bărbaţi duri și hotărâți, 
nu avea experienţă în lupte. Se răsuci spre o grămadă de torţe 
neaprinse, depozitate sub un chepeng la provă, înhăță una și o 
înfipse în flăcările muribunde ale incendiului; după ce se 
aprinse, o azvârli cu toată puterea către cea mai îndepărtată 

dintre cele două ambarcaţiuni berbere lipite de copastiile 
corăbiei sale. Luă apoi altă torţă și repetă acţiunea. Până când 
berberii de la bordul lui Anaan înţeleseră ce se întâmplă, din 
ambele lor vase începuseră să se înalțe flăcări lacome. 

Fusese un risc calculat, care acum se dovedi câștigător. În loc 
să se lupte pentru a prelua controlul prăzii, și nezărindu-și 
nicăieri căpitanul, piraţii se panicară și se retraseră spre 
copastie, iar otomanii, încurajați, își reînnoiră eforturile și 
lansară un contraatac, lovind cu bâte, săbii, securi, cavile și 
orice alte obiecte pe care puteau pune mâna. 

După alte cincisprezece minute îi alungaseră pe berberi pe 
navele lor și se desprinseseră de ele, tăind cu securi funiile 
ghearelor de oțel și folosindu-se de prăjini pentru a împinge 
galerele incendiate. Căpitanul otoman lătră mai multe comenzi 
rapide și în scurt timp Anaan fu eliberată. După restabilirea 
ordinii, echipajul începu să spele punţile de sânge și să 
stivuiască leșurile. Ezio știa că aruncarea morților peste bord era 
împotriva religiei lor. Speră doar ca restul călătoriei să nu fie 
prea lung. 

Ud leoarcă, căpitanul berber fu ridicat afară din rezervor. 
Rămase nemișcat pe punte, șiroind de apă, abătut. 

— Ar fi bine să dezinfectezi apa, se adresă Ezio căpitanului lui 
Anaan, în vreme ce piratul era dus în lanțuri. 

— Pentru nevoile noastre avem destulă apă potabilă în 
butoaie - ne va ajunge până la Atena, răspunse căpitanul, apoi 
scoase o punguţă din piele din punga mare pe care o purta la 
brâu. Asta-i pentru tine. 

— Ce este? 

— iți dau banii înapoi. E lucrul cel mai mărunt pe care-l pot 
face. lar când vom ajunge la Atena, voi avea grijă să se ducă 
vestea faptei tale. Cât despre călătoria pe care vrei s-o faci mai 
departe, poți să stai liniştit - totul va fi aranjat pentru tine. 

— Nu trebuia să ne fi relaxat, zise Ezio. 

Căpitanul îl privi cu atenție. 

— Ai dreptate. Poate că nu trebuie să ne relaxăm niciodată. 

— Ai dreptate, încuviinţă trist asasinul. 

Atena înflorea sub stăpânirea turcilor, deși, plimbându-se pe 
străzi și vizitând monumentele și templele Epocii de Aur a 
Greciei, care erau redescoperite și apreciate în propria lui ţară, 
și văzând el însuși statuile și clădirile ce-i inspirau pe prietenii 
săi Michelangelo și Bramante din Roma, Ezio înţelese ceva din 
resentimentele mândre care sclipeau neîndoielnic în ochii unor 
localnici. El era însă răsfăţat de Ma'Mun, cumnatul căpitanului 
otoman, și de familia sa, care-l copleșiră cu daruri și insistară să 
mai zăbovească. 

În tot cazul, șederea lui era mai lungă decât dorise, deoarece 
furtuni neașteptate bântuiau Marea Egee la nord de Serifos, 
abătându-se asupra insulelor din sudul Atenei și închizând 
practic portul Pireu vreme de o lună sau mai bine. Asemenea 
furtuni nu mai fuseseră văzute niciodată în acel anotimp. In mod 
inevitabil, prezicătorii ambulanți murmurau despre sfârșitul 
lumii, un subiect mult discutat la jumătatea mileniului, în 1500. 
Ezio nu pierdea vremea cu așa ceva și, doar iritat de întârziere, 
examina hărţile și însemnările pe care le adusese și încerca în 
zadar să descopere informaţii despre mișcările templierilor în 
sudul și estul Greciei. 

La unul dintre ospețele oferite în cinstea lui, făcu cunoștință 
cu o prinţesă dalmaţiană și o curtă, dar nu fu decât un simplu 
flirt și inima îi rămase la fel de singură pe cât era de multă 
vreme. Își spuse în sinea lui că încetase să mai caute iubirea. O 
locuinţă proprie, un cămin adevărat și o familie nu-și găseau 
locul în viaţa unui Mentor Asasin. Ezio citise câte ceva, fără să 
înţeleagă totul, despre viaţa îndepărtatului său înaintaș din 
Frăţie, Altair Ibn-La'Ahad, care plătise scump pentru că avusese 
o familie. Și cu toate că tatăl lui Ezio reușise să-și întemeieze o 
familie, și el plătise amar în cele din urmă. 

În cele din urmă - nu prea curând pentru nerăbdătorul Ezio -, 
vânturile și mările se domoliră și fură înlocuite de vremea 
frumoasă a primăverii. Ma'Mun întreprinsese toate pregătirile 
pentru ca asasinul să-și continue drumul spre Creta și aceeași 
corabie urma să-l ducă și mai departe - până în Cipru. Vasul 
acesta era o corabie de război, o kogge cu patru catarge numită 
Qutaybah, care avea pe una dintre punţile inferioare câte zece 

bombarde pe fiecare bord, alături de alte tunuri la prova și la 
pupa. Pe catargul principal și pe artimon fluturau nu numai vele 
triunghiulare, ci și vele pătrate, în stilul european, iar sub 
puntea bombardelor se găsea o punte pentru vâslași, cu câte 
treizeci de vâsle pe o parte. 

Înlănţuit de una dintre vâslele acelea era căpitanul berber cu 
care Ezio se înfruntase pe Anaan. 

— Pe corabia aceasta nu vei mai avea grija să te aperi, efendi, 
îi spuse Ma'Mun lui Ezio. 

— Chiar îmi place. Ceva din liniile ei aduce cu o navă 
europeană. 

— Sultanul nostru Baiazid admiră tot ce este elegant și util în 
cultura voastră, răspunse Ma'Mun. Putem învăța multe unii de la 
alţii, dacă vom încerca. 

Ezio încuviinţă din cap. 

— Qutaybah îl duce pe ambasadorul nostru din Atena la un 
conclav în Nicosia și va andoca în Larnaca peste douăzeci de 
zile. Căpitanul se oprește la Heraklion doar pentru a se 
realimenta cu apă și provizii. Făcu o pauză. lar eu am ceva 
pentru tine... 

Stăteau amândoi și beau șerbet în biroul lui Ma'Mun din port. 
Acum turcul se întoarse către un cufăr uriaș, ferecat în fier, de 
lângă peretele îndepărtat, și scoase dinăuntru o hartă. 

— Este prețioasă, ca toate hărţile, dar este cadoul meu 
special pentru tine. Este o hartă a Ciprului desenată de Piri Reis 
însuși. Vei avea timp acolo... 

Ridică palmele când Ezio începu să obiecteze, pe cât de 
politicos o putea face. Cu cât înaintai mai mult spre răsărit, cu 
atât timpul părea să reprezinte mai puţin o grijă. 

— Știu! Îți cunosc prea bine nerăbdarea de a ajunge în Siria, 
dar kogge te va duce numai până acolo și trebuie să-ţi pregătim 
transportul din Larnaca mai departe. Nu te teme. Ai salvat-o pe 
Anaan și pentru asta vom fi recunoscători așa cum se cuvine. 
Nimeni nu te va duce mai repede decât noi până la destinaţia 
ta. 

Ezio derulă harta și o examină. Era o lucrare minunată, 
detaliată. Dacă într-adevăr urma să fie nevoit să rămână o 
vreme pe insulă, știa din indiciile culese deja din arhivele tatălui 
său că Cipru nu fusese lipsită de interes faţă de Asasini în istoria 
luptei lor eterne cu templierii, așa că ar fi fost posibil să 

găsească indicii care să-l ajute. 

Avea să folosească cu pricepere timpul petrecut în Cipru, 
totuși spera să nu fie nevoit să zăbovească prea mult, întrucât 
insula era practic controlată de templieri, chiar dacă aparențele 
puteau lăsa impresia contrară. 

Călătoria până acolo avea să fie însă mai lungă decât ar fi 
putut anticipa cineva. Abia porniseră din Creta după scurta lor 
escală la Heraklion - care durase la rândul ei trei zile -, când 
vânturile se dezlănţuiră din nou. De data asta suflau din sud, 
violente și încă încinse după lunga lor călătorie din nordul Africii. 
Qutaybah se luptă curajoasă cu ele, dar, treptat, fu împinsă 
înapoi spre nordul Mării Egee și se retrase prin hăţișul de insule 
al arhipelagului Dodecanez. Furtunile se domoliră abia după o 
săptămână și după ce răpiseră vieţile a cinci matrozi și a 
nenumărați vâslași prizonieri, care se înecară legaţi de vâsle. In 
cele din urmă, corabia poposi în Chios pentru reechipare. Ezio își 
uscă echipamentul și-l curăță cu grijă împotriva ruginii, deși în 
toți anii de când avea armele lui speciale, pe metalul lor nu 
apăruse nici măcar o pată de oxidare. Era una dintre 
numeroasele lor proprietăţi misterioase, pe care Leonardo 
încercase în zadar să i-o explice. 

Trei luni prețioase fuseseră pierdute înainte ca Qutaybah să 
intre în cele din urmă în portul Larnaca. Ambasadorul, care 
slăbise zece kilograme în cursul călătoriei, din cauza răului de 
mare și a vărsăturilor, și care sosise oricum mult după 
terminarea conclavului, făcu pregătiri imediate de revenire în 
Atena pe ruta cea mai directă, călătorind cât mai mult cu 
putință pe uscat. 

Ezio nu pierdu vremea, ci-l căută în Larnaca pe Bekir, agentul 
al cărui nume îl primise de la Ma'Mun. Acesta îl salută cu 
căldură, ba chiar cu respect. Ezio Auditore da Firenze. Faimosul 
salvator de corăbii! Îi mersese deja vestea prin Larnaca. Numele 
lui efendi Auditore era pe toate buzele. Ah... problema 
transportului spre Tortosa. Portul cel mai apropiat de Masyaf, în 
Siria. Da, da, desigur. Pregătirile aveau să înceapă imediat - 
chiar azi! Dacă efendi avea răbdare până se puneau în mișcare 
rotițele necesare... Până atunci va fi găzduit în cea mai bună 
reședință cu putință... 

Locuinţa care i se puse la dispoziţie lui Ezio era într-adevăr 
splendidă: un apartament mare și luminos într-o vilă de pe o 

colină scundă deasupra orașului, astfel încât avea panorama 
acestuia și a mării de cristal. Insă după ce trecu prea mult timp, 
răbdarea începu să-i fie pusă la încercare. 

— De vină sunt venețienii, explică Bekir. Ei tolerează aici 
prezenţa otomană, dar numai din politeţe. În mod regretabil, 
autoritățile militare ne privesc cu suspiciune. Eu unul cred că - 
și bărbatul cobori glasul - dacă n-ar fi fost reputaţia sultanului 
nostru Baiazid, a cărui autoritate se întinde până departe și a 
cărui putere este măreaţă, este posibil să nu fi fost deloc toleraţi 
aici. După aceea se lumină însă la chip și zise: Poate că tu ne-ai 
putea ajuta chiar prin ceea ce înfăptuiești, efendi. 

— În ce fel? 

— M-am gândit că, poate, fiind tu însuţi venețian... 

Ezio își mușcă buza pentru a se abține de la un răspuns 
usturător. 

Nu era totuși omul care să piardă vremea nefăcând nimic. În 
timp ce aștepta, studie harta lui Piri Reis și ceva îl îmboldi, ceva 
ce citise la un moment dat și despre care își amintea vag, să 
tocmească un cal și să meargă pe coasta mării spre Limassol. 

Odată ajuns acolo, se trezi rătăcind prin fortificațiile castelului 
părăsit al lui Guy de Lusignan, care fusese construit de cruciați, 
dar care acum fusese abandonat, ca o unealtă cândva 
folositoare al cărei proprietar a uitat s-o arunce. Pe când 
străbătu coridoarele pustii prin care șuiera vântul și privi florile 
sălbatice ce creșteau în curțile interioare, ca și arbuștii de liliac 
mov ce se încăpăţânau să se ridice pe meterezele năruite, niște 
amintiri - sau, cel puţin, păreau să fie amintiri - îl îndemnară să 
exploreze mai în profunzime, să scotocească prin măruntaiele 
donjonului și prin beciurile de sub acesta. 

Acolo, nedeslușite în lumina crepusculară, găsi resturile 
devastate și goale ale unei arhive cândva uriașe. Pașii lui 
singuratici născură ecouri în labirintul întunecat de rafturi goale 
și putrezite. Singurii ocupanţi ai locului erau șobolanii ce fugeau 
dinaintea sa, ai căror ochi scânteiau bănuitori din colțuri 
întunecoase, unde se refugiau grăbiţi, aruncându-i priviri piezișe 
și răutăcioase. Dar șobolanii nu-i puteau spune nimic. Ezio 
scotoci peste tot, cât putu de amănunţit, însă nu mai dăinuia 
nici măcar un indiciu despre ce fusese odată acolo. 

Dezamăgit, reveni la lumina soarelui. Existenţa unei biblioteci 
în acel loc îi amintea de cea pe care o căuta el. Ceva îi stimula 

conștiința, deși nu-și putea da seama despre ce era vorba. 
Incăpăţânat, Ezio rămase două zile în castel. Locuitorii orașului 
aruncau priviri ciudate spre străinul oacheș și cu păr grizonant 
care hălăduia prin ruina lor. 

Și apoi Ezio își aminti. Cu trei secole în urmă, Cipru fusese 
proprietatea templierilor. 

Autorităţile venețiene - sau cineva din spatele lor - îi blocau în 
chip limpede înaintarea. Asta îi deveni clar lui Ezio imediat cum 
discută cu reprezentanţii lor. Poate că florentinii și venețienii 
fuseseră cândva rivali, poate că se priviseră unii pe alţii cu 
superioritate, totuși împărțeau aceeași țară și vorbeau aceeași 
limbă. 

Asta nu-l ajută însă cu nimic în privinţa guvernatorului local. 
Domenico Garofoli semăna cu un creion - era lung, subțire și 
cenușiu. Straiele lui negre, croite cu măiestrie din damascul cel 
mai scump, atârnau însă pe el aidoma zdrențelor pe o 
sperietoare de ciori. Inelele masive din aur, împodobite cu 
rubine și perle, îi zăngăneau largi pe degetele osoase. Buzele îi 
erau atât de înguste, încât abia puteai spune dacă existau cu 
adevărat, iar când ţinea gura închisă, nu i-o puteai zări defel pe 
chip. 

Era, bineînțeles, extrem de curtenitor - acțiunea lui Ezio 
contribuise mult la destinderea relaţiilor otomano-veneţiene din 
regiune -, dar în mod clar nu intenţiona să facă nimic. Situaţia 
de pe continent spre răsărit - dincolo de orașele de coastă ce se 
agăţau de ţărmul Mării Mediterane ca vârfurile degetelor cuiva 
care atârnă deasupra unei prăpăstii - era foarte periculoasă. 
Prezența otomană în Siria era numeroasă și exista temerea 
considerabilă că otomanii nutreau ambiţii spre apus. Orice 
misiune care nu era sancţionată de oficialităţile diplomatice 
putea declanșa incidente internaționale cu cele mai neplăcute 
urmări. Aceasta, cel puţin, era explicaţia lui Garofoli. 

Era imposibil ca Ezio să-și poată găsi aliaţi printre compatrioţii 
săi pe Creta. 

Asasinul ascultă, și ascultă, stând politicos, cu palmele pe 

genunchi, în vreme ce guvernatorul continua monoton și cu glas 
uscat. lar după aceea decise să ia situaţia în propriile mâini. 

In aceeași seară făcu o primă recunoaștere pe docuri, unde 
erau amarate o sumedenie de ambarcaţiuni: dhow-uri din Arabia 
și Africa de Nord se atingeau, legănate de valuri, de buss-uri și 
roccaforte-uri venețiene, de galere și caravele. Un fluyt olandez 
părea promiţător, iar la bordul său se încărcau baloturi groase 
de mătase sub privirile atente ale gărzilor înarmate. Dar de 
îndată ce recunoscu încărcătura, Ezio știu că fluyt-ul avea să 
revină spre casă, nu să plece mai departe, ori el avea nevoie de 
o navă care să meargă spre est. 

Işi continuă drumul, rămânând în umbre, o siluetă întunecată 
și în același timp graţioasă, cu mișcările fluide ale unei feline. 
Insă căutarea aceea nu-i aduse nimic. 

Trecură câteva zile și nopţi în care cercetă toate corăbiile din 
port. De fiecare dată își lua cu el tot echipamentul esenţial, 
pentru eventualitatea în care ar fi avut noroc și ar fi putut pleca 
pe loc. Insă fiecare zi se sfârșea cu același rezultat. Notorietatea 
îl însemnase pe Ezio și trebuia să se străduiască pentru a-și 
păstra identitatea secretă; dar chiar și atunci când reușea s-o 
facă, descoperea că niciun căpitan nu se îndrepta în direcţia 
dorită de el sau dacă mergea într-acolo, atunci - dintr-un motiv 
necunoscut - nu dorea să-l ia la bord, indiferent câţi bani i-ar fi 
oferit. Se gândi să se întoarcă la Bekir, dar renunţă până la 
urmă. Agentul cunoștea deja prea multe despre intenţiile sale. 

A cincea noapte îl găsi tot pe docuri. De acum numărul 
vaselor se redusese și nu era nimeni în jur, cu excepţia 
bărbaţilor din Rondul de Noapte, care treceau la răstimpuri, cu 
felinarele legănându-se la capetele unor prăjini lungi și cu 
săbiile și ciomegele mereu pregătite. Ezio se îndreptă spre 
cheiurile cele mai îndepărtate, unde erau  amarate 
ambarcaţiunile mai mici. Distanţa până la continent nu era chiar 
atât de mare. Poate că dacă ar fi putut... împrumuta... o barcă, 
ar fi fost în stare să navigheze singur cele vreo șaptezeci și cinci 
de leghe. 

Precaut, înaintă pe un ponton, ale cărui scânduri întunecate 
sclipeau ude și în lungul căruia se înșiruiau cinci dhow-uri mici 
cu o singură pânză; păreau a fi ambarcaţiuni de pescari, însă 
erau robuste, și două dintre ele, din câte putea vedea Ezio, 
aveau tot echipamentul necesar deja la bord. 

Apoi asasinul simţi cum i se zbârlește părul de pe ceafă. 

Era însă prea târziu: înainte ca Ezio să fi avut timp să se 
întoarcă, fu doborât cu faţa în jos de greutatea bărbatului care-l 
placase. Era un ins masiv, asta Ezio o simţea prea bine. Foarte 
voinic. Îl ţintuia acum pur și simplu prin dimensiunea trupului 
său; era ca și cum fusese acoperit de o plapumă masivă și 
musculoasă. Ezio își eliberă mâna dreaptă, ca să-și poată scoate 
pumnalul secret, dar încheietura îi fu prinsă instantaneu într-o 
strânsoare de fier. Cu coada ochiului, văzu că mâna care-i 
apucase încheietura era cuprinsă de o cătușă din care atârnau 
două verigi rupte dintr-un lanţ. 

Adunându-și toate puterile, asasinul se răsuci violent și brusc 
la stânga, înfigându-și cu putere cotul într-o parte a plăpumii 
despre care spera că era sensibilă. Avu noroc. Bărbatul care-l 
țintuia pe ponton icni de durere și-și destinse strânsoarea numai 
puţin. Fu îndeajuns. Ezio continuă prompt, împinse cu umărul și 
izbuti să rostogolească atacatorul de pe el. Apoi se sculă ca 
fulgerul într-un genunchi, cu mâna stângă pe beregata lui, cu 
dreapta ridicată să lovească. 

Momentul acela de triumf fu însă scurt. Bărbatul îi lovi mâna 
dreaptă, îndepărtând-o, iar cătușa de fier de pe mâna lui stângă, 
din care atârnau de asemenea două verigi de lanţ, izbi dureros 
încheietura lui Ezio, în ciuda protecţiei oferite de hamul 
pumnalului secret. Asasinul constată că încheietura stângă îi 
fusese prinsă în altă strânsoare ca de menghină, care lent, dar 
inexorabil îl determină să slăbească priza de pe gâtlejul 
agresorului. 

Se rostogoliră unul peste altul și amândoi se străduiră să 
obțină o poziţie cât mai bună, lovind atunci când puteau, dar, 
deși era mătăhălos, atacatorul se mișca iute și lama lui Ezio nu- 
și atinse niciodată ţinta. În cele din urmă se desprinseră și 
rămaseră locului, icnind, gâfâind, faţă în faţă. Bărbatul nu era 
înarmat, totuși cătușele din fier puteau cauza răni grave dacă 
erau folosite ca arme. 

După care, de la mică depărtare, se zări o străfulgerare de 
lumină dinspre un felinar și se auzi un strigăt. 

— Rondul! șuieră bărbatul. Jos! 

Ezio îi urmă instinctiv exemplul și se aruncară în dhow-ul cel 
mai apropiat, lipindu-se de fundul ambarcaţiunii. Gândurile 
asasinului  goneau nebunește. In lumina instantanee a 

felinarului, zărise faţa bărbatului și-l recunoscuse. Dar cum era 
posibil? 

Nu avea totuși timp să se gândească la asta acum. Puteau 
auzi pașii membrilor Rondului de Noapte, care alergau spre 
ponton. 

— Ne-au văzut, orbi-i-ar Allah! rosti celălalt. Mai bine să ne 
ocupăm de ei. Ești gata? 

Uluit, Ezio încuviință fără niciun cuvânt pe întuneric. 

— Pe tine o să te termin după ce îi terminăm pe ei, adăugă 
bărbatul. 

— Eu n-aș paria pe asta. 

Nu mai avură însă timp de vorbă, întrucât cei cinci membri ai 
Rondului ajunseseră deja pe ponton. Din fericire, șovăiră să sară 
în  scobitura întunecată a  ambarcaţiunii, unde Ezio și 
improbabilul lui aliat stăteau acum umăr la umăr, și se 
multțumiră să-și fluture armele și să răcnească ameninţări. 

Bărbatul mătăhălos îi privi. 

— Pradă ușoară, comentă el. Ar fi mai bine să-i atacăm acum, 
înainte să atragă prea multă atenție. 

Drept răspuns, Ezio se încordă, se ghemui și sări în sus, spre 
ponton, prinzându-i marginea și suindu-se pe el, dintr-o singură 
mișcare... e drept, nu la fel de fluidă ca în tinereţe. In clipa de 
care avu nevoie ca să-și tragă răsuflarea, trei dintre membrii 
Rondului se repeziră asupra lui, doborându-l cu ciomege groase, 
în vreme ce un al patrulea se apropia, rotind o sabie scurtă, dar 
cu aspect letal. O ridică pentru a-i aplica lovitura de graţie, dar 
chiar în aceeași clipă fu prins de ceafă și azvârlit, în timp ce el 
răcnea, neinteligibil, sus și departe, după care ateriză cu un 
bufnet teribil pe ponton, unde rămase gemând, cu câteva oase 
rupte. 

Întrucât ceilalţi trei atacatori ai lui Ezio fuseseră distrași de 
cele întâmplate, asasinul ţâșni în picioare și-și extinse pumnalul 
secret, spintecându-i pe doi dintre ei cu două lovituri rapide, 
eficiente. Între timp, matahala se lupta cu purtătorul felinarului, 
alt gigant, care-și abandonase prăjina și trăsese din teacă o 
spadă masivă din oțel de Damasc, pe care o flutura ameninţător 
peste capul oponentului său, care-i prinsese trunchiul într-o 
priză de luptător. Ezio văzu că lama groasă putea în orice clipă 
să coboare direct peste spinarea bărbatului mătăhălos. Se 
blestemă în gând că nu-și luase pistolul, dar era prea târziu 

pentru asta. Înhăţă un ciomag căzut și, îmbrâncindu-l cu umărul 
în lături pe al treilea membru al Rondului care-l atacase, îl 
azvârli spre capul purtătorului de felinar. 

Tinti bine - slavă Domnului! Ciomagul îl izbi drept între ochi 
pe bărbat, care se împletici în spate, după care căzu în 
genunchi. Apoi însă Ezio simţi o durere ascuțită într-o parte a 
corpului. Supravieţuitorul Rondului de Noapte scosese un 
pumnal și-l înjunghiase. Se prăbuși și, înainte ca toată lumea să 
devină neagră în faţa ochilor săi, zări matahala alergând spre el. 


Capitolul 7 


Când își recăpătă cunoștința, Ezio zăcea pe spate, iar lumea 
se clătina sub el. Nu violent, totuși constant. Era aproape 
confortabil. Rămase nemișcat încă o clipă, cu ochii închiși, simţi 
atingerea brizei pe faţă și, fără să-și dorească neapărat să 
revină la realitatea care aștepta să-l confrunte, se mulțumi să 
inspire adânc aerul sărat al mării. 

„Aerul sărat al mării?” 

Deschise ochii. Soarele era sus și putea să vadă cerul 
albastru, parcă interminabil. După care între el și cer apăru o 
umbră întunecată. Un cap și umeri. Un chip care-l privea 
îngrijorat. 

— Ţi-ai revenit. E bine, zise matahala. 

Ezio dădu să se scoale în capul oaselor și în clipa aceea îl 
fulgeră durerea rănii. Icni și duse mâna într-acolo. Simţi 
bandaje. 

— O rană în carne. Nu-i prea adâncă. Nimic de care să te 
smiorcăi. 

Asasinul se ridică. Următorul lui gând se îndreptă către 
echipamentul său. Privi iute în jur. Tașca lui din piele stătea mai 
încolo și părea neatinsă. 

— Unde suntem? întrebă el. 

— Tu unde crezi? Pe mare. 

Încercat de dureri, Ezio se sculă în picioare și privi în jur. Se 
aflau într-un dhow pescăresc, care despica iute valurile, cu vela 
umflată de vânt. Se întoarse și zări Larnaca, ca un punct pe linia 
de coastă a Ciprului ce se distingea pe orizontul îndepărtat din 

urma lor. 

— Ce s-a-ntâmplat? 

— Tu mi-ai salvat viaţa. Eu am salvat-o pe a ta. 

— De ce? 

— Așa grăiește Legea. Deși e păcat. După ce mi-ai făcut, ai fi 
meritat altceva. 

Bărbatul era cu spatele la el și se ocupa de cârmă, dar acum 
se întoarse către Ezio. Pentru prima dată asasinul îi văzu clar 
faţa și-l recunoscu de îndată. 

— Mi-ai distrus corăbiile, blestemat să fii! O pândeam de 
multe zile pe Anaan. Încărcătura ei m-ar fi făcut bogat în Egiptul 
meu. În loc de asta, mulţumită ţie, am fost făcut sclav pe galeră. 
Eu! 

Bărbatul mătăhălos era indignat. 

— Egipt? Așadar nu ești berber? 

— Blestemaţi fie berberii! Eu sunt mameluc, deși poate că nu 
semăn cu mamelucii în zdrenţele astea. De-ndată ce ajungem 
acolo, o să mă răsfăţ cu o femeie, o farfurie zdravănă cu kofta 
și un rând de straie bune. 

Ezio privi iarăși în jur și se clătină când un val neașteptat lovi 
bordul de-a curmezișul, apoi își regăsi echilibrul. 

— N-ai sânge de corăbier în tine, este? 

— Prefer mai degrabă gondolele. 

— Gondole? Puah! 

— Dac-ai vrut să mă ucizi... 

— Și m-ai putea învinui? A fost singurul motiv pentru care am 
zăbovit în mocirla aia de port venețian după ce am evadat. Când 
te-am zărit, nu mi-a venit să cred ce noroc am. Aproape că 
renunțasem - eram pe docuri ca să caut eu însumi o cale de 
plecare. 

Ezio zâmbi. 

— Nu, nu te-nvinuiesc. 

— M-ai aruncat în rezervor și m-ai lăsat să mă-nec! 

— Puteai să-noţi foarte bine. Orice prost putea s-o vadă. 

Fu rândul matahalei să zâmbească. 

— Ah! Trebuia să-mi fi dat seama că nu puteam apela la mila 
ta, pretinzând că nu știu. 

— Ţi-ai plătit datoria faţă de mine și mi-ai salvat viaţa. Dar de 


3 Fel de mâncare cu chiftele în sos, specific Orientului Mijlociu și Peninsulei Balcanice. 
(n. trad.). 

ce m-ai luat cu tine? 

Matahala deschise larg braţele. 

— Erai rănit. Dacă te lăsam acolo, ei ar fi venit după tine și ar 
fi fost ultima ta noapte pe pământ. lar asta ar fi însemnat o 
irosire a eforturilor mele. În plus, deși ești un marinar de uscat, 
te poți face folositor în copaia asta. 

— Pot să am și singur grijă de mine. 

Ochii matahalei deveniră serioși. 

— Știu că poţi, efendi. Poate că am vrut pur și simplu 
tovărășia ta... Ezio Auditore. 

— Îmi cunoști numele. 

— Eşti faimos. Nimicitorul piraţilor. Desigur, asta nu te-ar fi 
salvat după ce ai omorât o echipă din Rondul de Noapte și ai 
încercat să fugi. 

Ezio căzu pe gânduri, apoi zise: 

— Cum ţi se spune ţie? 

Bărbatul mătăhălos își îndreptă statura. Atitudinea lui demnă 
contrazicea zdrențele de sclav de galeră pe care continua să le 
poarte. 

— Sunt al-Scarab, Biciul Mării Albe“. 

— Ah, făcu Ezio ironic. Scuza-mă, n-am știut. 

— Deocamdată la strâmtoare, adăugă trist al-Scarab, dar nu 
pentru multă vreme. Când vom ajunge acolo, voi avea o corabie 
nouă cu echipaj în mai puţin de o săptămână. 

— Când vom ajunge... unde? 

— Nu ţi-am spus? În cel mai apropiat port care să-și merite 
numele ăsta și care e în mâinile mamelucilor - Acra. 

Sosise momentul. 

Lui Ezio îi venea greu să plece, totuși misiunea lui era 
imperativă și-l îndemna insistent la drum. Perioada petrecută în 
Acra fusese de odihnă și convalescenţă; se silise să fie răbdător 
în vreme ce i se vindeca rana, deoarece știa că dacă nu va fi 
perfect sănătos, căutarea îi va fi în zadar. lar întâlnirea cu al- 
Scarab, care ar fi fost dezastruoasă dacă s-ar fi derulat altfel, îi 


+ Numele dat de arabi Mării Mediterane. (n. trad.). 

arătase că dacă îngerii păzitori existau cu adevărat, atunci el 
avea unul. 

Piratul voinic pe care-l învinsese în bătălia de la bordul lui 
Anaan se dovedise a fi mai mult decât un colac de salvare. Al- 
Scarab avea o mulţime de rude în Acra, care-l primiră pe Ezio ca 
pe salvatorul fratelui lor și camaradul său de arme. Al-Scarab nu 
aminti nimic despre faptul că fusese înfrânt pe Anaan și-i ceru 
lui Ezio să facă la fel sub ameninţarea unor represalii 
neprecizate. Pe de altă parte, evadarea din Larnaca fu 
amplificată la dimensiunile unei lupte de proporții epice. 

— Ei erau cincizeci..., își începea al-Scarab povestea. 

lar când relată pentru a zecea oară episodul acela, numărul 
perfizilor atacatori venețieni pe care fuseseră siliți să-i înfrunte 
ajunsese la un număr de zece ori mai mare. Cu gurile și ochii 
larg deschişi, rudele lui ascultau ca vrăjite și nu suflau niciodată 
vreun cuvințel despre inconsistențele ce se strecurau în istorie. 
Cel puţin, se gândi Ezio amuzat, al-Scarab nu introdusese niciun 
monstru marin în bătălie. 

Pe de altă parte, avertismentele familiei lui al-Scarab despre 
primejdiile pentru care Ezio trebuia să fie pregătit în călătoria sa 
nu erau născociri. Încercară să-l convingă să-și ia o escortă 
înarmată, dar asasinul refuză cu hotărâre propunerea lor. Avea 
să-și străbată propriul drum. Nu intenţiona să-i supună pe alții la 
pericolele despre care știa că trebuia să le înfrunte. 

La scurtă vreme după sosirea în Acra, Ezio își făcu timp să-i 
scrie Claudiei o scrisoare mult-amânată. Işi alese cuvintele cu 
grijă, conștient că aceea putea fi ultima dată când avea să 
comunice cu sora sa. 


Acra 
xx noiembrie MDX 
Scumpa mea soră Claudia, 


Mă aflu în Acra de o săptămână, în siguranță și cu 
moralul ridicat, dar pregătit pentru tot ce poate fi mai 
rău. Cei care m-au adăpostit și hrănit aici m-au 
avertizat că drumul spre Masyaf abundă în mercenari 
și tâlhari care nu sunt de-ai locului. Mă tem să ghicesc 
ce ar putea însemna asta. 

Când am pornit din Roma acum zece luni, am făcut- 

o cu un singur scop: de a descoperi ceea ce n-a putut 
descoperi tatăl nostru. In scrisoarea pe care o cunoști, 
și care a fost întocmită cu un an înainte de nașterea 
mea, el menționează o singură dată o bibliotecă 
ascunsă sub fostul castel al lui Altair. Un sanctuar plin 
de înțelepciune neprețuită. 

Dar ce voi găsi când voi ajunge acolo? Cine mă va 
întâmpina? O bandă de templieri dornici să mă înhate, 
așa cum mă tem cel mai mult? Sau doar șuierul 
vântului rece și singuratic? Masyaf nu mai e căminul 
Asasinilor de aproape trei sute de ani. Oare își mai 
amintește de noi? Oare mai suntem bineveniţi? 

Mă tem de lupta aceasta, Claudia... Mă tem nu 
fiindcă aș fi obosit, ci fiindcă strădaniile noastre par să 
se îndrepte într-o unică direcţie... spre haos. Azi am 
mai multe întrebări decât răspunsuri. De aceea am 
călătorit atât de departe: pentru a găsi limpezime. 
Pentru a găsi înțelepciunea lăsată în urmă de Marele 
Mentor, astfel încât să pot pricepe mai bine scopul 
luptei noastre și rolul meu în cadrul ei. 

Dacă va fi să mi se întâmple ceva, scumpă Claudia... 
dacă abilitățile mă vor trăda, ori dacă ambiția mă va 
împinge pe cărări greșite, nu încerca să te răzbuni în 
amintirea mea, ci luptă pentru a continua căutarea 
adevărului, astfel ca toți să poată beneficia de pe 
urma lui. Istoria mea este doar una dintre alte mii și 
lumea va suferi dacă se va încheia prea curând. 


Fratele tău, 
Ezio Auditore da Firenze 


În cursul propriilor sale pregătiri pentru noi acţiuni, al-Scarab 
avusese grijă ca de Ezio să se ocupe cei mai buni medici, cei 
mai buni croitori, cei mai buni bucătari și cele mai bune femei 
pe care le putea oferi Acra. Armele îi fură ascuţite și șlefuite, 
echipamentul îi fu complet curăţat, reparat, înlocuit unde era 
necesar și examinat cu toată atenţia. 

Când se apropie ziua plecării, al-Scarab îi dărui lui Ezio doi cai 
frumoși. 

— Este un cadou pe care l-am primit de la unchiul meu, care îi 

crește, dar nu prea am ce face cu ei pe corăbii. 

Erau cai arabi micuţi, însă robuști, cu căpăstru din piele moale 
și șa frumos lucrată, cu oblânc înalt. Ezio continuase să refuze 
orice escortă, dar acceptă provizii pentru drumul său, care avea 
să-l poarte pe uscat, prin fostul Regat Cruciat al lerusalimului. 

lar acum sosise clipa despărțirii. Ultima etapă a unei călătorii 
lungi, despre care Ezio nu putea spune dacă o va încheia sau 
nu. Pentru el însă exista doar călătoria. Ea trebuia făcută. 

— Mergi cu Domnul tău, Ezio. 

— Baraq Allah feeg, prietene, răspunse el și strânse mâna 
piratului uriaș. 

— Ne vom revedea. 

— Da. 

În adâncul inimilor lor, ambii bărbaţi se întrebară dacă 
spuneau adevărul, totuși cuvintele acelea îi linișteau. Se priviră 
ochi în ochi și știură că, în felurile lor diferite, făceau parte din 
aceeași frăţie. 

Ezio încălecă pe murg, cel mai mare dintre cei doi cai, și trase 
de hățuri. 

Fără altă privire îndărăt, ieși din oraș, pornind spre nord. 

Masyaf se găsea la peste trei sute de kilometri - în linie 
dreaptă - de Acra. Ținutul pustiu, aparent blând, dintre cele 
două puncte era în realitate foarte departe de a fi blând. Marea 
expansiune otomană începuse cu două sute de ani în urmă și nu 
dădea semn că ar încetini, ba chiar culminase prin cucerirea 
Constantinopolului în 1453 de către sultanul Mehmet al II-lea, pe 
atunci în vârstă de douăzeci de ani. Tentaculele turcilor se 
extindeau tot mai mult, ajungând spre vest până în Bulgaria și 
mai departe, iar spre sud și est până în Siria și fosta Țară Sfântă. 
Fâșia estică de coastă a Mării Albe, cu porturile ei vitale și 
accesul pe apă către apus, era bijuteria coroanei, iar controlul 
otoman asupra ei era încă fragil. Ezio nu-și făcea iluzii cu privire 
la bătăliile care aveau să-l aștepte, pe când călărea de unul 
singur spre nord. Merse în principal de-a lungul coastei, 
păstrând în stânga marea scânteietoare, trecând peste stâncile 

înalte și tufișurile sărăcăcioase ce le încununau, călătorind în 
zori și în amurg, ascunzându-se vreme de patru ceasuri când 
soarele era în crucea cerului și odihnindu-se din nou patru 
ceasuri, noaptea, sub stele. 

Călătoria de unul singur avea avantajele ei. Se putea contopi 
în peisaj mult mai ușor decât ar fi fost posibil, dacă ar fi avut o 
escortă, și ochii lui pătrunzători discerneau pericole din faţă cu 
suficient timp înainte pentru ca fie să le ocolească, fie să 
aștepte să dispară. Acesta era un teritoriu controlat de bandiți, 
prin care bântuiau bande semi-disciplinate de mercenari fără 
contract, care-i omorau pe călători, dar se ucideau și între ei, 
pentru tot ce puteau obţine, doar pentru a supravieţui, cel puţin 
așa i se părea lui Ezio, într-o regiune ce nu-și revenise încă după 
secole de războaie. Oamenii deveneau fiare și nu mai gândeau, 
nu mai sperau sau se temeau; își pierduseră orice mustrare de 
conștiință. Nemiloși și nesăbuiţi, și la fel de duri pe cât erau de 
neiertători. 

Au existat și lupte, atunci când nu putuseră fi evitate, și 
absolut toate au fost lipsite de sens, lăsând în urmă doar alte 
stârvuri pentru vulturi și ciori, care erau singurele creaturi ce 
puteau prospera cu adevărat în pustietatea aceea uitată de 
Dumnezeu. Odată, Ezio salvă un sat de tâlhari. lar altă dată, o 
femeie de la tortură, viol și moarte. Dar pentru cât timp? Și ce 
avea să se întâmple cu ei după plecarea lui? Ezio nu era 
Dumnezeu, nu putea să fie peste tot în același timp; iar aici, prin 
locurile unde umblase cândva Cristos, Dumnezeu nu dovedea că 
ar avea grijă de făpturile Sale. 

Cu cât înainta mai mult spre nord, Ezio își simțea inima tot 
mai grea. Doar flacăra căutării îl menținea pe făgaș. Legă crengi 
de arbuști de cozile cailor săi pentru a-și șterge urmele, iar 
nopțile își întindea ramuri cu spini pe care să se odihnească, 
astfel încât să nu adoarmă niciodată cu adevărat. Vigilența 
permanentă nu era doar preţul libertăţii, ci și al supravieţuirii. 
Deși poate că anii ce trecuseră îi răpiseră o parte din forțe, 
compensa pierderea aceea prin experiență, iar rodul instruirii și 
al antrenamentelor ce-i fuseseră instilate de Paola și Mario cu 
atâta timp în urmă, în Florenţa și Monteriggione, nu se pierduse 
niciodată. Deși uneori simţea că nu mai putea continua, că nu 
avea să mai continue, Ezio merse mai departe. 

Trei sute de kilometri în linie dreaptă. Era o iarnă aspră și de-a 

lungul drumului existară multe ocoluri și întârzieri. 

Anul Domnului 1511 începuse deja și era din nou sărbătoarea 
Sfântului Ilarie, când Ezio zări munţii ridicându-se înaintea sa. 

Trase adânc în piept aerul rece. 

Masyaf era aproape. 

e 

După trei săptămâni, mergând pe jos - ambii cai muriseră în 
trecătorile îngheţate din spatele său și amintirea lor îl întrista, 
fiindcă fuseseră tovarăși mai robuști și mai loiali decât mulţi 
oameni - Ezio își văzu ţinta. 

Un vultur plutea sus de tot pe cerul senin și geros. 

Prăfuit și obosit de drum, Ezio își desprinse privirea de la 
pasăre, după care trecu peste un zid scund și grosolan și 
rămase apoi nemișcat o clipă, cercetând cu ochii atenţi scena 
dinaintea sa. 

Masyaf. După douăsprezece luni obositoare de călătorie. Și 
fusese cu adevărat o călătorie lungă, cu drumuri desfundate și 
rafale biciuind nemilos. 

Ghemuit, pentru orice eventualitate, și rămânând nemișcat 
după ce-și verificase instinctiv armele, Ezio continuă să 
privească atent. Orice semn de mișcare. Cât de mic. 

Pe metereze nu era nici ţipenie. Fuioare de zăpadă se 
învârtejeau în vântul tăios. Dar nici urmă de oameni. Locul 
părea pustiu. Așa cum se așteptase din ceea ce citise despre el. 
Totuși, viața îl învățase că era cel mai bine să fie absolut sigur. 
Stătu neclintit. 

Nu se auzea niciun sunet, doar vântul. Apoi... ceva. Un 
zornăit? În stânga lui, în faţă, câteva pietricele se rostogoliră pe 
o pantă stearpă, puţin înclinată. Se încordă și se ridică puţin, cu 
capul retras totuși între umeri. In clipa aceea, săgeata, sosind 
pe neașteptate, îl izbi în umărul drept, pătrunzând prin pieptarul 
armurii de corp. 

Zorii erau suri și friguroși. În nemișcarea lor, Ezio se smulse 
din adâncul amintirilor și reveni perfect concentrat la clipa 
prezentă, când auzi pașii gardienilor pe lespezile castelului, 

apropiindu-se de celula sa. Acesta era momentul. 

Avea să pretindă că e slăbit, ceea ce, de altfel, nici nu i-ar fi 
fost greu. Se simțea mai însetat decât fusese de multă vreme, și 
mai flămând, totuși cana și castronul rămăseseră neatinse pe 
masă. El zăcea pe podea, cu faţa în jos, cu gluga trasă mult pe 


chip. 
Auzi ușa celulei deschizându-se cu o bubuitură și bărbaţii 
intrară. Il prinseră de subsuori și-l traseră, ridicându-l pe 


jumătate, apoi târându-l afară din celulă, pe coridorul din piatră 
cenușie, simplă. Privind pardoseala peste care era purtat, Ezio 
zări marcat pe ea, încrustat cu pietre mai întunecate, simbolul 
măreț al Asasinilor, blazonul lor din vremuri imemoriale. 

Coridorul se sfârși într-un spaţiu mai mare, un fel de sală, 
deschisă într-o parte. Ezio simţi pe faţă aerul proaspăt și rece, 
care-l învioră. Înălțţă puţin capul și văzu că în faţa lui erau 
deschideri înalte, marcate prin coloane înguste, dincolo de care 
zărea panorama largă a munţilor nemiloși, încă se aflau sus în 
turn. 

Il ridicară în picioare și asasinul se scutură, eliberându-se de 
mâinile lor. Ei se retraseră puţin, cu halebardele pregătite, 
coborâte și aţintite asupra lui. Cu faţa la el, cu spatele la hău, 
stătea căpitanul de ieri. Tinea în mână un laț. 

— Ești un bărbat tenace, Ezio, rosti el. Să baţi atâta cale, doar 
ca să vezi așa puţin din castelul lui Altair. Asta dovedește 
hotărâre. 

Făcu un gest spre oamenii lui să se îndepărteze și mai mult, 
lăsându-l pe Ezio singur în mijlocul sălii. După aceea urmă: 

— Dar de acum ești un dulău bătrân. Mai bine să-ţi cruțăm 
suferința, decât să te vedem schelălăind într-un sfârșit trist. 

Ezio se întoarse puţin, pentru a i se adresa direct. Spre 
satisfacția sa, observă că mișcarea aceea mică fusese suficientă 
pentru a-i face pe halebardieri să tresară și să strângă 
halebardele mai tare în palme. 

— Mai ai ceva de spus înainte să te omor? întrebă asasinul. 

Căpitanul era croit dintr-un material mai dur decât oamenii 
săi. Ramase nemișcat și hohoti. 

— Mă întreb cât va dura până ce corbii îţi vor curăța de tot 
oasele, în timp ce stârvul ţi se va legăna de parapet. 

— Sus pe cer este un vultur. El va ţine corbii departe. 

— De mare folos îţi va fi asta. Haide, înaintează. Sau ţi-e 


VP - 38 


teamă să mori? Cred că nu vrei să fii târât la propria-ţi execuţie, 
nu? 

Ezio înaintă lent, cu toate simţurile încordate. 

— Așa-i bine, încuviinţă căpitanul și asasinul îi simţi imediat 
ușoara relaxare. 

Oare chiar credea că cedează? Atât de înfumurat să fie? Atât 
de prost? Dacă așa era, atunci cu atât mai bine. Dar poate că, la 
urma urmelor, bărbatul acesta urât, care duhnea a sudoare și 
carne friptă, avea dreptate. Clipa morţii tot trebuia să vină 
cândva. 

Dincolo de fereastra largă dintre coloane, o podișcă îngustă 
din lemn se întindea deasupra prăpastiei, lungă de trei metri și 
lată de un metru, înjghebată din șase scânduri negeluite. Părea 
veche și nesigură. Căpitanul schiţă o plecăciune, ca o invitaţie 
ironică. Ezio înaintă din nou, așteptându-și clipa favorabilă, dar 
întrebându-se în același timp dacă aceasta va sosi vreodată. 

Scândurile scârțâiră ameninţător sub greutatea lui și simți 
raceala aerului din jur. Se uită spre cer și spre munţi. Apoi văzu 
vulturul coborând la douăzeci de metri sub el, cu aripile albe 
larg întinse și, cumva, asta-i dădu speranțe. 

Apoi se întâmplă altceva. 

Ezio observase o podișcă asemănătoare, ce ieșea din turn la 
același nivel, la cinci metri în dreapta lui. Pe aceasta, înainta 
acum fără teamă tânărul cu mantie albă și glugă pe care-l 
întrezărise în bătălie. Asasinul îl privi, cu răsuflarea tăiată, iar 
tânărul păru să se întoarcă spre el și să facă un gest... 

După care viziunea se destrămă, din nou, și rămaseră doar 
vântul și ocazionalele rafale de fulgi înţepători. Până și vulturul 
dispăruse din vedere. 

Căpitanul se apropie, cu laţul în mână. Ezio observă că funia 
acestuia, care-i șerpuia în urmă, era destul de lungă. 

— Nu văd niciun vultur, comentă căpitanul. Fac prinsoare că 
acei corbi nu vor avea nevoie de mai mult de trei zile. 

— O să te anunţ, răspunse sec Ezio. 

Un grup de gărzi sosise în spatele căpitanului, dar însuși 
căpitanul - aflat acum foarte aproape de asasin - fu cel care-i 
coborî gluga de pe cap, îi puse laţul în jurul gâtului și apoi 
strânse de el. 

— Acum! zise căpitanul. 

Acum! 

În momentul când îi simţi mâinile pe umerii săi, pregătindu-se 
să-l îmbrâncească în uitare, Ezio ridică brațul drept, îl îndoi și 
expedie cotul cu violență înapoi. Căpitanul scoase un răcnet și 
se împletici în spate, lovindu-și oamenii, iar Ezio se aplecă și 
ridică frânghia de pe scânduri, apoi strecurându-se printre cele 
trei gărzi, se răsuci și aruncă bucla formată de funie în jurul 
gâtului căpitanului dezechilibrat. După care sări de pe platformă 
în hău. 

Căpitanul încercase să se tragă îndărăt, dar prea târziu. Fu 
izbit de scânduri, sub impactul greutăţii lui Ezio care cădea. 
Scândurile se cutremurară sub izbitura capului său. Frânghia se 
întinse și se încordă, aproape rupându-i gâtul. Vânăt la față, 
căpitanul ridică mâinile spre gât, dând din picioare și luptându- 
se cu moartea. 

Zbierând toate înjurăturile pe care le știau, gărzile scoaseră 
săbiile și înaintară rapid, retezând frânghia, pentru a-și elibera 
comandantul. După ce funia avea să fie tăiată, blestematul de 
Ezio Auditore avea să se prăbușească spre moartea ce-l aștepta 
pe stâncile aflate la o sută cincizeci de metri mai jos și, atâta 
timp cât el murea, ce mai conta cum murise? 

La capătul frânghiei, rotindu-se în aer, asasinul își strecurase 
ambele mâini între laț și gât, străduindu-se să-l oprească să-i 
strivească traheea. Cercetă scena de dedesubt. Se legăna 
aproape de ziduri. Trebuia să existe ceva de care să se poată 
prinde pentru a-și întrerupe căderea. Și chiar dacă n-ar fi 
existat, era oricum o cale mai bună decât supunerea docilă 
pentru a-și întâlni moartea. 

Deasupra lui, pe podișca grosolană care se clătina periculos, 
gărzile reușiră în cele din urmă să taie funia, care de acum 
însângerase gâtul căpitanului. Și Ezio se pomeni căzând, 
căzând... 

Însă în clipa în care simţise frânghia slăbind, își legănă trupul 
spre zidurile castelului. Masyaf fusese construit pentru Asasini 
de către Asasini. Nu avea să-l abandoneze. 

Și văzu o bucată de schelă ruptă, care se proiecta din zid la 
cincisprezece metri mai jos. Își dirijă corpul într-acolo, în timp ce 
se prăbușea. O prinse și făcu o grimasă de durere când braţul îi 
fu smucit violent, aproape smuls din articulația umărului. Insă 
schela rezistă, iar el se ţinu și, scrâșnind de efort, se trase în sus 
până se putu prinde cu ambele mâini. 

Totuși, încă nu se terminase. Aplecându-se în afară, gărzile de 
sus văzuseră cele petrecute și începură să caute tot ce puteau 
pentru a azvârili spre el și a-l desprinde. Pietre, bolovani și bucăţi 
de lemne rupte căzură ca grindina peste asasin. 

Ezio privi în jur, disperat. In stânga lui, o escarpă suia pe zid, 
ajungând până la șase metri de el. Dacă s-ar fi putut pendula de 
pe schelă și să capete suficient elan pentru a se propulsa peste 
distanţa aceea, exista șansa mică de a se rostogoli în jos pe 
escarpă. La baza ei zărea marginea unei stânci, de pe care un 
pod vechi de piatră se întindea peste o prăpastie spre locul de 
unde o cărare îngustă începea să șerpuiască pe versantul 
muntelui de vizavi. 

Trăgându-și capul între umeri pentru a se feri de ploaia de 
sfărâmături, Ezio porni să se balanseze înainte și înapoi, cu 
palmele lunecându-i pe lemnul lustruit ca un ţurţure, dar nu 
scăpă priza și în scurt timp câștigă elanul necesar. 

Sosi apoi clipa când simţi că pur și simplu nu se mai putea 
ține, așa că trebuia să riște, și își mobiliză toate energiile într-o 
ultimă pendulare puternică înapoi, azvârlindu-se după aceea în 
gol când corpul i se balansă iarăși înainte și-și rășchiră 
membrele în aer, zburând spre povârniș. 

Ateriză brutal și nu tocmai perfect, și-și simţi plămânii 
golindu-se de aer. Inainte să fi avut timp să-și recapete 
echilibrul, se rostogolea deja pe escarpă, ricoșând pe terenul 
neregulat, totuși, treptat, reuși să-și călăuzească trupul 
zdruncinat în direcţia generală a podului. Ştia că era vital, 
pentru că dacă nu ajungea exact în locul potrivit, avea să zboare 
peste marginea prăpastiei, într-un hău neștiut. Și se rostogolea 
prea repede. Nu avea niciun control asupra vitezei. Işi păstră 
însă cumpătul și, în cele din urmă, trecu peste baza escarpei și 
fu proiectat trei metri chiar pe podul tremurător. 

Brusc îl fulgeră un gând: Cât de vechi era podul acela? Era 
îngust, avea o singură arcadă și, hăt dedesubtul lui, Ezio auzea 
năvălirea apei furioase peste bolovani, invizibilă în adâncurile 
abisului întunecat. Impactul greutăţii sale asupra podului îl 
zguduise. De cât timp oare nu mai călcase nimeni pe el? 
Pietrăria i se năruia deja, slăbită de vreme, cu mortarul măcinat; 
și, când se ridică în picioare, Ezio văzu îngrozit cum o crăpătură 
se deschide de-a latul podului, la nici doi metri în urma lui. 
Crăpătura se lăţi iute și pietrele de pe ambele părți începură să 

cadă, rostogolindu-se sălbatic în prăpastia neagră. 

Sub ochii lui Ezio, timpul păru că încetinește. De acum nu mai 
exista cale de retragere. Ințelese imediat ce urma să se 
întâmple. Se întoarse și o luă la fugă, mobilizându-și toți mușchii 
corpului încordat pentru acel ultim efort. Alergă peste pod spre 
capătul opus, cu structura rupându-se și prăbușindu-se în 
spatele său. Mai avea douăzeci de metri... zece metri... putea 
simţi pietrele năruindu-se chiar sub călcâie. Și, în cele din urmă, 
cu pieptul practic sfâșiat de efortul respirației, ajunse cu obrazul 
lipit de piatra sură a versantului muntos, cu picioarele proptite 
ferm, dar în siguranță, pe poteca îngustă, incapabil să 
gândească sau să facă vreo mișcare, ascultând zgomotele 
pietrelor podului ce cădeau în torentul de hăt mai jos, tot mai 
îndepărtate, tot mai slabe, până ce nu mai auzi nimic, niciun alt 
sunet decât al vântului. 

Treptat, răsuflarea lui Ezio se calmă și deveni regulată, iar 
durerile din mușchii săi, uitate în toiul crizei, începură să revină. 
Mai erau însă multe de făcut înainte de a-i putea îngădui 
corpului odihna de care avea nevoie. Trebuia să-l alimenteze. 
De aproape douăzeci și patru de ore nu mâncase și nu băuse 
absolut nimic. 

Işi bandajă cât putu de bine palmele jupuite, folosind o eșarfă 
scoasă din tunică, pe care o sfâșie în două, și făcu o palmă căuș, 
pentru a prinde un firicel de apă ce se prelingea pe stânca de 
care-și lipise obrazul. Parţial ostoit, se împinse și se îndepărtă de 
suprafaţa de care se rezemase și se examină cu atenţie. Nu-și 
rupsese niciun os, simțea o înțepătură în partea stângă a 
corpului, acolo unde fusese rănit, totuși nimic altceva, nimic 
serios. 

Cercetă apoi scena din jur. Nimeni nu părea să fi pornit în 
urmărire, dar cei din castel îi văzuseră rostogolirea pe escarpă și 
goana peste podul care se năruia... poate nu observaseră că 
reușise... poate se mulțumiseră să presupună că nu reușise. Nu 
putea totuși ignora posibilitatea ca pe urmele lui să fi fost 
trimise echipe de căutare, fie numai și pentru a-i recupera 

cadavrul. Templierii ar fi dorit să fie destul de siguri că Mentorul 
marilor lor inamici murise cu adevărat. 

Privi apoi versantul care se ridica lângă el. Mai bine să se 
caţere, decât să folosească poteca. Nu știa unde ducea aceasta 
și era prea îngustă pentru a-i oferi spaţiu de manevră dacă ar fi 
trebuit să se lupte. In plus, muntele nu părea greu de escaladat. 
In cel mai rău caz, ar fi putut ajunge la un petic de zăpadă și să- 
și domolească setea. Se scutură din tot corpul, icni și porni la 
drum. 

Era mulțumit că purta veșminte închise la culoare, deoarece 
nu trebuia să facă niciun efort pentru a se contopi cu stânca pe 
care suia. Prizele pentru mâini și picioare fură ușor de găsit la 
început, deși existară și momente când trebui să se întindă din 
răsputeri, momente când mușchii îi ţipară, protestând, iar o 
bucată de piatră i se rupse în mână o dată, dezechilibrându-l și 
fiind gata să cadă pe spate de la înălțimea celor treizeci de 
metri pe care-i suise deja. Partea cea mai rea - dar în același 
timp cea mai bună - era firicelul subţire, însă constant, de apă, 
care cădea peste el de sus. Era rău, fiindcă pietrele ude erau 
lunecoase; era bine, pentru că însemna că sus exista un 
pârâiaș... sau chiar mai mult. 

O jumătate de oră de escaladă îl aduse în vârful a ceea ce se 
dovedi că nu era un munte, ci doar o stâncă, întrucât suprafaţa 
pe care Ezio se ridică în cele din urmă era orizontală și acoperită 
cu smocuri de iarbă aspră. Un soi de pășune alpină, dar mult 
mai aridă, mărginită pe două părți de alţi pereţi de piatră neagră 
și cenușie, însă care se întindea spre vest cât putea să vadă 
asasinul. O trecătoare prin munţi, atât doar că nu ducea nicăieri 
în direcţia din care sosise el. Poate că dusese cândva, cu mult 
timp în urmă. Era posibil ca într-un trecut îndepărtat un 
cutremur să fi cauzat apariţia versantului stâncos și abrupt pe 
care tocmai se căţărase și a râpei în care se prăbușise podul. 

Ezio se grăbi spre una dintre laturile acelei văiugi. Acolo unde 
existau trecători, acolo unde exista apă, puteau exista de 
asemenea și oameni. Așteptă, aproape nemișcat, altă jumătate 
de oră înainte de a risca să înainteze, scuturându-și mușchii 
pentru a-i menţine încălziţi, deoarece începeau să înțepenească 
din cauza perioadei lungi de imobilitate. Era ud și-i era frig. Nu-și 
putea îngădui să stea prea mult timp aici. Era minunat că 
scăpase de templieri, dar eforturile i-ar fi fost irosite dacă acum 

ar fi căzut victimă naturii înseși. 

Se apropie de pârâu, localizându-l după clipocitul apei. Se opri 
pe malul lui și bău cât de mult cuteză, fără să exagereze. Merse 
apoi mai departe. Pe malurile pârâului începură să apară tufe și 
arbuști piperniciţi și în scurt timp ajunse la un crâng rar, la 
marginea unui iaz. Acolo se opri. Ar fi fost un miracol dacă la 
altitudinea asta, atât de departe de satul ghemuit sub castelul 
Masyaf, ar fi trăit ceva, orice animal pe care să-l poată prinde și 
mânca, dar dacă exista un iaz, atunci exista și șansa măruntă a 
unor pești. 

Ezio îngenunche și privi în adâncul apei întunecate. Nemișcat 
ca o barză aflată la pescuit, își impuse disciplina răbdării. Și 
apoi, într-un final, zări o încreţitură măruntă a suprafeţei apei, 
care dispăru aproape la fel de repede pe care apăruse, totuși 
îndeajuns ca să-i arate că acolo exista o vietate. Își continuă 
veghea. Musculițe pluteau staționar la mică înălţime deasupra 
iazului. Unele se apropiară de el, atrase de căldura radiată de 
corpul uman și începură să-l sâcâie. Neîndrăznind să le alunge 
prin mișcări ale brațelor, asasinul le suportă gâdilăturile 
piciorușelor și înțepăturile mici și rele. 

Apoi îl zări - un pește mare, cu corp lat, având culoarea 
albicios-vineţie a unui leş și deplasându-se leneș la 
cincisprezece centimetri sub suprafaţa apei. Era mai mult decât 
cutezase să spere - părea să fie un crap, poate, sau altceva 
asemănător. Pe când îl privea, i se alătură altul, mai întunecat, 
după care un al treilea, cu solzi arămiu-aurii. 

Ezio așteptă să facă ceea ce știa că fac peștii - să-și ridice 
boturile la suprafaţă și să înghită aer. Acela avea să fie 
momentul lui. Cu toată atenţia concentrată, își încordă trupul și- 
și oțeli mâinile. 

Peștele întunecat se mișcă primul și bule de aer erupseră 
când apăru un bot lat. 

Ezio țâșni. 

Și căzu pe spate, în extaz, cu peștele mare zbătându-se 
disperat în strânsoarea sa, dar nereușind să scape. Îl lăsă pe 
pământ în faţa lui și-l omori cu o piatră. 

Nu avea cum să-l gătească, așa că trebuia să-l mănânce crud. 
După aceea privi din nou piatra cu care-l omorâse și-și aminti de 
cea care i se rupsese în mână în timpul căţărării. Cremene! Cu 
puţin noroc, ar fi putut aprinde un foc - atât pentru a-și usca 

hainele, cât și pentru a găti peștele. Nu-l deranja să mănânce 
peștele crud - ba chiar citise că undeva, într-o ţară inimaginabil 
de îndepărtată, spre răsărit, exista un popor care considera așa 
ceva ca fiind o delicatesă. Hainele ude erau însă cu totul 
altceva. Cât despre foc în sine, avea să-și asume riscul. Din câte 
văzuse, el era primul om care intrase în valea aceasta în ultima 
mie de ani, iar versanţii ei înalți o ascundeau vederii cale de 
mulți kilometri. 

Adună lemne uscate din crâng și, după câteva încercări, izbuti 
să pornească o strălucire roșie minusculă într-un pumn de iarbă. 
O așeză cu multă grijă sub cortul din crenguţe aranjate din timp, 
arzându-și degetele, când focul se înteţi imediat. Ardea bine, 
scoțând puţin fum, care era subţire și deschis la culoare, 
destrămat aproape îndată de briză. 

Pentru prima dată de când zărise castelul Masyaf, Ezio zâmbi. 

In ciuda frigului și ca să nu irosească timpul, își scoase hainele 
pentru a le usca lângă foc pe rame înjghebate din crengi, în 
vreme ce peștele se frigea pe ţepușă. După mai puţin de o oră, 
stinse focul, călcându-l în picioare, apoi îi risipi cenușa. Simţea o 
căldură plăcută în pântec și la scurtă vreme după aceea putu 
îmbrăca straie, care, chiar dacă nu erau proaspăt spălate, erau 
calde și suficient de uscate ca să fie confortabile. Aveau să se 
usuce complet pe el, în timp ce mergea. Cât despre oboseală, 
asta avea să-l preocupe mai târziu. Ezio rezistase ispitei de a se 
culca lângă foc și iaz după o luptă la fel de înverșunată ca 
oricare dintre cele avute în timpul călătoriei, dar acum fu 
răsplătit de un nou val de energie. 

Se simțea în stare să se întoarcă la castel. Trebuia să-și 
recupereze echipamentul și apoi să descifreze secretele locului, 
pentru ca eforturile căutării sale să nu fi fost zadarnice. 

Intorcându-se pe drumul pe care venise, observă, la scurt 
timp înainte să ajungă la stânca pe care o escaladase, că o altă 
potecă urca pe faţa stâncoasă a versantului sudic al văii. Oare 
cine tăiase în piatră cărările acelea? Oameni din zorii timpului? 
Ezio nu avea timp să se gândească la asta, dar fu recunoscător 
pentru existența potecii. Suia abrupt spre est, revenind în 
direcția lui Masyaf. Așa că începu să urce. 

După o sută cincizeci de metri, poteca se sfârși pe un 
promontoriu îngust, unde câteva pietre de fundaţie dovedeau 
existența, cu mult timp în urmă, a unui turn de observaţie, de 

unde străjeri puteau cerceta regiunea și avertiza din timp 
castelul de apropierea oricărei armate sau caravane. Când se 
uită spre est și în jos, Ezio zări complexul uriaș al lui Masyaf, cu 
zidurile înalte și turnurile încununate de domuri. Se concentră 
atent și ochii lui, scrutători că ai unui vultur, începură să distingă 
detaliile ce-l puteau ajuta să intre din nou în castel. 

Mult dedesubtul lui exista un pod de frânghii deasupra 
aceluiași hău traversat de podul din piatră peste care alergase 
el. In apropiere se afla un post de gardă. Din câte putea vedea, 
nu exista altă cale de acces spre castel, din partea unde se 
găsea el, totuși de cealaltă parte a podului drumul era relativ 
liber. Cu totul altfel stătea situaţia în privința coborârii spre pod. 
Era pur și simplu un perete vertical de piatră întunecată, 
îndeajuns pentru a le descumpăni până și pe cele mai agile 
capre negre. În plus, se găsea în plină vedere a postului de 
gardă din capătul dinspre castel al podului. 

Ezio ridică privirea spre soare. Tocmai trecuse de zenit. 
Aprecie că avea nevoie de patru-cinci ore ca să ajungă la castel. 
Trebuia să fie înăuntru înainte de lăsarea întunericului. 

Se lăsă în jos de pe promontoriu și-și începu coborârea, fără 
grabă, având grijă să nu disloce pietre care s-ar fi putut 
rostogoli pe munte și i-ar fi putut alerta pe paznicii podului. Era 
o acţiune delicată, totuși soarele avea să apună îndărătul lui și, 
ca atare, avea să strălucească în ochii oricăror templieri de 
dedesubt, iar Ezio îi era recunoscător pentru protecție. Avea să- 
și termine coborârea înainte ca astrul zilei să fi dispărut în 
spatele peretelui stâncos pe care se găsea acum. 

Intr-un final ajunse la adăpostul și camuflajul oferite de un 
afloriment mare de la nivelul solului, situat la cincizeci de metri 
în vestul podului. Se făcuse mai frig și vântul se înteţise. Podul - 
din frânghii smolite, cu scândurele înguste pe care să pășești - 
se legăna și trosnea. Sub privirile asasinului, doi străjeri ieșiră 
din post și merseră înainte și înapoi pe partea lor de prăpastie, 
fără a se aventura pe pod în sine. Erau înarmaţi cu arbalete și 
săbii. 

Lumina era difuză și destul de slabă, astfel încât distanţele 
erau greu de evaluat. Era însă în avantajul lui Ezio, care se 
contopi cu ușurință în peisajul înconjurător. Ghemuit, ca o 
umbră, se apropie de pod, dar odată intrat pe el nu avea să se 
mai bucure de niciun fel de acoperire și, în plus, nu era înarmat. 

Se mai opri o dată, la trei metri de pod, și privi străjerii. Spre 
mulțumirea lui, păreau înfriguraţi și plictisiţi - nu aveau să fie 
foarte vigilenţi. Nimic altceva nu se schimbase, atât doar că 
cineva aprinsese o lumină în interiorul postului de gardă, așa 
încât Ezio știa că nu erau numai doi bărbați. 

Avea totuși nevoie de un soi de armă. În timpul coborârii și al 
apropierii finale de pod, fusese prea preocupat să nu-și trădeze 
mișcările, așa că nu privise după altceva în jur. Totuși, nu uitase 
că muntele era din cremene, iar la picioarele lui se aflau destule 
așchii desprinse de-a lungul timpului și căzute la baza stâncii. 
Acum sclipeau negre în ultima geană de lumină a zilei. Alese 
una din priviri - o ţandără lungă de treizeci de centimetri și lată 
de cinci, aproape ca un pumnal. O ridică, dar gestul îi fu pripit și 
determină zornăitul altor pietre. Asasinul încremeni. 

Pe celălalt mal al hăului nu reacţionă însă nimeni. Podul era 
lung de treizeci de metri și ar fi putut străbate jumătate din 
lungimea aceea cu ușurință înainte de a fi observat de străjeri. 
Dar trebuia să acţioneze imediat. Se încordă, se ridică și se 
repezi înainte. 

Odată ce ajunse pe pod, înaintarea nu mai fu însă la fel de 
ușoară. Podul se legăna și trosnea alarmant din cauza vântului 
care sufla acum sălbatic și asasinul trebui să se prindă de 
balustradele din frânghie pentru a-și păstra echilibrul. lar toate 
mișcările acelea costau timp. Străjerii îl văzuseră deja. Strigară 
spre el, cerându-i să se oprească, ceea ce-i mai câștigă una- 
două secunde, dar, văzând că nu încetinea, își scoaseră 
arbaletele, înstrunară săgeți și traseră. Aproape imediat după 
aceea, alți trei templieri, cu arbaletele deja înstrunate, ieșiră în 
goană din postul de gardă. 

Lumina slabă le afecta ţintirea, totuși Ezio fu nevoit să se 
aplece și să se ferească. La un moment dat, pe la jumătatea 
podului, o scândură veche se rupse imediat ce călcă pe ea și 
păși în gol, dar izbuti să ridice piciorul înainte să cadă - ceea ce 
ar fi însemnat cu siguranţă sfârșitul pentru el. Și așa avu noroc 
să scape numai cu o zgărietură când o săgeată îi șterse gâtul, 
străpungându-i doar gluga. Aproape că-i putu simţi căldura pe 
piele. 

Străjerii se opriră din tras și începură să facă altceva. Ezio miji 
ochii, pentru a vedea mai bine. 

Vinciuri! 

Frânghiile de pe vinciuri erau suficient de lungi și acum se 
pregăteau să le slăbească și să dea drumul podului să cadă. Il 
puteau ridica din nou după aceea, după ce aveau să-l răstoarne 
pe asasin în hăul de dedesubt. 

„Merda”, își spuse Ezio, pe jumătate alergând, pe jumătate 
împleticindu-se înainte. De două ori în aceeași zi! Cu cinci metri 
înainte de capăt, se azvârli prin aer, chiar când podul se prăbuși 
sub tălpile lui, și ateriză peste un străjer, îl dobori pe un al 
doilea, înfipse pumnalul din cremene în gâtul primului și încercă 
să-l retragă, dar lama se rupse, agățându-se probabil în os. și 
regăsi echilibrul, se roti, îl ridică pe al doilea străjer, care încă 
nu-și revenise, și-l trase brutal spre el, apoi, smulgându-i sabia, 
o împlântă fulgerător în trupul lui. 

Ceilalţi trei își abandonaseră arbaletele și-și scoseseră săbiile, 
încercuindu-l, astfel încât era cu spatele la prăpastie. Ezio gândi 
iute. Nu văzuse alţi oameni în jur, nimeni nu fugise să dea 
alarma, așa că trebuia să-i ucidă pe aceștia trei și apoi să intre 
în castel înainte să se descopere ceva. Totuși, străjerii erau 
voinici și nu patrulaseră afară, ci veniseră dinăuntru, așa că erau 
odihniti. 

Asasinul își cântări sabia în mână. Privi de la un chip la 
celălalt. Dar ce zărea pe fețele lor? Teamă? Era oare teamă? 

— Câine asasin! scuipă unul dintre ei, deși glasul îi tremura 
vădit. Ești probabil unealta diavolului! 

— Dacă diavolul se găsește pe undeva, atunci este alături de 
voi, mârâi Ezio. 

Se repezi înainte, știind că putea să profite de teama lor, de 
spaima că el deţinea, cine știe cum, puteri supranaturale. Se 
solo! 

Templierii se apropiară de asemenea, răcnind atât de tare 
blesteme, încât Ezio trebui să se grăbească să-i doboare, pentru 
a-i reduce la tăcere. Loviturile lor erau pripite și speriate, și 
asasinul încheie iute cu ei. Târi apoi trupurile în postul de gardă, 
dar nu mai avea timp să ridice podul; de altfel așa ceva ar fi fost 
imposibil pentru un singur om. Pentru o clipă se gândi să 
îmbrace straiele unui străjer, însă asta ar fi însemnat să 
irosească timp preţios, iar coborârea întunericului era de partea 
lui. 

Porni pe cărarea ce suia spre castel, recunoscător umbrelor 
ce începuseră să se întindă în jur. Ajunse fără necazuri la baza 

zidurilor, acolo unde nu putea fi zărit de pe metereze. Soarele 
aproape că apusese și doar o strălucire roșie se mai zărea 
dincolo de stâncile și munţii îndepărtați din vest. Era frig și 
vântul sufla pătrunzător. Castelul era vechi și de aceea pietrele 
din zidurile sale erau roase de elementele naturii și ofereau 
suficiente prize pentru mâinile și picioarele unui căţărător 
priceput. Amintindu-și planul fortăreței pe care-l studiase în 
Roma, Ezio apelă la ultimele rezerve de energie și începu 
escalada. Calculase că după treizeci de metri avea să fie în 
interiorul curții exterioare. După aceea cunoștea 
amplasamentele porților de legătură ce duceau spre fortificațiile 
interioare, turnuri și donjon. 

Urcușul era mai dificil decât crezuse. Brațele și picioarele îl 
dureau și regretă că nu avea un soi de dispozitiv care să-i 
permită să ajungă mai sus, care să-i poată menţine prizele ferm 
și să-i sporească puterea mâinilor. Recurse la toată puterea 
voinţei sale pentru a continua și, când ultimii tăciuni ai apusului 
muriră în spatele meterezelor negre ale muntelui, lăsând loc 
primelor stele palide, Ezio sări pe galeria circulară aflată la un 
metru sub crenelurile zidului exterior. Într-o parte și cealaltă a 
sa, la cincizeci de metri, erau turnuri de pază, însă santinelele 
de acolo priveau în jos și spre exterior - se auzea, foarte slab, o 
rumoare din direcția postului de gardă al podului. 

Asasinul ridică ochii spre turnul donjonului. Cu siguranţă, 
echipamentul lui - preţioșii săculeţi din piele cu armele sale - 
fusese depozitat în beciul păzit de sub donjon. 

Sări de pe galerie pe sol, rămânând mereu în umbre. Porni 
spre stânga, spre locul unde știa că se afla poarta de acces în 
turn. 


Capitolul 12 


Călcând ușor ca o panteră și căutând mereu rutele cele mai 
întunecate, Ezio ajunse la ţinta sa fără să întâlnească pe nimeni. 
Ceea ce era perfect, pentru că altă luptă zgomotoasă ar fi fost 
ultimul lucru pe care și l-ar fi dorit. Dacă templierii îl găseau din 
nou, nu aveau să-i lase nici cea mai mică șansă de scăpare - 
aveau să-l ucidă pe loc și să-l tragă în ţeapă. In plus, în jur erau 

puţine gărzi - el nu le văzuse decât pe cele de pe metereze. 
Probabil că ieșiseră din castel și porniseră în căutarea lui sub 
lumina firavă și nesigură provenită de la puzderia de stele, iar 
evenimentele de la postul de gardă aveau să-i determine să-și 
dubleze eforturile, fiindcă dovedeau mai presus de orice îndoială 
că el nu murise. 

Lângă intrarea în magazia din beciul de sub donjon se aflau 
doi templieri mai vârstnici, așezați la o masă grosolană din 
lemn, dar pe aceasta se găseau o cană mare din cositor plină cu 
vin roșu și două pahare din lemn, iar ambii gardieni stăteau cu 
brațele și capetele pe masă. Sforăiau. Ezio se apropie cu cea 
mai mare băgare de seamă, după ce zări inelul cu chei ce 
atârna la brâul unuia dintre bărbați. 

El nu uitase abilitățile de hoţ de buzunare pe care le învățase 
de la asasina madame Paola, în tinereţea sa petrecută în 
Florenţa. Grijuliu, evitând orice zornăit al cheilor - pentru că cel 
mai mic sunet care i-ar fi trezit pe străjeri putea însemna pieirea 
lui -, ridică inelul și cu mâna cealaltă deznodă cu greutate 
șiretul de piele ce-l prindea de centura templierului. La un 
moment dat, nodul se agăţă în ceva și rămase înțepenit și, în 
strădania lui de a-l elibera, Ezio trase prea tare, iar străjerul se 
foi. Asasinul rămase nemișcat ca o statuie, privind alert, cu 
ambele mâini ocupate și neputând face nicio mișcare spre arma 
vreunei gărzi. Bărbatul se mulţumi să pufăie și-și continuă 
somnul, încreţind nemulțumit fruntea, poate prins în vis. 

În cele din urmă, inelul cu chei ajunse în mâinile lui Ezio, care 
înaintă după aceea cu pas furișat pe coridorul luminat de făclii 
din spatele gardienilor, privind ușile grele din lemn, ferecate cu 
fier, ce se înșiruiau de ambele părți. 

Trebuia să acţioneze rapid, totuși dura ceva să verifice care 
cheie de pe inelul mare din fier se potrivea în care broască, și în 
același timp să aibă grijă să nu producă niciun zgomot cu 
manipularea lor. Dar la a cincea ușă avu noroc și intră într-o 
veritabilă armurărie, cu arme de diverse feluri stivuite ordonat 
pe polite din lemn ce se întindeau pe toată lungimea încăperii. 

Ezio luase deja o făclie din suportul ei de lângă ușă și la 
lumina acesteia își găsi repede bagajele. Nimic nu părea să 
lipsească din ele, ba chiar, din câte își putea da seama, nici 
măcar nu fuseseră atinse. Suspină ușurat, deoarece erau 
ultimele lucruri care ar fi vrut să ajungă în mâinile Templierilor, 

pentru că aceștia numărau printre ei minți strălucite și ar fi fost 
dezastruos dacă ar fi reușit să copieze pumnalele secrete. 

Cercetă rapid săculeţii din piele. Plecase în călătoria aceasta 
doar cu ceea ce considerase că era absolut esenţial și, după ce 
verifică de două ori, se liniști că, într-adevăr, dinăuntru nu lipsea 
nici măcar un obiect. Își încinse iataganul, pe care-l scoase din 
teacă pentru a se asigura că tăișul îi era neștirbit, apoi îl vări 
înapoi, izbindu-l cu putere până în fundul tecii. Işi prinse 
apărătoarea de braţul stâng, iar pe încheietura stângă își fixă 
pumnalul secret rămas întreg. Pe cel rupt și hamul său le puse 
în săculeți; nu intenţiona să-l abandoneze templierilor nici chiar 
în starea aceea și în plus, exista bineînţeles șansa de a-l putea 
repara. De asta avea să se ocupe însă la momentul potrivit. 
Puse în săculeţi pistolul încărcat cu arc, după care, mereu 
îngrijorat să nu irosească prea mult timp, scoase parașuta și 
verifică dacă fusese deteriorată. Era nou-nouţă - o invenţie a lui 
Leonardo pe care încă nu apucase s-o folosească, însă cele 
câteva încercări la care o supusese îi dovediseră din plin 
potenţialul. Plie cu atenţie structura ce semăna cu un cort și o 
puse înapoi în bagaje, apoi aruncă săculeţii peste umăr, îi fixă 
bine și ieși, urmând același drum pe care venise, pe lângă 
gărzile care continuau să sforăie. Odată ajuns afară, începu să 
se caţere. 

Localiză un punct de observare izolat pe un turn înalt al 
donjonului. Îl alesese deoarece de acolo avea panorama grădinii 
din spate a lui Masyaf, sub care, dacă cercetase cum trebuie 
planurile castelului, templierii aveau să-și concentreze eforturile 
pentru a descoperi biblioteca marelui Mentor Asasin, Altair, care 
condusese Frăția de aici cu trei veacuri în urmă. Dacă era să 
dea crezare scrisorii tatălui său, era biblioteca legendară a 
Asasinilor și sursa întregii lor cunoașteri și puteri. 

Ezio nu avea nicio îndoială că doar căutarea ei putea să 
explice prezența templierilor în castel. 

Pe marginea peretelui exterior al turnului, privind de sus spre 
grădină, se afla statuia mare din piatră a unui vultur, cu aripile 
strânse pe lângă trup, atât de realistă, încât părea pe punctul de 
a-și lua zborul și a cobori în picaj asupra unei prăzi ce nu bănuia 
nimic. Testă statuia, folosindu-se de brațe. In ciuda greutăţii ei, 
se clătină puţin când o împinse. 

Perfect! 

Ezio se instală lângă vultur și se pregăti să-și petreacă 
noaptea acolo, știind că nimic nu se va întâmpla înainte de 
ivirea zorilor și înțelegând că dacă nu profita de ocazie pentru a 
se odihni, nu va putea acţiona eficient când avea să vină clipa 
cuvenită. Poate că templierii îl considerau într-adevăr pe 
jumătate diavol, dar el știa prea bine că nu era decât un om ca 
oricare altul. 

Totuși, înainte de a se odihni, fu fulgerat de o îndoială bruscă 
și scrută grădina de sub el. Nu zărea nici urmă de săpături. Era 
oare cu putinţă să se fi înșelat? 

Folosindu-se de lecțiile învățate și de puterile pe care și le 
dezvoltase prin antrenamente, își focaliză ochii astfel încât 
căpătară puterea privirii unui vultur și examină minuţios solul. 
Prin concentrarea aceea intensă, izbuti într-un final să discearnă 
o strălucire mată care emana de la o porţiune de paviment 
mozaicat dintr-o nișă cândva ornamentală, acum năpădită de 
vegetație, aflată imediat dedesubt. Satisfăcut, surâse și se 
relaxă. Mozaicul reprezenta imaginea zeiţei Minerva. 

a 

Razele soarelui abia atinseseră meterezele spre est când Ezio, 
împrospătat de somnul lui scurt și în alertă, se ghemui lângă 
vulturul din piatră, știind că sosise momentul. Știa de asemenea 
că trebuia să acţioneze rapid, deoarece fiecare clipă pe care o 
petrecea aici sporea riscul de a fi descoperit. Templierii încă nu 
renunțaseră să-l prindă și aveau să fie mânaţi de ură - evadarea 
chiar din mâinile lor îi lăsase clocotind de dorul răzbunării. 

Asasinul judecă distanţele și unghiurile, apoi, când fu 
mulțumit, își puse cizma pe statuie și o împinse zdravăn. 
Vulturul se legănă pe soclul său și căzu după aceea peste 
parapet, rostogolindu-se prin aer spre pavimentul mozaicat. Ezio 
îl privi doar o secundă, ca să-i verifice cursul, după care se 
aruncă după el, executând un Salt al Credinței în gol. Trecuse 
ceva vreme de când făcuse ultima dată așa ceva și acum regăsi 
vechiul extaz. Căzură împreună, mai întâi vulturul, apoi Ezio, 
coborând pe aceeași traiectorie la cinci metri în urma lui. Către 
un sol care părea foarte solid. 

Ezio nu avu timp să se roage să nu fi comis vreo greșeală. lar 
dacă o comisese, timpul pentru rugăciuni - pentru orice, de fapt 
- avea să fie foarte scurt. 

Vulturul ateriză primul, exact în centrul mozaicului. 

Pentru o fracțiune de secundă se păru că statueta se făcuse 
țăndări, dar mozaicul fusese cel care se transformase în cioburi, 
dezvăluind dedesubt o deschidere largă, ce cobora în adânc, și 
prin care vulturul căzu, urmat de asasin. Aproape imediat, Ezio 
atinse un tobogan ce continua coborârea subterană sub un 
unghi de patruzeci și cinci de grade, pe care începu să alunece, 
cu picioarele înainte, dirijându-se cu braţele. Auzi vulturul din 
piatră vuind în fața lui, până când, cu un plescăit asurzitor, căzu 
într-un bazin subteran mare. Ezio îl urmă. 

Când ieși la suprafaţă, văzu că bazinul se găsea în mijlocul 
unei anticamere uriașe. Credea că era o anticameră, deoarece 
întreaga ei arhitectură era focalizată spre o ușă. O ușă din piatră 
verde-închis, lustruită de trecerea timpului. 

Ezio nu era singur. Cinci templieri aflaţi pe marginea din 
granit a bazinului în apropierea ușii se întorseseră la zgomotul 
intruziunii bubuitoare și acum îl așteptau, răcnind cu săbiile în 
mâini. Erau însoţiţi de un bărbat în haine de muncitor, cu un șorţ 
din prelată prăfuită încins în jurul brâului, de care purta agăţată 
o desagă din piele cu scule. După înfățișare părea să fie pietrar. 
Tinea în mâini un ciocan și o daltă mare, și privea cu gura 
căscată. 

Ezio se ridică pe marginea bazinului exact în clipa în care 
templierii se năpustiră înainte, pentru a abate asupra lui o 
ploaie de lovituri, dar le eschivă suficient timp pentru a se ridica 
în picioare. După aceea se încordă și-i înfruntă. 

Le simți din nou frica și profită de șovăiala lor de moment 
pentru a ataca primul. Cu mâna dreaptă trase iataganul din 
teacă și acționă pumnalul secret de pe braţul stâng. Din două 
lovituri iuți, în dreapta și stânga, îi dobori pe bărbaţii cei mai 
apropiaţi. Ceilalţi se poziționară în semicerc, în afara razei lui de 
acţiune, și acționau pe rând, prin împunsături fulgerătoare spre 
el, aidoma unor vipere care se repezeau să muște, sperând să-l 
dezorienteze. Eforturile nu le erau totuși suficient de concertate. 
Ezio izbuti să-l lovească cu umărul pe unul, îmbrâncindu-l în 
bazin. Bărbatul se scufundă aproape imediat și apa neagră îi 
înăbuși ţipătul disperat după ajutor. Rotindu-se și rămânând 
ușor ghemuit, Ezio trânti un al patrulea templier pe spate, pe 
granit. Bărbatului îi zbură coiful de pe cap și ţeasta i se pocni cu 
un sunet sec de piatra dură ca diamantul. 

Ultimul supraviețuitor, un caporal templier, lătră un ordin 

disperat spre pietrar, care nu schiţă însă niciun gest, prea 
înlemnit ca să se miște. Apoi, văzându-l pe Ezio întorcându-se 
către el, caporalul se retrase, în timp ce saliva îi picura din colţul 
gurii, până ce peretele din spatele său îi opri retragerea. 
Asasinul se apropie, intenţionând doar să-i aplice o lovitură ca 
să-l lase inconștient, însă caporalul, care așteptase clipa aceea, 
trimise o lovitură vicleană de pumnal spre vintrele lui. Ezio făcu 
un pas într-o parte și-l prinse de umăr, în apropierea gâtului. 

— Ți-aș fi cruțat viaţa, prietene. Dar nu mi-ai lăsat de ales. 

Dintr-o mișcare rapidă a iataganului ascuţit ca briciul, îi reteză 
capul. 

— Requiescat in Pace, rosti apoi încetișor. 

După care se întoarse către pietrar. 


Capitolul 13 


Bărbatul era cam de vârsta lui Ezio, dar începuse să se 
îngrașe și nu părea deloc în formă fizică. În clipa asta dârdâia ca 
un plop tremurător. 

— Nu m-omori, domnule! îl imploră el jalnic. Sunt un simplu 
muncitor, nimic mai mult. Un amărât neînsemnat care trebuie s- 
aibă grijă de familie. 

— Cum te numești? 

— Adad, domnule. 

— Ce lucrezi tu pentru oamenii ăștia? 

Ezio se aplecă, își șterse tăișurile de uniforma caporalului 
mort, apoi vâri armele în teci. Adad se destinse puţin. Continua 
să țină în mâini ciocanul și dalta, iar Ezio le privea cu atenţie, 
totuși pietrarul părea să fi uitat de existenţa lor. 

— În mare parte, sap. Și-i o muncă a naibii de grea, domnule. 
Mi-a trebuit un an doar ca să găsesc camera asta. 

Adad cercetă chipul lui Ezio, însă dacă sperase la vederea 
unui semn de simpatie, nu-l zări. După o clipă de tăcere, 
continuă: 

— În ultimele trei luni am încercat să străpung ușa. 

Asasinul îi întoarse spatele și examină el însuși ușa. 

— N-ai înaintat prea mult, comentă el. 

— N-am făcut nici măcar o știrbitură! Piatra asta-i mai tare ca 


VP - 54 


oţelul. 

Ezio își trecu palma peste piatra netedă ca sticla șlefuită. 
Seriozitatea expresiei lui spori. 

— Mă îndoiesc că ai putea s-o știrbești vreodată. Ușa asta 
păzește obiecte mai valoroase decât tot aurul din lume. 

Acum, când amenințarea morţii se îndepărtase, ochii 
bărbatului sclipiră involuntar. 

— Ah! Vrei să spui... pietre nestemate? 

Asasinul îi azvârli o privire batjocoritoare. Se întoarse apoi 
către ușă, cercetând-o amănunțit. 

— Aici sunt broaște pentru chei. Cinci la număr. Unde sunt 
cheile? 

— Nu mi s-a spus mare lucru, dar știu că templierii au găsit o 
cheie sub palatul sultanului otoman. Cât despre celelalte, cred 
că-i va ajuta cărțulia lor. 

Ezio îl privi cu luare aminte. 

— Palatul sultanului Baiazid? Și ce este cărțulia despre care 
vorbești? 

Pietrarul strânse din umeri. 

— Cred că un fel de jurnal. Căpitanul ăla urât, cel cu cicatricea 
pe față, nu se desparte nicio clipă de ea. 

Ezio miji ochii. Se gândi repede. Apoi păru să se destindă și, 
scoțând din tunică o punguţă din pânză, i-o aruncă lui Adad. 
Punguţa zornăi când pietrarul o prinse. 

— Du-te acasă, rosti Ezio. Caută-ţi altceva de muncă - printre 
oameni cinstiţi. 

Adad păru încântat, după care se înnegură la faţă. 

— Nici nu știi cât de mult aș dori s-o fac. Mi-ar plăcea să plec 
de-aici. Dar oamenii ăștia... m-ar ucide dac-aș încerca. 

Asasinul se întoarse puţin și privi către toboganul din spatele 
lui. Pe acolo răzbătea o rază subţire de lumină. 

Se întoarse din nou spre pietrar. 

— Strânge-ţi lucrurile, îi spuse. N-o să mai ai de ce te teme. 


Capitolul 14 


Mergând numai pe scările și coridoarele mai puţin folosite ale 
castelului, Ezio reveni nevăzut pe meterezele cele mai înalte, în 

timp ce răsuflarea lui scotea aburi în aerul rece. Le dădu apoi 
ocol, până ajunse într-un punct situat deasupra satului Masyaf, 
care se ghemuia în umbra zidurilor. Știa că nu va putea părăsi 
castelul prin niciuna dintre porţile sale strașnic păzite, totuși 
trebuia să dea de urma căpitanului ras în cap și cu cicatrice. 
Bănuia că acesta era undeva în exterior, de unde conducea 
căutarea Asasinului evadat. Probabil că templierii cercetau cu 
atenţie terenul din jur, ceea ce explica relativa lor absenţă din 
interiorul fortăreței. În tot cazul, Ezio știa că următorul pas în 
misiunea sa era dincolo de zidurile lui Masyaf. Mai întâi însă 
trebuia să plece de aici. 

După ce ajunse într-un punct din care vedea limpede satul, îi 
distinse și pe templierii care umblau din casă în casă, 
interogându-i pe săteni. Având grijă să păstreze mereu soarele 
în spate, ca să nu poată fi clar deslușit de jos, Ezio își luă 
săculeții de pe umăr și scoase parașuta, pe care o deplie și o 
montă cu atâta grabă cât îi îngăduia precauţia, fiindcă viaţa lui 
avea să depindă de ea. Distanţa era prea mare și coborârea 
prea periculoasă chiar și pentru cel mai îndrăzneţ Salt al 
Credinței. 

Parașuta căpătă forma unui cort triunghiular, sau a unei 
piramide, și era fabricată din mătase rezistentă, ţinută la un loc 
prin spiţe subțiri de oţel. Ezio prinse frânghiile din cele patru 
colțuri ale ei de un ham cu eliberare rapidă, pe care-l fixă în 
jurul pieptului. Se opri apoi ca să aprecieze viteza și direcţia 
vântului și, după ce se asigură că nimeni de jos nu privea spre 
metereze, se lansă în aer. 

Ar fi fost o senzaţie minunată dacă s-ar fi bucurat de 
relaxarea necesară pentru a o aprecia, însă asasinul era 
concentrat asupra dirijării dispozitivului, folosind curenții de aer 
cald pe cât putea mai bine, imitând vulturii, și ateriză cu succes 
la zece - doisprezece metri de cea mai apropiată locuinţă. 
Strânse repede parașuta și intră în sat. 

Templierii erau ocupați cu ameninţarea sătenilor, pe care-i 
îmbrânceau și-i băteau fără milă, dacă nu răspundeau clar și 
prompt. Ezio se amestecă printre locuitorii satului, privi și 
ascultă. 

Un bătrân îngenuncheat cerșea îndurare unui mercenar 
templier, care stătea lângă el. 

— Ajutor, vă rog! implora pe oricine l-ar fi ascultat, însă toţi îi 

întorceau spatele. 

— Vorbește, câine! răcni templierul. Unde-i? 

Altundeva, un bărbat mai tânăr era bătut de doi soldaţi, cu 
toate că îi ruga cu disperare să înceteze. 

— Sunt nevinovat! zbiera un altul, care deși căzut, continua 
să fie ciomăgit. 

— Unde se-ascunde? mârâiau agresorii lui. 

Și nu numai bărbaţii erau trataţi cu violenţă. Doi templieri lași 
țineau pe pământ o femeie, în timp ce un al treilea o lovea fără 
milă cu picioarele, înăbușindu-i ţipetele, pe când se zvârcolea pe 
jos, hohotind și rugându-i să înceteze: 

— Nu știu nimic! lertaţi-mă, vă rog! 

— Aduceți-ni-l pe Asasin și nu veţi mai păți nimic! lătră călăul 
ei, apropiindu-și chipul de cel al femeii. Altfel... 

Ezio privea și clocotea de dorința de a fi de ajutor, totuși se 
sili să se concentreze asupra căutării căpitanului. Ajunse la 
poarta din față a satului, la timp ca să-l vadă pe acesta suind 
într-o căruţă trasă de cai. Căpitanul se grăbea atât de tare, încât 
îl smulse pe căruţaș de pe capră și-l aruncă în praf. 

— La o parte din calea mea! Fíye apó brostă mou! răcni el şi, 
apucând hăţurile, privi în jur la oamenii lui. Niciunul dintre voi nu 
pleacă de-aici până când Asasinul nu-i mort! Aţi înţeles? Găsiţi-l! 

Ezio își dădu seama că bărbatul vorbise în greacă, însă până 
atunci nu-i auzise vorbind decât în italiană și arabă. Se putea 
oare ca în rândul acestor templieri să fi existat un bizantin? Să fi 
fost un descendent al celor siliți să plece în exil când 
Constantinopolul căzuse sub sabia sultanului Mehmet cu șaizeci 
și cinci de ani în urmă? Ezio știa că exilaţii se stabiliseră în 
Peloponez la scurtă vreme după aceea, dar chiar și după ce 
fuseseră înfrânți acolo de otomanii triumfători, mici enclave 
supraviețuiseră în Asia Mică și Orientul Apropiat. 

Făcu un pas înainte, ieșind în loc deschis. 

Soldaţii îl priviră cu ochi îngrijoraţi. 

— Domnule căpitan, vorbi unul dintre sergenţii lui mai 
îndrăzneți, se pare că ne-a găsit el pe noi. 

Drept răspuns, căpitanul smulse biciușca din locașul ei de 
lângă capră și lovi caii cu sălbăticie, zbierând: 

— Di! Di! 

Văzându-l, Ezio se lansă într-un sprint. Soldaţi templieri 
încercară să-l împiedice, dar trăgându-și iataganul din teacă, își 

croi drum în grabă printre ei. Plonjă apoi cu disperare după 
căruța care se îndepărta rapid, însă nu reuși să se agaţe de ea. 
Izbuti să prindă totuși un capăt de funie ce atârna în urmă. 
Căruţa se opri locului o clipă, apoi goni mai departe, târându-l 
pe Ezio. 

Cu greutate, asasinul începu să înainteze târâș, punând o 
mână în faţa alteia pe frânghie, spre căruţă, după care auzi în 
urmă tropot asurzitor de copite. Câţiva soldaţi încălecaseră și 
porniseră în galop după el, cu săbiile ridicate, încercând să se 
apropie suficient de mult pentru a-l spinteca. Pe când galopau, 
răcneau avertismente către căpitan, care-și biciuia caii în galop 
încă și mai furios. Între timp, altă căruţă, mai ușoară, plecase în 
urmărire și se apropia rapid. 

Izbit întruna de toate neregularităţile solului, Ezio continua 
totuși să avanseze în lungul frânghiei. Ajunsese la niciun metru 
de partea din spate a căruţei, când cei doi călăreţi templieri se 
apropiară decisiv. Asasinul își feri capul, pregătindu-se pentru 
lovitură, însă templierii se pripiseră și se concentraseră mai 
degrabă asupra lui, decât asupra călăritului. Armăsarii se 
ciocniră cu un bufnet teribil la numai câţiva centimetri de 
călcâiele lui Ezio, și se prăbușiră într-un haos de cai ce 
nechezau, călăreţi ce blestemau și praf. 

Forțându-se cu toate puterile, asasinul își sili într-un ultim 
efort braţele ce-l dureau îngrozitor și, gâfâind sacadat, se 
propulsă, mai degrabă decât se trase, pe ultima jumătate de 
metru, până în căruţă, unde rămase o clipă, nemișcat, simţindu- 
se ameţit, recăpătându-şi răsuflarea. 

Între timp, a doua căruţă ajunsese în dreptul primei și 
căpitanul le făcu semne agitate ocupanților ei să se apropie. 
Imediat ce îi dădură ascultare însă, căpitanul sări din căruţa lui 
în a lor și-l îmbrânci pe vizitiu de pe capră. Cu un răcnet 
înăbușit, bărbatul căzu din vehiculul care gonea, se izbi de un 
bolovan și ricoșă cu un pocnet îngrozitor, după care rămase 
inert, cu capul răsucit sub un unghi nefiresc. 

Preluând controlul cailor, căpitanul le dădu bice și se 
îndepărtă, în vreme ce Ezio se târî iute spre capra căruței în 
care se afla și prinse hățurile, cu mușchii braţelor protestând 
vehement când trase de ele pentru a-și struni propriul atelaj. Cu 
spume la gură, cu ochi sălbatici și picături de sânge adunându- 
se în colţurile boturilor, cei doi cai își continuară galopul, astfel 

că asasinul rămase în urmărire. Văzându-l, căpitanul coti spre o 
poartă veche și deschisă aflată de cealaltă parte a drumului, 
susținută de stâlpi din cărămizi mâncate de timp. lzbuti să 
atingă unul dintre ei fără a-și încetini goana și stâlpul se prăbuși 
într-un maldăr de pietre, direct în faţa lui Ezio. Asasinul trase de 
hățuri și reuși să cotească spre dreapta în ultima clipă, iar 
căruța i se hurducă și zdruncină, ieșind de pe drum pe câmpul 
presărat de tufișuri de pe margine, în vreme ce el se străduia 
să-i readucă pe cai spre stânga, pentru a reveni pe calea bătută. 
Praf și pietricele zburau peste tot, șfichiuindu-i obrajii și silindu-l 
să mijească ochii la dimensiunile unor fante, pentru a-i proteja și 
în același timp pentru a se concentra asupra căruţei din faţă. 

— Înghiţi-te-ar iadul! urlă căpitanul peste umăr. 

Ezio văzu acum că soldaţii care își mențineau cu greutate 
echilibrul în spatele căruţei pe care o urmărea pregăteau bombe 
pe care să le arunce spre el. 

Zigzagând pe cât putea ca să evite exploziile ce răsunau de o 
parte și de alta, și îndărătul lui, asasinul se luptă din greu pentru 
a-și păstra controlul atelajului care era înspăimântat și aproape 
intrat în panică. Totuși, bombele nu-și atinseseră ţinta, așa că el 
continuă galopul. 

Căpitanul încercă o altă tactică, foarte periculoasă. 

Încetini brusc, rămânând în urmă, așa că Ezio ajunse în 
dreptul lui, fără să fi apucat să încerce o contra-manevră. 
Imediat, căpitanul smuci hăţurile spre el, astfel încât căruţa se 
izbi violent de cea a asasinului. 

Ezio îi văzu clar albul ochilor pe jumătate dementi și cicatricea 
lividă care-i brăzda chipul congestionat, când se priviră prin 
aerul ticsit de praf învolburat. 

— Mori, ticălosule! zbieră căpitanul. 

Apoi privi înainte. Ezio îi urmări uitătura și zări, drept în faţă, 
un turn de strajă dincolo de care se afla alt sat. Satul acela era 
mai mare decât cel de la Masyaf și parţial fortificat. Era în mod 
limpede un punct întărit al templierilor. 

Căpitanul mai reuși să smulgă o fărâmă de energie din partea 
cailor săi și, când se îndepărtă cu un răcnet de triumf, oamenii 
lui aruncară alte două bombe. De data asta una dintre ele 
explodă sub roata din stânga spate a căruței lui Ezio. Explozia 
ridică vehiculul pe jumătate în aer și asasinul fu azvârlit de pe 
capră, iar caii lui nechezară ca niște iele și porniră în galop 

peste câmp, târând după ei resturile căruţei distruse. Terenul 
cobora abrupt în dreapta drumului și Ezio se rostogoli șase- 
șapte metri într-o vâlcea, unde un petic de tufișuri spinoase îi 
opri căderea și în același timp îl ascunse vederii celor de pe 
drum. 

Rămase întins, privind fix pământul cenușiu și indiferent aflat 
la doar câţiva centimetri de chipul lui, incapabil să se clintească, 
incapabil să gândească, dar simțind că i se frânseseră absolut 
toate oasele din corp. Închise ochii și așteptă sfârșitul. 


Capitolul 15 


Ezio auzi voci îndepărtate pe când zăcea într-un fel de vis. | se 
păru că-l vede din nou pe tânărul în veșminte albe, cel pe care-l 
întrezărise în momentul ambuscadei, apoi din nou când se 
aflase pe eșafodul improvizat, dar nu putea fi sigur. Tânărul 
acela care nici nu-l ajutase, nici nu-l împiedicase, însă care 
părea să fie de partea sa. Alţii apăreau și dispăreau: fraţii lui de 
mult morţi, Federico și Petruccio, Claudia, tatăl și mama lui, și - 
nechemată și nedorită - fața frumoasă și crudă a Caterinei 
Sforza. 

Viziunile se destrămară, totuși vocile rămaseră, mai puternice 
acum, pe măsură ce-și recăpăta și celelalte simţuri. Asasinul 
simţi gust de ţărână în gură și adulmecă mirosul pământului de 
care îi era lipit obrazul. Durerile din tot trupul îi reveniră. Se 
gândi că nu se va mai putea mișca niciodată. 

Vocile erau neclare și veneau de sus. Bănui că templierii se 
aplecau peste marginea stâncii micuţe de pe care căzuse el, dar 
își dădu seama că nu-l puteau zări. Tufișurile dese îl camuflau. 
După ce dispăruse din raza lor vizuală, templierii plecaseră să-l 
caute. Ulterior, spre mânia căpitanului, reveniseră fără nimic 
concludent de raportat. 

Ezio așteptă o vreme până ce glasurile se îndepărtară într-un 
final și se lăsă tăcerea. După aceea, cu grijă, își îndoi degetele 
de la mâini și picioare, apoi brațele și picioarele, după care, 
recunoscător, scuipă pământul ce-i intrase în gură. Nimic nu 
părea să se fi rupt. Incetișor, străbătut de dureri, se târî afară 
din tufișuri și se ridică în picioare. După care, precaut, și 

menţinându-se pe cât putea la adăpost, sui cu greu pe drum. 

Ajunse acolo la timp pentru a-l vedea pe căpitanul templier 
intrând pe poarta din zidul satului fortificat, aflat la două sute de 
metri depărtare. Menţinându-se pe marginea drumului, acolo 
unde erau tufișuri și se putea ascunde, asasinul își scutură 
hainele și porni către sat, dar părea că toţi mușchii din trup îi 
protestau vehement. 

— Asta era tare ușor altă dată, murmură el mâhnit în barbă. 

Se sili totuși să înainteze și, dând ocol zidului, găsi un loc mai 
lesne de escaladat. 

După ce scoase capul din spatele parapetului ca să verifice 
dacă îl putea observa cineva, se ridică peste zid și sări în sat. Se 
trezi în ţarcul de vite, pustiu cu excepția a două juninci care se 
retraseră spre o latură, privindu-l neliniștite. Rămase locului, 
așteptând, pentru eventualitatea în care existau câini, dar după 
vreun minut, trecu prin gardul din nuiele al țarcului și străbătu 
satul aparent pustiu, îndreptându-se în direcţia unor voci 
ridicate. În apropiere de piaţa satului îl zări pe căpitan și ieși din 
raza lui vizuală, pitindu-se după un hambar. Căpitanul stătea în 
vârful unui foișor nu foarte înalt dintr-un colț al pieţei și 
muștruluia doi sergenţi cu chipuri nefericite. În spatele lor 
așteptau în tăcere sătenii. Cuvintele căpitanului erau punctate 
de ţăcăniturile regulate ale morii de apă din partea opusă, 
acționată de pârâul care traversa satul. 

— Se pare că eu sunt singurul de pe-aici care știe cum să 
călărească un cal, spunea căpitanul. De data asta, până nu ne 
asigurăm că e mort, vă ordon să nu coborâţi garda nicio clipă. 
Aţi înţeles? 

— Da, domnule, răspunseră bărbaţii posomorâţi. 

— De câte ori până acum aţi dat greș încercând să-l ucideți? 
continuă căpitanul furios. Ascultaţi-mă cu foarte mare atenţie: 
dacă în ora următoare nu-i văd capul rostogolindu-se în țărână 
la picioarele mele, capetele voastre sunt cele care o vor face! 

Tăcu apoi și, răsucindu-se, privi drumul. Ezio putea să vadă că 
era agitat. Se juca întruna cu trăgaciul arbaletei sale. 

În timpul tiradei căpitanului, Ezio se strecurase în mulţimea 
de săteni, amestecându-se printre ei pe cât putea mai bine, 
ceea ce nu era foarte greu, datorită înfățișării lui ponosite și 
jerpelite. Însă acum mulţimea începuse să se destrame, 
deoarece sătenii se întorceau la treburile lor. Printre ei 

predomina nervozitatea, iar când un bărbat din faţa lui se 
împiedică pe neașteptate și-l îmbrânci pe altul, acesta din urmă 
se întoarse iritat, răstindu-se: 

— Hei, fii atent pe-unde umbli... dă-i drumul de-aici! 

Întorcându-se într-acolo, ca să vadă ce se petrecea, căpitanul 
cercetă mulţimea și ochii lui îl găsiră aproape imediat pe Ezio. 

— Tu! răcni el. 

În clipa următoare, își încordă arbaleta, înstrună o săgeată și 
trase. 

Asasinul se feri iscusit, iar săgeata trecu pe lângă el și se 
înfipse în braţul ţăranului care se răstise. 

— Auuu! ţipă acesta, strângându-și bicepsul rănit. 

Ezio se repezi să se ascundă în timp ce căpitanul reîncărca. 

— N-o să ieși viu de-aici! urlă el și trase din nou. 

De data aceasta, săgeata se înfipse inofensivă în cadrul din 
lemn al unei uși, pe sub care se strecurase asasinul. Căpitanul 
era totuși un ţintaș foarte bun, iar Ezio avusese pur și simplu 
noroc până acum. Trebuia să fugă de acolo, și cât mai repede. 
Alte două săgeți zbârnâiră pe lângă el. 

— N-ai ieșire! mugi căpitanul în urma lui. Mai bine întoarce-te 
și-nfruntă-mă, câine bătrân și neputincios! 

Trase iarăși. 

Ezio inspiră adânc și sări, se prinse de rama de sus a altei uși, 
apoi pendulă, astfel că izbuti să ajungă pe acoperișul plat din lut 
al unei căsuțe. ÎI traversă în fugă, spre partea opusă și altă 
săgeată îi șuieră pe la ureche. 

— Stai locului și mori! răcni căpitanul. Ţi-a venit clipa și 
trebuie s-o accepţi, chiar dacă-i departe de cotețul tău nenorocit 
din Roma! Așa că vino să-ți înfrunţi soarta! 

Ezio văzu că toți soldaţii alergau spre partea din spate a 
satului, pentru a-i tăia retragerea. Insă asta însemna că-l 
lăsaseră pe căpitan izolat, cu excepţia celor doi sergenţi ai săi, 
iar tolba cu săgeți i se golise. 

Sătenii se împrăștiaseră de mult și se pitiseră prin casele lor. 

Asasinul se ghemui după zidul scund ce înconjura acoperișul, 
își luă săculeţii din piele din spate și fixă hamul pistolului pe 
încheietura mâinii drepte. 

— De ce n-abandonezi? continuă căpitanul să strige și-și trase 
sabia din teacă. 

Ezio se ridică în picioare. 

— N-am învăţat niciodată cum s-o fac, răspunse el cu glas 
limpede și înălță pistolul. 

Căpitanul privi arma și, pentru o fracțiune de secundă, pe chip 
i se citiră panica și teama, după care urlă către însoțitorii lui: 

— La o parte! 

Îi îmbrânci și sări din foișor pe pământ. Ezio trase și-l nimeri în 
plină săritură, lovindu-l în genunchiul stâng. Cu un zbieret de 
durere, căpitanul atinse solul, se izbi cu capul de un bolovan și 
se mai rostogoli câțiva pași. Sergenţii dădură bir cu fugiţii. 

Ezio traversă piaţa pustie. Niciun soldat nu se întorsese. Fie 
teama de asasin îi convinsese că era într-adevăr o fiinţă 
supranaturală, fie dragostea pentru căpitanul lor nu fusese chiar 
foarte mare. Liniştea era deplină; se auzeau doar ţăcânitul 
monoton al morii de apă și scâncetele de agonie ale 
templierului. 

Căpitanul îl privi drept în ochi pe Ezio, care se apropia. 

— Blestemat să fii! mârâi el. Ce mai aștepți? Dă-i drumul și 
omoară-mă! 

— Ai asupra ta ceva ce-mi trebuie, zise Ezio calm și-și 
reîncărcă pistolul. 

Căpitanul privi arma. 

— Văd că dulăul bătrân mai poate mușca încă, șuieră el 
printre dinţii încleștaţi. 

Sângele îi șiroia din genunchi și din rana mai serioasă de la 
tâmpla stângă. 

— Unde-i cartea pe care o porți cu tine? 

Căpitanul îl privi cu viclenie. 

— Te referi la vechiul jurnal al lui Niccolò Polo? Ştii de 
existenţa lui? Mă surprinzi, Asasinule. 

— Sunt plin de surprize, îi răspunde Ezio. Dă-mi-o. 

Văzând că n-avea încotro, căpitanul icni și scoase de sub 
tunică o carte veche legată în piele, mare cam de treizeci de 
centimetri pe cincisprezece. Mâna îi tremură și scăpă cartea în 
țţărână. 

O privi apoi și chicoti, dar râsul îi muri în gât transformat într- 
un horcăit. 

— la-o, zise el. Noi i-am aflat toate secretele și am găsit deja 
prima dintre cele cinci chei. Când le vom găsi pe celelalte, 
Marele Templu și toată puterea din el vor fi ale noastre. 

Ezio îl privi cu milă. 

— Ai fost amăgit, ostașule. În Masyaf nu există niciun templu 
străvechi. Doar o bibliotecă, plină de înţelepciune. 

— Asasinule, îl privi căpitanul, strămoșul tău Altair a controlat 
vreme de șaizeci de ani Mărul Edenului. El a câștigat mult mai 
mult decât ceea ce tu numești „înțelepciune”. El a aflat... totul! 

Ezio se gândi la cuvintele acelea. Ştia că Mărul era ascuns în 
siguranţă în cripta unei biserici din Roma - el și Machiavelli se 
îngrijiseră de asta. Apoi însă atenţia îi fu atrasă de un icnet 
brusc și ascuțit de durere dinspre căpitan. Cât timp vorbiseră, 
sângele îi șiroise din răni, iar acum bărbatul era cuprins de 
paloarea morţii. Pe chipul lui apăru o expresie neașteptat de 
senină și se lăsă pe spate, cu o ultimă, prelungă și suspinată 
răsuflare. 

Asasinul îl privi o clipă. 

— Ai fost un adevărat bastardo, zise el, dar - cu toate astea - 
Requiescat in Pace. 

Se aplecă și, cu mâna sa înmănușată, îi închise ochii cu 
blândețe. f 

Roata morii continua să țăcăne. In rest era tăcere. 

Ezio luă cartea de jos și o răsuci în mâini. Pe coperta ei era 
imprimat un simbol a cărui poleire se decolorase de mult. 
Blazonul Frăției Asasinilor. Surâzând uşor, o deschise la prima 
pagină. 


LA CROCIATA SEGRETA 
Niccolò Polo 
MASYAF, giugno, MCCLVII 
CONSTANTINOPOLI, gennaio, MCCLVIII 


Citind cuvintele acelea, Ezio şuieră încetișor. 
„Constantinopo!”, își zise el. „Bineînţeles...” 


Capitolul 16 


Briza se înteţi și Ezio ridică ochii din cartea lui Niccolò Polo, pe 
care o ţinea deschisă în poală, sub tenda de pe puntea dunetei 
unei baghlah mari. Corabia spinteca apele albastre și limpezi ale 
Mării Albe, cu focul și vela dreptunghiulară astfel ridicate încât 

să profite din plin de vântul favorabil. 

Călătoria din Latakia, de pe coasta siriană, îl purtase mai întâi 
în Cipru. Următoarea escală fusese Rodos, unde atenţia îi fusese 
reţinută de sosirea la bord a unui pasager nou, o femeie 
frumoasă de vreo treizeci de ani, purtând veșminte verzi care se 
asortau perfect cu părul ei arămiu-auriu. Continuase apoi prin 
arhipelagul Dodecanez, spre nord, către Dardanele și, în cele din 
urmă, spre Marea Marmara. 

Acum călătoria se apropia de destinaţia finală. Corăbierii se 
strigau între ei, în vreme ce pasagerii se înșiruiau în lungul 
copastiei ca să vadă mărețul Constantinopol ce se ridica treptat 
la prova babord, sclipind sub razele puternice ale soarelui la nici 
doi kilometri depărtare. Privindu-l, Ezio încercă să identifice părți 
din oraș pe harta cumpărată din portul sirian înainte de 
îmbarcare. Lângă el stătea un otoman tânăr cu straie scumpe, 
probabil încă adolescent, în mod clar cunoscător al orașului. În 
cursul călătoriei, el și Ezio obișnuiseră să se salute din cap când 
se întâlneau. Acum tânărul era ocupat cu un astrolab 
marinăresc cu care făcea măsurători notate apoi într-un carneţel 
cu scoarțe fildeșii ce-i atârna de un șnur de mătase la brâu. 

— Ce-i acolo? întrebă Ezio, arătând în depărtare. 

Dorea să știe cât mai multe cu putinţă despre Constantinopol 
înainte de a debarca. Vestea evadării lui din ghearele 
templierilor în Masyaf avea să-l urmeze în scurt timp și trebuia 
să acționeze rapid. 

— Acela este cartierul Baiazid. Moscheea mare a fost 
construită de sultan acum cinci ani, iar în spatele ei se pot zări 
acoperișurile Marelui Bazar. 

— Am înțeles, zise Ezio și miji ochii înaintea razelor soarelui 
pentru a vedea mai bine, regretând că Leonardo nu izbutise să 
construiască instrumentul despre care vorbea întruna - un soi 
de tub dotat cu lentile care se putea lungi -, prin care lucrurile 
aflate departe păreau mai apropiate. 

— Să ai grijă de pungă când mergi în bazar, îl sfătui tânărul. 
Pe acolo se învârt fel de fel de oameni. 

— Ca în orice souk. 

— Evet’, zâmbi tânărul. lar acolo, unde vezi turnurile acelea, 
este cartierul imperial. Cupola cenușie este a vechii biserici 
Hagia Sofia. Desigur, acum e moschee. Și dincolo de ea - vezi o 
clădire galbenă și lungă, de fapt un complex de mai multe 

clădiri, cu două cupole joase apropiate și o turlă? Acela este 
Palatul Topkapi, una dintre primele clădiri pe care le-am 
construit după cucerire... și încă se lucrează la ea. 

— Acolo locuiește sultanul Baiazid? 

Chipul tânărului se înnegură puţin. 

— Așa ar trebui... dar nu. Cel puţin, nu deocamdată. 

— Trebuie să-l vizitez. 

— Ar fi bine să te asiguri mai întâi că ai fost invitat! 

Briza se domoli și velele unduiră. Marinarii strânseră focul. 
Pilotul coti ușor prova corăbiei, astfel că înaintea ochilor 
pasagerilor apăru altă parte a orașului. 

— Vezi moscheea aceea? continuă tânărul, parcă dorind să 
îndepărteze conversaţia de la Palatul Topkapi. Este moscheea 
Fatih - prima clădire construită de sultanul Mehmet pentru a 
celebra victoria asupra bizantinilor. Desigur, când a ajuns el aici, 
nu mai rămăseseră prea mulți bizantini. Imperiul lor se 
prăbușise deja de mult. El a vrut însă ca moscheea lui să fie mai 
minunată decât Hagia Sofia. După câte vezi, n-a prea reușit. 

— A încercat totuși, comentă Ezio diplomat privind clădirea 
magnifică. 

— Mehmet a fost furios, urmă tânărul. Se spune c-ar fi 
poruncit ca arhitectului să-i fie tăiat braţul, ca pedeapsă. Dar, 
desigur, nu-i decât o legendă. Sinan a fost un arhitect prea bun 
pentru ca Mehmet să fi vrut să-i facă vreun rău. 

— Spuneai că sultanul nu locuiește aici? reveni discret 
asasinul la subiectul care-i stârnise curiozitatea. 

— Baiazid? Nu. Expresia nemulțumită reapăru pe chipul 
tânărului. Sultanul este un om măreț, deși pârjolul tinereții i-a 
fost înlocuit de pietate și discreţie. Din păcate însă este în 
conflict cu unul dintre fiii lui - Selim -, iar asta înseamnă un 
război care mocnește de câţiva ani între ei. 

Baghlah navigă în lungul zidurilor din sudul orașului, pentru ca 
apoi să cotească spre nord și să intre în Bosfor. La scurt timp 
după aceea, un golf uriaș se deschise la babord și corabia 
pătrunse în el, peste lanţul uriaș ce atârna de-a curmezișul gurii 
sale. Lanţul era coborât acum, dar putea fi ridicat pentru a 
închide portul în caz de urgenţă sau de război. 

— După cucerire lanţul n-a mai fost utilizat, comentă tânărul. 
La urma urmelor, nu-l oprise pe Mehmet. 

— Mi se pare totuși o măsură utilă de siguranţă, rosti Ezio. 

— Noi numim locul ăsta Haliç, spuse tânărul. Cornul de Aur. 
lar acolo, pe latura de nord, este Turnul Galata. Compatrioții tăi 
genovezi l-au construit acum o sută cincizeci de ani. Pe atunci ei 
îl numeau Christea Turris. Firesc, nu-i așa? Ești din Genova? 

— Sunt florentin. 

— Ah, ce să-i faci, nu le poţi avea pe toate. 

— Florenţa este un oraș bun. 

— Affedersiniz. Nu sunt îndeajuns de familiarizat cu partea 
voastră din lume. Mulţi dintre compatrioţii voștri continuă totuși 
să trăiască aici. Faimosul vostru Marco Polo, de pildă - tatăl lui, 
Niccolò, a făcut negoț aici acum mai bine de două sute de ani 
împreună cu fratele lui. Tânărul zâmbi, cercetând chipul lui Ezio, 
după care își întoarse atenţia la Turnul Galata. Ar putea exista o 
cale prin care să ajungi în vârf. Străjile lui pot fi... convinse. De 
acolo ai panorama cea mai minunată asupra întregului oraș. 

— Ar fi... cu adevărat grozav. 

Tânărul îl privi. 

— Cred că ai auzit de un alt faimos compatriot al tău, care mi 
se pare că încă trăiește. Leonardo da Vinci? 

— Da, numele mi se pare cunoscut. 

— Acum mai puţin de un deceniu, sultanul nostru i-a cerut lui 
Sayin da Vinci bei să construiască un pod peste Corn. 

Ezio zâmbi, amintindu-și că Leonardo îi pomenise cândva, în 
treacăt, de subiectul acela. Își putea închipui entuziasmul 
prietenului său faţă de un asemenea proiect. 

— Și ce s-a-ntâmplat? întrebă el. Nu văd nici urmă de pod, 
nicăieri. 

Tânărul deschise larg braţele. 

— Mi s-a spus că proiectul era minunat, dar, din păcate, 
planul n-a fost aprobat niciodată. Până la urmă sultanul l-a 
considerat prea ambițios. 

— Non mi sorprende, murmură asasinul pe jumătate pentru 
sine și arătă după aceea spre alt turn. Acela este un far? 

Tânărul îi urmări privirea către insulița de la pupa. 

— Da. Unul foarte vechi. Cred că are mai bine de unsprezece 
veacuri. Se numește Kiz Kulesi... știi turca? 

— Prea puţin. 

— Atunci îţi voi traduce. Asta înseamnă „Turnul Fecioarei”. A 
fost numit așa după fiica unui sultan care a murit acolo mușcată 
de un șarpe. 

— Și de ce locuia într-un far? 

Tânărul zâmbi. 

— Tocmai ca să evite șerpii. Uite, acum poţi vedea Apeductul 
lui Valens. Vezi șirul acela dublu de arcade? Romanii au fost 
niște constructori ai naibii de buni. Când eram copil, îmi plăcea 
să mă caţăr pe acolo. 

— Pare o căţărare interesantă. 

— Vorbești ca și cum ţi-ar plăcea s-o-ncerci! 

Ezio surâse. 

— Nu poți să știi niciodată, îi răspunse el. 

Tânărul deschise gura pentru a spune ceva, apoi se răzgândi 
și o închise la loc. Expresia sa, când îl privi pe Ezio, nu era 
răutăcioasă, dar asasinul știu exact ce gândea: un bătrân care 
încearcă să-și ignore vârsta. 

— De unde vii? schimbă el vorba. 

Tânărul flutură din mână nepăsător. 

— Ah... de pe Pământul Sfânt. Mai bine zis, de pe pământurile 
noastre sfinte: Mecca și Medina. Orice bun musulman trebuie să 
facă pelerinajul acesta măcar o dată în cursul vieții. 

— Tu pari să-l fi făcut destul de devreme. 

— Da, poţi spune asta. 

Priviră în tăcere orașul care luneca pe lângă ei, în timp ce 
străbăteau Cornul de Aur spre locul de ancorare. 

— În Europa nu există niciun oraș cu atâtea clădiri înalte, zise 
Ezio. 

— Ah, dar să știi că partea asta din Constantinopol este în 
Europa, preciză tânărul. Aceea - arătă el spre est, peste Bosfor - 
este partea din Asia. 

— Există granițe pe care nici otomanii nu le pot muta, 
comentă Ezio. 

— Foarte puţine, îi răspunse celălalt pe un ton care asasinului 
i se păru defensiv. Schimbă apoi subiectul: Ai spus că ești italian 
- din Florenţa dar veșmintele tale n-o arată. Și, iartă-mă că ţi-o 
spun, pari ca și cum n-ai mai fi ieșit din ele de foarte multă 
vreme. Călătorești de mult? 

— Si, da molto tempo. Am plecat din Roma acum 
douăsprezece luni în căutarea... inspiraţiei. Și căutarea aceea 
m-a adus aici. 

Tânărul aruncă o privire spre cartea din mâna lui, dar nu 
spuse nimic. Nici Ezio nu dorea să dezvăluie mai multe. Se 

rezemă de balustrada copastiei și privi zidurile orașului și 
celelalte corăbii, din toate ţările lumii, strâns apropiate unele de 
altele în danele lor, în vreme ce baghlah trecea lent pe lângă 
ele. 

— Când eram copil, rosti el după o vreme, tata îmi povestea 
istorii despre căderea Constantinopolului. Se petrecuse cu șase 
ani înainte de nașterea mea. 

Tânărul își împachetă grijuliu astrolabul într-o cutie din piele 
ce-i atârna de o curea peste umăr. 

— Noi îi spunem orașului Kostantiniyye. 

— Și nu-i același lucru? 

— Noi îl conducem acum. Dar ai dreptate. Kostantiniyye, 
Bizanț, Nea Roma, Mărul Roșu - ce contează de fapt? Se spune 
că Mehmet ar fi vrut să-l redenumească Islambul - „Acolo unde 
înflorește Islamul” -, dar nu-i decât altă legendă. Și totuși unii 
folosesc numele acela. Deși, desigur, cei mai educați dintre noi 
știu că ar trebui să se numească Istan-bol - „Spre Oraș”. Tânărul 
făcu o pauză scurtă. Ce istorii ţi-a povestit tatăl tău? Despre 
curajoșii creștini care au fost înfrânți de turcii depravaţi? 

— Nu. Nici vorbă de așa ceva. 

Tânărul oftă. 

— Bănuiesc că morala oricărei istorii este pe potriva 
temperamentului celui care o spune. 

Ezio se îndreptă de spate. Majoritatea mușchilor săi își 
reveniseră în decursul lungului voiaj, totuși continua să simtă o 
durere într-o parte. 

— În privința asta putem fi de acord, zise el. 

Tânărul zâmbi, cald și autentic. 

— Guzel! Mă bucur. Kostantiniyye este un oraș pentru toate 
rasele și toate credinţele. Chiar și pentru bizantinii care au mai 
rămas. Și pentru învăţăceii ca mine sau pentru... călătorii ca 
tine. 

Conversaţia le fu întreruptă de un cuplu de tineri căsătoriți 
selgiucizi, care treceau pe punte pe lângă ei. Ezio și tânărul 
tăcură și traseră cu urechea la discuţia lor; orice informaţie pe 
care o putea căpăta despre oraș avea să fie de interes pentru 
asasin. 

— Tata nu mai poate face faţă la toate încălcările legii, zicea 
soțul. Dacă situaţia se va înrăutăţi, va trebui să-nchidă prăvălia. 

— Vor înceta, răspunse soţia lui. Poate când se va întoarce 

sultanul. g 

— Ha-ha! pufni bărbatul sarcastic. Baiazid este slab. li ignoră 
pe parveniții bizantini, și uite care-i rezultatul - kargasha! 

Soția lui îi făcu semn să tacă. 

— N-ar trebui să spui asemenea lucruri. 

— De ce să nu le spun? Este adevărul. Tata este un om cinstit 
și hoţii îl jefuiesc fără milă. 

Ezio îi întrerupse. 

— Scuzaţi-mă... mi-a fost imposibil să nu vă aud... 

Soţia aruncă o privire încărcată de reproșuri spre bărbatul ei. 
Acesta însă se întoarse către asasin și-i spuse. 

— Affedersiniz, efendi. Îmi dau seama că ești un călător. Dacă 
vei rămâne în oraș, vizitează, te rog, prăvălia tatălui meu. 
Covoarele lui sunt cele mai bune din tot imperiul și-ţi va oferi un 
preț bun. Făcu o pauză. Tata este un om bun, dar hoţii aproape 
că i-au distrus afacerea. 

Ar fi spus mai multe, însă soția îl trase grăbit de acolo. 

Ezio schimbă o privire cu interlocutorul său de până atunci, 
care ţinea în mână un pahar de șerbet ce-i fusese adus probabil 
de un slujitor. Tânărul înălță paharul spre el. 

— Nu dorești unul? Este foarte înviorător și va mai dura o 
vreme până andocăm. 

— Ar fi minunat. 

Tânărul încuviinţă din cap către slujitor, care se retrase. Pe 
lângă ei trecu un grup de soldaţi otomani, care reveneau acasă 
după un stagiu militar în Dodecanez și discutau despre orașul în 
care se întorceau. Ezio îi salută din cap și li se alătură pentru 
câteva clipe, pe când tânărul se întoarse cu spatele și rămase 
singur, scriind grăbit în carnețelul cu scoarțe fildeșii. 

— Eu aș vrea să știu de ce se mai încăpăţânează tâlharii ăștia 
bizantini, zise un soldat. Au avut parte de ocazia lor, odată, și 
aproape c-au distrus orașul. 

— Când a sosit sultanul Mehmet, aici nu trăiau nici patruzeci 
de mii de oameni... și trăiau în mizerie, interveni altul. 

— Aynen oyle! zise un al treilea. Exact așa! Și acum - uitaţi-vă 
și voi! Trei sute de mii de locuitori și înflorește iarăși, pentru 
prima dată după atâtea veacuri. Noi ne-am făcut partea. 

— Am făcut orașul din nou puternic, zise al doilea soldat. L-am 
reclădit! 

— Da, spuse primul, dar bizantinii nu-nțeleg lucrurile așa. Ei 


VP - 70 


nu fac decât să cauzeze necazuri, cu orice ocazie li s-ar ivi. 

— Cum îi pot recunoaște? se interesă Ezio. 

— Ține-te departe de orice mercenari pe care-i vezi purtând 
veșminte roșiatice, din pânză grosolană, îl lămuri primul soldat. 
Ăia sunt bizantini. Și nu sunt deloc amabili. 

Soldaţii se îndepărtară, chemaţi de un subofițer pentru a se 
pregăti de debarcare. Tânărul interlocutor al lui Ezio i se alătură 
din nou. În aceeași clipă apăru și slujitorul său, aducând șerbetul 
pentru asasin. 

— Vezi? rosti tânărul. În ciuda frumuseţii sale, Kostantiniyye 
nu este totuși locul cel mai perfect din lume. 

— Dar există un asemenea loc? 

Corabia lor ancorase, iar pasagerii și echipajul mișunau de 
colo-colo, încurcându-se reciproc, în vreme ce funii de amarare 
erau azvârlite celor de pe mal, iar pasarelele erau coborâte. 

Ezio revenise în cabina sa pentru a-și lua săculeţii de piele, 
singurul lui bagaj. După ce ajungea pe uscat, avea să vadă dacă 
îi mai trebuia și altceva. Slujitorul tânărului său companion 
aranjase pe punte trei cuiere legate în piele și așteptau hamali 
care să le ducă pe mal. Ezio și noul său prieten se pregătiră de 
despărțire. 

Tânărul oftă. 

— Mă așteaptă atâta muncă acum... totuși este bine să fii 
acasă. 

— Eşti mult prea tânăr ca să-ţi faci griji despre muncă, 
ragazzo! 

Privirea lui Ezio fu distrasă de apariţia femeii roșcate cu 
veșminte verzi, care se agita în jurul unui bagaj mare, ce părea 
greu. Tânărul îi urmări privirea. 

— Când eram de vârsta ta, interesele mele erau... erau în 
principal... 

Privind-o pe femeie, asasinul nu-și mai termină fraza. Se uita 
la mișcările trupului ei, care i se citea pe sub rochie. Ea ridică 
ochii și i se paru că-l privește. 

— Salve! îi spuse Ezio. 

Ea nu-l observă însă și asasinul reveni spre companionul său, 
care-l privea amuzat. 

— Incredibil, rosti tânărul. M-ar surprinde să aflu că ai făcut 
vreodată ceva. 

— Așa spunea și mama, surâse Ezio ușor melancolic. 

În cele din urmă, trapele din copastii fură desfăcute și 
mulțimea pasagerilor ce aștepta dădu năvală înainte. 

— A fost o plăcere să te cunosc, beyefendi, rosti tânărul și 
făcu o plecăciune scurtă în fața lui Ezio. Sper că vei găsi ceva 
care să-ți atragă interesul cât timp vei sta aici. 

— Sunt convins că așa va fi. 

Tânărul se îndepărtă, dar Ezio mai zăbovi, privind-o pe femeia 
care se străduia să ridice bagajul - pe care nu dorea să-l 
încredinţeze niciunui hamal -, în timp ce se îndrepta spre 
pasarelă. 

Era pe punctul să se apropie și s-o ajute, când văzu că tânărul 
i-o luase înainte. 

— Pot fi de ajutor, doamna mea? o întrebă el. 

Femeia îl privi și zâmbi. Ezio se gândi că zâmbetul acela era 
mai letal decât orice săgeată de arbaletă. Dar nu fusese 
îndreptat spre el. 

— Mulţumesc, dragul meu, răspunse ea și tânărul, făcându-i 
semn slujitorului să se îndepărteze, ridică personal bagajul pe 
umăr și o urmă spre chei. 

— Un cărturar și un gentleman! strigă asasinul după el. Ești 
plin de surprize. 

Tânărul se întoarse și zâmbi iarăși. 

— Foarte puţine, prietene, zise el. Foarte puţine. Ridică o 
mână. Allaha ismarladik! Domnul să te binecuvânteze! 

Ezio privi cum femeia, urmată de tânăr, fu înghițită de 
mulțime. Apoi deveni conștient de faptul că, la rândul său, era 
privit de un bărbat ce stătea ceva mai departe de gloata de pe 
chei. Părea un ins dur, de vreo treizeci și cinci de ani, cu surtuc 
alb și diagonală roșie, și pantaloni negri îndesaţi în cizme 
galbene. Păr lung și negru, barbă, și patru cuțite pentru aruncat, 
vârâte într-o teacă aflată sus pe umărul stâng. Purta de 
asemenea iatagan, iar pe antebraţul drept avea o apărătoare 
din trei plăci de oțel suprapuse ca solzii de șarpe. Ezio se 
încordă și privi cu mai multă luare aminte, și i se păru, dar nu fu 
sigur, că întrezărește hamul unui pumnal secret imediat sub 

mâna dreaptă a bărbatului. Surtucul avea glugă, dar aceasta era 
coborâtă și părul răvășit al insului era strâns cu o basma 
galbenă mare. 

Asasinul cobori încet pasarela spre chei. Bărbatul se apropie 
de el, iar când ajunse la doi pași depărtare, se opri, zâmbi 
prudent, apoi făcu o plecăciune adâncă. 

— Bun-venit, Frate! Dacă legenda nu este o minciună, atunci 
tu ești cel pe care mi-am dorit mereu să-l întâlnesc. Faimosul 
Maestru și Mentor - Ezio Auditore da... Se opri și demnitatea îl 
părăsi. La-la-la! încheie el. 

— Prego? făcu Ezio amuzat. 

— lartă-mă, dar nu-mi este tocmai ușor să vorbesc în italiană. 

— Sunt Ezio da Firenze. Acela este oraşul meu natal. 

_ — Ceea ce înseamnă că eu aș fi... Yusuf Tazim da Istanbul! 
Imi place asta! 

— Istanbul... Aha, deci așa numești tu orașul acesta. 

— Este un nume favorit printre localnici. Dă-mi voie să-ţi iau 
bagajele, domnule... 

— Nu, mulțumesc. 

— Cum dorești. Bun-venit, Mentorule! Mă bucur că ai sosit în 
cele din urmă. Îţi voi arăta orașul. 

— De unde ai știut să mă aștepți? 

— Sora ta a scris din Roma, ca să anunţe Frăția de aici. De 
asemenea, am primit vorbă despre isprăvile tale de la o iscoadă 
a noastră din Masyaf. Așa că am vegheat docurile săptămâni la 
rând, sperând și așteptând să sosești. Yusuf își dădu seama că 
Ezio continua să fie suspicios. Sora ta, Claudia, a scris - vezi? Îi 
știu numele! Și-ți pot arăta scrisoarea. O am la mine. Ştiam că 
nu vei lua de bună orice afirmaţie. 

— Văd că porţi un pumnal secret. 

— Și cine altul decât un membru al Frăției ar avea acces la 
așa ceva? 

Ezio se destinse, puţin. Purtarea lui Yusuf deveni brusc gravă. 

— Vino. 

Puse o mână pe umărul lui Ezio și-l călăuzi prin mulţimea ca 
un furnicar. Pasajele ticsite prin care-l conduse, mărginite pe 
ambele părţi de tarabe ce vindeau tot soiul de mărfuri sub un 
caleidoscop de copertine colorate, erau pline, după cum se 
părea, de oameni de toate rasele și din toate naţiile de pe 
pământ. Creștini, evrei și musulmani se târguiau de zor între ei, 

iar strigătele în turcă ale vânzătorilor se amestecau cu altele în 
greacă, francă și arabă. Cât despre italiană, Ezio recunoscuse 
accentele din Veneţia, Genova și Florenţa înainte să fi ajuns la 
prima răspântie. Dar mai erau și alte graiuri, pe care le 
recunoscu numai pe jumătate, sau pe care le putu doar ghici: 
armeana, bulgara, sârba și persana. De asemenea, o limbă 
guturală pe care n-o identifică defel, vorbită de bărbați înalţi și 
cu pielea albă, cu părul și bărbile roșcate lungi și în 
neorânduială. 

— Bun sosit în cartierul Galata, radie încântat Yusuf. Multe 
veacuri n-a fost decât gazda orfanilor din Europa și Asia 
deopotrivă. În tot orașul, nu vei găsi mai multă diversitate ca 
aici. Acela este de altfel și motivul pentru care noi, Asasinii, 
avem sediul în zonă. 

— Du-mă la sediu. 

Yusuf încuviinţă energic. 

— Kesinlikle,  Mentorule. Imediat! Frăția de aici este 
nerăbdătoare să-l cunoască pe cel care a băgat familia Borgia 
sub pământ! 

Hohoti încântat. 

— Toată lumea din oraş ştie deja de sosirea mea? 

— De îndată ce te-am zărit, am trimis un băiat să ducă vorba. 
În tot cazul, încăierarea ta cu templierii din Ţara Sfântă n-a 
trecut neobservată. Pentru așa ceva nici n-am mai fi avut nevoie 
de iscoada noastră! 

Ezio căzu pe gânduri. 

— Când am pornit în călătoria aceasta, spuse el, violenţa era 
foarte departe de mintea mea. Căutam doar înţelepciunea. Il 
privi pe celălalt: Conţinutul bibliotecii lui Altair. 

Yusuf râse din nou, dar mai puţin sigur pe sine. 

— Nu știai că-i închisă și pecetluită de două veacuri și 
jumătate? 

Ezio râse și el, scurt. 

— Nu. Bănuisem așa ceva, dar, recunosc, nu mă așteptasem 
deloc s-o găsesc păzită de templieri. 

Yusuf redeveni serios. Ajunseseră pe străzi mai puţin populate 
și încetiniseră pasul. 

— Este îngrijorător, spuse turcul. Acum cinci ani, influența 
templierilor aici era minimă. Exista doar o facțiune mică, care 
visa să readucă tronul Bizanțului. 

Ajunseseră într-o piaţetă și Yusuf îl trase pe Ezio într-o parte, 
ca să-i arate patru bărbaţi strânși într-un colț întunecos. Purtau 
armuri cenușii mate peste tunici grosolane din lână roșie și 
veste din piele. 

— Uite un grup al lor. Nu te uita spre ei, spuse Yusuf cu glas 
scăzut și privi în jur. De la o zi la alta, sunt tot mai mulţi. lar ei 
știu ceea ce știm și noi toţi, că sultanul Baiazid este pe ducă. 
Așa că privesc atenţi și așteaptă clipa prielnică. Cred că este 
posibil să încerce ceva spectaculos. 

— Dar nu există un moștenitor al tronului otoman? întrebă 
Ezio surprins. 

— Ba da și tocmai asta-i problema... fiindcă sunt doi! Doi fii 
furioși. Deja e ceva obișnuit la monarhii noștri. Când sultanul 
tușește, fiii își scot iataganele din teacă. 

Ezio căzu pe gânduri, amintindu-și ce-i spusese tânărul de pe 
corabie. 

— Prinși între templieri și otomani, cred că sunteţi extrem de 
ocupați, zise el. 

— Ezio, efendi, îţi spun cu toată sinceritatea că abia dacă am 
timp să-mi lustruiesc sabia. 

In clipa aceea se auzi o împușcătură și un glonţ se înfipse în 
perete la câţiva centimetri în stânga capului său. 

Yusuf se aruncă fulgerător în spatele unui șir de butoaie cu 
mirodenii, urmat prompt de Ezio. 

— Vorbești de diavol - și iată-l! exclamă turcul, încruntat, 
după ce ridicase puţin capul, cât să-l vadă pe ţintaș 
reîncărcându-și arma de cealaltă parte a pieţei. 

— Se pare că prietenilor noștri bizantini de acolo nu le place 
să fie priviți. 

— O să m-ocup eu de cel cu muscheta, zise Yusuf. 

Evaluă din ochi distanţa dintre el și ţintă, apoi întinse braţul și 
scoase un cuţit pentru aruncat din teaca lor de pe umăr. Il 
azvârli cu o mișcare fulgerătoare, iar cuțitul traversă piața, 
rotindu-se de trei ori, înainte de a se înfige în gâtul bărbatului, 
exact când acesta voia să tragă din nou. Intre timp prietenii lui 

porniseră deja în alergare spre ei, cu săbiile în mâini. 

— N-avem unde fugi, comentă Ezio și-și scoase iataganul din 
teacă. 

— Botezul focului pentru tine, spuse Yusuf, și abia ai sosit. 
Çok üzüldüm. 

— Nu te mai gândi la asta, îi răspunse Ezio amuzat. 

Prinsese destulă turcă pentru a ști că noul lui camarad spunea 
că-i pare rău. 

Yusuf își scoase de asemenea sabia și, împreună, săriră din 
ascunzătoare pentru a înfrunta inamicii. Veșmintele le erau mai 
ușoare decât ale celor trei oponenți, ceea ce le oferea mai 
puțină protecție, însă mai multă mobilitate. Ezio înțelese rapid 
când ciocni armele cu primul bizantin că avea de-a face cu un 
luptător foarte bine instruit. Pe de altă parte, el nu se obișnuise 
încă pe deplin cu iataganul. 

Yusuf continua să sporovăiască în timp ce luptau. El însă îi 
știa pe inamicii aceștia, și în plus era cu vreo cincisprezece ani 
mai tânăr ca Ezio. 

— Tot orașul se grăbeşte să te întâmpine - mai întâi regenţii, 
ca mine, iar acum, șobolanii! 

Ezio se concentra asupra luptei. La început avu dificultăţi 
majore, după care se adaptă la sabia sa ușoară și flexibilă și 
descoperi că tăișul ei curbat îi îmbunătăţea incredibil loviturile 
prin pendulare. O dată sau de două ori, Yusuf, care era atent la 
Mentorul său, îi strigă instrucţiuni utile și sfârși prin a-i arunca o 
privire admirativă. 

— Inanilmaz! Un maestru în acţiune! 

Fusese totuși neatent cu o secundă prea mult și un bizantin 
reuși să-i spintece mâneca stângă și să-i cresteze antebraţul. Se 
retrase involuntar, iar atacatorul îl urmă rapid, pentru a-și 
exploata avantajul. Ezio își îmbrânci cu violență propriul oponent 
și sări în ajutorul prietenului său, strecurându-se între Yusuf și 
bizantin și parând cu apărătoarea braţului stâng o lovitură ce 
putea fi fatală. Mișcarea aceea îl dezechilibră pe bizantin 
suficient timp pentru ca Yusuf să-și revină și, la rândul său, să 
respingă alt mercenar care venea din spatele lui Ezio, aplicându- 
i o lovitură fatală în vreme ce asasinul florentin îl termină pe al 
doilea bărbat. Ultimul bizantin rămas în picioare, un bărbat 
voinic cu maxilarul inferior ca dăltuit în stâncă, păru neliniștit 
pentru întâia oară. 

— Tesekkür ederim, spuse Yusuf, gâfâind. 

— Bir sey degil. 

— Ești chiar atât de talentat? 

— La bordul baghlah am avut destul timp să învăţ să spun 
„mulţumesc” și „cu plăcere”. 

— Atenţie! 

Bizantinul voinic se repezea asupra lor, mugind și ţinând într-o 
mână o spadă masivă, iar în cealaltă un buzdugan. 

— În numele lui Allah, zise Yusuf, crezusem c-a luat-o la fugă 
de acum. 

Făcu un pas rapid într-o parte și întinse piciorul, punându-i 
piedică, astfel că, purtat de elan, bizantinul căzu cu toată 
greutatea peste un butoi cu mirodenii, înfigându-se cu capul 
într-un morman aromat de pulbere galbenă, unde rămase 
imobil. 

După ce privi în jur, Ezio își șterse arma și o vâri în teacă. 
Yusuf îl imită. 

— Ai o tehnică curioasă, Mentorule. Fente multe și luptă 
puţină. Așa pare. Dar când lovești... 

— Gândesc ca o mangustă, iar inamicul meu este cobra. 

— Frumoasă comparaţie. 

— Mă străduiesc. 

Yusuf privi din nou în jur. 

— Ar fi bine să-i dăm drumul. Cred că ajunge cu distracţia pe 
ziua de azi. 

Abia terminase de rostit cuvintele acelea, când, atrași de 
zgomotele luptei, alţi mercenari bizantini apărură în goană în 
piaţetă. 

Ezio redeveni brusc alert și trase sabia din teacă. 

Apoi însă latura opusă a pieţei se umplu de soldaţi, purtând 
alte uniforme - tunici albastre și fesuri conice, negre. 

— Stai, așteaptă! îl opri Yusuf. 

Nou-sosiţii îi atacară pe mercenari, determinându-i destul de 
repede să se retragă și porniră apoi în urmărirea lor, astfel încât 
dispărură din piațetă. 

— Aceia erau soldaţii otomani obișnuiți, zise Yusuf ca răspuns 
la privirea întrebătoare a lui Ezio. Nu erau ieniceri, care sunt 
trupele de elită și-i vei recunoaște imediat când îi vei vedea. 
Însă toţi soldaţii otomani îi urăsc pe tâlharii ăștia bizantini, ceea 
ce este în avantajul Asasinilor. 

— Și cât de mare este avantajul ăsta? 

Yusuf deschise brațele. 

— Destul de mic, trebuie să recunosc. La fel ca bizantinii, și ei 
te vor ucide dacă-i privești într-un fel care nu le place. 
Deosebirea este că otomanilor le pare rău după aceea. 

— Ce mișcător! 

Turcul rânji larg. 

— Să știi că nu-i chiar atât de rău. Pentru prima dată după 
multe decenii, noi, Asasinii, suntem numeroși aici. N-a fost 
mereu așa. Sub împărații bizantini, eram vânaţi și uciși pe loc. 

— Ar fi bine să-mi povestești despre asta, spuse Ezio pe când 
își reluară drumul spre sediul Frăției. 

Yusuf își frecă bărbia gânditor. 

— Ultimul împărat, Constantin - al unsprezecelea cu numele 
acesta -, a domnit doar trei ani. Sultanul nostru Mehmet a avut 
grijă de asta. Dar potrivit tuturor relatărilor, Constantin n-a fost 
un om prea rău. El a fost ultimul împărat roman într-o 
descendență care dura de un mileniu. 

— Scutește-mă de lecţia de istorie, îl întrerupse Ezio. Vreau 
doar să știu cu cine ne confruntăm. 

— Chestia este că până în momentul când Mehmet a cucerit 
orașul, nu mai rămăsese aproape nimic din el și nici din vechiul 
Imperiu Bizantin. Se spunea chiar că Constantin era atât de falit, 
încât își înlocuise nestematele de pe veșminte cu imitații din 
sticlă. 

— Mi se rupe inima pentru el. 

— A fost un om curajos. A refuzat propunerea de a-i fi cruțată 
viața în schimbul predării orașului și a murit în luptă. Spiritul nu 
i-a fost împărtășit însă și de doi dintre nepoţii lui. Unul dintre ei 
a murit acum câţiva ani, dar al doilea... 

Yusuf rămase gânditor, fără să-și încheie fraza. 

— Este împotriva noastră? 

— Oho, poţi să pui prinsoare. Și este împotriva otomanilor. De 
fapt, împotriva conducătorilor otomani. 

— Unde se află acum? 

Yusuf păru nesigur. 

— Cine știe? În exil, undeva? Dar dacă mai este în viaţă, cu 
siguranţă plănuiește ceva. Făcu o pauză. Se spune că, la un 
moment dat, a fost destul de apropiat de Rodrigo Borgia. 

Ezio se încordă auzind numele acela. 

— Spaniolul? 

— Exact. Cel pe care l-ai ucis tu în cele din urmă. 

— Propriul lui fiu a făcut-o. 

— Mda, ei n-au fost niciodată tocmai Sfânta Familie, așa-i? 

— Continuă! 

— Rodrigo a fost de asemenea apropiat de un selgiucid pe 
nume Cem. Totul a fost foarte secret și nici chiar noi Asasinii n- 
am aflat asta, decât mult mai târziu. 

Ezio aprobă din cap. Auzise povestea aceea. 

— Dacă-mi amintesc bine, Cem era un soi de aventurier. 

— Era unul dintre fraţii actualului sultan, dar voia de 
asemenea tronul, așa că Baiazid l-a alungat. A sfârșit sub arest 
la domiciliu în Italia, ocazie cu care s-a împrietenit cu Rodrigo. 

— Imi amintesc, încuviință Ezio, pentru ca apoi să continue 
povestea. Rodrigo credea că s-ar putea folosi de ambițiile lui 
Cem ca să cucerească Constantinopolul pentru sine. Însă Frăția 
a reușit să-l asasineze pe Cem în Capua acum cincisprezece ani. 
Și în felul acela s-a pus capăt planului lor. 

— Ceea ce nu înseamnă însă că ne-am ales cu multe 
mulțumiri pentru asta. 

— Misiunea noastră n-a fost întemeiată ca să primim 
mulțumiri. 

Yusuf plecă fruntea. 

— Da, Mentorule, am fost și eu instruit, totuși trebuie să 
recunoști că a fost o lovitură bine executată. 

Ezio rămase tăcut așa că, după câteva secunde, turcul reluă: 

— Cei doi nepoți de care am amintit erau fiii altui frate a lui 
Baiazid, Tomas. Și ei fuseseră exilați, alături de tatăl lor. 

— De ce? 

— Poate că n-o să-ți vină să crezi, dar... Tomas voia și el 
tronul otoman. Îţi sună familiar? 

— Îmi vorbeşti cumva despre familia Borgia? 

Yusuf chicoti. 

— Numele acestei familii este Pa/eo/ogul. Dar ai dreptate, 
este aproape același lucru. După moartea lui Cern, ambii nepoți 
au fugit în Europa. Unul a rămas acolo, încercând să strângă o 
oștire, ca să cucerească Constantinopolul - a dat greș, desigur, 
și a murit, așa cum am zis, acum șapte-opt ani, fără urmași și 
sărac lipit. Celălalt însă... ei bine, s-a întors, a renunţat la orice 
ambiţii imperiale, a fost grațiat și chiar a servit pentru o vreme 

în Flota militară. După aceea a părut că se mulțumește cu o 
viaţă de lux și aventuri amoroase. 

— Dar acum a dispărut? 

— În tot cazul n-a mai fost văzut. 

— Și nu-i cunoaștem numele? 

— Folosește multe nume, dar n-am izbutit să-i dăm de urmă. 

— Și el plănuiește așadar ceva? 

— Da. În plus, are legături cu templierii. 

— Un ins care trebuie ţinut sub observaţie. 

— Dacă va apărea la suprafaţă, vom ști. 

— Câţi ani are? 

— Se spune că s-ar fi născut în anul cuceririi lui Mehmet, ceea 
ce înseamnă că ar fi cu numai vreo cinci ani mai vârstnic decât 
tine. 

— În cazul ăsta, mai are încă destulă vlagă în el. 

Yusuf îl privi pe Ezio. 

— judecând după faptele tale, aș zice că da. 

Se uită apoi în jur. Drumul îi purtase adânc în inima orașului. 

— Aproape c-am ajuns, spuse el. Pe-aici. 

Cotiră din nou, pe o străduţă strâmtă, răcoroasă și adumbrită 
în ciuda strălucirii soarelui care încerca, fără sorţi de izbândă, să 
pătrundă prin spaţiile înguste dintre casele de pe ambele părți. 
Yusuf se opri în faţa unei ușițe verzi, modeste, și ridică inelul de 
bronz cu care se ciocănea. Bătu apoi un soi de cod, atât de 
încet, încât Ezio se întrebă ce aveau să audă cei dinăuntru. Dar 
după numai câteva secunde, ușa fu deschisă de o fată cu umeri 
laţi și șolduri înguste, care purta blazonul Asasinilor pe catarama 
centurii ce-i încingea mijlocul. 

Ezio intră într-o curte spațioasă, cu viţe verzi ce se căţărau pe 
zidurile galbene. În curte se găsea un grup de tineri și tinere, 
care-l priviră cu venerație când Yusuf, cu un gest teatral, se 
întoarse spre el și rosti: 

— Mentorule, salută-ţi familia extinsă. 

Florentinul făcu un pas în față. 

— Salute a voi, Assassini. Este o onoare să găsesc prieteni 
atât de apropiaţi așa departe de casă. 

Spre groaza lui se simţi mișcat până la lacrimi. Poate că 
tensiunile din ultimele ore îl ajunseseră și oricum era încă obosit 
după drum. 

Yusuf se întoarse către camarazii lui din sucursala 

Constantinopol a Frăției Asasinilor. 

— Vedeţi, prieteni? Mentorul nostru nu se teme să plângă în 
mod public înaintea învăţăceilor lui. 

Ezio își șterse obrajii cu o mână înmănușată și zâmbi. 

— Nu vă temeti, nu va deveni un obicei. 

— Mentorul a sosit doar de câteva ceasuri în orașul nostru, 
rosti Yusuf cu seriozitate, însă vestea este deja cunoscută. Pe 
drumul încoace am fost atacați. Se pare că mercenarii au 
început din nou să acţioneze. De aceea, vreau ca voi - și indică 
trei bărbaţi și două femei - Dogan, Kasim, Heyreddin, Evraniki și 
Irini, să verificaţi imediat zona! 

Cei cinci se ridicară în tăcere, se plecară înaintea lui Ezio și 
ieșiră. 

— Restul, înapoi la treabă, ordonă Yusuf și ceilalţi Asasini se 
împrăștiară. 

Rămași singuri, turcul se întoarse către Ezio cu o privire 
îngrijorată pe chip. 

— Mentorule, armele și armura ta arată că trebuie 
recondiționate... iar veșmintele - iartă-mă că ţi-o spun - îţi sunt 
într-o stare jalnică. Te vom ajuta, dar avem foarte puţini bani. 

Ezio îi zâmbi. 

— Nu-ţi fie teamă, n-am nevoie de bani. Și prefer să mă 
îngrijesc singur de propria-mi persoană. Este momentul să 
explorez pe cont propriu orașul, să-l simt intrându-mi în sânge. 

— Nu vrei să te odihnești mai întâi? Să te revigorezi? 

— Vremea de odihnă va sosi după îndeplinirea misiunii. 

Ezio făcu o pauză. Luă de pe umăr săculeții și scoase 
pumnalul secret rupt. 

— Cunoști vreun fierar sau armurier iscusit și de încredere ca 
să-l repare? 

Yusuf examină arma, după care, încet și cu părere de rău, 
clătină din cap. 

— Știu că acesta este unul dintre pumnalele originale, 
realizate potrivit instrucţiunilor lui Altair din Codexul găsit de 
tatăl tău, dar ceea ce dorești s-ar putea să fie imposibil de făcut. 
Dacă nu vom izbuti totuși să-l reparăm, vom avea grijă să nu 
pleci neînarmat. Lasă-ţi însă armele cu mine - acum nu vei avea 
nevoie de ele -, iar eu le voi curăța și ascuţi. Și când te vei 
întoarce, te vor aștepta straie curate. 

— Îți sunt recunoscător. 

Ezio porni spre ușă. Când ajunse acolo, păzitoarea ei, tânără 
și blondă, plecă ochii sfioasă. 

— Azize va fi călăuza ta, dacă dorești să te-nsoţească, 
Mentorule, sugeră Yusuf. 

Ezio se întoarse către el. 

— Nu, voi merge singur. 

Asasinul dorea într-adevăr să fie singur, deoarece avea nevoie 
de răgaz ca să-și adune gândurile. Merse într-o tavernă din 
cartierul genovez și se întări cu o sticlă de vin Pigato și 
maccaroin in brodo simplă. Petrecu apoi restul după-amiezii 
familiarizându-se amănunţit cu cartierul Galata și evită orice 
necazuri, contopindu-se cu mulțimea de câte ori întâlnea patrule 
otomane sau bande de mercenari bizantini. Arăta ca mulţi alţi 
pelerini prăfuiţi și murdari, care cutreierau străzile pitorești, 
haotice și incitante ale orașului. 

După ce se declară mulțumit, se întoarse la sediu, când 
primele opaițe începeau să fie aprinse în interioarele întunecate 
ale prăvăliilor, iar în /okantas se întindeau mesele. Îl așteptau 
Yusuf și câţiva dintre oamenii săi. 

Turcul se apropie imediat de el, părând foarte încântat de 
sine. 

— Slavă cerului, Mentorule! Mă bucur să te revăd... și teafăr. 
Ne-am temut să nu te fi pierdut în viciile marelui oraș! 

— Ești melodramatic, îi răspunse Ezio zâmbind. Cât despre 
vicii, grazie, dar mă mulţumesc cu ale mele. 

— Sper să fii de acord cu pregătirile pe care le-am făcut în 
absenţa ta. 

ÎI conduse pe Ezio într-o cameră, unde îl aștepta un rând de 
haine complet noi. Lângă ele, așezate ordonat pe o masă din 
stejar, se aflau armele lui, ascuțite, unse și strălucind ca noi. Le 
fusese adăugată o arbaletă. 

— Am pus pumnalul rupt într-un loc sigur, zise turcul. Dar am 
văzut că n-ai pumnal-cărlig”, așa că ţi-am pregătit unul. 

— „Pumnal-cârlig”? 

— Da. Uite aici. 

Yusuf își trase mâneca și dezvălui ceea ce Ezio crezuse iniţial 
că era un pumnal secret. Dar când turcul îl activă și arma îi sări 
în palmă, văzu că era o versiune mult mai completă. Lama 
telescopică a acestei arme se termina printr-un cârlig din oțel 
călit. 

— Fascinant, rosti Ezio. 

— N-ai mai văzut niciunul până acum? Eu am crescut 
folosindu-le. 

— Arată-mi. 

Yusuf luă un pumnal-cârlig nou de la unul dintre Asasinii 
prezenți, care-l ţinea pregătit, și i-l aruncă lui Ezio. Florentinul își 
trecu pumnalul secret rămas intact de pe încheietura dreaptă pe 
cea stângă, sub apărătoare, apoi prinse pumnalul-cârlig pe 
încheietura dreaptă. Îi simţi greutatea nefamiliară și exersă 
eliberarea și retragerea sa. li părea rău că nu era prezent și 
Leonardo să-l vadă. 

— Ar fi mai bine să-mi faci o demonstraţie. 

— Imediat, dacă ești pregătit. 

— Sunt la fel de pregătit ca oricând. 

— Atunci urmează-mă și fii atent la tot ce fac. 

leșiră din casă și porniră pe stradă, în lumina sfârșitului după- 
amiezii către un spaţiu pustiu aflat în mijlocul unui grup de 
clădiri înalte din cărămidă. Yusuf alese una dintre ele, ale cărei 
ziduri erau decorate cu brâuri orizontale de cărămizi smălţuite, 
ieșite în relief, dispuse la intervale de câte trei metri. Turcul 
porni în alergare spre clădire, sări când ajunse la ea, folosind ca 
trambulină două butoaie pentru apă plasate lângă bază, și, 
eliberând pumnalul-cărlig, îl folosi ca să se agaţe de primul brâu 
de cărămizi. Apoi se trase în sus, își folosi inerția mișcării pentru 
a se agăța de brâul de deasupra și tot așa, până ajunse pe 
acoperișul clădirii. Totul dură doar câteva secunde. 

Ezio inspiră adânc și-l urmă. Trecu de primele două brâuri fără 
greutate, ba chiar găsi experienţa stimulatoare, dar aproape că 
rată priza pe al treilea brâu și pentru o clipă pendulă periculos 
spre exterior, până se corectă fără să piardă momentul de 
inerție. La scurt timp după aceea, ajunse pe acoperiș lângă 
Yusuf. 

— Nu te opri ca să gândești, îi zise turcul. Folosește-ți 
instinctele și lasă cârligul să facă treaba. Văd deja că după alte 

două-trei ascensiuni ca astea, o să stăpânești tehnica. Înveţi 
repede, Mentorule. 

— Sunt nevoit. 

Yusuf zâmbi. Își extinse din nou arma și-i arătă lui Ezio 
detaliul. 

— Pumnalul-cârlig otoman standard are două părţi, vezi? 
Cârligul și pumnalul propriu-zis, astfel că poţi folosi una sau alta 
dintre ele în mod independent. Un concept elegant, nu crezi? 

— Păcat că n-am avut așa ceva în trecut. 

— Poate că pe atunci nu aveai nevoie de ele. Vino! 

Sări de pe un acoperiș pe altul și Ezio îl urmă, amintindu-și 
zilele îndepărtate când fugise după fratele său Federico pe 
acoperișurile Florenței. Yusuf îl duse în locuri unde putu să 
exerseze, departe de ochi iscoditori, și după ce Ezio încheie alte 
trei ascensiuni, din ce în ce mai sigur pe sine, turcul se întoarse 
către el și rosti cu o scânteiere jucăușă în ochi: 

— Incă nu s-a întunecat. Ce zici de o provocare și mai mare? 

— Va bene, surâse larg Ezio. Să-i dăm drumul. 

Yusuf porni din nou în goană pe străzile ce începuseră să se 
golească, până ajunseră la baza Turnului Galata. 

— In timp de pace, aici nu există străjeri, decât dacă sunt 
aprinse torţe pe parapete. Nu vom fi stingheriţi. Haide! 

Ezio privi turnul înalt și înghiţi nodul din gât. 

— O să te descurci bine. Urmează-mă, fă-o și nu gândi deloc. 
Caţără-te fără să te gândești la nimic. Și - ţi-o repet - lasă 
cârligul să facă toată partea grea. In zidărie există multe 
crăpături și proeminențe - o să fii de-a dreptul răsfăţat cu o 
ofertă atât de mare de locuri în care să te agăți. 

Yusuf râse apoi încurajator și porni. Modul iscusit în care-și 
folosea instrumentul făcea să pară că ar fi mers pur și simplu - 
ba chiar ar fi alergat - drept în sus pe zidul turnului. După 
câteva momente, gâfâind, dar triumfător, Ezio i se alătură pe 
acoperiș și privi în jur. Așa cum spusese tânărul de pe corabie, 
panorama orașului văzut de la înălţime era minunată. lar Ezio nu 
trebuise să aștepte permisiunea vreunui birocrat ca s-o admire. 
Identifică toate punctele de referință pe care i le arătase tânărul 
de pe puntea baghlah și se folosi de ocazie pentru a se 
familiariza și mai bine cu planul orașului. Dar o altă părticică a 
minţii sale absorbi pur și simplu frumuseţea Constantinopolului 
în lumina roșu-aurie a soarelui ce apunea, o lumină care-i 

reamintea de părul femeii frumoase alături de care călătorise pe 
corabie și care-l privise cu indiferență. 

— Bun-venit în Istanbul, Mentorule, rosti Yusuf privindu-l. 
Răspântia Lumii. 

— Acum înțeleg de ce l-au numit așa. 

— Multe generaţii au condus orașul ăsta, dar nu l-au înrobit 
niciodată. Indiferent ce jug i-ar fi pus pe grumaz, indiferent cât 
de neglijat sau de jefuit ar fi, el își revine de fiecare dată. 

— Pare un loc minunat să-l ai drept cămin. 

— Da, așa este. 

După două minute, Yusuf se apropie de marginea turnului și 
privi în jos. Se întoarse din nou spre Ezio. 

— Facem concurs? întrebă el și, fără să aștepte o replică, se 
aruncă de pe parapet într-un uluitor Salt al Credinței. 

Ezio îl privi coborând, ca un șoim în picaj, și aterizând în 
siguranţă într-o căruță cu fân pe care o vizase deja, la peste 
cincizeci de metri mai jos. Oftă și mai rămase o clipă privind 
orașul care se întindea fermecător dedesubtul lui. Marele Oraș. 
Primul Oraș. Urmașul Romei Antice. Constantinopolul avea 
vârsta de o mie de ani și fusese populat la un moment dat de 
sute de mii de locuitori, în trecutul nu foarte îndepărtat, când 
Roma și Florenţa nu erau decât niște sătucuri prin comparaţie 
cu el. Fusese prădat și devastat, iar asasinul știa că frumusețea 
legendară a trecutului dispăruse pentru totdeauna; totuși, 
Constantinopolul își uluise mereu atacatorii și pe cei care 
căutaseră să-l supună și, așa cum spusese Yusuf, nu fusese 
niciodată subjugat cu adevărat. 

Ezio privi în jur pentru ultima dată, cercetând orizontul cu ochi 
atenţi. Își stăpâni tristețea profundă care-i umplu inima. 

Apoi, la rândul său, făcu propriul Salt al Credinței. 

În dimineaţa următoare, Ezio și Yusuf stătură în curtea 
sediului Asasinilor și examinară planurile întinse pe masă, 
stabilindu-și următoarea acţiune. În minţile lor nu exista nicio 
îndoială că în scurtă vreme în oraș aveau să sosească curieri de 
la Masyaf, dacă nu cumva și sosiseră deja, și că trebuia anticipat 

un atac concertat al templierilor. ` 

— Ordinul Templierilor este ca o hidră, reflectă Ezio. li tai un 
cap și cresc alte două. 

— Nu și în Roma, Mentorule. Acolo ai avut tu grijă de asta. 

Ezio tăcu. Încercă pe buricele degetului tăișul pumnalului- 
cârlig pe care-l ungea. 

— Yusuf, să știi că sunt chiar impresionat de arma asta. Fraţii 
mei din Roma vor avea de câștigat s-o aibă în echipamentul lor. 

— Nu-i greu de copiat, răspunse Yusuf. Doar să recunoașteţi a 
cui a fost ideea iniţială. 

— Am nevoie de mai mult timp cu ea, zise Ezio, fără să știe că 
urma să-l capete din plin, deoarece peste nicio clipă, ușa 
dinspre stradă se deschise brusc, înainte ca Azize să fi avut timp 
să ajungă la ea, și înăuntru năvăli Kasim, unul dintre locotenenții 
lui Yusuf, cu ochii holbați. 

— Yusuf-bei - vino repede! 

Yusuf se ridică imediat. 

— Ce s-a-ntâmplat? 

— Un atac, pe două fronturi! Bârlogurile* noastre Galata și 
Marele Bazar. 

— Nu se opresc niciodată. Zi de zi, aceleași vești proaste, 
mormăi Yusuf furios și se întoarse către Ezio. Ar putea oare 
acesta să fie atacul cel mare de care te temeai? 

— N-am cum să știu, dar trebuie să ne ocupăm de el. 

— Bineînţeles. Ai chef de luptă cu săbiile? 

— Cred că știi deja răspunsul la întrebarea asta. O să fac ceea 
ce trebuie. 

— Ăsta-i omul care-mi place! E timpul să-ţi pui pumnalul- 
cârlig cu adevărat la treabă! Haidem! 

Porniră de îndată în goană peste acoperișuri în direcţia 
Bârlogului Galata. Când se apropiară, coborâră în stradă, ca să 
fie mai puţini vizibili pentru arbaletrierii bizantini. Înaintarea le 
era însă blocată de o unitate de mercenari înarmaţi până în 
dinţi, care le porunciră, ameninţător, să se întoarcă. Se 

prefăcură că se retrag câţiva pași și se sfătuiră. 

— Folosește-ţi pumnalul-câărlig, Mentorule, zise Yusuf. Există o 
cale sigură prin care putem trece de ucigașii ăștia, rapid și fără 
luptă. 

— Așa ceva ar fi grozav. 

— Priveşte atunci. Noi îi spunem „cârlig rostogolit””. 

Fără alte cuvinte, Yusuf se întoarse către șirul de mercenari 
care se întindea de-a curmezișul străzii. II alese pe unul dintre ei 
și sprintă către el cât putu de repede. Înainte ca bărbatul acela 
sau oricare dintre tovarășii lui să poată reacționa, Yusuf sări în 
aer imediat în faţa țintei sale, aplecându-se înainte cu pumnalul- 
cârlig extins și-și cobori braţul drept pentru a prinde cu cârligul 
spatele centurii sale. După aceea execută un salt mortal peste 
el, își eliberă arma și-și continuă alergarea, îndepărtându-se de 
mercenarii stupefiaţi. Înainte ca aceștia să fi avut timp să se 
regrupeze complet, Ezio urmă exemplul lui Yusuf, iar când făcu 
saltul mortal peste ţinta sa, o prinse de gât și o dobori, apoi 
ateriză la câţiva metri mai departe și se alătură în fugă 
tovarăşului său. 

Întâlniră însă alţi soldaţi, iar Ezio deprinse cu această ocazie 
încă o metodă de la prietenul lui selgiucid. De data asta, Yusuf 
cobori mult cârligul, se aplecă atunci când se apropie de ţintă și- 
și trecu arma pe după o gleznă a oponentului, doborându-l în 
trecere. O dată în plus, Ezio îi copie cu exactitate mișcările și-l 
ajunse repede din urmă pe conducătorul Asasinilor din Istanbul. 

— Pe ăsta îl numim „cârlig alergat”8, rânji Yusuf. Văd însă că 
ai un talent înnăscut. Te-ai descurcat excelent. 

— A fost cât pe-aici să mă-mpiedic. Trebuie să mai exersez. 

— O să capeţi suficiente ocazii de antrenament. 

— Atenţie, vin alţii! 

Ajunseseră la intersecţia a patru străzi, pustii acum deoarece 
luptele îi determinaseră pe locuitori să se refugieze în casele lor 
și să baricadeze ușile din toate părțile. De data asta însă erau 
încolțiţi - grupuri mari de bizantini se apropiau de ei, tropăind, 
din toate părţile. 

— Ce facem acum? întrebă Ezio, scoțând iataganul din teacă 
și eliberând pumnalul secret de la mâna stângă. 

— Pune-le la loc, Mentorule. Când obosește să mai alerge, un 


7 Hook and roll, în jocul original (n. trad.). 
3 Hook and run, în jocul original (n. trad.). 

Asasin al locului călătorește prin văzduh. 

Ezio îl urmă pe Yusuf, care se căţără pe zidul cel mai apropiat, 
folosindu-se de cârlig, pe care-l mânuia de acum tot mai abil. 
După ce ajunseră sus, observă că pe multe acoperișuri din zona 
aceea existau stâlpi solizi din lemn, de la care plecau frânghii 
smolite, bine întinse în sus și în jos spre alţi stâlpi de pe alte 
acoperișuri, toate legate laolaltă prin vinciuri, palane și scripeti. 
Un asemenea stâlp se găsea pe acoperișul lor, chiar lângă ei. 

— Am născocit sistemul ăsta ca să transportăm mărfuri de la 
un depozit la altul și de la depozite la prăvălii, explică Yusuf. Îl 
poți găsi în diverse cartiere, prin tot orașul. Este mult mai rapid 
decât pe străzi, care sunt mai înguste și de obicei aglomerate. Și 
este de asemenea mult mai rapid pentru noi. 

Ezio privi strada de dedesubt, unde bizantinii încercau să 
spargă ușa clădirii, ca să pătrundă înăuntru. Armurile lor erau 
prea grele ca să le permită să urce pe ziduri, așa că deciseseră 
să-i atace din interior. 

— Ar fi bine să ne grăbim. 

— Pentru asta foloseşti tot pumnalul-cârlig, spuse Yusuf. Agăţi 
cârligul de o frânghie, te ţii bine și-ți faci vânt să pornești - atât 
doar că, desigur, nu poţi decât să cobori! 

— Incep să văd de ce aţi inventat arma asta - e perfectă 
pentru Constantinopol. 

— Asta așa e. Yusuf privi și el scurt pe strada de dedesubt. Ai 
însă dreptate, trebuie să ne grăbim. 

Cercetă repede din priviri acoperișurile din jur. Cam la o sută 
de metri depărtare, pe acoperișul unei clădiri mai scunde decât 
a lor, zări un cercetaș bizantin, cu spatele la ei, care 
supraveghea orașul ce se întindea dedesubtul său. 

— ÎI vezi pe tipul ăla? întrebă Yusuf. 

— Da. 

— Și mai este unul, uite acolo, în stânga - pe acoperișul cu 
care face legătura. 

— L-am văzut. 

— O să ne ocupăm de ei. 

Yusuf își extinse pumnalul-cârlig și-i prinse cârligul peste 
frânghie. Ridică apoi mâna cealaltă, oprindu-l pe Ezio care se 
pregătea să-l imite. 

— Nu mă urma imediat. Dă-mi voie să-ţi arăt cum se face. 

— Mă bucur să învăţ obiceiurile din ţara asta. 

— Noi am numit-o „linia-fulger”?. Fii atent! 

Yusuf așteptă până când al doilea cercetaș privi în altă 
direcție, apoi se lăsă cu toată greutatea pe frânghie. Funia se 
tensionă, dar rezistă. După aceea turcul ridică picioarele și peste 
o clipă cobora silențios prin aer către primul cercetaș care nu 
bănuia nimic. În ultima clipă, Yusuf desprinse cârligul de pe 
funie și se lăsă să cadă de la doi metri înălțime peste ţinta lui, 
pendulând pumnalul ca s-o spintece din lateral. li prinse trupul 
și-l cobori cu grijă pe acoperiș, apoi păși iute la adăpostul unei 
dependinţe micuţe. De acolo slobozi un țipăt scurt, strangulat. 

Strigătul acela îl alertă pe al doilea cercetaș, care se răsuci 
fulgerător și privi în direcţia sa. 

— Ajutor, camarade! Asasini! strigă Yusuf în greacă, cu glas 
sugrumat. 

— Ținte bine, sosesc! strigă celălalt și porni în goană pe 
acoperiș ca să-și ajute tovarășul. 

În clipa aceea Yusuf îi făcu semn lui Ezio, care lunecă la 
rândul său ca o rachetă pe frânghie, la timp ca să cadă fatal în 
spinarea celui de-al doilea cercetaș, ce îngenunchease de acum 
lângă camaradul său căzut. 

Yusuf i se alătură lângă cele două leșuri. 

— Nici măcar n-ai transpirat, chicoti el, apoi deveni imediat 
serios și continuă: Văd că te poţi descurca și singur, așa că-s de 
părere că-i timpul să ne despărţim. Eu o să mă duc la Bazar să 
văd ce se-ntâmplă cu Bârlogul nostru de acolo. Tu du-te la 
Galata și ajută-i. 

— Spune-mi în ce direcţie s-o iau. 

Yusuf arătă peste acoperișuri. 

— Vezi turnul? 

— Da. 

— Bârlogul este exact lângă el. Eu nu pot să fiu în două locuri 
în același timp, dar acum, fiindcă ești aici, nu mai e nevoie. 
Slavă lui Allah că ai venit, Mentorule! Fără ajutorul tău... 

— V-aţi descurcat bine și până acum. 

Yusuf îi prinse mâna. 

— Haydi rastgele, Ezio. Mult noroc! 

— Și ţie mult noroc. 

Yusuf se întoarse către sud, în timp ce Ezio alergă peste 
olanele roșcate ale acoperișurilor, până găsi alt sistem de 


? Zipline, în jocul original (n. trad.). 

frânghii. Navigând rapid de la un stâlp la altul și călătorind astfel 
mult mai iute decât dacă ar fi mers pe străzi, cobori în cele din 
urmă spre baza turnului și următoarea lui bătălie. 


Capitolul 22 


Ezio ajunse într-o perioadă de acalmie în luptă și reuși să se 
strecoare în Bârlog fără să fie zărit. Acolo fu întâmpinat de 
Dogan, unul dintre locotenenţii Asasini pe care-l cunoscuse deja. 

— Mentorule, ce onoare! Yusuf nu este cu tine? 

— Nu, templierii au lansat alt atac - împotriva Bârlogului 
nostru din Marele Bazar - și Yusuf a plecat acolo. Ezio făcu o 
pauză. Care-i situaţia aici? 

Dogan își șterse fruntea. 

— Am respins avangarda, dar ei s-au retras și așteaptă 
întăriri. 

— Oamenii tăi sunt pregătiţi? 

Dogan zâmbi reținut, încurajat de entuziasmul și încrederea 
Mentorului. 

— Acum, după sosirea ta aici, da - sunt! 

— Din ce parte este probabil să sosească următorul atac? 

— Dinspre nord. Ei cred că aceea e partea noastră cea mai 
slabă. 

— Atunci ar fi bine să ne asigurăm că-i cea mai puternică. 

Dogan îi reamplasă pe Asasini potrivit instrucțiunilor lui Ezio, 
astfel că erau pregătiţi în momentul lansării contraatacului 
templierilor. Lupta fu violentă, dar în același timp scurtă, lăsând 
cincisprezece mercenari morţi în piaţa de lângă turnul unde se 
afla Bârlogul. Pierderile Asasinilor se ridicau la trei răniţi, doi 
bărbaţi și o femeie, dar niciun mort. Pentru templieri fusese un 
dezastru. 

— Nu se vor întoarce prea curând, îi spuse Dogan lui Ezio 
după ce totul se termină. 

— Să sperăm. Din experienţa mea, templierilor nu le place să 
fie înfrânți. 

— Ei bine, dacă vor încerca să atace din nou aici, va trebui să 
înveţe să se obișnuiască cu înfrângerile. 

Ezio surâse și-l bătu pe Dogan pe umăr. 

— Astea-s vorbele pe care-mi place să le aud! 

Se pregăti apoi să plece. 

— Unde mergi acum? îl întrebă celălalt. 

— Să mă alătur lui Yusuf, la Bârlogul Marele Bazar. Trimite-mi 
vorbă acolo, dacă templierii se regrupează totuși. 

— In eventualitatea aceea improbabilă, vei fi primul care va 
afla. 

— Și îngrijește-te de răniţi. Sergentul tău are o tăietură urâtă 
la cap. 

— Chiar acum se ocupă cineva de el. 

— Pot să ajung acolo cu sistemul liniilor-fulger? 

— Doar după ce ajungi pe malul sudic al Cornului. Va trebui 
să-l traversezi însă cu bacul. Este calea cea mai rapidă spre 
peninsulă. 

— Cu bacul? 

— Trebuia să existe un pod, dar nu știu din ce motiv n-a mai 
fost construit niciodată. 

— Ah, da, făcu Ezio. Îmi amintesc că cineva a menţionat asta. 
Întinse mâna. A/laha ismarladik. 

— Güle güle, zâmbi Dogan. 

e 

Bârlogul la care trebuia să ajungă Ezio se afla nu departe de 
Bazar, în cartierul imperial, între Bazarul propriu-zis și vechea 
biserică Hagia Sofia, transformată acum de otomani în moschee. 
Luptele însă aveau loc mai spre sud-vest, aproape de docurile 
de pe malurile sudice ale orașului. Asasinul rămase câteva clipe 
pe un acoperiș și observă bătălia, care era în plină desfășurare 
pe străzile și cheiurile de sub el. De la un stâlp din apropiere, o 
funie se întindea până într-un loc unde-l zări pe Yusuf, pe doc, 
cu spatele spre apă, în toiul încăierării. Se lupta cu șase 
mercenari voinici, iar tovarășii săi erau prea ocupați ei înșiși 
pentru a-i sări în ajutor. Ezio își agăţă cârligul de frânghie și 
porni coborârea într-acolo. Sări de pe funie de la trei-patru metri 
înălţime și-și rășchiră braţele și picioarele, cu pumnalul secret al 
mâinii stângi extins, astfel încât să aterizeze pe spinările a doi 
atacatori ai lui Yusuf, pe care-i dobori. Aceștia muriră înainte să 
fi avut timp să reacționeze și Ezio rămase locului când ceilalţi 
patru se întoarseră la unison spre el, oferindu-i astfel lui Yusuf 
răgazul necesar pentru a-i ocoli prin flanc. Asasinul menţinu 
pumnalul-cârlig extins. 

Când cei patru templieri se năpustiră urlând asupra 
florentinului, Yusuf sări asupra lor din lateral, acţionându-și rapid 
propriul pumnal secret. Un soldat uriaș ajunsese lângă Ezio și-l 
silise să se retragă cu spatele până la zidul unui antrepozit, când 
asasinul își aminti de metoda cârlig rostogolit și o folosi pentru a 
scăpa, după care își puse la pământ adversarul și-i dădu lovitura 
de graţie cu pumnalul secret. Între timp, Yusuf îi lichidase pe alţi 
doi, iar supraviețuitorul din grup preferase să dea bir cu fugiţii. 

In rest se părea că luptele se domoliseră pe măsură ce 
oamenii lui Yusuf îi dominau pe templieri, care într-un final se 
pierdură, blestemând, în adâncurile orașului, spre nord. 

— Mă bucur c-ai ajuns la timp ca să-i cunoști pe noii mei 
tovarăși de joacă, zise Yusuf. Işi șterse sabia și o vâri în teacă, 
apoi își retrase pumnalul secret, iar Ezio făcu la fel. Ai luptat ca 
un tigru, prietene, ca un bărbat care nu vrea să întârzie la 
propria lui... nuntă. 

— N-ai vrut să spui înmormântare? 

— Nu cred că te-ar deranja să întârzii la ea. 

— Ei bine, dacă vorbim despre o nuntă, am întârziat deja cu 
vreo douăzeci și cinci de ani. Ezio își alungă dispoziţia sumbră 
și-și îndreptă umerii. Am ajuns la timp ca să salvez Bârlogul 
Bazar? 

Yusuf strânse din umeri cu regret. 

— Vai, nu. Abia am izbutit să ne salvăm propriile piei. Bârlogul 
Bazar a fost capturat. Din păcate, am ajuns prea târziu ca să-l 
recâștig. Ei se instalaseră deja prea bine. 

— Nu dispera. Bârlogul Galata e-n siguranţă. Asasinii pe care 
i-am folosit acolo ni se pot alătura aici. 

Yusuf se lumină la faţă. 

— Cu „armata” mea dublată ca număr vom recuceri Bazarul 
împreună! Haide! Pe-aici)! 


Capitolul 23 


Merseră pe străzile comerciale și prin labirintul masiv și 
scânteietor al soukului însuși, splendidul și animatul Mare Bazar 
roșu-auriu, cu nenumăratele lui pasaje pline de prăvălioare ce 
vindeau de toate, de la parfumuri la mirodenii, de la piei de oaie 

la covoare persane scumpe din Isfahan și Kabul, mobile din 
lemn de cedru, săbii și armuri, ibrice pentru cafea din aramă și 
argint, cu gâturi înalte și ciocuri șerpuitoare, pahare în formă de 
lalea pentru ceai, ca și altele mai mari, dar mai înguste, pentru 
şerbet - un corn al abundenței, care vindea tot ce-și putea dori 
sau închipui un om, într-o hărmălaie de glasuri ascuţite de 
vânzători ce vorbeau în cel puţin douăsprezece graiuri diferite. 

După ce depășiră bazarul mergând pe lângă latura sa nordică, 
ajunseră pe străzile din apropierea Bârlogului. Aici, prezenţa 
templierilor era evidentă. Pe clădiri atârnau stindardele lor și 
Ezio văzu că negustorii care aveau tarabe în zonă erau terorizațţi 
de brute bizantine. 

— După cum vezi, spuse Yusuf, când templierii preiau 
controlul asupra unui cartier, le place s-o anunțe în mod 
ostentativ. Este o bătălie constantă pentru a-i ţine la distanţă: 
nimic nu le place mai mult decât să ne toarne sare pe răni după 
fiecare victorie pe care o obțin. E 

— Și sultanul de ce nu face nimic? Asta-i orașul lui! 

— Sultanul Baiazid este departe, iar guvernatorul nu are 
destule resurse otomane pentru a controla situaţia. Dacă n-am fi 
noi... 

Yusuf nu-și termină fraza, ci schimbă subiectul. 

— Sultanul este în război cu fiul lui, Selim, la multe leghe spre 
nord-vest. E plecat de ani buni, cel puţin de la marele cutremur 
din 1509, dar și înainte era aproape mereu absent. Este orb față 
de toate tulburările astea. 

— Cutremurul? 

Ezio își aminti că vestea respectivă ajunsese la Roma. Mai 
bine de o sută de moschei fuseseră transformate în ruine, 
alături de alte o mie de clădiri, și zece mii de cetățeni își 
pierduseră viaţa. 

— Trebuia să-l fi văzut. Noi l-am poreclit „Mica Judecată de 
Apoi”. Valurile uriașe pe care le-a stârnit în Marea Marmara 
aproape că au dărâmat digul de sud. Insă ochii sultanului au 
rămas închiși, chiar și faţă de avertismentul acela. 

— Aha, dar ochii tăi sunt deschişi, si? 

— Ca două luni pline, crede-mă. 

Ajunseseră la o karesi mare, deschisă, plină de mercenari 
templieri, care începură să-i privească suspicios când traversară 
piaţa. 

— Sunt prea mulţi ca să luptăm direct cu ei, zise Yusuf. Mai 
bine folosim una dintr-astea. 

Scotoci în tașca sa și scoase o bombă. 

— Ce-i asta, întrebă Ezio, o fumigenă? Hmm. Nu sunt sigur că 
ne va fi de folos aici. 

Yusuf izbucni în râs. 

— Fumigenă? Dragă Ezio - Mentorule -, este totuși momentul 
ca italienii să intre și ei în secolul al șaisprezecelea. Bombele 
astea nu camuflează, ci distrag. Priveşte! 

Ezio rămase în spate, când Yusuf aruncă bomba la ceva 
depărtare de ei. Aceasta explodă inofensiv, dar azvârli în aer o 
ploaie de monede micute, aparent din aur, care se revărsară 
peste mercenari. Atenţia le fu imediat distrasă de la Asasini și se 
grăbiră să culeagă monedele, îmbrâncindu-i pe civilii din jur care 
încercau să li se alăture. 

— Ce-a fost asta? întrebă Ezio uluit, pe când își urmau drumul 
fără să se mai teamă acum că vor fi opriţi. 

Yusuf surâse șiret. 

— Noi îi spunem Bomba de Aur. Este umplută cu monede 
făcute din pirită - care arată exact precum cele din aur, dar sunt 
foarte ieftin de produs. 

Ezio văzu cum soldaţii se împrăștiară, interesaţi acum 
exclusiv de „aurul nebunilor”. 

— Vezi? continuă Yusuf. Nu se pot abţine. Haide totuși să 
părăsim locul ăsta înainte să le fi cules pe toate. 

— Azi ești plin de surprize. 

— Construirea de bombe este o nouă pasiune a noastră, pe 
care am deprins-o de la chinezi. Ne ocupăm de ea cu foarte mult 
entuziasm. 

— E clar c-am început să ruginesc. Totuși un prieten al meu 
mi-a construit cândva niște grenade, în Spania, cu mult timp în 
urmă, așa că știu câte ceva despre subiect. Va trebui să mă- 
nveţi tehnicile noi. 

— Cu plăcere, totuși... cine-i Mentorul aici, Ezio? Încep să mă- 
ntreb. 

— Ajunge cu glumele, Asasinule! zâmbi florentinul și-l strânse 
cu afecţiune de umăr pe celălalt. 

Străduţa îngustă pe care mergeau se deschise în altă piaţă, în 
care, ca peste tot în acest cartier controlat de templieri, se afla 
un grup mare de mercenari bizantini. Ei auziseră rumoarea din 

karesi vecină și păreau încordaţi. Yusuf scoase o mână de 
bombe micuţe din tașcă și i le întinse lui Ezio. 

— E rândul tău, îi spuse. Fă-mă mândru de tine. Vântul bate 
din spatele nostru, așa că n-ar trebui s-avem probleme. 

Bizantinii porniseră deja spre cei doi Asasini, trăgându-și 
săbiile din teci. Ezio scoase cuiele celor trei bombe pe care le 
avea în mâini și le aruncă spre mercenarii care se apropiau. 
Bombele explodară în contact cu solul, cu pocnete slabe, 
inofensive, și, pentru o clipă, păru că nu se întâmplase nimic 
altceva. Apoi însă templierii șovăiră și schimbară priviri, icnind și 
încercând să-și șteargă uniformele care erau acoperite cu un 
lichid vâscos, urât mirositor. Se retraseră în grabă. 

— Uite cum s-au dus, comentă Yusuf. Vor mai trece zile bune 
înainte ca femeile lor să-i mai primească în paturile conjugale. 

— Alta dintre surprizele tale? 

— Au fost bombe cu ulei de dihor. Foarte eficiente, dacă alegi 
bine momentul și nu stai în bătaia vântului! 

— Mulţumesc pentru avertisment. 

— Care avertisment? 

— Exact. 

— Haide repede. Aproape am ajuns. 

Traversară karesi și porniră pe altă stradă, mai largă, dar 
mărginită de prăvălii cu ferestrele bătute în scânduri. Yusuf se 
opri la una dintre ele și împinse grijuliu ușa, care se deschise 
ușor. În spatele ei era o curte simplă, cu câteva butoaie și lăzi 
stivuite lângă peretele îndepărtat. In mijloc se găsea o trapă 
deschisă, de unde coborau trepte din piatră. În colţul din stânga 
al curții se ridica un foișor. 

— Așa cum mă așteptasem, murmură Yusuf, apoi se întoarse 
către Ezio și vorbi grăbit: Acesta este unul dintre Bârlogurile 
noastre subterane. Pare abandonat, știu, dar dedesubt templierii 
îl păzesc cu vigilenţă. Printre ei se numără un căpitan ticălos. Te 
pot ruga să-l găsești și să-l ucizi? 

— Vă voi ajuta să vă recăpătaţi ascunzătoarea. 

— Minunat! După ce termini, suie în foișorul acela și lansează 
racheta luminoasă pe care o vei găsi. Este alta dintre bombele 
noastre și este o copie a celei cu care templierii își anunţă 
retragerea. 

— Și tu? 

— Templierii din piaţă vor înțelege destul de repede ce s-a- 

ntâmplat, așa că mă voi întoarce și voi găsi un mijloc prin care 
să-i opresc să ne urmeze aici și să vină în ajutorul camarazilor 
lor. Mai am două bombe cu fosfor la cingătoare, care ar trebui 
să se dovedească decisive. 

— Așadar, folosiţi totuși vechile paravane de fum? 

Yusuf încuviinţă din cap. 

— Da, însă astea sunt destul de afurisite, așa că... Ridică 
eșarfa de la gât, acoperindu-și gura și nasul. lar înainte de a 
pleca, mai am un șiretlic în mânecă, care ar trebui să-i scoată pe 
șobolani din adânc - în niciun caz nu vreau să cobori în Bârlog și 
să te lupti în semiîntuneric cu nemernicii ăia. După ce vor ieși la 
suprafaţă, ar trebui să-i poţi rezolva fără mari dificultăţi. 

Scoase din tașcă o ultimă bombă și o cântări o clipă în palmă. 

— O s-o lansez, iar după aceea am plecat să-mi fac treaba. 
Trebuie să neutralizăm simultan ambele grupuri de templieri, 
altfel suntem pierduţi. Acoperă-ţi urechile - asta-i o petardă și e 
plină cu sulf, așa că va bubui ca un trăsnet. O să-i scoată 
imediat la suprafaţă, dar nu vreau să-ţi spargă timpanele. 

Ezio făcu așa cum i se spusese și se retrase într-o poziţie 
strategică pe latura umbrită a curţii, de unde vedea perfect 
trapa. Înlocui pumnalul secret de la mâna stângă cu hamul 
pistolului, preferând să păstreze pumnalul-cârlig pentru lupta 
corp la corp. Din apropierea străzii, Yusuf își aruncă petarda în 
capătul opus al curții și dispăru. 

Răsună o bubuitură teribilă și, cu toate că-și acoperise ferm 
urechile sub glugă, Ezio tot simţi șocul undei sonore. Scutură din 
cap, pentru a-l limpezi, și imediat după aceea zece templieri, 
conduși de un căpitan cu nasul roșu, ieșiră în goană prin trapă, 
sub razele soarelui, și priviră în jur panicaţi. Ezio acţionă iute și 
ucise trei, înainte să fi avut timp să reacționeze. Folosindu-și 
pumnalul-cărlig, izbuti să omoare încă trei în următorul minut de 
luptă. Alţi trei fugiră când auziră sunetele a încă două explozii, 
urmate la scurt timp după aceea de izul slab de fum purtat de 
briză. 

— Perfect sincronizat, Yusuf, murmură Ezio în barbă. 

ÎI înfruntă acum pe căpitanul templier. Era un bărbat vânjos, 
sașiu, cu umerare de armură negre și uzate peste tunica roșu- 
închis; în mâna dreaptă ţinea o sabie grea de Damasc, iar în 
stânga avea un hanger cu aspect periculos, cu vârful ca un 
ghimpe. 

— Sfâșiere și spintecare, rosti căpitanul cu glas răgușit. Te 
agăţ ca pe un pește cu hangerul și-ţi retez beregata cu spada. 
Ești ca și mort, Asasinule. 

— Chiar ar fi cazul ca voi templierii să intraţi în secolul al 
șaisprezecelea, îi răspunse Ezio. 

Ridică braţul stâng și declanșă pistolul, care-i ţâșni prompt în 
palmă. Trase, gândindu-se că de la distanţa aceea nu putea să 
rateze ţinta, chiar și cu mâna stângă, și, într-adevăr, glonţul 
străpunse osul dintre ochii căpitanului. 

Templierul încă nu căzuse cu totul în genunchi când Ezio 
traversă în fugă curtea, sări pe un butoi ca trambulină, după 
care se folosi de pumnalul-cârlig ca să ajungă în foișor. 

Racheta despre care-i spusese Yusuf nu fusese descoperită și 
nici nu se clintise de la locul ei. Exista și un mortier micuț, în 
care Ezio o încărcă. După o clipă racheta se ridică mult pe cer, 
lăsând în urmă o coadă strălucitoare de foc și fum violet. 

Când reveni la baza foișorului, Yusuf îl aștepta deja acolo. 

— Nu-i de mirare că ești Mentorul nostru, rosti selgiucidul. Nu 
te-ai fi putut sincroniza mai bine. 

Radie triumfător și adăugă: 

— Templierii se retrag pe toate fronturile. 


Capitolul 24 


Bârlogul Bazar era remarcabil de curat și de ordonat, ținând 
seama că fusese recent ocupat de templieri. 

— Vreo  stricăciune? îl întrebă Ezio pe Yusuf care privea 
preocupat tavanul. 

— Nu văd nimic. Chiar dacă sunt gazde rele, templierii 
bizantini sunt chiriași cuminţi. După ce au capturat un loc, le 
place să-l păstreze intact. 

— Pentru că intenţionează să rămână acolo? 

— Exact! Yusuf își frecă palmele. Trebuie să profităm de 
micile noastre victorii pentru a te pregăti în continuare pentru 
lupta împotriva amicilor greci. Ti-am arătat cum să foloseşti 
unele dintre bombele noastre, dar ar fi și mai bine dacă ai ști 
cum să le construiești. 

— Și aici există cineva care m-ar putea învăța? 

— Bineînţeles! Însuși maestrul. Piri Reis. 

— Piri Reis este... unul dintre noi? 

— Este un fel de a spune. Îi place să se ţină la distanţă. În tot 
cazul, e de partea noastră. 

— Crezusem că este mai degrabă un cartograf, zise Ezio 
amintindu-și de harta Ciprului primită de la Ma'Mun. 

— Cartograf, navigator, pirat - deși în ultima vreme urcă rapid 
în ierarhia Flotei otomane -, este destul de priceput la toate. In 
plus, cunoaște Istanbulul - Kostantiniyye - ca pe propriul 
buzunar. 

— Asta-i bine, fiindcă, pe lângă construirea bombelor, vreau 
să-l întreb ceva ce ar putea să știe despre oraș. Când îl pot 
întâlni? 

— Nu există moment mai bun decât prezentul. Și nici nu 
avem timp de pierdut. Te simţi bine după mica ta încăierare? 
Simţi nevoia să te odihnești? 

— Nu. 

— Perfect! Atunci te duc chiar acum la el. Atelierul lui de lucru 
nu-i departe de locul ăsta. 

e 

Piri Reis - amiralul Piri - avea câteva camere mici, fără uși 
între ele, astfel că formau un singur spaţiu mai mare, la primul 
etaj de pe latura nordică a Marelui Bazar. Lumina rece și 
limpede care pătrundea prin ferestrele înalte cădea pe mesele 
pentru hărți înșiruite perfect pe podeaua din lemn de tec a unui 
studio ticsit. În deplină ordine, pe mese erau întinse hărţi, mai 
numeroase și mai variate decât văzuse Ezio vreodată; pe 
scaunele din fața lor, o mână de asistenţi lucrau tăcuțţi și atenţi. 
Pereţii de vest și de sud ai atelierului erau acoperiți cu și mai 
multe hărți, fixate și aliniate una lângă alta. Cinci globuri 
pământești mari, câte unul în fiecare colț și unul în centrul 
încăperii, completau decorul. Globurile erau de asemenea în 
lucru, iar zonele cu cerneala mai proaspătă arătau descoperirile 
adăugate cel mai recent. 

Peretele de vest era acoperit cu planșe tehnice detaliate, 
realizate de mâini experte, dar acestea erau - așa cum Ezio 
văzu dintr-o privire - numai pentru bombe. Pe când se îndrepta 
către odaia în care se afla Piri, putu să citească suficient ca să 
vadă că bombele erau clasificate în categorii: Letale, Tactice, 
Diversiune și Carcase Speciale. O firidă din perete era îndeajuns 

de mare ca să conţină un banc de lucru, în spatele căruia 
diverse scule pentru operaţiuni cu metale erau aranjate cu 
precizie pe polite. 

Era o deosebire evidentă faţă de haosul în care-i plăcea lui 
Leonardo să lucreze, gândi Ezio și surâse în barbă la amintirea 
prietenului său. 

Cei doi Asasini îl găsiră pe Piri lucrând la o planșetă mare 
pentru proiectare, direct sub ferestre. Cu șase-șapte ani mai 
tânăr ca Ezio, amiralul era un bărbat cu aspect robust și 
sănătos, cu pielea arsă de soare și bătută de vânt; purta turban 
din mătase albastră, sub care fața energică, cu o expresie de 
concentrare intensă, examina desenul cu ochi oţelii, limpezi și 
pătrunzători. Barba castanie și stufoasă era îngrijită cu atenţie, 
în ciuda lungimii sale - acoperea gulerul tunicii din brocart cu fir 
de argint și gât înalt, pe care o purta alături de șalvarii albaștri 
și saboţii simpli din lemn. 

Il privi cercetător pe Ezio și asasinul procedă la fel, în timp ce 
Yusuf făcea prezentările. 

— Poţi să-mi repeți numele tău? întrebă Piri. 

— Ezio. Ezio Auditore da Firenze. 

— Ah, da. Pentru o clipă mi s-a părut că Yusuf a spus 
„Lothario”. N-am auzit deosebirea. 

Il privi pe asasin, care ar fi jurat că zărește o sclipire amuzată 
în ochii săi. Oare reputaţia lui Ezio - cel puţin într-un anume 
domeniu - i-o luase înainte? Se gândi că avea să-i placă bărbatul 
acesta. 

— Ți-am văzut lucrările, mai exact, hărțile, îi zise Ezio. Am 
avut o copie a celei pe care ai făcut-o insulei Cipru. 

— Chiar așa? îi răspunse amiralul morocănos. 

In mod clar, nu-i plăcea să fie întrerupt de la muncă. Sau cel 
puţin aceea era impresia pe care dorea s-o lase. 

— Insă astăzi am venit să-ţi cer sfatul în alt domeniu în care 
ești specialist. 

— Harta aceea a Ciprului a fost bună, zise Piri ignorându-i 
ultimul comentariu, însă am mai îmbunătăţit-o de atunci. Arată- 
mi-o peata. 

Ezio șovăi. 

— N-o mai am, mărturisi el. l-am dat-o... unui prieten. 

Piri ridică ochii la el. 

— Foarte generos din partea ta. Știi cât valorează hărțile 

mele? 

— Da, însă îi datoram omului acela viața mea. Ezio șovăi din 
nou. Este corăbier, la fel ca tine. 

— Hm. Cum se numește? Poate că am auzit de el. 

— Este un mameluc și folosește numele al-Scarab. 

Piri se lumină brusc la faţă. 

— Pungașul ăla bătrân! Ei bine, sper să aibă foloase de pe 
urma ei. Cel puţin el știe că n-are rost să-ncerce ceva împotriva 
noastră. 

Se întoarse după aceea către Yusuf. 

— Tu de ce mai stai aici? N-ai nimic mai bun de făcut? Șterge- 
o și lasă-l pe prietenul tău cu mine. Voi avea grijă să nu-i 
lipsească nimic. Orice prieten al lui al-Scarab este și prietenul 
meu! 

Yusuf rânji larg și-și luă rămas bun. 

— Știam c-o să te las pe mâini bune, îi zise el lui Ezio când 
plecă. 

După ce rămaseră singuri, Piri deveni mai serios. 

— Știu cine ești, Ezio, și bănuiesc de asemenea de ce ai venit 
la mine. Vrei să bei ceva? Dacă îţi place, am cafea. 

— Da, în cele din urmă a început să-mi placă. 

— Perfect! 

Piri bătu din palme spre unul dintre asistenții lui, care înclină 
din cap și dispăru în partea din spate a atelierului, de unde 
reveni în scurt timp cu o tavă din aramă pe care se aflau un ibric 
cu gât de lebădă, ceșcuţe minuscule și o farfurie cu dulciuri moi 
de culoarea chihlimbarului, din care Ezio nu mai gustase 
niciodată. 

— ÎI ţin minte pe al-Scarab din vremea când am fost eu însumi 
corsar, zise Piri. Am luptat umăr la umăr în ambele bătălii de la 
Lepanto, acum zece - doisprezece ani, sub steagul unchiului 
meu Kemal. Nu mă îndoiesc că ai auzit de el. 

— Da. 

— Spaniolii s-au luptat cu noi ca niște lei, dar n-am rămas cu 
aceeași părere despre genovezi sau venețieni. Tu ești florentin, 
nu-i așa? 

— Da. 

— Deci, un marinar de uscat. 

— Cei din familia mea au fost bancheri. 

— La suprafaţă, da! Dedesubt însă exista ceva mult mai nobil. 

— N-am finanţele în sânge, așa cum ai tu navigația. 

Piri izbucni în râs. 

— Bine spus! 

Sorbi puţin din cafea și făcu o grimasă când își fripse limba. 
După aceea cobori de pe taburet, își destinse umerii și puse jos 
creionul. 

— Ajunge însă cu amabilităţile. Am văzut că ai privit deja 
desenele la care lucrez. Au vreun înţeles pentru tine? 

— Pot să-mi dau seama că nu sunt hărți. 

— Ai venit după hărţi? 

— Și da, și nu. Dar înainte de a vorbi despre orice altceva, aș 
dori să-ți pun o întrebare despre oraș. 

Piri desfăcu larg braţele. 

— Dă-i drumul. 

Ezio scoase din tașcă Cruciada secretă, cărțulia lui Niccolò 
Polo, și i-o arătă. 

— Interesant, comentă Piri. Știu desigur totul despre frații 
Polo. Am citit cartea lui Marco. Ca să-ţi spun drept, exagerează 
niţel. 

— Am luat cărțulia asta de la un templier din Masyaf. Yusuf 
știe despre ea și despre conţinutul ei. 

— Masyaf? Deci ai fost acolo. 

— În ea sunt menţionate cinci chei pentru biblioteca lui Altair. 
Din câte am citit, văd că Altair a încredinţat cheile lui Niccolo, 
care le-a adus în Constantinopol și le-a ascuns. 

— lar templierii știu și ei asta, da? Prin urmare, vă întreceți ca 
să puneţi mâna pe toate. 

Ezio încuviinţă din cap. 

— Templierii au găsit deja una, ascunsă în beciurile Palatului 
Topkapi. Trebuie s-o recuperez și să le găsesc și pe celelalte 
patru. 

— Și... de unde vrei să începi? 

— Știi cumva unde a funcţionat vechea misiune comercială a 
fraţilor Polo? 

Piri îl privi cu atenție. 

— Da, îţi pot spune cu precizie unde a fost. Vino aici. ÎI 
conduse la o hartă mare, extrem de detaliată, a 
Constantinopolului, care atârna pe un perete într-o ramă aurită, 
simplă. O studie puţin, apoi ciocăni cu vârful arătătorului într-un 
loc. 

— Aici. La vest de Hagia Sofia. Foarte aproape de noi. De ce? 
Există vreo legătură? 

— Am o bănuială pe care trebuie s-o verific. 

Piri îl privi din nou. 

— Cartea aceasta este prețioasă, rosti el încet. 

— Da. Foarte prețioasă, dacă nu mă-nșel. 

— Atunci ai grijă să nu cadă în mâinile cui nu trebuie. Tăcu 
apoi câteva clipe, cufundat în gânduri, după care urmă: 

— Ai grijă când găsești vechea misiune comercială a fraţilor 
Polo. S-ar putea ca acolo să-ntâlnești mai multe decât ţi-ai dori. 

— Cuvintele acestea cer și o întrebare? 

— Dacă cer, atunci este o întrebare la care eu nu cunosc 
răspunsul. Te rog doar să fii precaut, prietene. 

Ezio șovăi înainte de a-i destăinui mai multe amiralului. 

— Cred că-mi voi începe căutarea de acolo. Sunt aproape 
sigur că în locul acela trebuie să fie ascuns ceva care să-mi 
ofere primul indiciu. 

— Este posibil, încuviinţă scurt Piri, totuși ţine seama de 
avertismentul meu. 

După aceea se lumină la față și-și frecă palmele viguros, 
parcă pentru a alunga demoni. 

— lar acum, după ce am rezolvat subiectul acesta, cu ce te 
mai pot ajuta? 

— Sunt sigur că ai ghicit deja. Mă aflu aici într-o misiune a 
Asasinilor, poate cea mai importantă din toate timpurile, iar 
Yusuf mi-a spus că ai putea să-mi arăţi cum să construiesc 
bombe. Mă refer la cele speciale, pe care le-ai conceput aici. 

— Of, lui Yusuf ăsta nu-i mai tace gura! Piri îl privi însă apoi cu 
seriozitate. Ezio, eu nu-mi pot compromite poziţia. Sunt 
navigator-șef al Flotei sultanului și acesta este proiectul meu 
curent. Arătă din braț spre hărţi, după care îi făcu cu ochiul. 
Bombele sunt o preocupare secundară. Totuși îmi place să-mi 
ajut prietenii adevăraţi pentru o cauză justă. 

— Poţi să te bazezi pe discreţia mea. Așa cum sper că și eu 
mă pot baza pe discreţia ta. 

— Perfect. Urmează-mă. 

Piri îl conduse pe asasin la o nișă spațioasă din peretele de 
vest. 

— De fapt, zise el, bombele fac parte tot dintr-un proiect de 
cercetare navală. De-a lungul activităţii mele militare, am 

dobândit respect și apreciere față de artilerie și explozibili. lar 
asta i-a slujit bine pe Asasini. Ne oferă un atu. 

Descrise un gest larg din braţ spre planșele tehnice. 

— Am conceput multe tipuri de bombe, iar unele sunt 
destinate exclusiv pentru uzul Frăției. Așa cum poți vedea, le- 
am clasificat în patru categorii principale. Desigur, sunt niște 
arme scumpe, dar Frăția a înțeles mereu asta. 

— Yusuf mi-a spus că Asasinii de aici nu prea au fonduri. 

— Asta se-ntâmplă cu majoritatea cauzelor bune, îi răspunse 
Piri. Dar Yusuf este în același timp foarte inventiv. Am înțeles că 
știi cum să folosești armele astea? 

— Am avut parte de o lecţie-fulger. 

Amiralul îl cântări din ochi. 

— Bun. Așa cum, evident, ţi-a promis Yusuf, eu îţi pot arăta 
cum să-ți construiești propriile bombe. 

Ocoli masa și luă de pe ea două bucăţi de metal cu aspect 
ciudat. Interesat, Ezio se aplecă și întinse mâna după a treia. 

— Nu, nu, nu! avertiză Piri. O singură mișcare greșită și BANG! 
Sare în aer toată clădirea. 

— Vorbești serios? 

Piri chicoti. 

— Cum te-ai mai schimbat la faţă! Haide să-ţi arăt. 

În următoarele ore, Piri Reis îl purtă pe Ezio prin etapele de 
bază implicate în construirea tuturor tipurilor de bombe și a 
materialelor necesare. 

Ezio află că toate bombele conţineau ingredientul 
fundamental al prafului de pușcă, dar că nu toate erau 
concepute pentru a fi letale. El cunoștea deja grenadele letale, 
pe care le utilizase când atacase flota lui Cesare Borgia în 
Valencia, cu patru ani în urmă, iar Yusuf îi arătase cum să 
folosească bombele pentru diversiuni, care creau paravane de 
fum, bubuituri ca de tunete, miasme oribile și bani aparent 
căzuți din cer. Acum Piri îi demonstră alte aplicaţii. Printre 
bombele cu efect letal erau cele care utilizau praf de cărbune, 
care sporea puterea de detonație a prafului de pușcă, și 
bombele cu fragmentare, ale căror șrapnele ucideau cu răni 
hidoase pe rază mare. Bombe ce conţineau pungulițe cu sânge 
de miel împroșcau lichidul peste oponenți, făcându-i să creadă 
că fuseseră răniți și stârnindu-le panica. Alt tip de explozibil 
neletal, util când voiai să-i întârzii pe urmăritori, era bomba cu 


VP - 103 


cuie, care azvârlea în calea lor mănunchiuri de cuie răsucite 
laolaltă. Poate că cele mai neplăcute erau bombele ce utilizau 
fie pudră de datură, fie atropa ucigașă. 

— Datura și atropa, explică Piri cu o expresie gravă pe chip, 
sunt două dintre ierburile pe care noi le numim „vrăjitorești”, 
alături de măselariță și mandragoră. Mie nu-mi place să le 
folosesc decât în caz de pericol cu totul extrem. Când 
explodează în mijlocul inamicilor, datura cauzează delir, 
afecțiuni ale creierului și moarte. Ea este probabil cea mai rea 
dintre toate. Atropa produce un gaz toxic la fel de letal. 

— Templierii n-ar șovăi să le folosească împotriva noastră 
dacă ar putea. 

— Acesta este unul dintre paradoxurile morale cu care 
omenirea se va lupta până când va deveni cu adevărat 
civilizată, răspunse Piri. Oare este rău să folosești răul în 
combaterea răului? lar acceptul acestei argumentări nu este 
oare o simplă justificare pentru ceva ce niciunul dintre noi n-ar 
trebui să facă, de fapt? 

— Deocamdată, zise Ezio, nu-i timp pentru examinarea 
acestor întrebări. 

— Vei găsi ingredientele pentru aceste bombe în locuri din 
oraș, despre care te va informa Yusuf, spuse Piri. Așa că ţine 
ochii deschiși și fii atent la tot ce e în jurul tău când umbli pe 
străzi. 

Ezio se ridică să plece. Piri întinse o mână cafenie precum 
coaja nucilor. 

— Întoarce-te oricând vei avea nevoie de mai mult ajutor. 

Asasinul îi strânse mâna și nu fu surprins de fermitatea ei. 

— Sper că ne vom reîntâlni. 

— Ah, surâse enigmatic amiralul, dar eu n-am nicio îndoială în 
privinţa asta. 


Capitolul 25 


Urmând instrucţiunile lui Piri Reis, Ezio străbătu din nou 
Marele Bazar, ignorând lingușirile insistente ale neguțătorilor de 
acolo, până ajunse în cartierul din vestul structurii uriașe a 
Hagiei Sofia. Aproape că se rătăci prin labirintul de străduţe și 

alei din jurul ei, dar găsi până la urmă punctul despre care era 
sigur că Piri îl indicase pe harta sa. 

O librărie. lar deasupra ușii era scris un nume venețian. 

Intră și, spre marea lui surprindere și încântare abia 
camuflată, se trezi față în faţă cu tânăra pe care o întâlnise în 
cursul călătoriei spre Constantinopol. Ea îl întâmpină cu căldură, 
dar asasinul înţelese imediat că era salutat ca atare doar pentru 
că era un potențial client. Pe faţa ei nu citi niciun semn de 
recunoaștere. 

— Buon giorno! Merhaba! zise ea, trecând automat din 
italiană în turcă. Intră, te rog. 

Își făcea de lucru printre cărti și, când se întoarse, răsturnă un 
teanc. Ezio văzu de la prima privire că prăvălia era antiteza 
atelierului bine ordonat al lui Piri Reis. 

— Ah! exclamă femeia. Scuze pentru dezordine. N-am avut 
timp să aranjez nimic de când m-am întors din călătorie. 

— Ai sosit cu corabia din Rodos, no? 

Ea îl privi surprinsă. 

— Si. De unde știi? 

— Am fost pe aceeași corabie. Se plecă ușor. Mă numesc 
Auditore, Ezio. 

— Eu sunt Sofia Sartor. Și am făcut cunoștință? 

Asasinul surâse. 

— Abia acum. Pot să arunc o privire? 

— Prego. Că veni vorba, majoritatea celor mai bune volume 
ale mele sunt în spate. 

Sub pretextul că se uita la cărțile stivuite într-un haos aparent 
pe un labirint de rafturi din lemn instabile, Ezio pătrunse mai 
adânc în ungherele întunecate ale prăvăliei. 

— Mă bucur să întâlnesc alt italian în cartierul ăsta, rosti Sofia 
urmându-l. Majoritatea compatrioţilor noștri preferă să stea în 
cartierul venețian și în Galata. 

— Și eu mă bucur să te întâlnesc. Mai ales deoarece crezusem 
că războiul dintre Veneţia și Imperiul Otoman i-a alungat pe 
italieni. La urma urmelor, n-au trecut decât șapte-opt ani de 
atunci. 

— Așa este, totuși Veneţia și-a păstrat controlul asupra 
insulelor ei din Marea Albă și totul s-a aranjat, răspunse ea. Cel 
puţin, pentru moment. 

— De aceea ai rămas? 

Femeia strânse din umeri. 

— Am locuit aici cu părinţii când eram mică. Este adevărat, 
am plecat după începerea războiului, dar am știut mereu că mă 
voi întoarce. 

Șovăi o clipă, apoi urmă: 

— Tu de unde ești? 

— Din Florenţa. 

— Ah. 

— E vreo problemă? 

— Nu, nu. Am cunoscut câțiva florentini foarte drăguți. 

— Nu trebuie să pari așa surprinsă. 

— Scuză-mă. Dacă ești în căutarea unor cărți anume, ajunge 
să mă-ntrebi. 

— Grazie. 

— lar dacă te interesează, în curtea din spate sunt și mai 
multe. Să fiu sinceră, mai multe decât se pare că aș putea 
vinde, zise ea cu un aer ușor trist. 

— De ce ai fost în Rodos? 

— Cavalerii loaniţi sunt neliniștiţi. Ei știu că otomanii n-au 
renunţat la ideea cuceririi insulei lor și consideră că de acum 
este doar o chestiune de timp. Philippe Villiers de l'Isle Adam 
vindea o parte din biblioteca lor, așa că pot spune că am fost la 
cumpărături. Din păcate, n-am avut mare succes. Ce prețuri 
cereau! 

— De l'Isle Adam este un Mare Maestru bun și un bărbat 
curajos. 

— Îl cunoști? 

— Doar după reputaţie. 

Femeia îl privi cum se învârtea prin librărie. 

— Uite ce-i, îmi face plăcere să pălăvrăgesc cu tine, dar... ești 
sigur că nu-ţi pot fi de ajutor? Pari cumva descumpănit. 

Ezio decise să dea cărțile pe față. 

— De fapt, nu intenţionez să cumpăr nimic. 

— Ei bine, Messer, răspunse Sofia destul de sec, eu nu dau 
nimic pe gratis. 

— Scuză-mă. Mai suportă-mă puţin. Mă voi recompensa faţă 
de tine. 

— În ce fel? 

— Mă gândesc deja la ceva. 

— Să știi că... 

Însă Ezio ridică o mână, cerându-i tăcere. Trăsese un raft de 
lângă peretele din spate al curții acoperite. Putea să vadă că 
peretele acela era mai gros decât celelalte, și observase în el o 
crăpătură care nu era deloc o crăpătură. 

Era parte din cadrul unei uși, iscusit camuflate. 

— Dio mio! exclamă Sofia. Cine a pus-o acolo? 

— Rafturile astea au mai fost mutate vreodată de la locul lor? 

— Niciodată. Sunt aici de când a cumpărat tata prăvălia, iar 
înainte locul ăsta fusese părăsit de ani buni... poate chiar de 
decenii. 

— Am înţeles. 

Ezio îndepărtă din jurul ușii praful și gunoaiele ce se 
acumulaseră acolo de atâta timp, însă nu găsi o clanţă sau altă 
modalitate de a deschide ușa. După aceea își aminti de ușa 
secretă care ducea în cripta din Monteriggione, în fortăreaţa 
unchiului său, și pipăi în jurul cadrului ei căutând un resort 
ascuns. Nu după mult timp, ușa se deschise spre interior. 
Înăuntru, trepte de lăţimea zidului coborau în beznă. 

— Incredibil, murmură femeia privind peste umărul lui. 

Ezio îi simţi parfumul discret al părului, al pielii. 

— Cu permisiunea ta, voi vedea unde duce, rosti el ferm. 

— Să-ţi aduc o lumină. O lumânare. 

Ea reveni în câteva clipe cu o lumânare și o cutiuţă cu 
cremene, amnar și iască. 

— Cine ești tu, Messer? îl întrebă, privindu-l în ochi. 

— Doar bărbatul cel mai interesant din viaţa ta. 

Ea surâse scurt. 

— Ah! Presuntuoso! 

— Rămâi aici. Nu lăsa pe nimeni să intre în prăvălie. Mă întorc 
cât pot de repede. 

Ezio cobori treptele. La baza lor era un tunel care ducea și 
mai adânc sub pământ. 


Capitolul 26 


Asasinul se pomeni într-un sistem de cisterne subterane. La 
lumina slabă a lumânării, zări plafoane boltite, susţinute de 
rânduri de coloane zvelte, ale căror capiteluri erau decorate cu o 

mulţime de simboluri, printre care Ezio recunoscu ochi. Unele 
coloane aveau la bază capete de Gorgone monstruoase, 
răsturnate bizar. 

Recunoscu locul în care se afla: Yerebatan Sarnici, Cisterna 
Bazilică,  giganticul sistem de bazine construit sub 
Constantinopol. Niccolò Polo o menţionase în cartea sa. Fusese 
construită ca sistem de filtrare a apei de către împăratul 
lustinian, cu o mie de ani în urmă. Totuși, nu alunga defel 
stranietatea generală a locului că știa istoria faptului respectiv. 
Aproape că se simţea descurajat de spaţiul vast și cavernos 
care-l înconjura și despre care aprecia, după ecourile stârnite de 
mișcările lui, că avea mărimea unei catedrale. Își aminti apoi că 
Niccolò oferise în Cruciada secretă unele indicaţii despre locul 
unde putea fi găsită o cheie. Indicaţiile fuseseră în mod 
deliberat obscure, totuși Ezio decise să încerce să le urmeze, 
concentrându-se și silindu-se să-și amintească detaliile. 

Era greu să nu producă absolut niciun zgomot, mergând prin 
apa puţin adâncă ce acoperea fundul cisternei, dar treptat, reuși 
să reducă sunetele la minimum. In plus, zgomotele produse de 
el fură în curând acoperite de cele ale unor oameni care nu 
bănuiau nimic și pe care îi auzea venind din faţă. În mod 
evident, nu era singurul pornit în această căutare și-și reaminti 
că, înainte să fi intrat în posesia cărțuliei, aceasta fusese în 
mâinile templierilor. 

În faţă începură să se zărească lumini. Ezio stinse lumânarea 
și se furișă spre ele. În curând distinse siluetele a doi templieri, 
așezați lângă un foc mic într-un pasaj întunecat. Ezio se apropie. 
Cunoștea destul de bine limba greacă pentru a înţelege în mare 
parte ce vorbeau. 

Cel care vorbea era furios și nu se sfia să-și arate iritarea. Ba 
chiar părea în pragul isteriei. 

— Ti distihia! zicea el pe un ton agitat. Ce mizerie! Știi de cât 
timp scotocim prin cisterna asta împuţită? 

— Eu sunt aici de câteva săptămâni, răspunse tovarășul lui 
ceva mai potolit. 

— Ăsta-i un fleac! Eu sunt aici de treisprezece /uni! Din clipa 
când Marele Maestru a găsit cheia aia blestemată! Se mai calmă 
puţin, apoi reluă: Dar el habar n-are unde să le caute pe restul. 
Tot ce știe - tonul soldatului deveni sarcastic - este că sunt 
„undeva prin oraș”. 

Auzindu-l, celălalt deveni de asemenea mai neliniștit, părând 
copleșit de viitorul care-i aștepta. 

— Păi ăsta-i un oraș foarte mare... 

— Știu! Așa am spus și eu... dar în barbă. 

Fură întrerupți de sosirea unui sergent. 

— La treabă, putorilor! Credeţi că sunteți plătiți ca să staţi 
toată ziua și s-o frecaţi? 

Mormăind nemulţumiţi, bărbaţii își reluară treburile. Ezio îi 
urmă îndeaproape, sperând să culeagă și alte informaţii. Celor 
doi li se alăturară în scurt timp alţi cinci-șase soldați, la fel de 
murdari și de nervoși. 

Ezio trebuia totuși să fie atent pe unde calcă. Chiar dacă erau 
obosiţi și țâfnoși, templierii erau bine instruiți și vigilenţi. 

— Petros! strigă unul dintre ei. Asigură-te că avem destule 
torţe pentru săpături. M-am săturat să bâjbâi prin întuneric. 

Ezio ciuli urechile la auzul cuvântului „săpături” dar când făcu 
următorul pas, teaca sabiei îi atinse o coloană, iar tavanele 
boltite reverberară și amplificară zângănitul slab. 

Cel numit Petros privi repede în spate. 

— Ne urmărește cineva! șuieră el. Fiţi cu ochii-n patru și cu 
mâinile pe arme. 

Soldaţii intrară brusc în alertă și se strigară unul pe celălalt cu 
glasuri șoptite. 

— Vezi ceva? 

— Căutaţi în toate ungherele! 

Ezio se retrase și mai mult în umbre și așteptă răbdător 
domolirea panicii. În același timp se atenţionă să fie de două ori 
mai precaut în condiţiile acelea acustice. 

Treptat, soldații își reluară căutarea iniţială. Privindu-i, 
asasinul putea să vadă că acţiunile lor erau haotice și că ei o 
știau prea bine. Continuă totuși să-i urmărească, sperând să 
detecteze un tipar și ascultându-le în același timp conversațiile 
sporadice. 

— Ce mai pute pe aici! 

— La ce te-ai aștepta? E o canalizare. 

— Ar fi bună acum o gură de aer proaspăt. 

— Răbdare! În trei ore vine schimbul! 

— Țineţi-vă gura! lătră sergentul, apropiindu-se din nou. Și 
ciuliți urechile. Dumnezeu știe de ce v-au ales tocmai pe voi 
pentru o misiune așa delicată. 

Ezio înaintă, îi depăși pe soldaţi, și ajunse la un mal din piatră, 
pe care doi locotenenți stăteau lângă un coș metalic cu cărbuni 
aprinși. Trase cu urechea la discuţia lor. 

— Suntem cu un pas înaintea Asasinilor, asta știu cu 
siguranţă, spuse unul dintre ei. 

— Marele Maestru a ordonat să ne grăbim încă și mai mult. S- 
ar putea ca Asasinii să fie mai aproape decât credem. 

— Probabil că are el motivele lui. Și de fapt cum arată cheile 
astea? 

— Ca aia pe care am găsit-o sub Topkapi. Așa se presupune. 

Celălalt locotenent se cutremură din tot corpul. 

— Opt ore în mizeria asta. Apistefto! 

— De-acord. N-am fost mai plictisit în viaţa mea. 

— Da, dar în curând vom găsi cheile. 

— Poate în visurile tale. 

Brusc, primul locotenent se uită repede în jur. 

— Ce-a fost asta? 

— Vreun șobolan, probabil. Domnul mi-e martor că sunt o 
droaie pe-aici. 

— Parcă toate umbrele se mișcă. 

— Asta-i din cauza focului care pâlpâie. 

— Este cineva pe-aici. Îl simt. 

— Ai grijă. Începi s-o iei razna. 

Ezio trecu foarte încet pe lângă ei, mișcându-se pe cât de lent 
cuteza, deși ar fi vrut să se năpustească, fiindcă nu îndrăznea să 
îngăduie apei din jurul gambelor sale nici măcar să se 
încrețească. În cele din urmă ajunse suficient de departe de cei 
doi ofițeri și de restul templierilor, pipăind peretele unui coridor 
umed, mult mai scund și mai îngust decât sălile cu coloane din 
care se desprinsese. Cumva i se părea că se afla pe drumul cel 
bun. De îndată ce luminile și zgomotele templierilor dispăruseră 
complet în urma lui, se simţi destul de ferit de griji ca să 
reaprindă lumânarea, așa că o scoase din tașcă, împreună cu 
cutiuța ce conţinea cremene, amnar și iască, rugându-se în 
gând să nu scape niciuna dintre ele, în timp ce se străduia să 
producă o scânteie. 

În cele din urmă reuși să o facă. Se opri o clipă, pentru a se 
asigura că nu era urmărit, apoi continuă pe coridorul care cotea 
și șerpuia, și care, spre consternarea lui, se ramifica în alte 
pasaje. Ocazional, pornea pe unul greșit și se pomenea în fața 


VP - 110 


unui zid. Revenind pe propriile urme, începu să se întrebe dacă 
nu se afla cumva într-un soi de labirint. Merse însă și mai în 
adânc, și mai în beznă, rugându-se să-și amintească drumul de 
întoarcere și să se poată încrede în proprietara librăriei, până 
când fu răsplătit cu o strălucire slabă în faţă. Nu era mai 
puternică decât a unui licurici, dar îndeajuns ca să-l 
călăuzească. 

Urmă pasajul până se deschise într-o cameră circulară micuță, 
a cărei boltă se pierdea în umbrele de sus. Jumătăţi de coloane 
se înșiruiau pe lângă pereți la intervale regulate și nu se auzeau 
decât sunetele picăturilor de apă. 

În centrul camerei exista un soclu mic din piatră, pe care se 
găsea o hartă împăturită. Ezio o desfăcu și constată că era 
planul Constantinopolului, cu detalii incredibile, pe care vechea 
misiune comercială a fraţilor Polo era marcată clar în centru. 
Patru linii împărțeau harta și în fiecare secţiune astfel delimitată 
exista câte un punct de referință al orașului. Pe marginile hărții 
erau scrise titlurile a douăsprezece cărți, dintre care patru erau 
plasate lângă fiecare dintre secţiunile hărţii. Cele patru cărți 
aveau titlurile în anluminuri verde, albastru, roșu și negru. 

Asasinul împături cu grijă harta și o puse în tașcă. După aceea 
își întoarse atenţia la ceea ce se afla în centrul soclului din 
piatră. 

Era un disc tot din piatră, gravat, cu diametrul de zece 
centimetri. Discul se subţia spre margine și părea lucrat din 
obsidian. Era străpuns exact în mijloc de o gaură perfect 
rotundă cu diametrul puţin mai mare de un centimetru. 
Suprafaţa îi era acoperită de simboluri și Ezio le recunoscu pe 
unele dintre ele din paginile Codexului care fuseseră în colecţia 
tatii și a unchiului său; un soare ale cărui raze se sfârșeau drept 
palme, ce se întindeau spre o planetă; creaturi umanoide 
ciudate cu sex nedeterminat, cu ochi, buze, frunţi și pântece 
exagerate; simboluri și calcule matematice absconse. 

Din el emana strălucirea ca de licurici. 

Precaut, aproape cu venerație, Ezio îl luă în mâini. Nu mai 
simţise un asemenea sentiment de respect de când ţinuse 
ultima dată Mărul și deja părea să știe ce anume avea în palme. 

Când îl întoarse, strălucirea discului se intensifică. 

„Che sucede?” își spuse Ezio. „Ce se-ntâmplă...?” 

Sub ochii lui, strălucirea deveni o explozie solară, din fața 

căreia fu nevoit să-și ferească privirea, iar camera însăși 
explodă într-un uragan de lumină. 


Capitolul 27 


Cumva, Ezio era și în același timp nu era acolo. Nu putea fi 
sigur dacă visa sau dacă intrase într-un soi de transă. Ştia însă 
exact când și unde se găsea - cu secole înaintea nașterii sale - 
spre sfârșitul secolului al XII-lea. Anul Domnului 1189 pluti prin 
conștiința sa, în timp ce mergea - sau plutea - prin nori 
învolburaţi și raze de lumină nepământeană care se întretăiau și 
care se despărțiră în cele din urmă pentru a dezvălui - în 
depărtare - o fortăreață impunătoare. Recunoscu de îndată locul 
acela: Masyaf. Norii păreau să-l apropie de castel. Se auzeau 
zgomotele unei bătălii înverșunate. Ezio văzu cavaleriști și 
infanteriști luptându-se pe viaţă și pe moarte. Auzi după aceea 
copitele unui cal care se apropia în galop. Un tânăr Asasin, 
îmbrăcat în alb, cu gluga trasă pe cap, traversă în goană scena. 

Ezio privea și, în timp ce făcea asta, păru să se piardă pe sine, 
să-și piardă propria personalitate... Se întâmpla ceva ce părea 
pe jumătate recunoscut, pe jumătate amintit; un mesaj dintr-un 
trecut despre care nu știa nimic, și care-i era totuși complet 
familiar... 

Cu sabia în mână, tânărul în alb șarjă printre porţi, ajungând 
în toiul încăierării. Doi cruciați mătăhăloși erau pe punctul de a-i 
da lovitura de graţie unui Asasin rănit. Aplecându-se din șa, 
tânărul îl dobori pe primul dintre ei dintr-o singură mișcare, apoi 
își opri brusc armăsarul și sări de pe el în mijlocul unui nor de 
praf. Al doilea cruciat se întoarse să-l înfrunte. Într-o fracțiune 
de secundă, tânărul scoase un cuţit pentru aruncat și-l lansă cu 
precizie letală, astfel încât se înfipse în gâtul inamicului, imediat 
sub coif. Soldatul căzu în genunchi, apoi se prăbuși înainte, cu 
fața în ţărână. 

Tânărul se repezi în ajutorul camaradului său, care se 
rezemase de un copac. Sabia lunecase din mâna rănitului, iar el 
se aplecase, rezemat cu spatele de trunchiul copacului, și-și 
strângea glezna cu mâinile, cu chipul contorsionat într-o 
grimasă. 

— Unde ești rănit? întrebă tânărul în grabă. 

— Mi-am rupt piciorul. Ai sosit exact la timp. 

Tânărul se aplecă și-l ajută să se ridice, punându-i un braţ în 
jurul umerilor și sprijinindu-l până la o bancă de lângă peretele 
unei clădiri auxiliare din piatră. 

Asasinul rănit ridică ochii spre el. 

— Cum te numești, frate? 

— Altair. Fiul lui Umar. 

Faţa rănitului se lumină când îi recunoscu numele. 

— Umar! Un bărbat minunat, care a murit așa cum a trăit - cu 
onoare. 

Un al treilea Asasin se împleticea către ei dinspre bătălia 
principală, însângerat și epuizat. 

— Altair! strigă el. Am fost trădați! Dușmanul a invadat 
castelul! 

Altair Ibn-La'Ahad termină de bandajat rana camaradului său. 
ÎI bătu cu palma pe umăr și-l linişti: 

— Vei supravieţui. g 

Se întoarse după aceea spre noul-venit. Intre cei doi nu se 
schimbară priviri prietenoase. 

— Aduc vești rele, Abbas. Unde-i Al Mualim? 

Abbas clătină din cap. 

— Era înăuntru când au pătruns cruciații. Acum nu mai putem 
face nimic pentru el. 

Altaïr nu răspunse imediat, ci se întoarse către castelul care 
se ridica la câteva sute de metri mai departe printre tancurile 
sale de stâncă. Căzu pe gânduri. 

— Altair, îl întrerupse Abbas, trebuie să ne retragem! 

Altaïr reveni către el cu o expresie calmă pe față. 

— Ascultă-mă. După ce voi închide porțile castelului, atacă-i 
din flanc pe cruciații din sat și împinge-i spre râpa din apus. 

— Aceeași încăpățânare prostească, mârâi Abbas furios. N-ai 
nicio șansă! 

— Abbas! i-o reteză Altair autoritar. Un singur lucru - fără 
greșeli. _ 

Încălecă din nou și porni spre castel. În timp ce înainta pe 
drumul familiar, fu îndurerat de scenele pe care le vedea. Săteni 
se împleticeau pe lângă potecă. O femeie ridică fruntea când 
trecu și strigă: 

— Blestemaţi fie cruciații! Mă rog Domnului să-i treci pe toți 


VP-113 


prin tăișul sabiei! 

— Sora mea, să lăsăm rugăciunile în seama preoţilor. 

Altair dădu pinteni calului, dar înaintarea îi era încetinită de 
grupuri de cruciați care prădau și-i urmăreau pe acei locuitori 
din Masyaf ce încercau să recâștige satul. In trei rânduri fu 
nevoit să piardă timp și energie prețioasă pentru a-și apăra 
oamenii de jafurile francilor aroganţi care se autointitulau 
„Soldaţii lui Cristos”. Însă cuvintele de recunoștință și încurajare 
îi răsunau în urechi pe măsură ce își continua drumul și îi 
întăreau hotărârea: 

— Fii binecuvântat, Asasinule! 

— Eram sigură că voi fi ucisă! Mulţumesc! 

— Aruncă-i pe cruciații ăștia-n mare, odată pentru totdeauna! 

Ajunse într-un final la poarta care se căsca deschisă. Ridicând 
ochii, Altair zări un camarad Asasin muncind de zor la 
mecanismul de vinciuri al porții, aflat la treizeci de metri mai 
sus. La baza unuia dintre turnurile apropiate era un pluton de 
Asasini. 

— De ce mai este poarta deschisă? strigă Altair spre el. 

— Ambele vinciuri sunt blocate. Castelul roiește de inamici. 

Altair privi în curtea interioară a castelului și văzu un grup de 
cruciați care pornise spre el. 

— Apără poziţia asta, se adresă el locotenentului aflat la 
conducerea plutonului. 

Vâri apoi sabia în teacă, descălecă și începu să se cațere pe 
zidul exterior al porţii, astfel că în scurt timp ajunse lângă 
camaradul care se străduia să deblocheze vinciurile. Lucrând de 
zor și acţionând împreună, forța lor cumulată avu succes - cel 
puţin îndeajuns pentru a elibera parţial poarta, care cobori un 
metru, vibrând și scrâșnind. 

— Aproape-am reușit, șuieră Altair printre dinţi. 

Mușchii i se încordară, reliefându-se ca niște funii când, alături 
de camaradul său, se căzni să deblocheze al doilea vinci. Acesta 
cedă într-un final și poarta masivă căzu bubuind peste meleul 
dintre Asasini și cruciați de dedesubt. Asasinii reușiră să se 
ferească la timp, dar cruciații fură divizați, astfel că unii 
rămaseră în afara castelului, iar alţii fură prinși înăuntru. 

Altair cobori treptele de piatră ce duceau de deasupra porţii 
până în curtea centrală din Masyaf. Trupurile Asasinilor căzuţi 
atestau bătălia crâncenă ce se dăduse recent acolo. Pe când 

privea în jur, cercetând meterezele și posturile de luptă, o ușă 
din Marele Donjon se deschise și dinăuntru apăru un grup de 
oameni a căror vedere îl făcu să icnească scurt. O companie de 
cruciați de elită îl înconjura pe Mentorul Frăției - Al Mualim. 
Bătrânul doar pe jumătate conștient era târât de doi soldați cu 
înfățișare brutală. Alături de ei mergea un ins cu hanger la șold, 
pe care Altair îl recunoscu. Un bărbat înalt și dur, cu ochii negri, 
indescifrabili, și o cicatrice adâncă, ce-i desfigura chipul. Părul 
rar îi era legat cu o panglică neagră. 

Haras. 

Altair se întrebase multă vreme care erau adevăratele 
loialităţi ale lui Haras, un Asasin care nu păruse niciodată 
multumit de rangul ce-i fusese atribuit în cadrul Frăției. Era un 
individ care căuta un drum ușor spre vârf, nu unul care să 
recompenseze meritele. Deși avea reputaţia binemeritată a unui 
luptător iscusit, era în același timp cameleonic și izbutise cu 
regularitate să se strecoare în sufletul altora și să le câștige 
încrederea, pentru că-și adapta personalitatea astfel încât să li 
se potrivească. În mod clar, ambițiile învinseseră în cele din 
urmă și, întrezărind o oportunitate, trădase și se alăturase 
cruciaților. Mai mult chiar, acum purta uniforma lor. 

— Înapoi, Altair! strigă el. Dacă mai faci un pas, Mentorul tău 
moare! 

La auzul vocii, Al Mualim se îndreptă cu mândrie și-și făcu 
auzit propriul glas: 

— Ucide-l pe nenorocit, Altair! Nu mă tem de moarte! 

— Nu vei pleca viu de-aici, trădătorule! rosti Altair către 
Haras. 

Acesta izbucni în râs. 

— Nu, nu. Ai înțeles greșit. Eu nu sunt trădător. 

Luă un coif care-i atârna la brâu și-l puse pe cap. Un coif al 
cruciaților! Haras hohoti din nou. 

— Înţelegi? Nu-i pot trăda pe cei pe care nu i-am iubit 
niciodată cu adevărat. 

Porni apoi spre Altair. 

— Atunci ești de două ori mai nenorocit, rosti Altair. Asta 
fiindcă ai trăit în minciună. 

Totul se derulă iute după aceea. Haras trase sabia din teacă și 
fandă spre Altair. În aceeași clipă, Al Mualim izbuti să se 
elibereze de paznicii lui și, cu o putere care-i contrazicea vârsta, 

îi smulse sabia unuia și-l dobori. Profitând de distragerea de 
moment a lui Haras, Altair își acționă pumnalul secret și-l lovi pe 
trădător. Haras eschivă însă fulgerător și lovi la rândul său cu 
sabia  mișelește, profitând de scurtul lui moment de 
dezechilibru. 

Altair se aruncă într-o parte și se rostogoli, apoi sări în 
picioare rapid, când un grup de cruciați se repezi în apărarea lui 
Haras. Cu coada ochiului îl zări pe Al Mualim luptând împotriva 
altora. 

— Omorâţi-l pe blestemat! șuieră Haras, trăgându-se într-o 
parte. 

Altair se simţi copleșit de furie. Se năpusti înainte și reteză 
beregata a doi cruciați. Ceilalţi se retraseră înspăimântați, 
lăsându-l pe Haras izolat și încremenit. Altair îl încolţi în unghiul 
format de două ziduri ce se uneau. Trebuia să se grăbească și 
să termine cu el, pentru a merge în ajutorul Mentorului său. 

Văzându-l neatent pentru o clipă, Haras fandă prompt, 
spintecându-i tunica. Altair contraatacă fără ezitare și-și înfipse 
pumnalul secret direct în baza gâtului său, imediat deasupra 
sternului. Cu un strigăt sugrumat, trădătorul căzu pe spate, 
lovindu-se de zid. 

Ridică apoi ochii spre silueta lui Altair care bloca razele 
soarelui. 

— Tu ai prea multă credinţă în inimile oamenilor, rosti el cu 
greutate în timp ce sângele îi bolborosea din piept. Templierii 
știu ce-i adevărat. Oamenii sunt slabi, inferiori și meschini. 

Nu știa că la fel de bine s-ar fi putut descrie pe sine. 

— Ba nu, Haras. Crezul nostru dovedește contrariul, încearcă 
să te-ntorci la el, chiar și acum, în ultimele tale clipe. Te rog asta 
pentru că mi-este milă că vei muri nemântuit. 

— Vei învăţa, Altair. Și vei învăţa pe propria-ţi piele. 

Haras se opri o clipă, după care se strădui să vorbească în 
vreme ce lumina ochilor i se stingea treptat: 

— Poate că nu-s destul de înţelept să-nţeleg, dar bănuiesc că 
adevărul este exact opusul a ceea ce crezi tu. Eu cel puţin sunt 
prea înţelept ca să cred prostiile în care crezi tu. 

Apoi ochii îi deveniră două pietricele de marmură, trupul i se 
întoarse într-o parte și slobozi un suspin lung și tremurat, după 
care se destinse în moarte. 

Îndoiala sădită de Haras în mintea lui Altair nu încolţi imediat. 

Prea multe erau de făcut ca să aibă timp de stat pe gânduri. Se 
întoarse fulgerător și se alătură Mentorului său, alături de care 
luptă umăr la umăr, până ce cruciații fură risipiţi, fie rășchiraţi în 
ţărâna însângerată, fie puși pe fugă. 

Potrivit tuturor semnelor din jurul lor, bătălia se sfârșise în 
favoarea Asasinilor. Oastea cruciată se retrăgea din castel, deși 
luptele continuau în afara zidurilor sale, așa cum confirmară 
mesagerii care sosiră curând. 

Revenindu-și după eforturile depuse, Altair și Al Mualim se 
opriră pentru un scurt respiro sub un copac de lângă intrarea în 
Marele Donjon. 

— l-ai oferit nenorocitului de Haras o ultimă șansă de a-și 
salva demnitatea, de a vedea căile greșite pe care pornise... De 
ce ai făcut-o? 

Măgulit de faptul că Mentorul său îi cerea opinia, Altair 
răspunse: 

— Niciun om nu trebuie să părăsească lumea asta fără să 
cunoască bunătatea, fără să aibă parte de o șansă de mântuire. 

— El însă a respins tot ce i-ai oferit. 

Altair strânse ușor din umeri. 

— Era dreptul lui s-o facă. 

Al Mualim îl privi cu atenţie o clipă, după care zâmbi și aprobă 
din cap. Impreună porniră spre poarta castelului. 

— Altair, rosti Al Mualim, te-am urmărit cum ai crescut, în 
foarte scurt timp, dintr-un băiat într-un bărbat adevărat și 
trebuie să spun că asta mă umple în același timp de tristețe și 
de mândrie. Un lucru totuși este sigur: Pălăria lui Umar nu este 
deloc prea mare pentru tine. 

Altair ridică fruntea. 

— Nu l-am cunoscut ca pe un tată. Doar ca pe un Asasin. 

Al Mualim își puse mâna pe umărul lui. 

— Și tu te-ai născut în Ordinul acesta, în Frăția aceasta. Făcu 
o pauză. Există vreodată clipe când... regreţi asta? 

— Mentorule, cum pot să regret singura viaţă pe care am 
cunoscut-o vreodată? 

Al Mualim încuviință înţelegător, apoi ridică ochii scurt și făcu 
un semn către un Asasin cocoțat pe zidul parapetului. 

— Cu timpul, zise el, s-ar putea să găsești altă cale. lar dacă 
va sosi vreodată momentul acela, tu singur va trebui să alegi 
calea pe care o preferi. 

Ca răspuns la semnalul lui Al Mualim, bărbaţii de la vinciuri 
ridicară din nou poarta castelului. 

— Vino, băiete, urmă bătrânul. Și pregătește-ți spada. Bătălia 
aceasta n-a fost câștigată încă pe deplin. 

Înaintară umăr la umăr către poarta deschisă, în lumina vie a 
soarelui de dincolo de ea. 

e 

Lumina vie a soarelui, o lumină albă atât de puternică, atât de 
atotcuprinzătoare, încât Ezio ameti. Clipi repede, ca să alunge 
formele multicolore ce-i apăruseră înaintea ochilor, și scutură 
energic din cap pentru a scăpa din ghearele acelei viziuni care-l 
prinsese. Strânse tare ochii. Când îi redeschise, bătăile inimii 
sale începuseră să revină la ritmul normal și se trezi din nou în 
camera subterană, unde vedea iarăși strălucirea slabă. 
Descoperi că nu dăduse drumul din mână discului de piatră, iar 
acum nu mai avea nicio îndoială în privinţa acestuia. 

Găsise prima cheie. 

Își privi lumânarea. | se păruse că trecuse foarte mult timp, 
totuși flacăra ardea constant și ceara nu se consumase aproape 
deloc. 

Băgă cheia în tașcă, lângă hartă, și se întoarse spre lumina 
zilei și spre Sofia. 

Surescitată, femeia lăsă cartea pe care încercase s-o citească 
și alergă spre el, totuși fără a-l îmbrăţișa. 

— Ezio! Sa/ve! Mi se pare c-ai plecat de o eternitate! 

— Așa mi se pare și mie, răspunse bărbatul. 

— Ai găsit ceva? 

— Da. Ceva care te-ar putea interesa și pe tine. 

Merseră la o masă mare, de pe care Sofia înlătură toate 
cărţile, apoi Ezio scoase harta pe care o găsise și o întinse. 

— Mio Dio, ce frumuseţe! exclamă ea. Și, privește - asta-i 
librăria mea. Chiar în mijloc. 

— Da, este un loc foarte important. Uită-te însă pe margini. 

Ea scoase o pereche de ochelari și, aplecându-se, examină 
îndeaproape titlurile cărților. 

— Sunt niște cărți rare, rosti în cele din urmă. Dar ce sunt 
simbolurile care le înconjoară? 

— Asta-i ceea ce sper să aflu. 

— Unele dintre cărţile astea sunt cu adevărat foarte rare. Și 
câteva dintre ele n-au mai fost văzute de - cât să zic? - mai bine 
de un mileniu! Cred că valorează o avere! 

— Librăria ta se află exact pe locul unde a funcţionat cândva 
misiunea comercială a fraţilor Polo: Niccolò și Maffeo. Niccolò a 
ascuns cărțile astea prin oraș. Harta ne arată unde sunt, dacă 
putem descoperi cum s-o interpretăm. 

Sofia își scoase ochelarii și-l privi intrigată. 

— Hmm. Începi să mă interesezi. Vag. 

Ezio zâmbi și se aplecă peste masă. Indică pe hartă. 

— Din câte îmi dau seama, dintre cele douăsprezece cărți, 
trebuie să le descopăr mai întâi pe acestea trei. 

— Și celelalte? 

— Rămâne de văzut. S-ar putea să fie în mod deliberat niște 
piste false. Eu sunt totuși convins că trebuie să ne concentrăm 
asupra celor trei. Ele pot conţine indicii despre locurile unde se 
află restul... acestora. 

Scoase piatra rotundă din tașcă. Sofia își puse din nou 
ochelarii și o privi. După aceea se uită la el și clătină din cap. 

— Molto curioso. 

— Este cheia unei biblioteci. 

— Nu seamănă cu o cheie. 

— Este o bibliotecă foarte specială. Altă cheie a fost deja 
găsită - sub palatul Topkapi. Dar, cu voia Domnului, mai avem 
timp să le descoperim și pe restul. 

— Cine a găsit-o pe aceea? 

— Nişte oameni care nu citesc. 

Sofia zâmbi la auzul acelor cuvinte. Ezio rămase însă sobru. 

— Crezi că ai putea încerca să descifrezi harta asta? o întrebă 
el. Să mă ajuţi să găsesc cărțile? 

Ea studie din nou harta, pentru câteva minute, în tăcere. 
Când se îndreptă, se uită la Ezio, zâmbi și în ochi îi apăru o 
scânteie. 

— În librăria mea există multe cărţi de referinţă. Cu ajutorul 
lor, cred că aș putea descifra misterul. Dar cu o condiţie. 

— Da? 

— Pot să împrumut cărţile, după ce-ţi termini treaba cu ele? 


VP - 119 


Ezio o privi amuzat. 

— AŞ îndrăzni să spun că putem găsi o soluţie în privinţa asta. 

După aceea își luă rămas-bun de la femeie. Ea îl privi plecând, 
apoi închise prăvălia. Scoase mai multe tomuri de pe rafturile 
din jur, luă un caiet și un toc, își trase un scaun și se așeză la 
masă pentru a examina harta cu mai multă atenţie. 

În ziua următoare, Ezio se întâlni cu Yusuf lângă Hipodrom, în 
cartierul de sud-vest. Il găsi discutând cu un grup de Asasini mai 
tineri, deasupra unei hărți. Discuţiile se opriră la apariţia lui Ezio 
și Yusuf își strânse harta. 

— Salut, Mentorule, rosti el. Dacă nu mă înșel, ne așteaptă o 
surpriză plăcută. Și dacă până mâine la ora asta nu voi fi mort, 
atunci vom putea face schimb de povești foarte interesante. 

— Există șanse să mori? 

— Am aflat despre un plan pe care-l clocesc bizantinii. Acum 
după întoarcerea tânărului prinţ Suleiman din hagialăc, ei 
intenţionează să se infiltreze în Palatul Topkapi. Au ales seara 
asta pentru a acţiona. 

— Dar prin ce este mai specială tocmai seara asta? 

— La palat are loc un eveniment cultural: o expoziţie de 
tablouri - pictori ca fraţii Bellini, dar și artiști selgiucizi. De 
asemenea, vor cânta muzicanți. 

— Și care-i planul nostru? 

Yusuf îl privi grav. 

— Fratele meu, asta nu-i lupta ta. Tu nu trebuie să intri în 
urzelile otomanilor. 

— Pe mine mă interesează Topkapi. În beciurile sale, 
templierii au găsit una dintre cheile bibliotecii lui Altair și aș dori 
să știu cum au procedat. 

— Ezio, planul nostru este să-l protejăm pe prinţ, nu să-l luăm 
la întrebări. 

— Ai încredere în mine. Spune-mi doar unde să merg. 

Yusuf nu părea convins, totuși îi răspunse: 

— Întâlnirea este la poarta principală a palatului. Intenţionăm 
să ne deghizăm în muzicanți și să intrăm odată cu cei autentici. 

— Voi fi acolo. 

— Vei avea nevoie de un costum. Și de un instrument. 

— Cândva am cântat la lăută. 

— O să vedem ce putem face. Și ar fi mai bine să te strecori 
printre muzicanțţii italieni. Nu arăţi destul ca un turc ca să fii 
confundat cu unul dintre noi. 

e 

În amurg, Ezio, Yusuf și echipa lui de Asasini, costumaţi toţi 
potrivit rolului pe care urmau să-l joace, se strânseră lângă 
poarta principală. 

— Îți plac veșmintele pe care ţi le-am ales? întrebă Yusuf. 

— Sunt excelente, însă mânecile sunt prea strâmte. Nu-mi pot 
ascunde armele acolo. 

— Nu poți să cânţi la lăută dacă ai mâneci largi. Și asta ești tu 
- un cântăreţ la lăută. Nu asta ai dorit? 

— Ai dreptate. 

— lar noi suntem înarmaţi. Tu ne indici ţintele și ne lași pe noi 
să ne ocupăm de ele. Uite-ţi instrumentul. 

Luă de la un Asasin o lăută frumoasă și i-o întinse lui Ezio, 
care îi încercă strunele. 

— În numele lui Allah, exclamă Yusuf, va trebui să scoţi niște 
sunete mai acătării decât astea! 

— A trecut mult timp într-adevăr... 

— Eşti sigur că știi să cânţi la ea? 

— Am învăţat câteva acorduri pe când eram tânăr. 

— Dar ai fost cu adevărat tânăr vreodată? 

— Cu mult timp în urmă. 

Yusuf își examină costumul din satin verde și galben. 

— Mă simt ridicol în straiele astea, zise apoi. Și arăt ridicol! 

— Arăâţi exact ca toţi ceilalţi muzicanți și asta-i tot ce 
contează. Haide, vino - orchestra se strânge. 

Se îndreptară spre locul unde se adunau mai mulţi 
instrumentiști italieni, nerăbdători să intre în palat. Yusuf și 
oamenii lui erau echipați ca muzicanţii turci, cu tambur, oud, 
kanun şi kudum, instrumente la care puteau cânta acceptabil. 
Ezio îi privi cum intrară în palat printr-o ușă laterală. 

Asasinul constată că era încântat să se regăsească printre 
compatrioții săi și schimbă câteva replici cu ei. 

— Eşti din Florenţa? Bun-venit! Asta ar trebui să fie un 
spectacol bun, îi zise unul dintre ei. 

— Zici că ăsta-i un spectacol bun? interveni un cântăreţ la 
vioară. Ar trebui să-ncerci să cânți în Franţa! Acolo îi au pe cei 
mai buni. Am fost în Franţa acum mai puţin de șase luni și am 
ascultat Qui Habitat de Josquin. E cea mai frumoasă corală pe 
care-am auzit-o vreodată. Îi cunoști compoziţiile, Ezio? 

— Puțin. 

— Josquin, încuviință primul muzician, care avea în mâini un 
sacbuti*, da, este o comoară. Cu siguranță în Italia nu există 
nimeni pe măsura talentului său. 

— Va veni și vremea noastră. 

— Văd că ești cântăreț la lăută, Ezio, i se adresă un bărbat cu 
chitară. Eu am experimentat în ultima vreme cu acordări 
alternative. Este o cale minunată să dai naștere la idei noi. De 
exemplu, mi-am acordat struna a patra la terța minoră. Se 
obține un sunet foarte grav. Apropo, ţi-ai adus strune? Eu cred 
c-am rupt șase luna asta. 

— Muzica lui Josquin este prea experimentală pentru mine, 
interveni un cântăreț la ceteră. Credeţi-mă, polifonia nu va 
prinde niciodată. 

— Amintește-mi, zise chitaristul ignorându-i cuvintele, să nu 
plecăm fără să-nvâăţ câteva acordări orientale. E 

— Bună idee, spuse un muzicant cu un schalmei!!. Asta-i într- 
adevăr un loc excelent pentru lucrat. Și locuitorii sunt oameni 
buni. Nu ca-n Verona. În ziua de azi, acolo te-atacă și te jefuiesc 
pe stradă ziua-n amiaza mare. 

— Noi când intrăm? întrebă Ezio. 

— În curând, răspunse ceterașul. Uite, chiar acum deschid 
porţile. 

Cel cu vioara îi ciupi critic strunele, apoi păru mulţumit. 

— Este o zi superbă pentru muzică, nu crezi, Ezio? 

— Așa sper, răspunse asasinul. 

Se îndreptară către poarta unde oficiali otomani îi verificau pe 
cei care intrau. 

Spre ghinionul lui Ezio, unul dintre ei îl opri. 

— Cântă-ne ceva, îi zise. Îmi place cum sună lăuta. 

Ezio privi neajutorat cum colegii lui treceau mai departe. 

— Perdonate, buon signore, dar fac parte din trupa care va 
cânta pentru prințul Suleiman. 


19 Precursor al trombonului (n. trad.). 
11 Precursor al oboiului (n. trad.). 

— Orice gerzek bătrân poate veni cu un instrument după el și 
noi nu ţinem minte ca tu să fi făcut parte din trupa asta. Așa că, 
hai, cântă-ne ceva. 

Ezio inspiră adânc, apoi începu să cânte o ballata simplă pe 
care o învățase pe când mai aveau încă palatul de familie din 
Florenţa. Teribil de fals. 

— lartă-ma că ţi-o spun, comentă oficialul, dar sună 
îngrozitor! Sau e o muzică nouă și experimentală? 

— După sunetele pe care le scoţi ai putea cânta la fel de bine 
la o coadă de mătură, zise altul apropiindu-se amuzat. 

— Se aude ca un motan în călduri. 

— Nu pot continua în condiţiile astea! se răsti Ezio ţâfnos. 
Lăsaţi-mă să mă-ncălzesc. 

— În regulă! Și ar fi bine să-ţi acordezi și instrumentul. 

Ezio își impuse să se concentreze și încercă din nou. După 
câteva bâjbăieli, izbuti de data asta să ducă până la capăt în 
mod corect o piesă veche de Landini. In cele din urmă fu chiar 
mișcătoare și oficialii otomani îl aplaudară. 

— Pekala, zise cel care-l oprise iniţial. Hai, intră, și chinuiește-i 
pe oaspeţi cu zgomotele alea. 

După ce intră, Ezio se găsi în mijlocul unei mulțimi 
numeroase. O curte interioară mare, pardosită cu marmură și 
parțial acoperită, ca un atriu, sclipea de lumini și culori sub 
ramurile de tamarin. Invitaţii se plimbau, iar servitorii se 
strecurau printre ei cu tăvi încărcate cu dulciuri și băuturi 
răcoritoare. Erau prezenţi o mulţime de nobili otomani, dar și 
diplomaţi și artiști faimoși și neguţători din Italia, Serbia, 
Peloponez, Persia și Armenia. Era greu să detectezi vreun 
bizantin infiltrat printre oamenii aceia sofisticați. 

Ezio decise că cel mai bine ar fi fost să încerce să se alăture 
din nou trupei de muzicanți italieni cu care stătuse de vorbă, 
totuși nu se grăbi, ci căută mai întâi să se obișnuiască cu 
configuraţia locului. 

Însă gărzile imperiale erau vigilente și nu după mult timp una 
dintre ele îl acostă. 

— Scuze, domnule, te-ai rătăcit cumva? 

— Nu. 

— Eşti muzicant, da? Atunci ești plătit să cânţi, nu să te plimbi 
printre oaspeţi! 

Ezio se înfurie, dar trebuia să-și stăpânească mânia, pentru a 

nu se deconspira. Din fericire pentru el, fu salvat de un grup de 
localnici cu aspect înstărit, patru bărbaţi zvelţi și patru femei 
ameţitor de frumoase. 

— Cântă-ne ceva, îi cerură ei, dispunându-se în cerc în jurul 
lui. 

Ezio cântă din nou piesa lui Landini, după care își aminti alte 
cântece de același compozitor și se rugă în gând ca ascultătorii 
lui să nu le găsească prea învechite. Ei fură însă încântați. Și, pe 
măsură ce încrederea îi spori, asasinul fu satisfăcut să constate 
că și interpretarea i se îmbunătăți. Cuteză chiar să improvizeze 
puţin. Și să cânte din voce. 

— Pek güzel, comentă unul dintre bărbați după ce termină. 

— Așa-i, foarte frumos, încuviinţă partenera lui în ai cărei ochi 
adânci și violeţi Ezio ar fi fost bucuros să se înece. 

— Hm, comentă alt bărbat. Tehnica interpretativă nu-i tocmai 
ce-ar putea fi. 

— Oh, Murad, cât ești de pedant. Gândește-te la 
expresivitate! Asta-i cel mai important. 

— Cântă aproape la fel de bine pe cât se îmbracă, zise a doua 
femeie privind-l cu interes. 

— Un sunet la fel de frumos ca al ploii, zise a treia. 

— Într-adevăr, lăuta italiană este la fel de plăcută ca și oud al 
nostru, acceptă Murad, după care își îndepărtă partenera de 
lângă Ezio. Din păcate acum trebuie să ne alăturăm celorlalţi 
oaspeţi. 

— Tesekkür ederim, efendim, ciripiră femeile când plecară. 

După ce calificările îi fură confirmate în felul acela, Ezio fu 
lăsat în pace de gărzi și izbuti să ia legătura cu Yusuf și echipa 
sa. 

— Excepţional, Mentorule, rosti Yusuf când se reuniră. Totuși, 
nu-i bine să fii văzut vorbind cu noi, deoarece va da naștere la 
suspiciuni. Încearcă să te strecori în a doua curte, cea mai 
interioară - pe acolo. Mă voi alătura ţie. 

— În regulă, încuviinţă Ezio. La ce ne putem aștepta acolo? 

— La cercul de intimi. Anturajul prinţului. Și, dacă avem noroc, 
la Suleiman însuși. Dar fii cu ochii-n patru, Mentorule. Și acolo 
pot exista pericole. 

Capitolul 30 


În a doua curte, rumoarea era considerabil mai scăzută, însă 
calitatea învechite, mâncărurilor și băuturilor, ca și a muzicii și 
tablourilor era superioară. 

Rămânând în plan secund, Ezio și Yusuf îi cercetară cu luare- 
aminte pe oaspeţi. 

— Nu-l văd pe prinţul Suleiman, zise Yusuf. 

— Așteaptă! 

Orchestra începu să intoneze un marș și toţi oaspeţii se 
întoarseră nerăbdători spre poarta din centrul zidului opus al 
curţii, drapată în tapiserii bogate. În faţa ei, pe jos, erau întinse 
covoare scumpe din mătase de Isfahan. După câteva momente, 
pe acolo ieși un grup mic, strâns în jurul celor doi bărbaţi din 
frunte; ambii purtau veșminte din mătase albă, dar pe când unul 
avea un turban cu ace din diamant, turbanul celuilalt era bătut 
în smaralde. Ochii lui Ezio fură atrași de acesta din urmă și 
buzele i se întredeschiseră când îl recunoscu. 

— Cine-i tânărul? îl întrebă pe tovarășul său. 

— Prințul Suleiman, răspunse Yusuf, nepotul sultanului Baiazid 
și guvernatorul pașalăcului Kefe. Și nu are decât șaptesprezece 
ani. 

Ezio fu amuzat. 

— Am făcut cunoștință pe corabie, în timp ce călătoream 
încoace. Mi-a spus că e student. 

— Am auzit că-i place să călătorească incognito. Este de 
asemenea o măsură de securitate. Se întorcea din hagialăc. 

— Și cine-i celălalt bărbat? Cel cu smaralde în turban? 

— Este unchiul lui, prinţul Ahmed. Fiul favorit al sultanului. Se 
pregătește să-i urmeze în curând la domnie tatălui său. 

Celor doi prinți le erau prezentaţi oaspeţi favoriți. După aceea, 
primiră cupe cu un lichid rubiniu. 

— Este vin? întrebă Ezio. 

— Suc de merișoare. 

— Serefe! Sagliginiza! rosti Ahmed, ridicând glasul odată cu 
pocalul și închinând spre cei din curte. 

După toasturile oficiale, Yusuf și Ezio văzură că atât oaspeţii, 
cât și gazdele deveniră mai relaxaţi. Deși mai ales Suleiman 
obișnuia să se amestece printre invitaţi, Ezio observă că gărzile 

lui erau permanent atente, dar foarte discret. Erau bărbați înalţi 
și niciunul dintre ei nu părea turc. Purtau o uniformă distinctă, 
albă, și fesuri înalte, albe și tronconice, ca ale dervișilor. De 
asemenea, toți purtau mustață. Niciunul nu era complet ras, dar 
nu avea nici barbă. Ezio cunoștea destule despre obiceiurile 
otomane ca să înţeleagă că asta însemna că aveau statutul de 
sclavi. Erau oare un soi de gărzi de corp personale? 

Brusc, Yusuf îl prinse de braţ. 

— Privește! Bărbatul de acolo! 

Un tânăr slab și palid, cu părul șaten și ochii căprui-închis, 
inexpresivi, se apropiase de Suleiman. Purta straie scumpe și 
putea fi un prosper negustor de arme sârb, în tot cazul, cineva 
destul de important pentru a fi inclus pe lista de oaspeți din a 
doua curte. Cercetând mulţimea din priviri, Ezio văzu alţi patru 
bărbaţi îmbrăcaţi elegant, niciunul turc după înfățișare, care se 
plasau în poziţii strategice și comunicau discret prin semne. 

Înainte ca Yusuf sau Ezio să poată reacţiona, tânărul slab care 
ajunsese deja lângă Suleiman scoase fulgerător un janbiyah 
subţire și curbat și-l repezi spre pieptul prinţului. In aceeași 
clipă, garda cea mai apropiată îi observă gestul și sări în calea 
pumnalului. 

Imediat se iscă haos și confuzie. Oaspeţii fură împinși cu 
brutalitate în lături de gărzile care alergară în ajutorul ambilor 
prinți și al camaradului lor căzut, pe când cei cinci ucigași 
templieri încercară să-și piardă urma prin mulţimea care se 
bulucea acum în tumult și panică. Tânărul slab dispăruse, dar 
gărzile îi identificaseră pe tovarășii lui și-i urmăreau cu 
insistenţă, în vreme ce bizantinii se foloseau de oaspeţii confuzi 
și dezorientaţi ca obstacole pe care să le interpună în calea 
urmăritorilor. leșirile fură blocate, însă conspiratorii încercară să 
escaladeze zidurile pentru a părăsi curtea. In confuzia generată, 
prințul Ahmed dispăruse, iar prinţul Suleiman rămăsese izolat. 
Ezio văzu că acum ţinea în mână un hanger mic, însă își 
păstrase calmul și stătea neclintit. 

— Ezio! șuieră Yusuf pe neașteptate. Priveşte! 

Asasinul florentin se uită în direcţia indicată și văzu că tânărul 
slab se întorsese. leșind din gloata aflată în spatele prinţului, se 
apropia de acesta cu arma pregătită. 

Ezio se găsea mult mai aproape de Suleiman decât Yusuf și-și 
dădu seama că doar el l-ar fi putut salva pe prinţ la timp. Insă 

pentru asta trebuia să se înarmeze! Cobori ochii spre lăuta pe 
care continua s-o ţină în mâini și, cu un suspin de regret, luă 
hotărârea de-a o izbi de o coloană din apropiere. Instrumentul 
se făcu ţăndări, dar gâtul său din lemn de molid îi rămase în 
mână sub forma unui ciot ascuţit. Imediat, Ezio se repezi înainte 
și, apucându-l pe bizantin de încheietura osoasă și împingându-l 
înapoi exact în momentul când se pregătea să facă ultimul pas 
către ţinta sa, îi înfipse așchia aceea lungă de zece centimetri în 
ochiul stâng. Bizantinul se opri ca transformat în stană de piatră, 
apoi janbiyah îi căzu din mână și zăngăni pe pardoseala de 
marmură. Imediat după aceea, el însuși se prăbuși. 

Mulțimea amuţi brusc și formă un cerc în jurul lui Ezio și 
Suleiman, păstrând o distanţă respectuoasă. Gărzile încercară 
să intervină, dar Suleiman le opri cu un singur gest. 

Prințul își vâri propriul hanger în teacă, apoi inspiră scurt. 
După aceea făcu un pas către Ezio - un semn de onoare din 
partea lui, pe care mulţimea îl recunoscu ca atare printr-un icnet 
colectiv. 

— Mă bucur să te revăd, mio bel menestrello. Am pronunţat 
corect? 

— „Frumosul meu menestrel”. Este foarte bine. 

— |lmi pare rău de lăuta ta. Era un instrument mult mai 
frumos decât o sabie. 

— Ai dreptate. Dar lăuta nu salvează vieți. 

— Unii ar avea de comentat în privinţa asta. 

— Poate că da. In alte circumstanţe. Cei doi schimbară un 
zâmbet. Am auzit că ești nu numai prinţ, ci și guvernator. Mai 
sunt și alte lucruri pe care nu le știu despre tine? 

— De pildă, nu vorbesc cu necunoscuţii. Suleiman înclină 
aproape imperceptibil din cap. Eu sunt Suleiman Osman. 

— Auditore, Ezio..., se înclină Ezio la rândul lui. 

Una dintre gărzile în uniformă albă se apropie de ei. Un 
sergent. 

— lertaţi-mă, prinţe. Din porunca unchiului vostru, trebuie să 
ne asigurăm că sunteți nevătămat. 

— El unde este? 

— Vă așteaptă. 

Suleiman îl privi rece. 

— Spune-i că, mulțumită acestui bărbat, sunt nevătămat. Dar 
nu mulțumită vouă! Nu vouă! Nu ienicerilor! Voi sunteţi garda 

de elită și m-aţi lăsat lipsit de apărare pe mine, un prinţ al casei 
imperiale, în felul ăsta! Unde-i căpitanul tău? 

— Tarik Barleti este plecat... cu treabă. 

— Cu treabă? Chiar vreţi să păreți niște diletanţi în fața 
acestui străin? 

Suleiman își îndreptă semet statura, în vreme ce ienicerul, un 
gigant musculos, care putea să fi cântărit o sută cincizeci de 
kilograme, tremura înaintea lui. 

— Luaţi leșul acesta și trimiteţi oaspeţii la casele lor, continuă 
el. După aceea chemaţți-l pe Tarik înaintea Divanului! 

Revenind spre Ezio, pe când ienicerul se îndepărta grăbit, 
Suleiman spuse: 

— Este penibil. lenicerii sunt gărzile de corp ale sultanului. 

— Dar nu și ale familiei sale? 

— Se pare că nu și cu ocazia asta. Suleiman făcu o pauză și-l 
privi apreciativ pe Ezio. Desigur, nu vreau să-ţi răpesc timpul, 
totuși există ceva despre care aș dori să-ţi aflu opinia. Ceva 
important. 

Yusuf îi făcea semne lui Ezio de la marginea mulţimii care 
începuse să se împrăștie. 

— Îngăduie-mi doar un răgaz, cât să-mi schimb costumul 
acesta, spuse asasinul și încuviinţă discret către prietenul lui. 

— Perfect. Oricum, mai întâi trebuie să aranjez ceva. Când 
ești gata, vino la Divan. Slujitorii mei te vor escorta. 

Bătu din palme și ieși pe poarta pe care sosise. 

e 

— A fost un adevărat spectacol, spuse Yusuf când ieșiră din 
palat în tovărășia a doi dintre slujitorii personali ai lui Suleiman. 
În plus, ne-ai oferit o legătură la care n-am fi visat niciodată că 
ar fi posibilă. 

— Legătura aceea, îi reaminti Ezio, este a mea. 

Suleiman aștepta deja când Ezio i se alătură peste puţin timp 
lângă ușa Divanului - sala de consiliu - din palat. Tânărul părea 
stăpân pe sine și în același timp vigilent. 

— Am aranjat o întâlnire cu unchiul meu, prinţul Ahmed, și cu 

căpitanul Tarik Barleti, anunţă el fără preambul. Mai întâi 
trebuie să-ţi explic însă ceva. lenicerii sunt loiali bunicului meu, 
dar au fost nemulțumiți în privinţa alegerii făcute de el pentru 
următorul sultan. 

— Ahmed. 

— Exact. lenicerii îl preferă pe tatăl meu, Selim. 

— Hmm. Ezio căzu pe gânduri. Te afli într-o situaţie dificilă. 
Dar spune-mi - care-i rolul bizantinilor în toată afacerea asta? 

Suleiman clătină din cap. 

— Speram că tu mi-ai putea oferi unele lămuriri în privinţa 
asta. Ai fi dispus să m-ajuţi să aflu? 

— Pe bizantini îi urmăresc și eu. Atâta vreme cât interesele 
noastre nu intră în conflict, va fi o onoare să te ajut. 

Prinţul zâmbi enigmatic. 

— Atunci trebuie să accept ce pot obţine. Făcu o pauză, apoi 
urmă: Fii atent. În vârful turnului de acolo există o trapă. Suie-te 
în el și ridic-o. După aceea vei putea să vezi și să auzi tot ce se 
vorbește în Divan. 

Ezio încuviință din cap și porni imediat, iar Suleiman se 
întoarse și intră în Divan. 

Până când ajunse Ezio în punctul indicat de tânărul prinţ, 
discuţiile din sala de consiliu de dedesubt începuseră deja, ba 
chiar deveniseră încinse. Cei trei bărbaţi implicaţi stăteau în 
jurul unei mese lungi acoperite cu carpete de Bergamo. In 
spatele mesei, pe perete, atârna o tapiserie care îl prezenta pe 
Baiazid, flancat de fiii lui. 

Ahmed, un bărbat viguros de vreo patruzeci și cinci de ani, cu 
părul șaten tuns scurt și barba stufoasă, era acum cu capul gol 
și purta alte veșminte bogate, în roșu, verde și alb. Se 
dezlănţuise într-o tiradă: 

— Ai grijă de nepotul meu, Tarik. Incompetenta ta este la 
limita trădării. E ridicol să-mi amintesc că ienicerii tăi au fost 
umiliți astăzi de un cântăreț de lăută italian! 

Cu jumătatea inferioară a feţei sale scrijelite de bătălii, 
acoperită de o barbă înspicată, Tarik Barleti stătea încruntat. 

— Acest eșec nu-și găsește scuze, efendi. Voi conduce 
personal o investigaţie completă. 

Suleiman îl întrerupse. 

— Nu, Tarik, eu voi fi cel care va conduce investigația. Din 
motive ce ar trebui să fie evidente. 

Barleti încuviinţă scurt din cap. 

— Evet, Shehzadem. În mod vădit deţii înţelepciunea tatălui 
tău. 

La auzul acelor cuvinte, Ahmed aruncă spre căpitanul său o 
privire furioasă la care Suleiman răspunse: 

— Și intoleranţa lui. După aceea se întoarse către unchiul său 
și vorbi cu glas oficial: Shehzad Ahmed, sunt cel puţin ușurat să 
văd că tu ești în siguranţă. 

— Aceleași gânduri nutresc și eu pentru tine, Suleiman. Fie ca 
Domnul să te apere. 

Ezio vedea prea bine că jocul lui Suleiman era cu bătaie 
lungă. Sub ochii lui, tânărul prinţ se ridică și-și chemă servitorii. 

— Acum voi pleca, anunță el. Și puteţi fi siguri că în curând 
îmi voi întocmi raportul despre acest incident neplăcut. 

Însoţit de suita și de gărzile lui personale, părăsi Divanul. 
Tarik Barleti era pe punctul de-a-l urma, însă prinţul Ahmed îl 
opri. 

— Tarik-bei, putem schimba câteva vorbe? 

Comandantul ienicerilor se întoarse. Ahmed îi făcu semn să se 
apropie. Tonul îi era cordial. Ezio fu nevoit să se concentreze ca 
să-i prindă cuvintele. 

— Mă întreb care a fost țelul acestui atentat. De a mă face pe 
mine să par slab? De a mă face să par un conducător 
incompetent al acestui oraș? Făcu o pauză, după care urmă: 
Dacă acela ţi-a fost planul, dragul meu căpitan, dacă ai avut cel 
mai mic amestec în toată mizeria asta, atunci ai comis o 
greșeală gravă! Tatăl meu m-a ales pe mine ca viitor sultan, nu 
pe fratele meu! 

Tarik nu răspunse imediat; chipul îi era inexpresiv, aproape 
plictisit. În cele din urmă spuse: 

— Prinţe Ahmed, nu sunt îndeajuns de depravat pentru a-mi 
imagina conspirația de care mă acuzi. 

Ahmed se retrase un pas, deși tonul îi rămase egal și amabil. 

— Ce-am făcut ca să merit asemenea dispreţ din partea 
corpului de ieniceri? Ce-a făcut pentru tine fratele meu, iar eu n- 
am făcut? 

Tarik șovăi, apoi zise: 

— Pot vorbi sincer? 

Ahmed își depărtă braţele. 

— Cred că ar fi mai bine s-o faci. 

Tarik îl privi deschis. 

— Ahmed, ești slab. Rămâi nemișcat în vreme de război și te 
agiţi pe timp de pace. Îți lipsește pasiunea pentru tradiţiile ghaz; 
- Luptătorii Credinței - și vorbeşti despre fraternitate în 
tovărășia necredincioșilor. Făcu o pauză, după care urmă: Ai fi 
un filosof destul de bun, dar un sultan slab. 

Ahmed se întunecă la faţă. Pocni din degete și propria lui 
gardă de corp luă poziţie de drepţi înapoia sa. 

— Poţi să pleci, i se adresă cu glas îngheţat comandantului de 
ieniceri. 

e 

Ezio continuă să privească, iar după câteva minute Ahmed 
însuși părăsi Divanul. Peste încă o clipă asasinului i se alătură 
prinţul Suleiman. 

— Frumoasă familie, nu? rosti acesta. Nu te teme. Am ascultat 
și eu. 

Ezio părea îngrijorat. 

— Unchiul tău nu are autoritate asupra celor pe care-i va 
comanda în curând. De ce nu i-a luat ienicerului capul pe loc 
pentru neobrăzarea lui? 

— Tarik este un om dur, răspunse prinţul deschizând braţele. 
Capabil, dar ambițios. Și-l admiră mult pe tatăl meu. 

— Cu toate acestea, n-a izbutit să păzească palatul înaintea 
unui atentat al bizantinilor de a-ţi lua viaţa în sanctuarul său cel 
mai păzit! Asta în sine merită o investigaţie. 

— În mod cert. 

— Ca atare... de unde ar trebui să începem? 

Suleiman căzu pe gânduri și Ezio îl privi. O minte bătrână într- 
un trup foarte tânăr, gândi el cu respect reînnoit. 

— Deocamdată, spuse Suleiman, vom fi cu ochii pe Tarik și pe 
ienicerii lui. În general, ei își petrec timpul liber în Marele Bazar 
și în vecinătatea sa. Te poți ocupa de asta - tu și... asociaţii tăi? 

Își formulă ultimele cuvinte cu delicateţe. 

În sinea lui, Ezio își aminti avertismentul lui Yusuf de a nu se 
implica în politica otomanilor, însă, cumva, propria sa căutare și 
înfruntarea aceasta pentru putere păreau conectate. Luă 
decizia. 

— De acum înainte, prințe Suleiman, rosti el, niciunul dintre ei 
nu va cumpăra măcar o batistă fără ca noi să n-o știm. 

Capitolul 32 


După ce îi instrui amănunţit pe Yusuf și pe Asasinii din 
Constantinopol despre felul cum trebuiau să urmărească 
îndeaproape toate mișcările ienicerilor prin Marele Bazar, Ezio, 
însoţit de Azize, se îndreptă spre docurile din sudul orașului, 
pentru a lua materialele necesare construirii bombelor, potrivit 
unei liste pe care i-o întocmise Piri Reis. 

Își terminase târguielile și le trimisese cu Azize la sediul 
Asasinilor, când o zări pe Sofia în mulţimea ce ticsea cheiurile. 
Ea stătea de vorbă cu un bărbat care părea italian și era cam de 
vârsta lui. Pe măsură ce se apropie, asasinul văzu că femeia 
părea cumva stânjenită, dar, recunoscându-l pe interlocutorul 
ei, Ezio se simţi amuzat și, de asemenea, el însuși ușor stânjenit. 
Apariţia neașteptată a insului evoca o mulţime de amintiri și o 
mulţime de sentimente conflictuale. 

Fără să-și releve prezenţa, se apropie de cei doi. 

Bărbatul se numea Duccio Dovizi. Cu decenii în urmă, Ezio 
fusese cât pe aici să-i rupă braţul drept, pentru că Duccio o 
înșela pe Claudia, cu care era logodit. Braţul acela, observă 
asasinul, rămăsese ușor deformat. Duccio îmbătrânise urât și 
părea tras la faţă, totuși asta nu-i afectase stilul de abordare a 
femeilor. În mod clar era fermecat de Sofia și o sâcâia pentru a-i 
obţine atenţia. 

— Mia cara, spunea el, sforile Destinului ne-au adus laolaltă. 
Doi italieni, rătăciţi și singuri în Orient. Nu simţi magnetismo? 

Plictisită și iritată, Sofia îi răspunse: 

— Simt multe lucruri, Messer... dar în primul rând, greață. 

Cu o senzaţie de dejă-vu, Ezio se gândi că era momentul să 
intre în acțiune. 

— Bărbatul acesta te deranjează, Sofia? întrebă «el, 
apropiindu-se. 

Clocotind de nervi pentru că fusese întrerupt, Duccio se 
întoarse spre nou-venit. 

— Scuză-mă, Messer, însă doamna și cu mine tocmai... 

Se opri brusc, când îl recunoscu pe Ezio. 

— Ah! // diavolo în persoană! exclamă el apoi, iar mâna 
stângă i se ridică instinctiv spre braţul drept. Îndărăt! 

— Ce plăcere să te revăd, Duccio. 

Celălalt nu-i răspunse, ci dădu să se îndepărteze, se împiedică 
în pietrele caldarâmului și începu să strige: 

— Fugi, buona donna! Fugi să scapi cu viață! 

Îl priviră amândoi dispărând pe ponton. Urmă o pauză 
stânjenitoare. 

— Cine era? 

— O potaie, răspunse Ezio. Cu mulţi ani în urmă a fost logodit 
cu sora mea. 

— Și ce s-a-ntâmplat? 

— Cazzo al lui era logodit cu alte șase femei. 

— Te exprimi foarte direct. 

Sofia părea ușor surprinsă de folosirea cuvântului „mădular”, 
totuși nu ofensată. 

— Scuză-mă. 

Asasinul tăcu puţin, apoi întrebă: 

— Ce te aduce pe docurile astea? 

— Am plecat de la librărie ca să iau un pachet, dar vameșii de 
aici au spus că hârtiile corăbiei nu sunt în ordine. Așa că aştept. 

Ezio se uită cu atenţie la portul bine păzit, observându-i 
dispunerea. 

— Este al naibii de enervant, continuă Sofia. Mi-aș putea 
pierde toată ziua aici. 

— Lasă-mă pe mine să văd ce pot face, zise el. Știu câteva 
moduri prin care pot fi ocolite regulile. 

— Serios? Trebuie să spun că-ţi admir curajul. 

— Las-o-n seama mea. O să trec mai târziu pe la librărie. 

— Bine atunci, scotoci ea prin poșetă, acestea sunt 
documentele. Pachetul este destul de valoros. Te rog să ai grijă 
de el... dacă izbutești să-l obţii. 

— O voi face cu siguranţă. 

— Atunci... mulțumesc. 

Femeia îi zâmbi și porni înapoi spre oraș. 

Ezio privi după ea câteva clipe, apoi se îndreptă către clădirea 
mare din lemn în care se aflau birourile Vămii. lnăuntru exista o 
tejghea lungă și, în spatele ei, rafturi cu foarte multe pachete și 
colete. În partea din faţă a unuia dintre rafturile de jos, cele mai 
apropiate de tejghea, zări un tub din lemn pentru hărţi, care 
purta eticheta SOFIA SARTOR. 

„Perfetto”, îşi spuse în gând. 

— Te pot ajuta? întrebă un funcţionar masiv, apropiindu-se de 

el. 

— Da, te rog. Am venit să iau pachetul acela. 

Îl arătă cu mâna. 

Funcţionarul privi în direcţia respectivă. 

— Ah, mă tem că nu se poate! Toate coletele de acolo au fost 
oprite în așteptarea verificării actelor de expediţie. 

— Și cât va dura asta? 

— N-aș putea spune. 

— Câteva ore? 

Funcţionarul își ţuguie buzele. 

— Zile? 

— Depinde. Sigur că da, în schimbul unei mici atenţii... se 
poate aranja ceva. 

— Ei, la dracu'! 

Funcţionarul deveni mai puţin prietenos. 

— Încerci să mă ţii din muncă? lătră el. Pleacă de-aici, 
moșule! Și să nu mai apari dacă nu vrei să ai necazuri mai mari. 

Ezio îl împinse într-o parte și sări peste tejghea. Înhăţă tubul 
de lemn și se întoarse să plece. Funcţionarul suflă însă din 
răsputeri într-un fluier și câţiva colegi de-ai săi, dintre care unii 
erau membri ai pazei înarmate de pe docuri, răspunseră 
instantaneu. 

— Bărbatul ăsta, strigă funcţionarul, a-ncercat să mă 
mituiască, iar când l-am refuzat, a recurs la violenţă! 

Ezio sui pe tejghea când paznicii Vămii se repeziră să-l prindă. 
Roti tubul greu din lemn, sparse câteva capete cu el și, sărind 
peste ceilalţi, sprintă către ieșire, lăsându-i derutați în urma lui. 

— Numai așa poţi să tratezi cu oficialii meschini, își zise el 
surâzând mulțumit. 

Dispăru în labirintul de străduțe întortocheate din nordul 
docurilor înainte ca urmăritorii lui să fi avut timp să se 
dezmeticească. Fără documentele Sofiei, pe care asasinul încă 
le ţinea în siguranță sub tunică, ei n-aveau să poată lua 
niciodată urma femeii. 

Spre amiază, intră în librăria aflată la vest de Hagia Sofia. 


VP - 134 


Femeia ridică privirea la apariţia lui. Rafturile erau mult mai 
ordonate decât fuseseră la prima lui vizită aici. In camera din 
spate, Ezio zări o masă de lucru, pe care era întinsă harta lui din 
cisterne, alături de mai multe cărți groase de referinţă. 

— Salute, Ezio, rosti Sofia. Ai venit mai repede decât mă 
așteptam. Ai avut ceva noroc? 

Asasinul ridică tubul de lemn și citi de pe etichetă: 

— Madamigella Sofia Sartor, libraia, Constantinopoli. Tu ești 
aceea? 

li întinse tubul cu un surâs larg. Ea îl luă încântată, după care-l 
examină de aproape și se încruntă. 

— Nu se poate! Uită-te-n ce hal este! Ce-au făcut oare cu el? 
S-au luptat cu piraţii? 

Ezio ridică din umeri, tăcând stânjenit. Sofia deschise tubul și 
scoase harta dinăuntru. O verifică. 

— Măcar nu e deteriorată. 

O duse la masă și o întinse cu grijă pe tăblie. Era copia unei 
hărți a lumii. 

— Nu-i minunată? îl întrebă pe Ezio. 

— Chiar e. 

Asasinul stătea lângă umărul ei și o examinară împreună. 

— Este copiată după o hartă realizată de Martin 
Waldseemüller și este destul de nouă - el a publicat-o cu numai 
patru ani în urmă. Și privește, aici, în stânga! Astea sunt noile 
meleaguri descoperite de Wavigatore Vespucci, despre care 
scrisese cu patru-cinci ani înainte de desenarea hărții. 

— Lucrează repede germanii ăștia, încuviinţă Ezio. Văd că ela 
numit noile meleaguri după prenumele lui Vespucci - Amerigo. 

— America! 

— Da... Bietul Cristoforo Colombo. Istoria are un mod ciudat 
de a se derula. 

— Dar ce părere ai despre întinderea aceasta de apă... de 
aici? 

Femeia arătă dincolo de țărmul de vest al celor două Americi. 
Ezio se aplecă și privi cu luare-aminte. 

— Să fie oare un nou ocean? Majoritatea cărturarilor pe care-i 
cunosc susțin că mărimea globului pământesc este subestimată. 

Sofia păru melancolică. 

— Este incredibil. Cu cât aflăm mai multe despre lume, cu 
atât se pare că știm mai puţine. 

Cumva copleșiți de ideea aceea, amândoi rămaseră tăcuți. 
Ezio se gândi la noul secol în care se aflau - al șaisprezecelea. Și 
se găseau abia aproape de începutul său. Nu putea decât să 
ghicească ce se va petrece în decursul lui; de asemenea, știa 
că, din cauza vârstei pe care o avea deja, nu putea spera să 
vadă mare parte din el. Mai multe descoperiri, și mai multe 
războaie, fără îndoială. Dar în esenţă avea să se repete aceeași 
piesă... și cu aceiași actori, atât doar că urmau să aibă alte 
costume și alte decoruri pentru fiecare generație care o înghiţea 
pe cea precedentă, fiecare crezând că ea va fi cea cu rezultatele 
cele mai bune. 

— Ei bine, rosti Sofia, ţi-ai onorat promisiunea, ca și mine de 
altfel. 

II conduse în camera interioară și luă o foaie de hârtie de pe 
masă. 

— Dacă nu mă înșel, acesta ar trebui să fie locul unde se află 
prima ta carte. 

Ezio luă hârtia și citi ce scria pe ea. 

— Trebuie să recunosc, urmă Sofia, că mă ia pur și simplu 
ameţeala la gândul că într-adevăr voi vedea cărțile acestea. Ele 
conţin cunoștințe pe care lumea le-a pierdut și pe care trebuie 
să le recapete. 

Se așeză la masă și-și sprijini bărbia în palme, gânditoare. 

— Poate că ar trebui să tipăresc câteva câpii după ele, pe 
care să le distribui chiar eu, continuă ea. Un tiraj mic, de numai 
cincizeci de exemplare... Atâta ar trebui să fie îndeajuns... 

Asasinul surâse, după care izbucni în râs. 

— Ce ţi se pare amuzant? 

— lartă-mă. Mă bucur pur și simplu când văd pe cineva cu o 
pasiune atât de personală și de nobilă. Este... înălțător. 

— Dumnezeule, zise ea ușor stânjenită. Ce e cu atâtea 
complimente? 

Ezio ridică foaia de hârtie. 

— O să plec imediat să cercetez locul ăsta, anunţă el. Grazie, 
Sofia, mă voi întoarce cât pot de repede. 

— Abia aștept, spuse ea și-l privi plecând cu un amestec de 
nedumerire și îngrijorare. 

„Ce bărbat misterios”, se gândi când ușa se închise în urma 
lui, iar ea reveni la harta Waldseemuller și la propriile visuri 
despre viitor. 

Calculele Sofiei fuseseră corecte. Ezio găsi cartea pe care o 
căuta ascunsă în spatele unui panou de lemn dintr-o clădire 
veche și părăsită din cartierul Constantin. 

Era un exemplar vechi, dar bine păstrat, din Despre natură, 
poemul scris cu mai bine de două mii de ani în urmă de filosoful 
grec Empedocle, care îi sintetiza ideile. 

Ezio luă cartea din ascunzătoare și suflă colbul de pe ea. Apoi 
o deschise la prima pagină, care era albă. Când o privi, aceasta 
începu să strălucească, după care în lumină apăru harta 
Constantinopolului. Privind concentrat, bărbatul observă un 
punct luminos pe harta aceea. Era Turnul Fecioarei, farul aflat 
de cealaltă parte a Bosforului, iar când Ezio îl fixă încă și mai 
atent cu ochii, desluși un punct precis conturat în beciurile din 
fundaţia turnului. 

Dacă totul mergea bine, acela trebuia să fie locul unde să 
găsească a doua cheie a bibliotecii lui Altair din Masyaf. 

Porni în grabă într-acolo prin orașul ca un furnicar. 
Strecurându-se pe lângă gărzile otomane și traversând apa cu o 
barcă „împrumutată”, ajunse la far și găsi o ușă, de unde o 
scară cobora în subsol. Tinu cartea în mână și constată că ea îl 
călăuzi printr-un labirint de coridoare, în lungul cărora se 
înșiruiau nenumărate uși. Părea imposibil ca atât de multe să 
poată exista într-un spaţiu relativ limitat. În cele din urmă, 
ajunse la o ușă perfect identică cu toate celelalte, dar prin ale 
cărei crăpături părea să răzbată o lumină slabă. Sub atingerea 
mâinii lui, ușa se deschise și înăuntru, pe un soclu scund de 
piatră, văzu alt disc de piatră, care, asemenea primului pe care-l 
găsise, era acoperit cu simboluri ciudate, la fel de misterioase 
ca acelea, dar diferite. Forma unei femei - poate o zeiţă - ce 
părea vag familiară, indentaţii ce puteau fi ori formule, ori, 
poate, crestături care se puteau potrivi în dreptul unor zimţi - 
aflaţi poate în interiorul găurilor pentru chei din ușa bibliotecii 
din Masyaf. 

Când Ezio luă cheia în palme, lumina ce răzbătea din ea spori 
în intensitate, și spori întruna, iar bărbatul se încordă ca să fie 
transportat - nu știa unde anume -, când îl cuprinse și-l purtă cu 
secole în trecut. În urmă cu trei sute douăzeci de ani. In Anul 

Domnului 1191. 


Masyaf. 

În interiorul fortăreței, cu mult timp în urmă. 

Siluete într-o ceață învolburată. Din volburile acelea se 
conturară un tânăr și un bătrân. În jurul lor se zăreau dovezi ale 
unei lupte pe care bătrânul - Al Mualim - o pierduse. 

Zăcea pe jos, iar tânărul îngenunchease călare peste pieptul 
lui. 

Pierzându-și puterea, mâna bătrânului scăpă ceva, care se 
rostogoli și se opri puţin mai departe pe pardoseala din 
marmură. 

Ezio icni fără să se poată stăpâni când recunoscu obiectul - 
era, fără îndoială, Mărul Edenului. Dar cum? lar tânărul - 
învingătorul - în alb, cu capul acoperit de glugă, era Altair. 

— Ai ţinut foc în palma ta, bătrâne, spunea el. Obiectul ăsta 
trebuia distrus. 

— Să distrug unicul lucru ce poate să pună capăt Cruciadelor 
și s-aducă adevărata pace? râse Al Mualim. Niciodată! 

— Atunci o voi face eu. 

Imaginile se topiră și dispărură aidoma unor spectre, doar 
pentru a fi înlocuite de altă scenă. 

e 

În interiorul Marelui Donjon, Altaïr stătea alături de unul dintre 
căpitanii lui. În apropiere, întins cu onoare pe un catafalc din 
piatră, trupul lui Al Mualim era liniștit și destins în moarte. 

— Chiar s-a terminat? spunea căpitanul Asasin. Vrăjitorul e 
mort? 

Altair se întoarse și privi corpul. După aceea vorbi cu glas 
calm, măsurat. 

— N-a fost un vrăjitor. A fost un om obișnuit, care putea 
controla... iluzii. Rugul e pregătit? întrebă el către camaradul lui. 

— Da, răspunse bărbatul șovâind o clipă. Să știi, totuși, că unii 
oameni... nu vor accepta. Sunt neliniștiţi. 

Altair se aplecă peste catafalc și luă în braţe trupul bătrânului. 

— Lasă-mă pe mine să mă ocup de toate. 

Se îndreptă apoi și mantia îi flutură împrejur. 

— Ești pregătit de călătorie? îl întrebă pe căpitan. 

— Destul de pregătit, da. 

— L-am rugat pe Malik al-Sayf să plece spre lerusalim cu 

vestea morții lui Al Mualim. Vrei tu să pleci spre Acra cu aceeași 
veste? 

— Bineînţeles. 

— Du-te atunci și Domnul să fie cu tine. 

Căpitanul înclină capul și plecă. 

Purtând în braţe trupul Mentorului său, succesorul lui ieși, 
pentru a-și înfrunta camarazii, membrii Frăției. 

La vederea lui izbucni de îndată o hărmălaie de glasuri, care 
le reflecta uimirea. Unii se întrebau cu voce tare dacă nu cumva 
visau. Alţii erau îngroziţi de această confirmare materială a 
morții lui Al Mualim. 

— Altair! Explică-te! 

— Cum de s-a ajuns la așa ceva? 

— Ce s-a-ntâmplat? 

Un Asasin clătină din cap. 

— Mintea îmi era clară, dar trupul... nu voia să se miște! 

În toiul confuziei, apăru Abbas, prietenul din copilărie al lui 
Altair. Acum prietenia aceea era mai puţin sigură. Prea multe se 
petrecuseră între ei. 

— Ce s-a-ntâmplat aici? întrebă el și glasul lui reflecta șocul 
pe care-l simţea. 

— Mentorul nostru ne-a înșelat pe toţi, răspunse Altair. 
Templierii l-au corupt. 

— Unde-s dovezile tale-n privinţa asta? replică Abbas 
suspicios. 

— Vino cu mine și-ți voi explica. 

— Și dacă nu mă vor mulţumi răspunsurile tale? 

— Atunci voi vorbi până vei fi mulțumit. 

Merseră umăr la umăr. Altair continua să poarte în brațe 
trupul lui Al Mualim către rugul funerar ce fusese pregătit. 
Neștiind care le era destinaţia, Abbas rămase ţâfnos, încordat și 
combativ, nereușind să-și mascheze neîncrederea faţă de el. 

lar Altair cunoștea motivul și-l regreta. Avea să facă însă tot 
ce putea mai bine. 

— Abbas, începu el, mai ţii minte obiectul pe care l-am 
recuperat de la templierul Robert de Sable în Templul lui 
Solomon? 

— Te referi la obiectul după care ai fost trimis tu, dar pe care 
l-au adus în cele din urmă altii? 

Altair ignoră replica aceea. 


VP - 139 


— Da. Este o unealtă a templierilor și se numește Mărul 
Edenului. Printre multe alte puteri ale sale, Mărul poate să 
provoace iluzii și să controleze minţile oamenilor... dar și mintea 
celui care crede că-l stăpânește. Este o armă letală. 

Abbas ridică din umeri. 

— Atunci cu siguranță este mai bine să-l avem noi, decât 
templierii. 

Altair clătină din cap. 

— N-are importanţă, deoarece se pare că-i corupe pe toţi cei 
care-l mânuiesc. 

— Şi tu crezi că Al Mualim a căzut sub influenţa lui nefastă? 

— Exact, aprobă Altair cu un gest de nerăbdare. Astăzi, a 
folosit Mărul în încercarea de a înrobi Masyaf. Ai văzut-o cu ochii 
tăi. 

Abbas părea neîncrezător. 

— Nu știu ce anume am văzut. 

— Ascultă-mă. Mărul se află acum în siguranţă în odaia lui Al 
Mualim. După ce termin aici, îţi voi arăta tot ce știu. 

Ajunseseră la rug și Altair sui treptele spre el, depunând cu 
respect trupul Mentorului său. Când o făcu, Abbas se schimbă la 
faţă. Era prima dată că zărea rugul. 

— Nu pot să cred că vrei să faci așa ceva! zise el șocat. 

În spatele lui, membrii Frăției Asasinilor unduiră ca un lan de 
grâu sub vânt. 

— Trebuie să fac ceea ce trebuie să fac, îi răspunse Altair. 

— Nu! 

Însă Altair luase deja una dintre torțele aprinse de lângă rug și 
o înfipse în baza acestuia. 

— Trebuie să mă asigur că el nu se va putea întoarce. 

— Dar nu acestea sunt obiceiurile noastre! Este interzis să 
arzi trupul unui om! 

Din mulțime, cineva răcni brusc, furios: 

— Profanatorule! 

Altair se întoarse către oamenii agitaţi de sub platforma 
rugului. 

— Ascultaţi-mă cu atenţie! Leșul acesta ar putea fi pur și 
simplu altul dintre corpurile-fantomă ale lui Al Mualim. Trebuie 
să fiu sigur! 

— Minciuni! răcni Abbas, când flăcările cuprinseră rugul. Se 
apropie de Altair și ridică vocea, pentru a putea fi auzit de toți. 

Toată viaţa ţi-ai bătut joc de Crezul nostru! Sucești regulile ca să 
se potrivească toanelor tale și-n același timp îi desconsideri și 
umilești pe cei din jur! 

— Opriţi-l pe Altair! răcni un Asasin din mulţime. 

— N-ai auzit ce-a zis? replică un camarad de lângă el. Al 
Mualim era posedat! 

Răspunsul celuilalt sosi prompt, sub forma unei lovituri de 
pumn. Se iscă o încăierare generală, care escaladă cu viteza cu 
care se înălţau flăcările. 

Aflat pe platforma de lângă Altair, Abbas îl îmbrânci pe 
neașteptate jos, în mijlocul luptelor, apoi porni furios spre castel. 
Altair se strădui să se ridice în picioare printre camarazii săi, 
care-și scoseseră deja săbiile. 

— Fraţilor! strigă el, străduindu-se să restabilească ordinea. 
Opriţi-vă! Băgaţi săbiile în teacă! 

Însă luptele continuară și Altair, care izbutise să se ridice la 
timp pentru a-l vedea pe Abbas întorcându-se în fortăreață, fu 
silit să se zbată printre propriii lui oameni, dezarmându-i atunci 
când putea și îndemnându-i să renunţe. Nu știu cât timp se 
luptă așa, însă încleștarea fu întreruptă pe neașteptate de un 
fulger pârjolitor de lumină, care-i făcu pe combatanți să se 
clatine și să ducă palmele pavăză la ochi. 

Lumina venea din direcţia castelului. 

Temerile cele mai rele ale lui Altair se confirmaseră. 

Acolo, pe parapetul unui turn înalt, stătea Abbas, care ţinea 
Mărul în mână. 

— Ce ţi-am spus, Altair? răcni Abbas către el. 

— Abbas! Oprește-te! 

— Ce-ai crezut că se va-ntâmpla când l-ai ucis pe iubitul 
nostru Mentor? 

— Tu l-ai iubit pe Al Mualim mai puţin decât oricare altul! Tu l- 
ai învinuit pentru toate nemulţumirile tale, ba până și pentru 
sinuciderea tatălui tău! 

— Tatăl meu a fost un erou! urlă Abbas sfidător. 

Altair îl ignoră și se întoarse spre Asasinii care se strânseseră 
întrebători în jurul său. 

— Ascultaţi-mă! le spuse. Acesta nu-i momentul pentru a ne 
certa despre cele petrecute deja. Trebuie să decidem - acum! - 
ce trebuie făcut cu acea armă! 

Arătă către Abbas care ţinea Mărul în braţul ridicat. 

— Altair, răcni el, indiferent de ce-i în stare obiectul ăsta, tu 
nu ești vrednic să-l folosești! 

— Niciun om nu este! îi răspunse Altair. _ 

Însă Abbas privea deja ţintă la strălucirea Mărului. În timp ce 
privea, lumina se intensifică. lar el părea în transă. 

— E minunat, nu-i așa? întrebă el, cu glas doar atât de tare 
cât să poată fi auzit. 

Apoi o schimbare puse stăpânire pe el. Expresia i se 
transformă dintr-un zâmbet de triumf amuzat într-o grimasă de 
oroare. Începu să tremure violent, pe măsură ce puterea Mărului 
pătrundea în el, preluând controlul asupra corpului său. Aceia 
dintre Asasini care ţineau încă la el se repeziră să-l ajute, dar 
instrumentul nepământean pe care continua să-l aibă în mână 
emise o pulsaţie luminoasă perfect vizibilă ce-i făcu pe toţi să 
cadă în genunchi și în același timp să-și cuprindă capetele în 
mâini, de agonie. 

Altair porni în fugă spre Abbas, escaladând turnul cu viteză 
supranaturală, propulsat de disperare. Trebuia să ajungă acolo 
la timp. Pe când se apropia de fostul lui prieten, Abbas începu să 
zbiere de parcă sufletul i-ar fi fost smuls din piept. Altair făcu un 
ultim salt înainte și-l doboriî. Abbas se prăbuși cu un țipăt de 
disperare și Mărul i se rostogoli din mână, expediind o ultimă și 
violentă undă de șoc din turn. 

După care se instaură tăcerea. 

Dedesubt, Asasinii își reveniră treptat și se ridicară în 
picioare. Se priveau între ei, uluiţi. Cele petrecute continuau să 
le reverbereze în trup și în minte. Își înălţară privirile spre 
metereze. Nici Abbas, nici Altair nu erau vizibili. 

— Ce-a fost asta? 

— Au murit? 

Apoi Altair apăru, singur, pe parapetul turnului. Vântul îi 
flutura veșmintele albe în jurul trupului. Ridică un brat. 

În palmă, în siguranţă, se găsea Mărul. Sfârâia și pulsa 
precum ceva viu, dar se găsea sub controlul lui. 

— lartă-mă..., icni Abbas de pe lespezile pardoselii din spatele 
său; abia putea articula cuvintele. N-am știut... 

Altair își întoarse ochii de la el, la Măr. Îi expedia prin braţul 
întins senzaţii ciudate, aidoma unor șocuri. 

— Ne poţi învăţa ceva? i se adresă Altair, ca și cum ar fi vorbit 
unei creaturi vii. Sau ne vei duce pe toţi spre ruină? 

Vântul păru atunci să ridice o furtună de praf - sau erau oare 
fuioarele învolburate de nori ce anunţaseră viziunea aceasta? 
Odată cu ea sosi și lumina orbitoare ce o precedase, care 
crescu, și crescu, până acoperi totul complet. După aceea păli 
din nou, rămânând doar strălucirea blândă a cheii din mâna lui 
Ezio. 

Epuizat, asasinul se lăsă să cadă pe podea și-și rezemă 
spatele de peretele din piatră al încăperii. Afară pogorâse 
probabil amurgul. Tânjea după odihnă, dar nu-și putea îngădui 
așa ceva. 

După câteva clipe, se ridică și, ascunzând cu grijă cheia și 
cartea lui Empedocle în tașcă, porni spre străzile de deasupra. 

În ziua următoare, în zori, Ezio merse la Marele Bazar. Era 
timpul să vadă și să audă personal ce se discuta acolo între 
ieniceri și era nerăbdător să pornească pe urmele căpitanului 
lor, Tarik Barleti. Însă odată ajuns la faţa locului, îi fu imposibil 
să evite negustorii insistenţi, care erau toți maeștri ai reclamei 
și ai persuasiunii. lar Ezio trebuia să lase impresia că era un 
simplu călător străin, de teama de a nu trezi suspiciuni, fie în 
rândul oficialităților otomane, fie printre templierii bizantini. 

— Vezi covorul ăsta? 

Un vânzător îl acostă, trăgându-l de mânecă și, așa cum Ezio 
descoperise că se întâmpla atât de frecvent acolo, se apropie 
foarte mult de el, invadându-i intimitatea. 

— Tălpile tale te vor iubi mai mult decât te iubește propria-ţi 
nevastă! 

— Nu sunt însurat. 

— Aha, continuă negustorul netulburat, încă și mai bine. 
Haide! Doar pipăie.-l. 

Ezio observă un grup de ieniceri care stăteau nu departe. 

— Ai vândut bine azi? îl întrebă el pe negustor. 

Bărbatul desfăcu braţele și indică din cap spre dreapta, unde 
erau ienicerii. 

— N-am vândut nimic! lenicerii mi-au confiscat majoritatea 
mărfurilor, pur și simplu pentru că erau de import. 

— Îl cunoști pe Tarik Barleti, căpitanul lor? 

— E și el pe-undeva, pe-aici, fără doar și poate. Un tip 
arogant, totuși... 

Negustorul era pe punctul să continue, dar se întrerupse 
brusc, încremeni o fracțiune de secundă și reveni la tonul ascuțit 
al vânzătorului. Ochii nu-i erau ațintiţi asupra lui Ezio, ci asupra 
cuiva aflat mult în spatele său. 

— Mă insulţi, domnule! Nu pot s-accept mai puţin de două 
sute de akçe pentru el! lar asta-i oferta mea finală. 

Ezio se rasuci foarte puţin și-i urmări privirea. Trei ieniceri 
veneau spre ei și ajunseseră la mai puţin de cincisprezece metri 
depărtare. 

— Când îl voi găsi, îl voi întreba despre covoarele tale, îi 
promise Ezio încetișor negustorului după care se întoarse și 
plecă. 

— Ştii să te tocmești, străine! strigă negustorul după el. Ce-ai 
zice să ne-nțelegem la o sută optzeci? O sută optzeci de akçe și 
ne despărțţim prieteni! ` 

De acum Ezio nu-l mai asculta însă. li urmărea pe cei trei 
ieniceri pe cât putea de aproape, păstrând totuși o distanță 
sigură, cu speranța că l-ar putea duce la Tarik Barleti. Nu 
mergeau alene, ci aveau aspectul unor indivizi care aveau o 
întâlnire. Asasinul trebuia totuși să fie vigilent, nu numai pentru 
a nu-i scăpa din vedere, ci și pentru a evita să fie detectat el 
însuși, iar pasajele aglomerate din souk îl ajutau și în același 
timp îi îngreunau misiunea. Negustorul spusese că Tarik Barlet 
se afla undeva prin bazar, însă bazarul era uriaș - un labirint 
confuz de tarabe și prăvălii. Un mic oraș în sine. 

Într-un final însă răbdarea îi fu răsplătită și ienicerii pe care-i 
urmărea ajunseră la o răspântie de pasaje ce avea forma unei 
piaţete cu cafenele pe fiecare colț. In faţa uneia dintre ele 
stătea căpitanul cel voinic cu barbă înspicată. Barba îi era un 
însemn al rangului în aceeași măsură ca uniforma splendidă. In 
mod clar, nu era un sclav. 

Ezio se apropie pe furiș cât de mult cuteză, pentru a le auzi 
cuvintele. 

— Sunteţi gata? își întrebă Tarik Barleti oamenii, care 
încuviințară scurt din cap. Întâlnirea asta e foarte importantă. 
Aveţi grijă să nu fiu urmărit. 

Ei încuviințară din nou, apoi se despărțiră, dispărând în 

direcţii diferite prin bazar. Ezio știa că aveau să caute orice 
semne de prezență a Asasinilor prin mulţimi și, pentru o clipă 
teribilă, i se păru că unul dintre ei îl observase, dar momentul 
acela trecu și ienicerul se îndepărtă. Așteptă cât îndrăzni de 
mult, apoi porni după căpitan. 

Barleti nu merse mult și se întâlni cu alt ienicer, un 
locotenent, care pentru o privire neatentă ar fi părut că studia 
mărfurile din vitrina unui armurier. Ezio observase deja că 
ienicerii erau singurele persoane pe care neguţătorii nu le 
interpelau. 

— Ce vești ai? îl întrebă Barleti, după ce ajunse lângă el. 

— Manuel a fost de acord să se întâlnească cu tine. Așteaptă 
la Poarta Arsenalului. 

Ezio ciuli urechile la auzul acelui nume. 

— Nevăstuica bătrână arde de nerăbdare, comentă sec Tarik. 
Haide! 

leșiră din bazar și porniră pe străzile orașului. Până la Arsenal, 
care se afla pe latura de nord a Cornului de Aur, mult mai spre 
vest, era cale lungă, totuși cei doi nu recurseră la niciun mijloc 
de transport, așa că Ezio îi urmă pe jos. Erau vreo trei 
kilometri... după care trebuia să fie precaut la îmbarcarea pe 
bac pentru traversarea Cornului. Sarcina îi fu ușurată totuși de 
faptul că bărbaţii erau adânciţi în conversaţie, pe care Ezio 
izbuti s-o audă în mare parte. Nu era greu să se facă nevăzut pe 
străzile din Constantinopol, ticsite cu oameni din toată Europa și 
Asia. 

— Cum părea Manuel? întrebă Tarik. Era nervos? Sau 
secretos? 

— Mi s-a părut ca de obicei. Nerăbdător și nepoliticos. 

— Hmm. Cred că și-a câștigat dreptul ăsta. Ceva știri de la 
sultan? 

— Ultimele le-am primit acum o săptămână. Scrisoarea lui 
Baiazid era scurtă și plină de vești triste. 

Tarik clătină din cap. 

— Nu m-aș putea imagina să am asemenea conflicte cu 
propriul meu fiu. 

Capitolul 36 


Ezio îi urmări pe cei doi până la o clădire din apropierea Porții 
Arsenalului. Pe Tarik și pe locotenentul lui îi aștepta un bărbat 
care se apropia de șaizeci de ani, voinic și pântecos, cu 
veșminte scumpe, barbă sură stufoasă și mustață ceruită. 
Turbanul lui purta pene și era încrustat cu nestemate, iar pe 
fiecare deget dolofan strălucea câte un inel cu piatră prețioasă. 
Tovarășul său era mai subţirel, mai mărunt și, judecând după 
straie, provenea din Turkmenistan. 

După ce-și alesese un loc potrivit pentru a se face invizibil, 
pitindu-se discret printre ramurile dese și încărcate ale unui 
tamarin din apropiere, Ezio fu extrem de atent la saluturile 
preliminare și află că filfizonul durduliu era - așa cum 
suspectase, de altfel - Manuel Paleologul. Ținând seama de cele 
aflate de la Yusuf despre ambițiile sale, întâlnirea avea să fie 
într-adevăr interesantă. Tovarășul lui Manuel, care îi era și gardă 
de corp, așa cum asasinul află din prezentări, se numea 
Şahkulu. 

Ezio auzise de bărbatul acela. Şahkulu era un rebel împotriva 
conducătorilor otomani ai propriei lui țări și se zvonea că el 
ațâța revoluția în rândul poporului său. În același timp, era 
reputat pentru cruzime și actele de banditism. 

Da, întâlnirea asta avea să fie cu adevărat interesantă. 

După ce formalităţile - întotdeauna complexe și îndelungate 
în ţara aceasta, așa cum remarcase Ezio - se încheiară, Manuel 
făcu un gest spre Şahkulu, care intră în casa din spatele lor - un 
soi de post de gardă, acum abandonat în mod evident - și reveni 
cu un sipet din lemn mic, dar greu, pe care-l lăsă la picioarele lui 
Tarik. Locotenentul ienicer îl deschise și începu să numere 
monedele din aur cu care era umplut. 

— Numără-i cât vrei, Tarik, zise Manuel cu un glas la fel de 
arogant pe cât îi era purtarea, însă banii rămân la mine până 
văd marfa cu ochii mei și-i evaluez calitatea. 

— Am înţeles, mârâi Tarik. Eşti un om șiret, Manuel. 

— Încrederea lipsită de cinism este găunoasă, intonă mieros 
Paleologul. 

lenicerul numărase rapid. La scurt timp după aceea, închise 
sipetul. 

— E bine, Tarik, anunţă el. Toţi banii sunt aici. 

— Așadar, rosti Manuel, cum procedăm în continuare? 

— Vei avea acces în Arsenal. După ce te declari mulțumit, 
marfa va fi livrată unde dorești. 

— Oamenii tăi sunt pregătiţi să călătorească? 

— Nu-i nicio problemă. 

— Poi kală, se relaxă prinţul bizantin. Foarte bine. În mai puţin 
de o săptămână, vei primi o hartă. 

După aceea se despărţiră și Ezio aşteptă să se asigure că se 
îndepărtaseră suficient, apoi cobori din arbore și se îndreptă în 
cea mai mare grabă spre sediul Asasinilor. 

Când se întoarse la Arsenal, Ezio îl găsi pe Yusuf așteptându-l 
deja acolo. 

— Unul dintre oamenii mei a zis c-a văzut cum a fost adus mai 
devreme un transport de arme, așa că am devenit curioși. 

Ezio căzu pe gânduri. Era așa cum bănuise. 

— Arme... Făcu o pauză. Aș vrea să le văd și eu. 

Cercetă din ochi zidurile exterioare ale Arsenalului. Erau bine 
păzite, iar poarta principală părea inexpugnabilă. 

— Nu văd cum ai putea intra, zise Yusuf urmărind gândurile 
Mentorului său, altfel decât ucigându-i pe toţi. 

Piaţa din spatele lor clocotea de viaţă - oamenii zoreau spre 
casă de la muncă, iar cafenelele și restaurantele își deschideau 
ușile. Brusc atenţia le fu atrasă de o altercaţie ce izbucnise în 
preajma porţii principale a Arsenalului, între un neguţător și trei 
ieniceri, care-l hărțuiau. 

— Ai fost avertizat de două ori, spunea unul dintre ieniceri, un 
sergent. Vânzătorii n-au voie lângă zidurile Arsenalului! Luaţi 
mărfurile astea! le zise oamenilor lui. 

Soldaţii începură să ridice lăzile cu fructe ale negustorului. 

— Ipocriţilor! mormăi bărbatul. Dacă oamenii voştri nu mi-ar 
cumpăra produsele, nici nu le-aș vinde aici! 

Sergentul îl ignoră, iar soldaţii își văzură de treabă, dar 
negustorul nu terminase. Se duse direct la sergent și-i spuse: 

— Voi sunteţi mai răi decât bizantinii, trădătorilor! 

În loc de răspuns, sergentul îl lovi brutal cu pumnul. 
Negustorul căzu la pământ, gemând și ţinându-se de nasul 
însângerat. 

— Ține-ţi gura, parazitule! mârâi ienicerul. 

Se întoarse să supravegheze confiscarea fructelor, iar o 
femeie ieși în fugă din mulţime și se grăbi în ajutorul rănitului. 
Yusuf și Ezio priviră cum îl ajută să se ridice, ștergându-i sângele 
de pe faţă cu o batistă. 

— Chiar și în vreme de pace, comentă Yusuf încruntat, cei 
sărmani sunt mereu asaltați. 

Ezio căzu pe gânduri, amintindu-și de circumstanţe similare în 
Roma nu cu mult timp în urmă. 

— Poate că dacă-i vom determina să-și descarce furia, va fi în 
folosul cauzei noastre, zise el. 

Yusuf îl privi cu atenţie. 

— La ce te gândești? Să-i racolezi pe oamenii aceștia? Să-i 
inciți la rebeliune? 

— Ar fi îndeajuns și doar o demonstraţie. Însă dacă destui 
dintre ei vor fi de partea noastră... 

Amândoi îi priviră pe ienicerii care, nestânjeniţi, continuau să 
transporte marfa negustorului, golindu-i complet taraba. După 
aceea dispărură printr-o ușiţă tăiată în poarta principală a 
Arsenalului. 

— Simulezi solidaritatea ca să-ţi atingi propriile scopuri, rosti 
Yusuf pe un ton evident dispreţuitor. Ce mai gentleman! 

— Da, știu că nu-i foarte frumos, totuși, crede-mă, ar avea 
succes. 

— Accept orice ar avea succes, ridică selgiucidul din umeri. Și 
nici nu văd alt mod de a pătrunde în Arsenal. 

— Haide - s-a strâns multă lume și se pare că negustorul 
acela e destul de popular. Să mergem și să stârnim niţel 
oamenii. 

În următoarea jumătate de oră, Ezio și Yusuf discutară cu cei 
de pe stradă, strecurând aluzii și convingând, măgulind și 
inspirând oamenii de rând din jurul lor, pe care-i găsiră foarte 
deschişi faţă de ideea de a pune capăt asupririi la care erau 
supuși. Se părea că aveau nevoie doar de cineva care să-i 
înflăcăreze. După ce se strânseseră destui pentru a forma o 
gloată gata de răzmeriţă, Ezio li se adresă. Negustorul de fructe 
stătea acum lângă el, cu o privire sfidătoare pe chip. Yusuf se 

îngrijise ca majoritatea bărbaţilor și femeilor să fie înarmaţi sub 
o formă sau alta. Negustorul ținea în mâini un cosor mare, cu 
lama curbată. 

— Luptaţi cu noi, fraţilor, declamă Ezio. Și răzbunaţi 
nedreptatea aceasta. lenicerii nu sunt mai presus de lege! Să le 
arătăm că nu le vom tolera tirania! 

— Da! se auziră câteva glasuri. 

— M-am săturat să le văd abuzurile, continuă Ezio. Voi nu? 


— Ba da! 
— Veţi lupta cu noi? 
— Da! 


— Atunci - să mergem! 

De acum un detașament de ieniceri înarmaţi ieșise prin Poarta 
Arsenalului, care fu închisă apoi în urma lor. Soldaţii ocupară 
poziţii în faţa ei, cu iataganele scoase din teci și înfruntară 
gloata, a cărei agitaţie ajunsese să dea în clocot. Neintimidată 
de etalarea de forță a ienicerilor - ba chiar incitată de ea -, 
mulțimea, al cărei număr creștea de la un minut la altul, năvăli 
spre poartă. Orice ienicer îndeajuns de nesăbuit să-i lovească pe 
oamenii din primele rânduri fu copleșit pur și simplu de numărul 
lor și fie îmbrâncit în lături, fie călcat în picioare. La scurtă 
vreme după aceea gloata se strânse în faţa porţii principale, cu 
Ezio și Yusuf păstrând încă suficientă autoritate pentru a-i 
direcționa pe oameni s-o spargă cu un berbec. 

— Jos cu ienicerii! răcni o sută de voci. 

— Nu sunteţi mai presus de lege! răcni altă sută. 

— Deschideţi poarta, lașilor, până n-o facem fărâme! 

— Poarta nu va mai rămâne mult timp închisă, îi spuse Ezio lui 
Yusuf. 

— Oamenii aceștia îţi fac o favoare, Mentorule. Revanșează-te 
și ferește-i de rău. 

În timp ce Yusuf rostea cuvintele acelea, două detașamente 
de ieniceri atacară mulţimea din dreapta și din stânga, după ce 
apăruseră pe porți laterale, aflate în zidurile nordic și sudic. 

— Asta cere luptă corp la corp, rosti Ezio și, însoţit de Yusuf, 
își acţionă pumnalul secret și pumnalul-cărlig și se aruncă în 
încăierare. 

Încurajaţi de abilităţile celor doi Asasini, cei de pe flancurile 
gloatei se întoarseră cu bravură să întâmpine contraatacul 
ienicerilor. Aceștia fură surprinși de o rezistenţă atât de fermă 

dintr-o direcţie neașteptată și ezitară - fatal -, astfel încât fură 
respinși. Între timp cei care loveau în poartă avură satisfacția să 
vadă cum scândurile ei groase începură să geamă, apoi să 
cedeze, după care să se curbeze și în cele din urmă să se rupă. 
Cu un trosnet asurzitor, grinda principală care ţinea poarta 
închisă pe dinăuntru se frânse ca un bețișor și poarta căzu pe 
spate, cu ușile legănându-se precum doi bețivi în țâţânile ei 
masive din fier. 

Mulțimea mugi într-un singur glas, aidoma unei fiare 
puternice și triumfătoare, iar pe măsură ce se revărsă în 
Arsenal, voci individuale se putură distinge, ridicându-se peste 
vacarm: 

— Împingetţi! 

— Am intrat! 

— Dreptate sau moarte! 

lenicerii care apărau Arsenalul în interior nu putură împiedica 
pătrunderea aceea, dar, beneficiind de disciplina lor superioară, 
izbutiră s-o localizeze și în curtea principală a Arsenalului 
începură lupte feroce. Aidoma unei năluci, Ezio se strecură 
printre toți combatanții în edificiul fortificat. 

Departe de poarta zdrobită, în adâncul sectorului vestic al 
Arsenalului, Ezio ajunse într-un final în locul pe care-l căuta. 
Acolo era liniște, deoarece majoritatea ienicerilor din garnizoana 
Arsenalului luptau în curte, iar pe puţinii soldaţi pe care-i întâlni, 
dacă nu-i putu ocoli neobservat, îi elimină rapid. După ce avea 
să termine treaba de aici, trebuia neapărat să-și ascută 
pumnalul-cărlig. 

Înaintă pe un coridor lung din piatră, atât de îngust, încât 
nimeni nu putea să intre în camera din capătul lui cu speranța 
că-i va surprinde pe cei dinăuntru. Ezio se apropie încetișor, cu 
pas silențios, până ajunse la o scară din fier fixată de peretele 
de lângă intrarea camerei, care ducea la o galerie superioară. Işi 
prinse teaca sabiei de picior ca să nu zăngăne, apoi sui iute, fără 
să facă mai mult zgomot decât deschiderea petalelor unei flori. 
De acolo, de sus, privi îngrijorat la scena de sub el. 

Manuel și Şahkulu stăteau în mijlocul camerei, înconjurați de 
multe lăzi mari, dintre care unele fuseseră deschise. In cameră, 
imediat lângă ușă, stătea de gardă o grupă de ieniceri. Dacă ar 
fi încercat să intre, Ezio ar fi căzut victimă unei ambuscade. 
Asasinul suspină încetișor, ușurat. Instinctul și experienţa îl 
salvaseră de data asta. 

Prințul bizantin se opri din examinarea lăzilor. Din locul unde 
se găsea, Ezio nu putea să vadă ce se afla în ele, dar putea să 
bănuiască. 

— Douăzeci de ani am trăit ca un nimeni în orașul ăsta, spuse 
Manuel. Acum, în sfârșit, voi fi răzbunat. 

Șahkulu îi răspunse cu o notă de ameninţare în glas. 

— După ce dinastia Paleologilor va fi reinstaurată, să nu uiţi 
cine te-a ajutat! 

Manuel îl privi cu atenţie și ochii lui mici sclipiră rece printre 
pliurile de piele și grăsime. 

— Bineînţeles că nu voi uita, prietene! Nici prin cap nu-mi 
trece să trădez un om cu influenţa ta. Însă trebuie să ai răbdare. 
Nova Roma nu s-a clădit într-o singură zi! 

Şahkulu mârâi evaziv și Manuel se întoarse către căpitanul 
escortei sale. 

— Sunt mulțumit, anunţă el. Duceţi-mă la corabia mea. 

— Urmează-mă, zise căpitanul. Până la poarta din vest există 
un pasaj. Dacă trecem pe-acolo, evităm luptele. 

— Sper, și mă aştept, ca în curând să aveţi situaţia sub 
control. 

— Asta se întâmplă chiar în timp ce vorbim, prinţe. 

— Dacă un singur lucrușor de aici va fi afectat, banii vor 
rămâne la mine. Să-i spui asta lui Tarik. 

Ezio îi privi plecând. După ce fu convins că rămăsese singur, 
cobori și cercetă rapid lăzile, ridicând capacul uneia care fusese 
desfăcut din cuie. 

Înăuntru erau puști. O sută sau mai bine. 

— Merda! icni asasinul. 

Gândurile îi fură întrerupte de un zăngănit ascuţit; sigur 
fusese poarta de vest care se închisese după plecarea lui 
Manuel. Imediat după aceea auzi zgomote de cizme ce se 
apropiau pe lespezile din piatră. Probabil ienicerii care veneau 
să bată capacele lăzilor la loc în cuie. Ezio se lipi de perete, iar 
când soldaţii intrară, îi omori. Fuseseră cinci. Dacă ar fi putut 

intra toți odată, nu pe rând, poate că lucrurile ar fi stat altfel, 
dar coridorul îngust se dovedi acum a-i fi aliat. 

Se întoarse pe drumul pe care intrase. În curte, bătălia se 
încheiase lăsând în urmă, ca întotdeauna, dovezile teribile ale 
încleștării. Ezio merse încet pe lângă o mulţime de trupuri, 
majoritatea nemișcate, unele zvârcolindu-se în agonie finală, 
fără să audă decât bocetele femeilor îngenuncheate lângă cei 
căzuţi, în vântul nemilos ce sufla prin poarta căscată. 

Cu capul plecat, asasinul se îndepărtă de locul acela. Preţul 
plătit pentru cunoașterea pe care o dobândise părea într-adevăr 
foarte mare. 

Venise vremea să se întoarcă în librăria Sofiei. Se grăbi de 
îndată într-acolo. 

Prăvălia era încă deschisă și înăuntru ardeau lumini 
strălucitoare. Când îl zări pe Ezio intrând, Sofia își scoase 
ochelarii și se ridică de la masa de lucru din camera interioară, 
unde harta descoperită de asasin în Yerebatan era întinsă 
printre câteva cărți deschise. 

— Salute, îl întâmpină ea, apoi închise ușa în urma lui și 
cobori jaluzele. Era oricum timpul să mă opresc pe ziua de azi. 
Doi clienţi toată ziua. Zi și tu! Nu merită să ţin deschis și seara. 

Văzu după aceea expresia de pe chipul bărbatului și-l conduse 
la un scaun, unde el se așeză greoi, iar Sofia se grăbi să-i aducă 
un pahar cu vin. 

— Grazie, spuse Ezio recunoscător, satisfăcut că femeia nu-i 
punea întrebări. 

— Mă apropii de alte două cărți, zise ea. Una lângă palatul 
Topkapi, iar cealaltă în cartierul Baiazid. 

— Să încercăm mai întâi la Baiazid. Topkapi va fi o fundătură. 
Acolo au descoperit templierii cheia lor. 

— Ah... si. Probabil că au găsit-o din întâmplare sau folosind 
alte mijloace decât noi. 

— Au avut cărţulia lui Niccolò. 

— Atunci ar trebui să-i mulţumim Maicii Domnului că ai 
recuperat-o de la ei înainte s-o poată folosi în continuare. 

Sofia se întoarse la hartă, se așeză în faţa ei și începu din nou 
să scrie. Ezio se aplecă și, scoțând cartea lui Empedocle, o puse 
pe masă lângă ea. A doua cheie pe care o găsise se alăturase 
deja celei dintâi și ambele se găseau sub pază în sediul 
Asasinilor din Galata. 

— Ce părere ai despre asta? întrebă el. 

Femeia luă cartea cu grijă și o întoarse plină de respect în 
mâini. Avea palme delicate, dar nu osoase, cu degete lungi și 
subțiri. 

Gura i se căscă de uimire. 

— O, Ezio! È incredible! 

— Are vreo valoare? 

— Un exemplar din Despre natură în starea asta? În legătura 
lui coptă originală? E fantastic! 

Deschise cartea cu precauție. Harta codificată din interior nu 
mai strălucea. De fapt, Ezio observă că nu mai era nici măcar 
vizibilă. 

— Uluitor! Trebuie să fie o transcriere făcută în secolul al 
treilea după original, spuse Sofia entuziastă. Nu cred că mai 
există un exemplar ca ăsta. 

Insă ochii lui Ezio cercetau preocupaţi camera. Ceva se 
modificase și totuși nu-și putea da seama despre ce putea fi 
vorba. In cele din urmă, ochii îi poposiră pe o fereastră astupată 
cu scânduri. Geamurile dispăruseră din cercevelele ferestrei. 

— Sofia, rosti el îngrijorat, ce s-a-ntâmplat aici? 

Glasul femeii căpătă un ton vag de iritare, deși copleșit în 
mod clar de surescitarea cauzată de carte. 

— Ah, așa păţesc în fiecare an, o dată sau de două ori. Hoţi 
care-ncearcă să intre, crezând că vor găsi bani. Făcu o pauză, 
apoi urmă: Eu nu ţin mulţi bani aici, însă de data asta au reușit 
și mi-au furat un portret de valoare. S-a petrecut acum nici trei 
ore, când am lipsit puţin din librărie. Se întristă. Întâmplător, era 
un portret foarte bun al meu. O să-i duc dorul și nu doar pentru 
valoarea lui în sine. In mod clar, bătu ea cu degetul în cartea lui 
Empedocle, pentru asta o să caut un loc foarte sigur. 

Ezio suspecta că în spatele furtului acelui tablou putea să se 
ascundă și altceva. Cutreieră camera, privind cu atenţie în 
căutarea oricăror indicii pe care le-ar fi putut desluși. După 
aceea luă o hotărâre. Pentru moment se simțea destul de 
odihnit și-i era dator cu o favoare acestei femei. De fapt, nu era 

doar atât. Voia să facă pentru ea orice i-ar fi stat în putință. 

— Tu continuă să lucrezi, îi spuse, iar eu îţi voi căuta tabloul. 

— Ezio, de acum hoţul ar putea fi oriunde. 

— Dacă a venit după bani, n-a găsit nimic și s-a mulţumit să ia 
tabloul, atunci ar trebui să fie încă în cartierul ăsta, în apropiere, 
și să vrea să scape de el. 

Sofia căzu pe gânduri. 

— In apropiere sunt două străzi cu prăvălii ale negustorilor de 
artă... 

Asasinul pornise deja spre ușă. 

— Așteaptă! strigă ea. Am și eu ceva treabă în partea aceea - 
o să-ți arăt calea. 

Ezio așteptă ca ea să încuie cu grijă Despre natură într-un 
cufăr ferecat cu fier de lângă perete, apoi o urmă. leșind din 
librărie, Sofia zăvori ferm ușa. _ 

— Pe aici, îi spuse după aceea. Insă ne vom despărți la prima 
răspântie. De acolo o să-ţi arăt care-i direcția în care să mergi. 

Porniră la drum în tăcere. După câteva zeci de metri, ajunseră 
la o intersecție și femeia se opri. 

— Acolo, îi arătă ea. 

Apoi îl privi. În ochii ei limpezi exista ceva despre care Ezio 
speră să nu fie doar imaginaţia lui. 

— Dacă se-ntâmplă să-l găsești în următoarele două ore, îi 
spuse, haide să ne întâlnim la Apeductul lui Valens. In zonă se 
ține un târg de carte la care trebuie să particip și m-aș bucura 
mult să te văd acolo. 

— Voi face tot ce pot. 

Sofia îl privi iarăși, după care își feri iute privirea. 

— Știu că așa vei face, zise ea. Mulţumesc, Ezio. 

Cartierul negustorilor de artă fu ușor de găsit - erau două 
străzi înguste, paralele, ale căror prăvălii străluceau în luminile 
de felinar ce sclipeau peste comorile dinăuntru. 

Ezio trecu încet de la una la alta, uitându-se mai degrabă la 
cei care le frecventau decât la obiectele de artă înseși și în scurt 
timp zări un personaj cu aspect dubios, în veșminte ieftine, care 

apăru dintr-o galerie, preocupat să numere monedele dintr-o 
pungă de piele. Asasinul se apropie de el și bărbatul adoptă pe 
loc o atitudine defensivă. 

— Ce vrei? întrebă el nervos. 

— Tocmai ai vândut ceva, este? 

Celălalt se retrase un pas. 

— Și care-i treaba ta? 

— Portretul unei doamne? 

Bărbatul repezi un pumn spre Ezio și se pregăti să-l evite și să 
fugă, dar asasinul era prea iute pentru el. li puse piedică și-l 
trimise pe jos. Monedele zăngăniră pe pietrele caldarâmului. 

— Ridică-le și dă-mi-le, îi ceru Ezio. 

— N-am făcut nimic, mormăi hoţul, totuși se supuse poruncii. 
Nu poţi să dovedești nimic! 

— Nici nu trebuie să dovedesc ceva. O să te bumbăcesc până 
când o să vorbești. 

Tonul celuilalt se transformă într-un schelălăit. 

— Am găsit tabloul ăla. Vreau să zic... mi l-a dat cineva. 

Ezio îl pocni. 

— Pune-ţi povestea la punct înainte de a mă minți. 

— Ajută-mă, Doamne! se jelui bărbatul. 

— Are treburi mai importante de făcut decât să răspundă 
rugăciunilor tale. 

Hoţul termină de strâns monedele și-i întinse sfios punga lui 
Ezio, care-l ridică în picioare și-l ţintui de un zid din apropiere. 

— Nu-mi pasă cum ai pus mâna pe tablou, șuieră el. Spune-mi 
doar unde-i acum. 

— L-am vândut unui negustor de-aici. Pentru două sute de 
akçe amărâţi. Glasul i se frânse când indică prăvălia. Cum altfel 
să mă hrănesc? 

— Data viitoare caută un mod mai elegant de a fi o canaglia. 

Asasinul îi dădu drumul bărbatului, care o luă la fugă pe 
stradă, blestemând de zor. Ezio îl mai privi câteva clipe, apoi 
intră în galeria de artă. 

Privi cu atenţie picturile și sculpturile puse la vânzare. Nu-i fu 
greu să găsească ceea ce căuta, deoarece proprietarul galeriei 
tocmai îl agăţase pe perete. Nu era un tablou mare, dar era 
frumos: portretul bust, pe trei sferturi, al Sofiei, cu câţiva ani 
mai tânără, cu părul în zulufi, purtând un colier din onix și 
diamante, cu o panglică neagră pe umărul stâng al rochiei din 

satin de culoarea bronzului. Ezio bănui că fusese pictat pentru 
familia Sartor în perioada scurtă în care Meister Dürer locuise în 
Veneţia. 

Văzând că-l admira, proprietarul galeriei se apropie de el. 

— Este de vânzare, desigur, dacă îţi place cum arată. 

Se retrase apoi un pas, împărtășind comoara cu potențialul 
său client. 

— Un portret luminos, continuă el. Vezi? Parcă-i vie. 
Frumuseţea îi strălucește pe dinăuntru! 

— Cât vrei pentru el? 

Proprietarul căzu pe gânduri, își drese glasul, apoi ţâţăi 
prelung. 

— E greu de estimat inestimabilul, nu-i așa? făcu o pauză. Văd 
totuși că ești un cunoscător. Să zicem... cinci sute? 

— Ai plătit pentru el două sute. 

Proprietarul ridică brațele cu un aer îngrozit. 

— Efendi! Aș putea eu oare să profit în felul acesta de pe 
urma unuia ca tine? Și, în tot cazul - de unde știi asta? 

— Tocmai am schimbat câteva vorbe cu vânzătorul lui. Cu nici 
cinci minute în urmă. 

Proprietarul înţelese limpede că Ezio nu era tocmai un ins pe 
care să-l duci cu vorba. 

— Aha! Am înţeles. Am avut însă cheltuieli... 

— Tocmai l-ai atârnat. Te-am văzut. 

Bărbatul părea nemulţumit. 

— Perfect... patru sute atunci? 

Ezio îl fulgeră cu privirea. 

— Trei sute? Două sute cincizeci? 

Ezio îi puse cu grijă punga în mână. 

— Două sute. Aștia sunt. Numără-i dacă vrei. 

— Va trebui să-l ambalez. 

— Sper că nu te aștepți la ceva în plus pentru asta. 

Mormăind nemulțumit în barbă, bărbatul luă tabloul și-l 
înfășură cu atenţie în bumbac, pe care-l derulă dintr-un sul de 
lângă tejgheaua galeriei. Apoi i-l întinse lui Ezio. 

— A fost o plăcere să fac afaceri cu tine, zise el sec. 

— Data viitoare nu te mai grăbi să iei obiecte furate, spuse 
Ezio. Ai fi putut avea de-a face cu un client care să dorească un 
certificat de proveniență pentru o pictură așa bună. Din fericire 
pentru tine, e ceva ce sunt dispus să trec cu vederea. 

— Și de ce, dacă-mi dai voie să te întreb? 

— Sunt un prieten al modelului care a pozat pentru tablou. 

Copleșit, proprietarul galeriei se înclină adânc în faţa lui, după 
care îl conduse afară cu atâta grabă cât îngăduia politețea. 

— Și pentru mine a fost o plăcere să fac afaceri cu tine, rosti 
Ezio la plecare, la fel de sec. 

Deoarece în seara aceea nu mai avea timp să se întâlnească 
cu Sofia, Ezio îi trimise un bilet stabilind să se vadă a doua zi la 
moscheea Baiazid, ocazie cu care să-i restituie tabloul. 

Când ajunse, o găsi deja acolo, așteptându-l. Sub razele 
soarelui ce proiectau picăţele printre crengile copacilor, o găsi 
atât de frumoasă, încât i se păru că portretul n-o reprezenta nici 
pe departe în toată splendoarea ei. 

— Seamănă destul de bine, nu crezi? zise ea, când Ezio îl 
despachetă și i-l întinse. 

— Prefer originalul. 

Ea îl lovi cu cotul în joacă. 

— Buffone, îi spuse după care porniră să se plimbe împreună. 
Tabloul ăsta a fost un cadou din partea tatii când eram la 
Veneţia, la a douăzeci și opta mea aniversare. Tăcu, întorcându- 
se cu gândurile în timp. A trebuit să-i pozez timp de o 
săptămână întreagă lui Messer Albert Dürer. Poţi să-ţi închipui? 
Eu - să stau nemișcată vreme de șapte zile? Fără să fac nimic? 

— Nu pot. 

— Una tortura! 

Ajunseră la o bancă din apropiere și femeia se așeză, iar Ezio 
își suprimă un chicot la ideea ei pozând, străduindu-se să nu 
clintească niciun mușchi în tot acel timp. Însă rezultatul 
meritase din plin, chiar dacă el prefera cu adevărat originalul. 

Râsul îi muri însă pe buze când Sofia scoase o foaie de hârtie; 
instantaneu, expresia lui deveni la fel de serioasă ca a femeii. 

— O veste bună..., zise ea. Ti-am găsit locul altei cărţi. De fapt 
nici nu este departe de noi. 

Îi întinse foaia împăturită. El o luă și citi. 

— Grazie, spuse după aceea. 

Femeia asta era genială. Înclină cu gravitate din cap spre ea 
și dădu să plece, dar Sofia îl opri cu o întrebare. 

— Ezio... despre ce-i vorba, de fapt? Tu nu ești un cărturar, 
asta-i foarte limpede. Fără supărare, desigur, zise ea privindu-i 
iataganul și tăcu pentru o clipă. 

Ezio râse amuzat. 

— Nu, nu pentru Biserică. Dar sunt un fel de... învăţător. 

— Atunci cu ce te ocupi? 

— Sofia, îţi promit c-o să-ţi explic într-o bună zi. Când voi 
putea. 

Ea încuviinţă, dezamăgită, totuși - din câte își putu da seama 
asasinul - nu chiar supărată. Era destul de inteligentă ca să 
aștepte. 

Cifrul rezolvat de Sofia îl duse pe Ezio la un edificiu antic, aflat 
nu departe, la vreo trei intersecţii, în centrul cartierului Baiazid. 
Se părea că demult fusese un antrepozit, actualmente 
abandonat, care părea bine ferecat, dar când încercă ușa, 
aceasta se deschise. Asasinul privi în sus și în jos pe stradă, 
atent la orice fel de soldaţi otomani sau ieniceri, apoi intră, 
urmând indicaţiile de pe hârtia pe care o ţinea în mână. 

Sui o scară la etaj, apoi înaintă pe un coridor, la capătul căruia 
găsi o cămăruţă, un birou plin de praf; rafturile erau încă ticsite 
de registre, iar pe masă se găsea un toc, călimară și un coupe- 
papier. Ezio cercetă odaia cu atenţie, dar pereţii ei nu păreau să 
conţină indicii referitoare la ceea ce căuta el, până ce, într-un 
final, ochii lui pătrunzători remarcară o discrepanţă în modelul 
de faianţă ce înconjura șemineul. 

Exploră cu degetele, delicat, și descoperi că o placă de faianţă 
se mișca la atingere. Folosind cuţitașul de pe masă, începu s-o 
disloce, mereu atent la orice sunet ce s-ar fi putut auzi de la 
parter, deși era sigur că nimeni nu-l observase intrând în clădire. 
Placa se desprinse după numai câteva secunde și dezvălui în 
spatele ei un panou din lemn, pe care Ezio îl înlătură, iar dincolo 
de acesta, în lumina slabă, văzu o carte. O scoase cu grijă. Era 
mică și foarte veche. Citi titlul de pe cotor: versiunea Fabu/e/or 

lui Esop, puse în versuri de Socrate în timpul condamnării la 
moarte. 

Suflă colbul de pe ea și, plin de așteptări, o deschise la prima 
pagină. Acolo, așa cum sperase, apăru harta Constantinopolului. 
Ezio o cercetă cu atenţie, răbdător, concentrându-se. lar când 
pagina străluci cu o lumină nepământească, văzu că pe ea era 
însemnat Turnul Galata. Asasinul puse cartea cu grijă în tașcă, 
după care ieși din clădire și traversă orașul către nord, luând 
bacul peste Cornul de Aur până la un chei de la baza turnului. 

Fu nevoit să-și folosească la maximum abilităţile de-a se 
pierde în mulţime pentru a trece de gărzi, dar odată ajuns 
înăuntru, fu călăuzit de carte și sui o scară în spirală până la un 
palier dintre etaje. Dincolo de pereţii din piatră goală nu părea 
să existe nimic. Asasinul controlă de două ori cartea și verifică 
dacă se afla în locul cuvenit. După aceea cercetă pereții cu 
mâinile, pipăind în căutarea oricărei fisuri infime ce ar fi putut 
indica un pasaj secret. Se încorda la cele mai slabe sunete care 
se auzeau pe scară, totuși nu se apropie nimeni. In cele din 
urmă găsi un interstiţiu care nu era umplut cu mortar și, 
urmărindu-l cu degetele, descoperi o ușă secretă foarte îngustă. 

Alte câteva încercări îl făcură să apese pe pietrele din jur, 
până găsi una la un metru de podea, care cedă și ușa se 
deschise, dezvăluind, în grosimea zidului turnului, o odăiță în 
care abia încăpea un om. Înăuntru, pe o coloană îngustă, se afla 
alt disc de piatră - a treia cheie a lui Ezio. Asasinul se strecură în 
spaţiul acela strâmt ca s-o recupereze, iar cheia începu imediat 
să strălucească și lumina spori rapid în intensitate, pe măsură 
ce odaia, la rândul ei, părea să se extindă, și Ezio se simţi 
transportat în alt timp și alt loc. 

Când lumina reveni la strălucirea normală a razelor soarelui, 
Ezio văzu că se afla tot în Masyaf. Timpul însă nu stătuse pe loc. 
În adâncul inimii, știa că trecuseră mulţi ani. Nu-și dădea seama 
dacă visa ori nu. Părea să fie un vis, deoarece nu făcea parte din 
el, deși, cumva, era implicat și, simultan cu senzaţia că visează, 
experiența era, într-un fel pe care nu-l putea defini, 
asemănătoare cu o amintire. 

Decorporalizat, contopit cu scena care i se prezenta, fără să 
fie totuși parte din ea, privi și aștepta... Și-l zări din nou pe 
tânărul în alb, cu toate că de acum nu mai era tânăr; probabil că 
trecuseră decenii. 

lar chipul lui era neliniștit... 
Capitolul 43 


După o lungă absenţă petrecută călătorind în est, Altair se 
întorsese la sediul Ordinului Asasinilor. Era Anul Domnului 1228. 
Trecut de șaizeci de ani, dar încă zvelt și viguros, Altair stătea 
pe o bancă din piatră în faţa unei case din satul Masyaf și se 
gândea. Ştia prea bine ce însemnau adversităţile, iar dezastrul 
părea, o dată în plus, gata să lovească. El însă păstrase mărețul, 
teribilul obiect în siguranţă. Cât aveau să-l mai ţină oare puterile 
s-o facă? Cât aveau să-i mai reziste oare umerii să nu se 
gârbovească sub loviturile abătute asupra lui de Soartă? 

Reflecţiile îi fură întrerupte - iar întreruperea nu fu neplăcută 
- de apariţia soţiei sale, Maria Thorpe, englezoaica aceea care - 
cu mult timp în urmă - îi fusese inamic, o femeie care visase să 
fie primită în rândul templierilor. Timpul și șansa îi schimbaseră 
însă năzuințele. lar apoi, după un lung exil, reveniseră amândoi 
în Masyaf și înfruntau Soarta împreună. 

Ea i se alătură pe bancă, simțind că soţul are moralul la 
pământ. Altair îi spuse vestea. 

— Templierii și-au recâștigat Arhiva din Cipru. Abbas Sofian n- 
a trimis întăriri pentru a-i ajuta pe apărători. A fost un masacru. 

Buzele Mariei se depărtară într-o expresie de surprindere și 
disperare. 

— Cum a putut îngădui Domnul așa ceva? 

— Acum zece ani, când am plecat din Masyaf, Ordinul nostru 
era puternic. Însă de atunci, tot progresul nostru - tot ce am 
construit - a fost distrus, nimicit. 

Chipul femeii era o mască de furie tăcută. 

— Abbas trebuie să dea socoteală pentru asta. 

— Cui să dea socoteală? întrebă Altair mânios. Acum Asasinii 
ascultă doar de ordinele /ui. 

Ea își puse mâna pe brațul bărbatului. 

— Împotrivește-te dorinţei de răzbunare. Dacă vei spune 
adevărul, vor înţelege că au pornit pe calea greșită. 

— Maria, Abbas l-a executat pe mezinul nostru! De aceea 
merită să moară! 

— Da, însă dacă nu vei putea recâștiga Frăția prin mijloace 
onorabile, temeliile ei se vor nărui. 

Pentru o clipă Altair nu răspunse, dar rămase tăcut, gândindu- 
se, supus unor intense frământări interioare. În cele din urmă 
ridică ochii și chipul i se limpezi. 

— Ai dreptate, rosti el calm. Acum treizeci ani, am lăsat 
ardoarea să-mi copleșească raţiunea. Eram încăpățânat și 
ambițios, și am cauzat în Frăţie o fisură care nu s-a vindecat 
niciodată pe deplin. 

Se ridică, și Maria îl urmă. Încet, adânciţi în conversaţie, 
străbătură satul prăfuit. 

— Vorbește-le cu rațiune, îl încurajă femeia, și oamenii 
raţionali te vor asculta. 

— Unii o vor face, poate. Nu însă și Abbas, clătină Altair din 
cap. Trebuia să-l fi alungat acum treizeci de ani când a încercat 
să fure Mărul. 

— Da, iubitule, dar ţi-ai câștigat respectul celorlalţi Asasini 
fiindcă ai fost milos - i-ai îngăduit să rămână. 

El îi zâmbi șiret. 

— Dar de unde știi tu toate astea? Nici măcar n-ai fost acolo. 

Maria îi întoarse zâmbetul. 

— M-am măritat cu un maestru povestitor, răspunse ea 
glumet. 

Pe când mergeau, ajunseră în raza vizuală a castelului masiv. 
Peste el plutea însă un aer de neglijare, ba chiar de dezolare. 

— Vită-te și tu cum arată, mormăi Altair. Masyaf nu-i decât o 
umbră a ceea ce a fost cândva. 

— Și noi am lipsit mult timp, îi reaminti Maria cu blândețe. 

— Dar nu pentru a ne ascunde, răspunse el iritat. 
Amenințarea din partea mongolilor - Furtuna de la Răsărit, 
hoardele conduse de Ginghis-Han - ne-a solicitat toată atenţia și 
am ieșit în întâmpinarea ei. Care dintre cei de aici ar putea 
spune același lucru? 

Merseră mai departe. Puțin mai târziu, Maria întrerupse 
tăcerea, spunând: 

— Unde-i fiul nostru cel mare? Darim știe că fratele lui a 
murit? 

— l-am trimis lui Darim un mesaj acum patru zile. Cu puţin 
noroc, ar fi trebuit să ajungă până acum la el. 

— Atunci s-ar putea să-l vedem în curând. 

— Dacă asta va fi voia Domnului, zise Altair și făcu apoi o 
pauză. Ştii, când mă gândesc la Abbas, aproape că simt milă 
faţă de el. Uriașa lui ranchiună împotriva noastră îl învăluie 
complet, aproape ca o mantie. 

— Rana lui este adâncă, dragule. Poate că... poate că-l va 
ajuta să audă adevărul. 

Altair clătină însă din cap. 

— Nu va conta defel în cazul lui. O inimă rănită vede 
înțelepciunea sub forma vârfului unui pumnal. 

Făcu altă pauză și privi în jur la puţinii săteni care treceau pe 
lângă ei cu ochii fie plecaţi, fie întorși în altă parte. 

— Mergând prin satul ăsta, continuă Asasinul, nu iubire simt 
în oameni, ci o frică uriașă. 

— Abbas l-a distrus și i-a răpit toată bucuria. 

Altair se opri și-și privi grav soţia. Îi examină chipul, acum 
vrâstat de cute, totuși frumos, și ochii încă limpezi, deși i se 
păru că vede reflectate în ei toate lucrurile prin care trecuseră 
laolaltă. 

— Se prea poate să mergem spre pieire, Maria. 

Ea îi prinse mâna. 

— Da, se prea poate. Dar vom merge împreună. 


Capitolul 44 


Maria și Altair ajunseră în castel și începură să întâlnească 
Asasini - membri ai Frăției - care-i cunoșteau. Întâlnirile erau 
totuși departe de a fi prietenoase. 

Unul veni spre ei și fu gata să treacă mai departe fără măcar 
să-i salute, dar Altair îl opri. 

— Frate, vorbește cu noi o clipă. 

Fără chef, Asasinul se opri. Expresia chipului îi era încruntată. 

— Din ce motiv ar trebui să vorbesc cu tine? Ca să-mi poți 
răsuci și înnoda mintea cu obiectul tău diavolesc? 

Apoi se îndepărtă în grabă, refuzând să mai spună vreun 
cuvânt. 

Imediat după el venea însă alt Asasin. În mod clar și acesta 
dorea să evite orice contact cu fostul Mentor și soţia sa. 

— Te simţi bine, frate? îl întrebă Altair, acostându-l și tonul lui 

se simţi provocator. 

— Cine-ntreabă? răspunse grosolan celălalt. 

— Nu mă recunoști? Sunt Altair. 

Asasinul îl privi drept în ochi. 

— Numele acela are un sunet găunos, cât despre tine... tu 
ești un nimeni, un nimic. Aș afla mai multe dacă aș vorbi cu 
vântul. 

Continuară spre grădinile castelului, fără ca nimeni să le 
adreseze vreo întrebare. Când ajunseră acolo, înțeleseră de ce li 
se îngăduise să înainteze atât de mult. Brusc fură înconjurați de 
Asasini înveșmântați în negru, loialiști Mentorului lor uzurpator, 
Abbas, ce păreau gata să atace în orice clipă. Apoi, pe un 
meterez de deasupra lor, apăru Abbas însuși, pufnind cu 
superioritate. 

— Lăsaţi-i să vorbească, ordonă el cu glas poruncitor, apoi li 
se adresă lui Altair și Mariei. De ce aţi venit aici? De ce v-aţi 
întors, știind că nu veţi fi bine primiţi în locul ăsta? Ca să-l 
pângăriţi încă și mai mult? 

— Căutăm adevărul despre moartea fiului nostru, răspunse 
Altair cu voce calmă și limpede. De ce a fost ucis Sef? 

— Dorești să afli adevărul sau cauţi un motiv pentru 
răzbunare? întrebă Abbas. 

— Dacă adevărul ne va oferi un motiv, atunci vom acţiona pe 
baza lui, răspunse Maria. 

Cuvintele ei îl făcură pe Abbas să se oprească, dar după o 
scurtă reflecţie, rosti pe ton mai scăzut: 

— Predă Mărul, Altair, și-ţi voi spune de ce a fost omorât fiul 
tău. 

Altair aprobă din cap, ca și cum ar fi înţeles dintr-odată un 
adevăr mult timp ascuns, apoi se întoarse, ca să se adreseze 
Frăției Asasinilor, adunată acolo. Ridică glasul, autoritar. 

— lată deci adevărul! Abbas dorește Mărul pentru sine. Nu 
pentru a vă deschide minţile, ci pentru a le stăpâni. 

Abbas ripostă repede: 

— ii obiectul acela de treizeci de ani, desfătându-te cu 
puterea lui și păzindu-i cu strășnicie secretele. Te-a corupt! 

Altair privi în jur la marea de fețe, majoritatea pornite 
împotriva sa, unele - câteva - trădând semne de îndoială. 
Mintea lui galopă rapid, născocind un plan care ar fi putut avea 
succes. 

— Perfect, Abbas, zise el. la-l. 

Scoase Mărul din traistă și-l ridică mult. 

— Ce faci...? protestă Maria luată prin surprindere. 

Ochii lui Abbas scânteiară la vederea Mărului, totuși șovăi, 
apoi îi făcu semn gărzii sale de corp să înainteze și să-l ia din 
mâna uscăţivă a lui Altair. 

Bărbatul acela se apropie, dar când ajunse lângă Altair, un 
demon puse stăpânire pe el și cu o expresie de amuzament pe 
chip, se aplecă spre fostul lui Mentor și-i șopti la ureche: 

— Eu l-am executat pe fiul tău, pe Sef. Cu o clipă înainte de a- 
| ucide, i-am spus că tu însuţi i-ai ordonat moartea. 

Nu văzu fulgerul din ochii lui Altair. Continuă să vorbească, 
încântat de sine, și, abia stăpânindu-și râsul, adăugă: 

— Sef a murit crezând că tu l-ai trădat. 

Altair întoarse ochi arzători spre el. În mâna sa, Mărul detonă 
cu lumina unei stele care explodează. 

Garda de corp a lui Abbas urlă de durere. 

Întregul trup i se contorsiona incontrolabil. Își înalță mâinile 
spre cap, zgâriindu-și tâmplele. Părea ca și cum ar fi încercat să- 
și smulgă capul de pe umeri, în strădania de a pune capăt 
agoniei. 

— Altair! ţipă Maria. 

Însă el n-o mai auzea. Ochii îi erau întunecaţi de furie, în 
vreme ce, stăpânită ca de o forță nevăzută, garda lui Abbas, cu 
toate că se chinuia să se opună propriilor sale impulsuri, scoase 
un pumnal lung de la brâu și, cu mâini tremurătoare - deoarece 
încercau să oprească puterea ce le acţiona -, îl ridică, pregătit 
să și-l înfigă în beregată. 

Maria prinse braţul soțului ei, îl scutură și ţipă din nou: 

— Altair! Nu! 

Cuvintele ei avură efect în cele din urmă. După încă o clipă, 
vizibil șocat, Altair se smulse din transa ce-l cuprinsese. Ochii îi 
redeveniră normali și Mărul își retrase lumina, devenind 
întunecat și mat, inert în mâna lui. 

Dar, eliberat de forţa care-l ţinuse în strânsoare, garda de 
corp a lui Abbas se scutură ca un câine ieșit din apă, privi 
nebunește în jur, furios și în același timp îngrozit, după care, cu 
o înjurătură teribilă, se repezi spre Maria și-și înfipse pumnalul 
adânc în spinarea ei. 

Apoi se retrase, lăsând cuțitul înfipt în femeie. Maria rămase 

nemișcată și doar un țipăt slab i se formă pe buze. Toţi Asasinii 
încremeniseră, parcă transformați în piatră. Abbas însuși tăcea; 
deși gura îi era deschisă, nu se auzea niciun sunet. 

Altair fu cel care se mișcă. Gărzii de corp i se păru că fostul lui 
Mentor îşi  acţionă pumnalul secret cu o lentoare 
înspăimântătoare. Lama se extinse și sunetul ei răsună ca 
pocnetul unei pietre ce crapă sub arșiţa soarelui. Garda văzu 
tăișul venind spre chipul lui, o văzu apropiindu-se centimetru cu 
centimetru, secundă cu secundă, cel puţin așa i se părea. Pentru 
ca apoi viteza să crească brusc și feroce, iar el simţi cum faţa îi 
este spintecată între ochi. Urmă apoi o explozie în cap, după 
care - nimic. 

Altair rămase locului o clipă și privi bărbatul care căzu pe sol, 
cu sângele ţâșnindu-i din cap, dintre ochii distruși, apoi își prinse 
soţia, care începuse să se prăbușească și o cobori cu blândețe 
pe pământul ce avea în curând, o știa, s-o primească. Inima sa 
devenise un bulgăre de gheaţă îi crescu în inimă când se aplecă 
peste ea, atât de aproape de chipul său, încât păreau doi 
îndrăgostiţi pe punctul de a se săruta. Erau prinși într-o tăcere 
care îi înconjura aidoma unei armuri. Ea încerca să vorbească. 
Altair se strădui s-o audă. 

— Altair. lubirea mea. Puterea mea. 

— Maria... 

Glasul bărbatului nu mai era decât o șoaptă chinuită. 

Pentru ca după aceea, în mod îngrozitor, sunetele și praful și 
mirosurile să reapară violent în jurul lui, străpungându-i armura 
protectoare, și, deasupra tuturor, zbieretul ascuţit al lui Abbas: 

— Este posedat! Ucideţi-l! 

Altair se ridică și, îndreptându-se de spinare, se retrase 
încetișor. 

— Luaţi-i Mărul! răcni Abbas. Acum! 

Altair porni în fugă, înainte ca Asasinii să poată reacţiona - 
părăsi în goană castelul, prin poarta ce se căsca larg deschisă, 
în jos pe povârniș, și intră în păduricea rară care acoperea 
porțiunea dintre fortăreață și satul de pe latura ei de nord. lar 

într-un luminiș de acolo se opri, întâlnind, ca prin miracol, un 
bărbat care semăna mult cu el, dar era cu o generaţie mai 
tânăr. 

— Tată! exclamă nou-sositul. Am plecat imediat ce ţi-am 
primit mesajul. Ce s-a-ntâmplat? Am ajuns prea târziu? 

Din castelul aflat în spatele lor, cornii dădeau alarma. 

— Darim! Fiule! Ne-ntoarcem! 

Darim privi peste umărul tatălui său. Dincolo de pădure, 
putea vedea grupuri de Asasini ce se pregăteau să plece în 
urmărirea lor. 

— Au înnebunit toţi? 

— Darim... încă am Mărul. Trebuie să plecăm. Abbas nu 
trebuie să pună mâna pe el. 

Drept răspuns, fiul său își luă ranita de pe umeri și scoase o 
teacă plină cu cuțite pentru aruncat, după care o lăsă pe 
pământ. 

— Mai sunt multe cuțite acolo, zise el. la-le dacă ai nevoie. 

Asasinii loiali lui Abbas îi văzuseră de acum și unii porniră 
către ei, pe când alţii se răspândiră în evantai pentru a-i 
încercui. 

— Vor încerca să ne prindă în ambuscadă, zise Altair sumbru. 
Este mai bine să păstrezi multe cuțite asupra ta. Trebuie să fim 
pregătiţi. 

Porniră prin pădure, afundându-se și mai mult în ea. 

Drumul era periculos. Adesea fură nevoiţi să se ascundă, când 
zăreau grupuri de Asasini care-i depășiseră, oricare încercau să-i 
ajungă din lateral sau pieziș, din spate. 

— Stai aproape! spuse Darim. Mergem doar împreună. 

— Să-ncercăm să facem un ocol și să intrăm în sat din partea 
opusă. În sat există cai și dacă vom fi călări, vom putea porni 
spre coastă. 

Până atunci Darim fusese prea absorbit de pericolul imediat 
pentru a se gândi la altceva, dar acum întrebă: 

— Unde-i mama? 

Altair clătină trist din cap. 

— A murit, Darim. Îmi pare rău. 

Darim trase aer adânc în piept. 

— Ce? Cum? 

— Mai târziu. Mai târziu vom avea timp să vorbim. Acum însă 
trebuie să scăpăm de aici. Trebuie să luptăm. 

— Dar ei sunt Fraţii noștri. Sunt camarazii noștri Asasini. Sunt 
sigur că putem sta de vorbă - să-i convingem. 

— Darim, poţi să dai uitării raţiunea. Au fost otrăviți de 
minciuni. 

Pentru câteva clipe, continuară în tăcere. După aceea, Darim 
întrebă: 

— Abbas l-a omorât pe fratele meu? 

— Da, el l-a omorât pe fratele tău. Tot el l-a omorât pe marele 
nostru camarad Malik al-Sayf. Și pe nenumărați alţii, răspunse 
Altair inexpresiv. 

Darim plecă fruntea. 

— E un dement. Lipsit de remușcări. Lipsit de conștiință. 

— Un dement cu o oaste. 

— Va muri, spuse Darim rece. Într-o bună zi, va plăti pentru 
toate. 

Sosiră la marginea satului și avură noroc să găsească fără 
probleme drumul spre grajduri, întrucât așezarea mișuna de 
Asasini. Puseră harnașamentele în grabă și încălecară. Pe când 
se îndepărtau, auziră vocea lui Abbas, mugind ca o lighioană 
suferindă, cățărat în vârful unui turn din piaţa satului: 

— O să-ți iau Mărul, Altair! Și-o să-ţi iau și CAPUL, pentru 
dezonoarea pe care ai abătut-o asupra familiei mele! N-o să poți 
fugi mereu! N-o să poţi fugi nici de noi și nici de minciunile tale! 

Glasul i se pierdu în distanță pe când se îndepărtau în galop. 

e 

După vreo zece kilometri de goană, încetiniră. Deocamdată 
nu fuseseră urmăriţi. Câștigaseră timp. Totuși, mergând în urma 
tatălui său, Darim văzu că acesta era gârbovit în șa, epuizat și 
tulburat. Dădu pinteni pentru a se apropia și-i privi îngrijorat 
chipul. 

Altair stătea cu capul în piept, în pragul lacrimilor. 

— Maria..., îl auzi Darim murmurând. lubirea mea... 

— Haide, tată, îl îndemnă. Trebuie să ne adunăm puterile. 

Făcând un efort suprem, Altair își îndemnă calul la galop și 
amândoi iuţiră pasul, dispărând ca niște punctulețe în 
pustietate. 

După ce lăsă noua cheie alături de celelalte în sediul sigur al 
Asasinilor din Constantinopol și după ce-i dusese Sofiei, care 
fusese recunoscătoare și încântată, fabulele de Socrate, Ezio 
decise că era timpul să-i raporteze prinţului Suleiman despre 
descoperirea făcută în Arsenal. 

Avea niște indicaţii despre locul unde l-ar putea găsi și se 
îndreptă către un parc la modă de lângă moscheea Baiazid, 
unde-i găsi pe Suleiman și pe unchiul său Ahmed așezați la 
umbra unui platan oriental; lumina soarelui intensifica verdele 
strălucitor al frunzelor sale late. O gardă de ieniceri era 
amplasată în jurul lor, dar la o distanţă care să le asigure 
discreţia în timp ce jucau șah. Ezio se plasă într-un loc de unde 
putea privi neobservat. Dorea să vorbească cu prințul între 
patru ochi, dar îl interesa și șahul - strategiile sale îl învățaseră 
multe abilităţi ce puteau fi aplicate și-n alte situaţii -, așa că 
privi cu interes desfășurarea partidei. 

Cei doi jucători păreau la un nivel destul de apropiat. După o 
vreme, Suleiman, în urma analizării unei mutări a unchiului său 
care-i punea regele în pericol, răspunse prin rocadă. 

— Asta nu-i o mutare legală, rosti prinţul Ahmed surprins. 

— Este o variaţie europeană - arrocco. 

— Interesant, de acord, dar nu tocmai corect, când joci după 
reguli diferite de ale adversarului. 

— Poate că gândești diferit când ești sultan, îi răspunse 
Suleiman. 

Ahmed afișă o expresie de parcă fusese pălmuit, totuși nu 
spuse nimic. Suleiman își ridică regele. 

— Să-mi iau mutarea înapoi? întrebă el. 

Drept răspuns, Ahmed se ridică în picioare. 

— Suleiman, zise el, știu că ţi-a fost greu să vezi cum tatăl tău 
și cu mine ne certăm pentru tronul lui Baiazid. 

Tânărul strânse din umeri. 

— Bunicul te-a ales pe tine și cuvântul lui este lege - kanun. 
Ce motiv ar fi de ceartă? 

Prinţul Ahmed își privi nepotul cu admiraţie invidioasă. 

— Cândva, tatăl tău și cu mine am fost apropiaţi, însă 
cruzimea și ambiția lui... 

— Am auzit zvonurile, unchiule, îl întrerupse Suleiman 
înfierbântat. 

Stânjenit, Ahmed își întoarse ochii și privi o clipă peste 
întinderea parcului, după care reveni la tabla de șah. 

— Ei bine, spuse el într-un final, în scurt timp am o întrunire 
cu sfatul vizirilor. Putem continua altă dată? 

— Oricând dorești, răspunse Suleiman cordial. 

Se ridică și făcu o plecăciune către unchiul său, care îi 
răspunse printr-un gest similar, apoi se îndepărtă împreună cu 
garda de corp. Ezio așteptă câteva clipe, privindu-l pe Suleiman 
care se așeză înapoi și contemplă tabla de șah. 

După aceea, înaintă. 

Suleiman îl zări și făcu semn către gărzile sale să-l lase să 
treacă. 

— Salut, Ezio, rosti el. 

Asasinul trecu direct la subiect. 

— Tarik vinde arme unui mișel local - Manuel Paleologul. 

Suleiman se întunecă la faţă și încleștă pumnul. 

— Paleologul. Sună trist pentru urechile mele, zise el și se 
ridică din nou de pe scaun. Ultimul împărat bizantin a fost 
Constantin Paleologul. Dacă acest urmaș al lui înarmează o 
oaste de strânsură, atunci vor urma conflicte, care vor escalada. 
lar toate astea se petrec într-o vreme când tatăl și bunicul meu 
sunt la cuțite. 

Tăcu și păru că se lasă în voia gândurilor. Ezio bănui că 
reflecta asupra uneia dintre cele mai grele decizii pe care avea 
s-o ia în decursul scurtei sale vieți de până atunci. 

— Tarik știe unde vor fi livrate puștile, zise el. Dacă îl găsesc, 
pot urmări armele până la bizantini. 

Suleiman îl privi. 

— Tarik va fi cu ienicerii, în cazarma lor. De aceea, dacă vrei 
să te apropii, va trebui să „devii” tu însuţi un ienicer. 

Ezio zâmbi. 

— Nicio problemă. 

— Guzel, zise Suleiman. Excelent. 

Tăcu din nou, gânditor. Era clar că hotărârea pe care urma s-o 
ia îl tulbura, dar odată ce o luă, fu ferm. 

— Bine, continuă el, obţine informaţia de care ai nevoie, 
apoi... ucide-l. 

Asasinul arcui o sprânceană. Nu mai văzuse niciodată latura 

aceasta a lui Suleiman. 

— Ești sigur? Mi-ai spus că Tarik și tatăl tău au fost prieteni 
buni. 

Prinţul înghiţi un nod în gât, după care îi răspunse sfidător: 

— Este adevărat, dar o asemenea trădare făţișă a bunicului 
meu merită moartea. 

Ezio se mai uită la el câteva clipe, după care încuviinţă din 
cap. 

— Am înţeles. 

Nu mai aveau ce discuta. Ezio își luă rămas-bun și plecă. Când 
întoarse capul și privi în urmă, Suleiman studia din nou tabla de 
șah. 

Cu un mic ajutor din partea Asasinilor lui Yusuf, Ezio reuși să 
încolțească în bazar un ienicer nebănuitor aflat în timpul liber și 
să-l lipsească de uniformă. Câștigul acela avu însă preţul său. 
lenicerul se împotrivi cu dârzenie și răni grav doi Asasini înainte 
de a fi înfrânt; dar nu înainte ca el însuși să fi fost rănit de 
moarte. Cu ajutorul lui Azize, Ezio spălă cu multă grijă petele de 
sânge de pe veșmintele albe înainte de a le îmbrăca. După care 
putu trece drept un ienicer get-beget, cu condiţia de a-și acoperi 
barba cu o eșarfă albă, dezvâăluindu-și doar mustaţa. 

Pe când mergea spre cazarmă, fu amuzat, și în același timp 
deconcertat de reacţiile pe care le stârnea în rândul populaţiei 
locale, bărbaţi și femei, otomani și bizantini deopotrivă. Unii 
păreau să-l admire, ba chiar îl lingușeau. Alţii manifestau o 
docilitate subtilă, totuși marea majoritate erau temători și 
nesiguri. Părea destul de clar că ienicerii erau toleraţi în cazul 
cel mai bun și detestaţi în cazul cel mai rău. Nu exista niciun 
indiciu de afecţiune sau consideraţie autentică. Totuși, din ceea 
ce putea observa, disprețul cel mai mare părea îndreptat în mod 
specific spre ienicerii din cazarma lui Tarik. Ezio își notă în minte 
acea observaţie, convins că se va dovedi utilă pe viitor, dar 
pentru moment preferă să se concentreze asupra țintei sale. 

Fu multumit și ușurat că uniforma îi permitea să treacă 
nestingherit și necontestat când merse spre cazarmă, mai ales 

fiindcă scurt timp avea să descopere că se aflase că Asasinii l-au 
ucis pe ienicer. Pe când se apropia de destinaţie, trecu pe lângă 
o piaţă unde un crainic selgiucid anunţa crima unei mulţimi de 
spectatori interesaţi. 

— Veşti întunecate, cetățeni ai lui Kostantiniyye, proclama 
crainicul. Un slujitor al sultanului nostru a căzut sub mâinile unui 
criminal și veșmintele i-au fost furate. Privi în jur și ridică tonul 
vocii: Fiţi atenți după orice activităţi suspicioase! 

Ezio traversă piaţa cât mai discret, totuși își atrase priviri 
inevitabile. Se rugă în gând să poată intra în cazarmă fără să fie 
oprit la poartă. Dacă ienicerii de acolo știau despre omor și 
despre faptul că bărbatul fusese ucis probabil pentru uniforma 
sa, atunci aveau să-și întărească securitatea mai rapid decât ai 
fi rostit „hanger”. 

— Năpasta să se abată asupra ucigașului care a luat viaţa 
unui iubit ienicer, continuă crainicul. Acest inamic al civilizaţiei 
trebuie găsit și adus înaintea justiţiei! Dacă vedeţi ceva - 
spuneți! 

Privi în jur, spre mulţime, cu un aer impresionant, după care-și 
agită sulul de pergament de pe care citea, pentru a spori efectul 
și continuă: 

— Aveţi grijă, cetățeni! Un ucigaș bântuie străzile noastre, un 
om fără conștiință, care-i vizează pe slujitorii sultanului nostru. 
lenicerii și-au dedicat viața protejării imperiului. Răsplătiţi-le 
favoarea pe care ne-au făcut-o și găsiți-l pe ucigașul acesta 
înainte de a lovi din nou! 

Poarta laterală a garnizoanei ienicerilor era deschisă, deși 
flancată de două gărzi. Acestea luară însă poziție de drepţi la 
vederea lui Ezio, care înțelese că avusese norocul de a fi luat 
uniforma unui subofițer sau ofițer de rang inferior, deoarece 
trezea în mod clar respect, deși, pentru ochii neiniţiaţilor, 
veșmintele ienicerilor păreau practic identice între ofiţeri și 
soldaţii de rând. Intră în curte fără dificultăţi și imediat după 
aceea începu să audă frânturi de discuţii despre crimă. 

— Khardeshlerim, acum mai puţin de o oră unul dintre ai 
noștri a fost găsit mort și despuiat. Se spune că leșul i-ar fi fost 
aruncat pe un morman de bălegar ca un gunoi oarecare, spunea 
un soldat către doi camarazi, care murmurară mânioși la auzul 
știrii. Fiţi cu ochii-n patru pe străzi, când patrulaţi! Cineva 
intenţionează un atac, deghizat în uniforma noastră. Trebuie să 

fim mereu atenţi, până-l vom prinde pe vinovat. 

— Şi-i vom scoate măruntaiele, adăugă altul. 

Ezio decise să fie cât mai prudent, atâta timp cât se găsea în 
cazarmă. Păstrând fruntea plecată, se plimbă prin complexul ei, 
familiarizându-se cu detaliile și în același timp trăgând cu 
urechea la conversații. Ceea ce auzi fu revelatoriu și de mare 
valoare. 

— Selim ne înțelege problemele, spuse un soldat. Bizantinii, 
mamelucii, safevizii - doar el are curajul să-nfrunte amenințările 
pe care le reprezintă popoarele astea pentru noi. 

— Adevărat grăiești, zise altul. Selim este un războinic. Ca 
Osman și Mehmed înaintea sa. 

— Și atunci... de ce sultanul nostru Baiazid a ales o pisicuţă în 
locul unui leu? 

— Prințul Ahmed este calm, la fel ca sultanul. Acesta este 
motivul. Mă tem că ei doi seamănă prea mult între ei. 

Un al treilea soldat interveni în discuţie. 

_ — Sultanul Baiazid este un om bun și un conducător milos... 
Insă și-a pierdut văpaia care l-a făcut măreț. 

— Eu nu sunt de acord, îl contrazise un al patrulea. Încă mai e 
un războinic. Uitaţi-vă la oastea pe care a ridicat-o împotriva lui 
Selim. 

— Asta nu-i decât o altă dovadă a declinului său! Să ia armele 
împotriva propriului său fiu? E rușinos! 

— Nu deforma adevărul pentru a se potrivi pasiunii tale, 
efendi, îl mustră al patrulea soldat. La urma urmelor, Selim l-a 
atacat primul pe sultanul nostru. 

— Evet, evet. Dar Selim a făcut-o pentru gloria imperiului, nu 
pentru sine. 

— Și că veni vorba de război, apăru în discuţie un al cincilea 
ienicer, avem ceva vești din nord? 

— Am auzit că trupele lui Selim s-au retras la Varna, îi 
răspunse un al șaselea. Mi s-a spus că ar fi suferit pierderi grele. 

— Incredibil, nu-i așa? Eu mă rog pentru un sfârșit rapid. 

— Da, însă în ce direcţie? 

— Greu de spus. Inima mea este de partea sultanului, dar 
mintea speră la Selim. 

— Dar ce credeți despre fiul cel tânăr al lui Selim, prințul 
Suleiman? întrebă un al șaptelea soldat. L-aţi cunoscut? 

— Nu personal, îi răspunse un al optulea. Dar l-am văzut și 

știu că-i un băiat remarcabil. 

— Nici pe departe un băiat - este un tânăr foarte capabil. Cu o 
minte magnifică. 

— Calcă pe urmele tatălui său? 

Al șaptelea ienicer ridică din umeri. 

— Poate că da. Deși suspectez că-i cu totul alt gen de om. 

Incă doi ieniceri se alăturară discuţiei, în vreme ce Ezio se 
învârtea pe lângă grupul lor. Unul dintre ei era în mod clar un 
mucalit. 

— De ce mai stă prințul Ahmed în orașul ăsta? întrebă el 
sarcastic. Doar știe că nu-i dorit aici. 

— Este ca o molie care se-nvârte în jurul unei flăcări. Așteaptă 
ca tatăl lui să dispară, pentru a se putea sui pe tron. 

— Aţi auzit că i-a oferit lui Tarik o mită în schimbul loialității 
noastre? întrebă mucalitul. 

— Trasni-l-ar Allah! Și ce-a făcut Tarik? 

Celălalt izbucni în râs. 

— A cheltuit jumătate din bani pe nutreţ pentru cai și a trimis 
restul lui Selim! 

În interiorul complexului mare, la adăpostul zidurilor înalte ce- 
| înconjurau, se înălţau câteva corturi împodobite. Părăsindu-i pe 
ieniceri, Ezio se plimbă printre ele, apropiindu-se treptat de 
centru, unde bănuia că ar fi fost cartierul general al lui Tarik. 
Într-adevăr, după un timp auzi tonul familiar al vocii acestuia, 
care vorbea cu un curier. Se aflau în tovărășia unui al treilea 
ienicer, evident un aghiotant. 

— Tarik-bei, spuse curierul, o scrisoare pentru tine. 

Tarik luă scrisoarea fără niciun comentariu, îi desfăcu pecetea 
și o citi. Incepu să râdă satisfăcut chiar înainte să fi ajuns la 
sfârșit. 

— Perfect, zise el, apoi împături hârtia și o strecură în tunică. 
Puștile au ajuns în Cappadocia, la garnizoana oștii lui Manuel 
Paleologul. 

— Și oamenii noștri... mai sunt cu el? întrebă aghiotantul. 

— Evet. Ne vor contacta când bizantinii vor părăsi tabăra. 

După aceea ne vom întâlni cu ei în momentul în care vor ajunge 
la Bursa. 

Aghiotantul zâmbi. 

— Atunci toate piesele își vor ocupa locurile, efendi. 

— Da, Chagatai, spuse Tarik. In cele din urmă. 

Îi salută pe oameni din mână și se îndepărtă printre corturi. 
Ezio îl urmă ca o umbră, păstrând mereu o distanță sigură. 
Totuși, nu putea să rămână complet neobservat și fu mulțumit 
de cele câteva cuvinte și expresii în limba turcă pe care le 
învățase de când sosise în Constantinopol, fie când gărzile luau 
poziție de drepţi, fie când ieniceri de același rang cu el îl 
salutau. Nu toate planurile îi merseră însă ca pe roate. O dată 
sau de două ori își pierdu ţinta din ochi și greși drumul, astfel că 
observă priviri suspicioase îndreptate către el înainte de a putea 
regăsi drumul corect, iar în cele din urmă se confruntă cu o 
problemă directă. Două gărzi îi blocară calea. 

— Din ce regiment ești, efendi? îl întrebă unul dintre ieniceri, 
politicos, totuși pe un ton destul de tăios pentru ca asasinul să 
devină precaut. 

Înainte ca Ezio să apuce să răspundă, interveni al doilea 
ienicer: 

— Nu cred că te cunosc. Nu-ţi văd nici însemnele imperiale. 
Ești din cavalerie? 

— Când ai intrat? întrebă primul și glasul îi era acum în mod 
clar neprietenos. 

— Unde-i căpitanul tău? 

Ezio nu cunoștea limba turcă îndeajuns pentru a face față 
vitezei întrebărilor și văzu că, oricum, cei doi deveniseră mai 
mult decât bănuitori. Acţionă fulgerător pumnalul-cârlig și-l 
răsturnă pe unul peste celălalt. După aceea porni în fugă, 
zigzagând printre corturi, sărind peste frânghii și fiind în 
continuare cu ochii pe Tarik, care deja se îndepărtase mult. 

În urma lui se auzeau strigăte: 

— Impostorul! 

— Șarlatanule! O să mori! 

— Opriţi-l! 

— El l-a ucis pe Nazar! Puneți mâna pe el! 

Complexul era însă foarte mare și Ezio profită din plin de 
faptul că, în uniformele și cu mustăţile lor aproape identice, 
ienicerii puteau fi ușor confundați. Lăsând deruta în spate, 

regăsi destul de iute urma lui Tarik și dădu peste el într-un colț 
liniștit al cazărmii, unde se aflau încăperile cu hărţi ale ofițerilor 
superiori. 

Asasinul privi cum căpitanul de ieniceri intră într-una dintre 
încăperile acelea; se uită în jur, ca să se asigure că Tarik era 
singur și că el însuși se descotorosise de toţi urmăritorii, apoi 
păși înăuntru. Închise ușa și o zăvori după el. 

Ezio culesese deja toate informaţiile pe care le considera 
necesare. Știa că Tarik plănuia să se întâlnească cu Manuel la 
Bursa și mai știa că transportul de puști sosise la garnizoana lui 
Manuel din Cappadocia. De aceea, atunci când Tarik scoase 
imediat iataganul din teacă și se năpusti spre el, nu mai fu 
nevoit să întrebe nimic. Păși fulgerător în stânga sa când 
bărbatul împunse cu sabia, după care acţionă pumnalul secret 
din mâna stângă și-l înfipse în dreapta spinării căpitanului de 
ieniceri, spintecând prin rinichi, apoi retrase lama. 

Tarik se prăbuși în faţă pe o masă cu hărţi, risipindu-le și 
stropindu-le cu sânge. Îşi trase răsuflarea și, apelând la ultimele 
rezerve de energie, se ridică pe cotul drept și se răsuci pe 
jumătate pentru a-și vedea atacatorul. 

— Ticăloșiile comise de tine s-au sfârșit, soldatule, rosti Ezio 
cu asprime. 

Tarik părea însă resemnat, aproape amuzat. Brusc, asasinul 
fu cuprins de îndoieli. 

— Ce ironie a sorții, zise căpitanul. Asta-i rezultatul 
investigaţiei lui Suleiman? 

— Ai intrat în cârdășie cu dușmanii sultanului, zise Ezio, deși 
simțea cum încrederea i se destrăma. Ce credeai că va rezulta 
dintr-o asemenea trădare? 

Tarik zâmbi cu regret. 

— Mă învinuiesc numai pe mine. 

Făcu o pauză și respiră cu greu, pe când sângele îi curgea 
întruna. 

— Nu mă învinuiesc pentru trădare, ci pentru orgoliu. 

Se uită apoi fix la asasin, care se apropiase pentru a-i auzi 
glasul ce devenise acum doar o șoaptă. 

— Pregăteam o ambuscadă, continuă el. Mă pregăteam să-i 
lovesc pe templierii bizantini exact în clipa când aveau să se 
simtă cel mai în siguranţă. 

— Ce dovezi ai în privinţa asta? 

— Privește... Aici! 

Cu greutate, trase cu mâna stângă o hartă de la brâu. 

— la-o, îi zise Tarik. 

Ezio îl ascultă. 

— Asta te va duce la bizantinii din Cappadocia, continuă 
căpitanul ienicerilor. Dacă poţi, distruge.-i. 

Vocea lui Ezio coborâse de asemenea la nivelul unei șoapte. 

— Ai lucrat bine, Tarik. lartă-mă. 

— Nu te învinovățesc, răspunse celălalt străduindu-se să 
articuleze cuvintele. 

Se sili totuși să continue, știind că următoarele cuvinte îi vor fi 
și ultimele. 

— Apără-mi patria, Allah ashkina! În numele Domnului, 
ispășește onoarea pe care noi am pierdut-o în lupta asta. 

Ezio puse braţul lui Tarik peste umărul său și-l ridică pe masă, 
unde își rupse în grabă eșarfa de la gât și o legă cât putu de 
strâns în jurul rănii pe care o făcuse. 

Era însă prea târziu. 

Auzi afară cum se apropia tumultul creat de cei porniţi în 
căutarea sa. Nu mai avea timp să-și deplângă eroarea. işi 
smulse în grabă uniforma, până rămase doar cu tunica și 
pantalonii simpli, cenușii, pe care le purta pe dedesubt. Camera 
hărților se afla aproape de zidul cazărmii. Ştia că putea să 
escaladeze zidul acela cu ajutorul pumnalului-cârlig. Era timpul 
să plece. 

Ezio ajunse la sediul Asasinilor, se schimbă și se întoarse la 
Palatul Topkapi cu inima grea. În mod clar, gărzile primiseră 
deja ordinul de a-l lăsa să treacă și fu condus într-o anticameră 
privată, unde, după câteva minute, apăru Suleiman. Tânărul 
prinț păru surprins să-l vadă... și agitat. 

Asasinul îi citi întrebarea din ochi și vorbi: 

— Tarik n-a fost un trădător, Suleiman. Și el pornise pe urmele 
bizantinilor. 

— Poftim? Tulburarea celuilalt era evidentă. Și tu l-ai...? 

Ezio încuviință din cap cu gravitate. 

Suleiman se așeză greoi pe un scaun. Părea îndurerat. 

— Să mă ierte Allah, rosti el încetișor. N-ar fi trebuit să mă 
pripesc cu judecata. 

— A fost loial bunicului tău până în ultima clipă și mulțumită 
eforturilor lui dispunem acum de mijloacele necesare pentru a-ţi 
salva orașul. 

Ezio explică pe scurt ce aflase, îi spuse ce-i auzise pe ieniceri 
vorbind și-i arătă harta primită de la Tarik. 

— Of, Tarik! murmură Suleiman. N-ar fi trebuit să fii atât de 
secretos! Ce mod teribil de greșit pentru a face un lucru bun. 

— Armele au fost trimise în Cappadocia. Trebuie să acţionăm 
imediat. Poţi aranja să fiu dus acolo? 

Suleiman tresări, abandonând brusc reveria. 

— Poftim...? Să fii dus acolo? Da, bineînţeles. O să poruncesc 
ca o corabie să te ducă până la Mersin, de unde poţi călători 
spre interiorul uscatului. 

Fură întrerupţi de sosirea prinţului Ahmed. Din fericire, acesta 
îl strigă pe Suleiman cu glas agitat încă de pe coridor, așa că 
Ezio avu timp să se retragă într-un colţ al încăperii, unde avea 
să treacă neobservat. 

Ahmed intră în odaie și nu pierdu vremea, ci trecu direct la 
subiect. 

— Suleiman, mi s-a pregătit o înscenare, astfel încât să par un 
trădător! Ti-l amintești pe căpitanul de ieniceri Tarik? 

— Cel cu care te-ai certat? 

Ahmed dădea dovada unei mânii serioase. 

— A fost omorât. Nu-i niciun secret că între noi doi exista un 
dezacord. Acum ienicerii se vor grăbi să mă acuze de asasinat. 

— Asta-i o veste teribilă, unchiule. 

— Cu adevărat teribilă. Când va ajunge la urechile tatii, mă va 
alunga din oraș! 

Suleiman nu-și putu stăpâni o privire agitată peste umărul 
unchiului său, către Ezio. Ahmed îl observă și se răsuci. Imediat, 
comportamentul îi deveni mai rezervat. 

— Ah. Scuză-mă, nepoate. N-am știut că ai musafiri. 

Suleiman șovăi, apoi zise: 

— El este... Marcello. Unul dintre sfetnicii mei europeni din 
Kefe. 

Ezio făcu o plecăciune adâncă. 

— Buona sera. 

Ahmed schiţă un gest de iritare. 

— Marcello, vorbi el sever, nepotul meu și cu mine avem de 
discutat o problemă privată. 

— Desigur, vă rog să mă scuzati. 

Ezio făcu încă o plecăciune, chiar mai adâncă, după care se 
retrase spre ușă, schimbând o privire rapidă cu Suleiman, 
despre care se rugă în gând să-i scoată din situaţia aceea. Din 
fericire, tânărul prinţ îi ghici imediat îngrijorarea și i se adresă 
pe un ton oficial: 

— Cunoști ordinele primite. Așa cum am spus, o corabie te 
așteaptă când ești gata de plecare. 

— Grazie, mio principe, răspunse Ezio. 

leși din încăpere, dar se opri imediat lângă ușă, sperând să 
afle cum se va termina conversaţia dinăuntru. Cele auzite nu-l 
convinseră deloc că scăpase complet. 

— Îl vom descoperi pe autorul acestei crime, unchiule, zise 
Suleiman. Ai răbdare. 

Ezio căzu pe gânduri. Era posibil oare ca situaţia să fie atât de 
periculoasă pentru el? La urma urmelor, nu-l cunoștea deloc 
bine pe Suleiman. Și ce îl avertizase Yusuf? Să nu se amestece 
în politica otomanilor? 

Când părăsi palatul, starea de spirit nu-i era strălucită. 
Trebuia neapărat să ajungă acum într-un loc anume. Un loc 
unde știa că se putea destinde - așa cum trebuia s-o facă - și 
să-și adune gândurile. 

Pornirăm dar pe cărăruia sumbră 
Spre lumea albă de lumini, prin pruna, 
Și fără gând de-a poposi la umbră 
Urcarăm sus și printr-un ochi rotund 
Zării la capul căii lungi și grele 
Podoaba bolții-n cer, și din străfund 
leșirăm iar către lumini și stele. 


Cu câteva zile în urmă, la sugestia Sofiei, Ezio începuse să 
recitească /nfernul de Dante. Citise poemul acela în tinerețe, pe 

când era student, dar nu-l pricepuse niciodată cu adevărat, 
deoarece pe atunci mintea îi era preocupată de alte lucruri, 
astfel că acum avu o revelaţie. După ce termină de citit, lăsă 
cartea jos cu un oftat de plăcere. Se uită la Sofia, care, cu 
ochelarii cocoțaţi pe vârful nasului, privea concentrată de la 
harta originală, la cărţile ei, pentru ca apoi să noteze câte ceva 
într-un carnețel. O vreme, o privi cum lucra, dar n-o întrerupse, 
deoarece părea complet absorbită. De aceea, întinse din nou 
mâna spre carte. Poate că ar fi trebuit să se apuce de 
Purgatoriu. Și 

În clipa următoare femeia ridică ochii din carneţel. Îi zâmbi. 

— Îţi place poemul? 

Asasinul îi răspunse la surâs, așeză cartea pe masa de lângă 
scaun și se ridică. 

— Cine erau oamenii aceia pe care i-a condamnat în iad? 

— Oponenţi politici, oameni care-i făcuseră rău... Incisivă 
pana lui Dante Alighieri, nu? 

— Si, răspunse el gânditor. Este un mod subtil de a căuta 
răzbunare. 

Nu voia să revină la realitate, dar era apăsat de urgenţa 
călătoriei pe care trebuia s-o întreprindă în curând. Și totuși nu 
putea face absolut nimic până nu primea vorbă de la Suleiman. 
Asta cu condiţia să fi avut încredere în prinţ. Apoi însă gândurile 
i se domoliră. Ce ar fi avut de câștigat Suleiman dacă l-ar fi 
trădat? Se așeză, luă din nou Divina Comedie și o redeschise în 
locul unde rămăsese. 

În clipa aceea, femeia îl întrerupse. 

— Ezio, începu ea șovăielnic, peste câteva săptămâni vreau 
să fac o călătorie la Adrianopol, ca să vizitez o tipografie nouă 
din zonă. 

Ezio îi simţi tonul sfios și se întrebă dacă și Sofia observase 
blândețea din tonul lui de fiecare dată când i se adresa. Oare 
sesizase cât de mare devenise această... afecţiune a lui pentru 
ea? Pentru a compensa, rosti în mod deliberat nonșalant: 

— Ar trebui să fie o călătorie plăcută. 

Sofia continuă pe același ton nesigur. 

— Drumul până acolo durează cinci-șase zile și voi avea 
nevoie de o escortă... 

— Prego? 

Ea deveni brusc stânjenită. 

— Scuză-mă. Tu ești un om ocupat. 

Fu rândul lui să fie stânjenit. 

— Mi-ar plăcea tare mult să te-nsoţesc, dar nu mai am prea 
mult timp și... 

— Asta-i valabil pentru noi toţi. 

Asasinul nu știu cum să răspundă la cuvintele acelea, întrucât 
puteau fi interpretate în mod evident în mai multe feluri, așa că 
preferă să rămână tăcut. Se gândi la diferenţa de douăzeci de 
ani dintre ei. 

Sofia cobori ochii spre hartă pentru o clipă, apoi își întoarse 
privirea spre el. 

— AȘ putea încerca să descifrez ultima enigmă acum, dar am 
un comision de făcut înainte de apusul soarelui. Poţi să mai 
aștepți o zi? 

— Ce-ţi trebuie? 

Ea își feri ochii, după care reveni din nou spre el. 

— Este o prostie, dar... un buchet de flori proaspete. Mai 
precis, lalele albe. 

Ezio se ridică. 

— Mă duc să cumpăr eu florile. Nessun problema. 

— Ești sigur? 

— Va însemna o plăcută schimbare de ritm. 

Femeia surâse cu căldură. 

— Bene! Haide să ne întâlnim în parcul aflat imediat la est de 
Hagia Sofia. Vom face schimb: flori contra... informaţii! 


Capitolul 51 


Piaţa de flori era o explozie de culori și parfumuri 
îmbătătoare, și nu se zărea nici picior de ienicer. Ezio o străbătu 
neliniștit, fiindcă nicăieri în cornul acesta al abundenței nu 
reușea să găsească florile căutate. 

— Pari un om cu bani de cheltuit, i se adresă un florar când se 
apropie de taraba sa. Ce-i trebuie, prietene? 

— Caut lalele. Mai exact, lalele albe, dacă ai așa ceva. 

Florarul păru nesigur. 

— Ah... Lalele... Îmi pare rău, dar tocmai le-am terminat. 
Poate dorești altceva? 

Asasinul clătină din cap. 

— Din păcate, am primit altă dispoziţie. 

Florarul căzu pe gânduri câteva clipe, după care se aplecă 
spre el și rosti pe un ton confidenţial: 

— Doar pentru urechile tale, iată secretul meu. Multe dintre 
lalelele albe pe care le vând le culeg personal de lângă 
hipodrom. Nu te mint. Mergi acolo și vei vedea cu ochii tăi. 

Ezio zâmbi, scoase punga și-l răsplăti generos. 

— Grazie. 

După care porni cu pas iute și atitudine hotărâtă pe străzile 
încălzite de soare către hipodrom; într-adevăr, în iarba de pe o 
parte a pistei, găsi lalele albe crescând din abundență. Fericit, 
se aplecă și, extinzând pumnalul secret, tăie cât de multe speră 
că ar fi dorit Sofia. 


Capitolul 52 


Parcul Imperial de lângă Hagia Sofia, din partea de est a 
acesteia, era construit sub forma unor grădini oficiale, între care 
erau intercalate peluze verzi presărate cu bănci din marmură 
albă și arbori, ideale pentru întâlniri private, iar pe una dintre 
aceste peluze o găsi destul de repede pe Sofia. 

Femeia întinsese un picnic micuţ și Ezio văzu dintr-o privire că 
nu erau defel bucate și băuturi locale. Ea reușise cumva să 
pregătească un prânz care aducea laolaltă unele dintre 
specialităţile din ambele lor orașe natale, așa că aveau moleche 
și rixoto de go din Veneţia, alături de panzane!/la și salame 
toscano din Florenţa. Adusese de asemenea smochine din 
Tuscolo și măsline din Piceno, și aveau macaroane cu calcan. 
Vinul ales era Frescobaldi. Un coș din răchită stătea lângă faţa 
de masă albă și scrobită pe care o întinsese. 

— Ce-i asta? se minună bărbatul. 

— Un cadou. la loc. 

Ezio făcu o plecăciune, îi întinse florile, după care se așeză. 

— Sunt frumoase - mulțumesc, zise ea acceptând buchetul 
uriaș de lalele culese de asasin. 

— Ca și pregătirile tale, îi răspunse el. Și să nu crezi că nu 
apreciez efortul pe care l-ai depus pentru ele. 

— Doream să-ți mulțumesc pentru că mi-ai îngăduit să joc un 
rol mic în aventura ta. 

— Eu nu i-aș fi spus chiar „mic”, totuși, crede-mă, pentru 
aventura asta „mic” este mai mult decât suficient. 

Sofia râse încetișor. 

— Ești un mister, Ezio Auditore. 

El păru îngrijorat. 

— Îmi pare rău - nu vreau să fiu un mister. 

Femeia râse iarăși. 

— E în regulă! 

Făcu o pauză, după care adăugă: 

— Este atrăgător. 

Ezio nu știu ce să răspundă, așa că se concentră asupra 
mâncărurilor. 

— Asta pare delicioasă. 

— Mulţumesc. 

Asasinul zâmbi. Nu dorea să strice atmosfera, totuși o umbră 
îi coborâse peste gânduri. Nu trebuia să sărbătorească - sau să 
spere la nimic - prematur. O privi mult mai serios și Sofia îi citi 
instantaneu dispoziţia. 

— Ai avut noroc cu codul final? întrebă el, străduindu-se ca 
tonul să-i pe cât de firesc posibil. 

— A, codul, răspunse ea jucăuș și Ezio se simţi ușurat. Da, l- 
am rezolvat acum câteva ore. Dar va trebui să ai răbdare. O să-l 
capeți suficient de repede. 

Și se uită la el într-un fel care spulberă orice apărări îi mai 
rămăseseră lui Ezio. 

Ultima carte se afla într-un loc în care accesul era mult mai 
dificil. Niccolò Polo izbutise s-o ascundă chiar pe fațada Hagiei 
Sofia, sus, deasupra arcadei uriașe din faţa domului principal al 
fostei bazilici. 

Ezio alese să acţioneze în orele mici dinaintea zorilor, fiindcă 
atunci aveau să fie mai puţini oameni în preajmă. Ajunse la 
clădire fără să-l oprească nimeni și se îndreptă cu grijă spre 
exonartex, de unde ridică ochii la peretele vertical ca o stâncă 

pe care trebuia să-l escaladeze. Existau puţine crăpături în care 
să se agaţe cu pumnalul-cârlig, totuși, după câteva tentative 
eșuate, izbuti să se cațere până în punctul indicat de Sofia. lar 
acolo găsi un panou mic din lemn ponosit de vreme și acoperit 
cu pânze de păianjen. 

Reuși să se ancoreze de o conductă din apropiere, pe care, 
după ce o testă, o găsi îndeajuns de solidă ca să-i susțină 
greutatea, apoi utiliză din nou pumnalul-cârlig pentru a forța 
panoul și a-l deschide. Placa din lemn se desprinse și căzu spre 
solul de dedesubt, pe care-l izbi cu un zgomot ce i se păru 
asurzitor lui Ezio, care rămase nemișcat în lumina sură a zorilor 
falși, rugându-se ca nimeni să nu fi fost alertat de sunet. După 
ce așteptă însă trei minute și nu percepu nicio reacţie, întinse 
braţul în cavitatea tăinuită de panou și scoase dinăuntru cartea 
căutată. 

După ce ajunse pe sol, se grăbi să se îndepărteze și găsi un 
loc liniștit exact în același parc unde prânzise cu Sofia cu numai 
o zi în urmă, iar acolo își examină prada. Era un exemplar din 
Misiune la Constantinopol de Liutprand de Cremona. Işi îngădui 
să-și imagineze pentru o clipă plăcerea Sofiei la vederea unei 
asemenea rarităţi, apoi o deschise. 

Prima pagină străluci la fel de puternic ca fuioarele subţiri ale 
zorilor pe care-i putea zări spre est, dincolo de Bosfor. După 
aceea apăru o hartă a orașului care se contură tot mai precis pe 
măsură ce Ezio o privea concentrat și pe ea apăru un punctuleţ, 
mai luminos decât tot ce-l înconjura, marcând clar Forumul 
Bovis. 

Urmând traseul indicat pe hartă, asasinul se îndreptă către 
Forum, pe lângă colinele a doua și a treia și cam la jumătatea 
distanței între Apeductul lui Valens spre nord și Portul lui 
Teodosiu spre sud. Era destul de departe, totuși când ajunse 
acolo, ora era prea matinală ca să fie cineva în preajmă. Ezio 
cercetă cu privirea piaţa uriașă și pustie, în căutarea oricăror 
indicii, dar punctul marcat din carte continua să strălucească 
puternic și atunci își aminti de sistemul de cisterne subterane de 
sub oraș. Işi concentră căutările și în scurt timp găsi un capac de 
acces, de unde trepte din piatră coborau în măruntaiele 
pământului. Inchise cartea și o puse în siguranţă în tașcă. Işi 
înlocui pumnalul-cârlig cu pistolul, își verifică pumnalul secret și, 
precaut, începu să coboare. 

În scurtă vreme ajunse într-o cavernă boltită, pe un mal din 
piatră pe lângă care trecea un râu subteran. In pereţi se aflau 
făclii aprinse și, pe măsură ce înaintă grijuliu prin coridorul 
îngust și umed, auzi, peste zgomotul produs de curgerea 
năvalnică a apei, ecou de voci. Mergând în direcția aceea, zări 
doi templieri bizantini. 

— Ce ai găsit? întrebă unul dintre ei. Altă cheie? 

— Un fel de ușă, răspunse camaradul său. Atât doar că-i 
astupată cu pietre. 

Apropiindu-se mai mult, Ezio dădu un colț și zări soldaţi nu 
departe, pe un ponton vechi ce înainta în râu. Unul dintre ei 
rostogolea un butoi de pe una dintre cele două plute amarate 
acolo. 

— Pare promiţător, încuviință templierul din apropierea 
asasinului. Prima cheie a fost descoperită în spatele unei uși 
similare. 

— Serios? Și cum au deschis-o? 

— N-au deschis-o ei, ci cutremurul. 

La un semn al lor, ceilalţi soldați veniră cu butoiașul pe care 
începură după aceea să-l fixeze lângă ușă. Ezio văzu acum că 
deschiderea fusese astupată cu blocuri dintr-o piatră neagră și 
dură, ce fuseseră tăiate fără doar și poate de un meșter pietrar, 
întrucât se îmbinau perfect. 

— Da, cutremurul ăla a fost de mare ajutor, comentă al doilea 
templier. Acum nu avem decât praf de pușcă. 

— Butoiașul ăsta ar trebui totuși să fie destul de mare ca să-și 
facă treaba, comentă primul. 

Ezio miji ochii. Extinse iute pistolul și trase cocoșul. 

— Și dacă nu-i, continuă templierul, o să mai aducem și altele. 

Asasinul ridică braţul și ţinti, însă ţeava armei reflectă lumina 
unei făclii când o mișcă, astfel încât sclipi, iar fulgerul acela 
neașteptat atrase atenţia unui soldat. 

— Ce-i asta? strigă el. 

Văzu pistolul și sări în faţa ţevii exact când trase Ezio. Glonţul 
îl lovi și căzu mort pe loc. 

Ezio blestemă în gând. 

Însă soldaţii îl văzuseră de acum. 

— E Asasinul! Să fugim de-aici! 

Ezio încercă să reîncarce, dar soldaţii se întorceau deja la 
plute. Îi urmă, dorind să-i oprească înainte să dea alarma, însă, 

când ajunse la ponton, se desprinseseră deja. Asasinul sări pe a 
doua plută și se strădui să-i dezlege parâma, dar templierii 
fuseseră prinși de curentul subteran și se îndepărtau. 

Dezlegase pluta și pornise în urmărirea lor, când îl fulgeră un 
gând - erau oare speriaţi de el, sau îl atrăgeau într-o 
ambuscadă? Oricum, era prea târziu de acum. Trebuia să 
urmeze cursul acesta până la capăt. 

Deoarece pluta lui era mai ușoară, se apropie iute de cealaltă. 
La bordul ei, soldaţii păreau panicaţi, totuși asta nu-i oprea să 
amorseze bombe și să încarce muschete. 

— Avem praf de pușcă la bord, strigă unul dintre ei, ar trebui 
să-l folosim! 

— Să-l aruncăm în aer, zise altul și azvârli o bombă care 
explodă când atinse apa la mai puţin de jumătate de metru în 
faţa provei asasinului. 

— Faceţi loc! răcni alt soldat, străduindu-se să-și menţină 
echilibrul pentru a putea ţinti cu muscheta. 

— Împușcă-l! 

— Ce crezi că-ncerc să fac? 

— Omoară-l pe nenorocit! 

Continuară să gonească, purtaţi de curentul rapid. Ezio 
izbutise să ajungă deja la cârma plutei sale și s-o controleze, dar 
era silit să se aplece și să se eschiveze întruna pentru a se feri 
de gloanţele de muschete ce erau trase spre el, deși din cauza 
tangajului și a ruliului propriei lor plute, soldaţilor le era practic 
imposibil să poată ţinti cu precizie. Apoi unul dintre butoiașele 
de la bordul primei plute se desprinse din legături și se rostogoli, 
azvârlind doi soldaţi în curent, printre care și pe cârmaci. Lipsită 
de direcție, pluta porni să se rotească sălbatic, azvârli încă un 
templier în apa întunecată, după care se izbi violent de mal. 
Supraviețuitorii se târâră în grabă afară din apă, pe uscat. Ezio 
ridică ochii spre plafonul aflat la șase-șapte metri deasupra 
râului și, în semiîntuneric, văzu că pe toată lungimea lui era 
întinsă o funie, utilizată cu siguranţă pentru ghidarea plutelor ce 
se ancorau de ea. Pentru asta însă mai aveai nevoie de o 
persoană la bord, care să aibă o prăjină pentru prinderea și 
desprinderea de frânghie în dreptul inelelor metalice prin care 
era fixată la distanţe egale. Asasinul văzu de asemenea că funia 
cobora treptat, urmând cursul râului în aval. Suficient pentru 
ceea ce plănuise el. 

Încordându-se, își îndreptă pluta către mal, iar când aceasta 
se izbi de pluta pe care o urmărise, sări pe poteca din piatră ce 
urma cursul apei. 

Soldații supraviețuitori se aflau deja la ceva distanţă în fața 
lui, alergând cu disperare pentru a-și salva viața... sau pentru a 
chema întăriri. Ezio nu mai avea vreme de pierdut. 

Acţionând rapid, înlocui pistolul cu pumnalul-cârlig, se cățără 
cu iuţeală pe peretele lateral al cavernei și sări spre frânghia de 
peste râu. Elanul îi fu suficient ca s-o prindă cu cârligul și în 
scurt timp cobora în aval peste apă, mult mai rapid decât 
alergau soldaţii, cu toate că trebuia să se desprindă și apoi să se 
prindă din nou, cu o sincronizare fulgerătoare, în dreptul fiecărui 
inel din tavan, pentru a evita să cadă în torentul care mugea 
dedesubt. 

Când îi ajunse din urmă pe soldaţi, desprinse pumnalul-cârlig 
la momentul crucial înainte de inel, după care nu-l mai prinse 
din nou, ci se propulsă în lateral, astfel încât ateriză pe mal în 
fața templierilor. Ei se opriră din alergare și încremeniră, 
gâfâind, confruntându-l. 

— E nebun, murmură primul templier. 

— Asta nu-i om, e diavol! urlă al doilea. 

— la să vedem dacă diavolii au sânge! mugi un camarad mai 
brav și se năpusti către Ezio, rotindu-și sabia. 

Asasinul efectuă un „cârlig rostogolit” peste spinarea lui și-l 
împinse în râu pe când era încă dezechilibrat. Mai rămăseseră 
trei soldaţi. Curajul le dispăruse aproape complet, totuși Ezio 
știa că nu-și putea îngădui să fie milos. Lupta ce urmă fu scurtă 
și sângeroasă și, după aceea, asasinul fu nevoit să-și oblojească 
o tăietură la braţul stâng; în faţa lui zăceau însă trei leșuri. 

Trase aer adânc în piept și porni înapoi către ușa pecetluită. 
Coborâse mult în aval și avu nevoie de peste zece minute ca să 
ajungă la pontonul de care fuseseră amarate plutele. Cel puţin 
acum știa că nu mai trebuia să se simtă ameninţat de teama 
imediată a urmăririi, iar butoiașul cu praf de pușcă rămăsese în 
locul unde-l fixaseră bizantinii. 

Ezio își înlocui iarăși pumnalul-cârlig cu pistolul, pe care-l 
încărcă, apoi își alese o poziţie în amonte, unde se putea 
adăposti după contrafortul care se proiecta în afară. Ținti cu 
luare-aminte și trase. 

Se auzi pocnetul împușcăturii și șuieratul glonţului spre butoi, 

ba chiar și bufnetul cu care se înfipse în acesta, dar apoi urmă o 
tăcere parcă eternă. 

Nu se întâmplă nimic. 

După care... 

Explozia produsă în spațiul închis bubui ca un tunet și Ezio fu 
asurzit, ba chiar crezu, în vreme ce pietricele se revărsau ca o 
ploaie în jurul lui, că era posibil să fi surpat bolta, că avariase 
ireparabil ceea ce se afla în spatele ușii. Dar când praful se 
așeză, el văzu că, în ciuda forţei exploziei, intrarea pecetluită 
fusese doar parţial spartă. 

Era totuși suficient ca să intre și să vadă soclul familiar, pe 
care, spre uriașa lui ușurare, se afla nevătămată cheia rotundă 
din obsidian, similară cu cele strânse până acum. Nu avea însă 
timp de relaxare. Chiar când întinse mâna spre ea, văzu 
strălucirea care emana dinăuntru și pe care o știa atât de bine 
de la cheile anterioare. De data aceasta, când strălucirea spori 
în intensitate, încercă să i se împotrivească. Se simţea măcinat, 
tulburat de viziunile ciudate din continuarea luminii orbitoare 
despre care știa că va urma. 

Fu însă inutil și, o dată în plus, simţi că cedează înaintea unei 
puteri mult mai mari decât a lui. 

Lui Ezio i se păru că trecuseră douăzeci de ani. Peisajul îi era 
cunoscut; de acum familiarul castel Masyaf se vedea ridicându- 
se aidoma unei gheare gigantice. Nu departe de poarta sa, trei 
Asasini stăteau în jurul unui foc ce ardea cu flăcări înalte... 

e 

Chipurile Asasinilor aparțineau unor oameni ale căror visuri 
mărețe se întunecaseră definitiv. Când vorbeau, glasurile le 
erau stinse și obosite. 

— Se zice că ţipă în somn, strigându-și tatăl, pe Ahmad 
Sofian, rosti unul dintre ei. 

Un altul pufni amar. 

— Zi așa, Cemal, plânge după tăticul lui, da? Ce mizerabil 
este Abbas! 

Toţi stăteau cu fetele spre foc, așa că nu observară imediat 

bătrânul cu veșminte albe și glugă care se apropia prin beznă. 

— Teragani, rosti cu răceală un al doilea bărbat, rolul nostru 
nu-i să judecăm. 

— Ba da, Tazim, îl contrazise Cemal. Dacă Mentorul nostru a 
înnebunit, eu vreau s-o știu. 

Bătrânul se apropiase acum și cei trei îl văzură. 

— Taci, Cemal, rosti Tazim, și întorcându-se către nou-venit, îl 
salută: Masa'”/ kher. 

Glasul bătrânului era la fel de uscat ca o frunză moartă. 

— Apă, murmură el. 

Teragani se ridică și-i întinse un burduf mic, pe care-l 
cufundase într-un vas cu apă de lângă ei. 

— Stai jos, zise Cemal. Bea. 

— Multe multumiri, zise bătrânul. 

Ceilalţi îl priviră în tăcere cum bea. 

— Ce te aduce aici, bătrâne? întrebă Tazim, după ce acesta își 
potoli setea. 

Străinul căzu câteva clipe pe gânduri, apoi spuse: 

— Compătimiţi-l pe Abbas, dar nu-l batjocoriţi. A trăit orfan 
aproape toată viața și a fost mereu rușinat de moștenirea 
familiei sale. 

Tazim păru șocat la auzul acelor cuvinte, însă Teragani surâse 
în tăcere. Trase cu ochiul la mâna bătrânului și văzu că-i lipsea 
inelarul de la mâna stângă. Așadar, cu excepţia unei coincidențe 
extraordinare, era un Asasin. Teragani se uită pe furiș la chipul 
îmbătrânit și brăzdat de cute. Ceva i se părea familiar... 

— Abbas este disperat după putere, continuă bătrânul, fiindcă 
nu are putere. 

— Dar este Mentorul nostru! strigă Tazim. Și, spre deosebire 
de Al Mualim sau de Altair Ibn-La'Ahad, nu ne-a trădat niciodată! 

— Prostii. Altair n-a fost un trădător, zise Teragani și se uită cu 
atenţie la bătrân. Altair a fost alungat - pe nedrept. 

— Habar n-ai ce vorbești! pufni Tazim și, ridicându-se, dispăru 
în beznă. 

Bătrânul îi privi pe Teragani și Cemal de sub gluga sa, dar nu 
mai spuse nimic. Teragani se uită din nou la chipul lui. În mare 
parte era ascuns sub glugă, totuși ochii nu puteau fi ascunși. lar 
Teragani observase că manșeta dreaptă nu ascundea perfect 
hamul unui pumnal secret. 

Asasinul vorbi precaut. 

— Cumva, ești chiar... tu? făcu o pauză. Am auzit zvonuri, dar 
nu le-am crezut. 

Pe buzele bătrânului flutură spectrul unui surâs. 

— Mă întreb dacă aș putea vorbi eu însumi cu Abbas. A trecut 
mult. 

Cemal și Teragani schimbară priviri. Cemal trase adânc aer în 
piept. Luă burduful de piele din mâna bătrânului și-l reumplu, 
apoi i-l întinse cu respect. După aceea vorbi cu stângăcie. 

— Așa ceva ar fi imposibil. Abbas și-a angajat tâlhari fedaini, 
care să ne oprească să pătrundem în donjonul castelului. 

— În ziua de azi nici jumătate din luptătorii de aici nu sunt 
adevăraţi Asasini, adăugă Teragani, apoi făcu o pauză și rosti: 
Altair. 

Bătrânul zâmbi și încuviinţă imperceptibil din cap. 

— Pot totuși să văd, zise el, că adevărații Asasini rămân 
credincioși. 

— Ai lipsit foarte mult timp, Mentorule. Unde ai fost? 

— Am călătorit. Am studiat. Am studiat foarte mult. M-am 
odihnit. Mi-am revenit de pe urma pierderilor suferite, am 
învăţat să trăiesc cu ele. Pe scurt, am făcut ceea ce ar fi făcut 
oricine în locul meu. 

Tăcu puţin, iar tonul vocii i se schimbase când continuă: 

— De asemenea, i-am vizitat pe Fraţii noștri din Alamut. 

— Din Alamut? Cum o duc acolo? 

Altair clătină din cap. 

— Pentru ei s-a terminat totul. l-au copleșit mongolii lui 
Hulagu-Han, care au cucerit fortăreaţa. Au distrus biblioteca. 
Mongolii se revarsă întruna spre apus aidoma unei invazii de 
lăcuste. Unica noastră speranţă acum este să ne confirmăm 
prezența aici și în apus. Trebuie să fim puternici. Deși poate că 
pe viitor bazele noastre ar trebui să fie în mijlocul oamenilor, nu 
în fortărețe izolate ca Masyaf. 

— Oare chiar tu ești? zise Cemal. 

— Taci! i se adresă Teragani. Nu vrem să fie ucis din cauza 
noastră. 

Brusc, Cemal se încordă. 

— Tazim! exclamă el îngrijorat. 

Teragani surâse larg. 

— Tazim mai degrabă latră decât mușcă. Discuţiile în 
contradictoriu îi plac mai mult decât orice pe lume. Și era la fel 

de dezamăgit ca noi, ceea ce nu i-a ajutat starea de spirit. În 
plus, a plecat înainte ca sceneta asta să ajungă la 
deznodământul ei. 

Se întoarse către Altair, iar din ochi îi pierise orice 
deznădejde. 

— Este clar că avem multă treabă de făcut, zise el apoi. 

— Așadar, rosti bătrânul, de unde încep? 

Cemal se uită din nou la Teragani. Amândoi se ridicară și-și 
traseră glugile peste faţă. 

— Începi cu noi, Altair. 

Altair zâmbi și se ridică la rândul lui. Gesturile erau ale unui 
bătrân, însă odată ajuns în picioare, își ţinu spatele drept. 

Porniră împreună spre castel. 

— Spuneţi că oamenii aceștia sunt cruzi, rosti Altair. A ridicat 
vreunul dintre ei sabia împotriva unui suflet nevinovat? 

— Din păcate, da, răspunse Cemal. Brutalitatea pare să fie 
unica lor sursă de plăceri. 

— Atunci trebuie să moară fiindcă au compromis Ordinul, zise 
Altair. Pe de altă parte, aceia care trăiesc după preceptele 
Crezului trebuie cruţațţi! 

— Te poţi încrede în noi, zise Cemal. 

— Sunt sigur de asta. Acum însă, lăsaţi-mă. Vreau să cercetez 
locurile de unul singur, chiar dacă sunt familiarizat cu ele. 

— Vom rămâne îndeajuns de aproape ca să ne poți striga 
dacă va fi nevoie. 

Altair aprobă din cap și se întoarse către porţile castelului, în 
vreme ce tovarășii lui rămaseră în urmă. Se apropie de intrare, 
rămânând în umbră, și trecu de santinele fără greutate, 
gândindu-se cu regret că adevăratele gărzi Asasine nu l-ar fi 
lăsat să se furișeze cu atâta ușurință. Se ţinu pe lângă zidurile 
curții exterioare, dându-le ocol, până reuși să traverseze către 
un corp de gardă iluminat, nu departe de poarta spre curtea 
interioară, unde zări doi căpitani angajaţi în discuţie. Altair se 
opri să-i asculte. După ce auzi doar câteva cuvinte, înțelese că 
erau loialiști ai lui Abbas. Abbas! „De ce am fost oare milos faţă 

de el?” se întrebă. Câte suferinţe ar fi fost evitate dacă nu s-ar fi 
comportat așa! Poate însă că, la urma urmelor, mila i se 
cuvenise lui Abbas, indiferent de costuri. 

— Ai auzit ce se vorbește prin sat? zise primul căpitan. 

— Despre Abbas și coșmarurile lui? 

— Nu, nu... Celălalt cobori nivelul vocii. Despre Altair. 

— Altair? Ce? 

— Se spune că un Asasin bătrân a salvat viaţa unui neguțător, 
jos în vale. Se zice c-ar fi luptat cu un pumnal secret. 

Celălalt scutură din cap, neîncrezător. 

— Zvonuri. Nu cred nici măcar o vorbă. 

— Indiferent dacă-i adevărat sau nu, nu-i spune nimic lui 
Abbas. Este bolnav de suspiciuni. 

— Dacă Altair se află într-adevăr pe aici, ar trebui să 
acţionăm noi primii - să-l căutăm și să-l omorâm, ca pe o potaie 
bătrână și ticăloasă care este. El nu va face decât să 
răspândească nemulțumire așa cum a procedat și înainte, 
făcându-i pe toţi să se simtă responsabili pentru deciziile lor. 
Subminând autoritatea care l-a făcut măreț pe Abbas. 

— Pumnul de fier. Asta-i tot ce înţeleg oamenii. 

— Ai dreptate. Fără control n-are cum să existe ordine. 

Altair evaluase situaţia pe îndelete. Știa că Teragani și Cemal 
se găseau undeva în umbrele din spatele său. Cei doi căpitani 
păreau să fie singurii aflaţi între el și curtea interioară, iar 
cuvintele lor dovediseră că erau fideli doctrinelor lui Abbas - 
doctrine ce aveau mai multe legături cu gândirea templierilor 
decât cu cea a adevăraţilor Asasini. 

Tuși foarte slab și înaintă, pătrunzând în cercul de lumină. 

Ofițerii se întoarseră spre el. 

— Cine dracu' mai ești și tu? 

— Șterge-o de-aici, bătrâne, dacă știi ce-i bine pentru pielea 
ta. 

— Ce-ar fi mai bine să-i luăm gâtul pe loc? râse aspru primul 
căpitan. Porcii vor fi fericiţi să primească o masă suplimentară. 

Altair nu rosti niciun cuvânt. Se mulţumi să-și întindă spre ei 
palma stângă, astfel încât să poată vedea că nu avea inelar. 

Cei doi făcură un pas îndărăt și-și traseră simultan iataganele 
din teacă. 

— Uzurpatorul s-a-ntors! lătră al doilea căpitan. 

— Cine s-ar fi gândit la asta? După atâta timp. 

— Ce te-aduce înapoi? 

— Un câine care se-ntoarce acolo unde a vomitat. 

— Voi doi vorbiţi prea mult, zise Altair. 

Cu mișcări puţine, așa cum e nevoit un bătrân să se 
deplaseze, dar fără nimic din lentoarea unuia, extinse pumnalul 
secret când înaintă și fandă - o dată, de două ori - cu acuratețe 
letală. 

Continuă spre poarta curţii interioare, mereu precaut, iar 
prudenţa aceea îl răsplăti. Văzu un al treilea căpitan lângă 
poartă și abia avu timp să se ascundă înainte să fie zărit. Pe 
când stătea la pândă, auzi un strigăt slab în urma sa și, din 
întuneric, apăru un tânăr Asasin care alergă spre ofiţer. Îi șopti 
ceva și ochii căpitanului se căscară de surprindere și furie. Cu 
siguranţă, trupurile Asasinilor corupți, pe care tocmai îi ucisese 
Altair, fuseseră deja descoperite și prezenţa lui n-avea să mai fie 
un secret. Repede, bătrânul mentor înlocui pumnalul secret cu 
pistolul pe care-l construise după o schiță în timpul studiilor sale 
în Orient. 

— Trimite-i un mesaj, rapid! porunci căpitanul tânărului său 
subaltern, apoi ridică glasul: Asasini ai Frăției lui Abbas! La 
mine! 

Altair stătuse nemișcat, cântărindu-și opţiunile, când imediat 
în spatele lui o voce prietenoasă rosti: 

— Mentorule! 

Se întoarse și-i văzu pe Cemal și Teragani. Alături de ei se 
aflau șase-șapte Asasini. 

— N-am putut împiedica descoperirea căpitanilor pe care i-ai 
ucis - doi dintre cei mai cruzi, care n-ar fi înaintat niciodată în 
rang sub altcineva decât Abbas, îi explică Cemal. Am adus însă 
întăriri. lar acesta este doar începutul. 

— Bun-sosit, zâmbi Altair. 

Cemal îi zâmbi de asemenea. În spatele lui, adevărații Asasini 
își ridicară glugile, aproape la unison. 

— Ar fi mai bine să-l reducem la tăcere, spuse Teragani 
arătând din cap spre căpitanul gălăgios. 

— Lăsaţi-mă pe mine, spuse Altair. Am nevoie de exerciţiu. 

Păși înainte pentru a-l înfrunta pe ofiţerul Asasin renegat. De 
acum mai mulţi soldați se grăbeau să-i vină în ajutor. 

— lată-l! răcni căpitanul. Ucideţi-l! Ucideţi toţi trădătorii! 

— Gândeşte înainte să acționezi, spuse Altair. Fiecare acţiune 

are consecinţele ei. 

— Moș jalnic! Luptă sau mori! 

— Ai fi putut să fii cruțat, prietene, zise Altair când susţinătorii 
lui ieșiră din umbre. 

— Nu sunt prietenul tău, moșule, răspunse căpitanul și se 
năpusti spre el spintecând cu sabia înainte ca bătrânul Mentor 
să fi părut pe de-a întregul pregătit. 

Însă el era pregătit. Lupta fu scurtă și sângeroasă. La sfârșitul 
ei, căpitanul și majoritatea oamenilor săi zăceau fără viaţă sub 
porți. 

— Urmaţi-mă spre donjon! strigă Altair. Şi pe cât puteţi, 
încercaţi să nu mai vărsaţi sânge. Amintiţi-vă de adevăratul 
Codex. 

La poarta care dădea spre curtea interioară apăruse acum alt 
căpitan, în veșminte negre și sure, cu blazonul Asasinilor 
strălucindu-i pe centură în lumina făcliei. Era un bărbat mai 
vârstnic, să fi avut poate cincizeci de veri. 

— Altair Ibn-La'Ahad, rosti el cu glas ferm care nu cunoștea 
frica. Au trecut două decenii de când te-am văzut ultima oară 
între zidurile acestea. Două decenii care, după cum văd, au fost 
mai miloase cu chipul tău, decât au fost cu Ordinul nostru 
decrepit. 

Făcu o pauză, apoi urmă: 

— Abbas obișnuia să ne spună povești... Despre Altair 
arogantul. Despre Altair vicleanul. Despre Altair trădătorul. Eu 
însă n-am crezut niciodată poveștile acelea. lar acum te văd 
aici, stând în faţa mea, Altair Maestrul. Și mă simt rușinat. 

Făcu un pas înainte și întinse braţul cu un gest prietenos. 
Altair i-l prinse într-o strânsoare fermă, cuprinzându-și unul 
altuia încheietura, așa cum fac romanii. Mai multe gărzi Asasine, 
cu siguranţă oamenii lui, se înșiruiau în urma sa. 

— Înţelepciunea ta, Mare Maestre, ne-ar putea fi de folos. 
Acum, mai mult ca oricând. 

Se răsuci și vorbi către trupele sale: 

— Mentorul nostru s-a întors! 

Soldaţii își vârâră săbiile în teacă și-și ridicară glugile. Unindu- 
și forțele cu grupul de Asasini loiali al lui Altair, porniră spre 
donjonul cu turn întunecat din Masyaf. 

Abia intraseră în curtea interioară, când Abbas însuși apăru în 
spatele unui detașament de Asasini renegaţi. Abbas putea fi 
recunoscut, însă și el îmbătrânise, avea ochii adânciţi în orbite și 
obrajii scofâlciţi - un om speriat, bântuit, obsedat. 

— Ucidetți-l! urlă el acum. Ucideţi-l imediat! 

Oamenii lui șovăiră. 

— Ce mai așteptați? zbieră Abbas cu glas tremurat de 
încordare. 

Ei însă încremeniseră, indeciși, se uitară la camarazii lor care-i 
înfruntau, apoi schimbară priviri între ei. 

— Proștilor! zbieră Abbas. V-a vrăjit! 

Tot nicio mișcare. Abbas îi privi, scuipă, apoi dispăru în 
donjon. 

Tensiunea rămase perceptibilă în curte, în înfruntarea dintre 
cele două tabere de Asasini. În tăcerea aceea încordată, Altair 
își ridică mâna stângă, cea care-i fusese schilodită la iniţierea sa 
în Frăţie. 

— Nu există nicio vrajă aici, rosti el simplu. Și nici vreun 
farmec. Faceţi așa cum vă cere conștiința. Totuși, moartea a 
domnit prea mult aici. lar noi avem prea mulţi dușmani reali... 
nu ne putem îngădui să ne luptăm între noi. 

Unul dintre apărătorii șovăitori ai lui Abbas își dădu gluga pe 
spate și păși înainte, apoi îngenunche în fata lui. 

— Mentorule, spuse el. 

Un altul i se alătură îndată. 

— Bine ai revenit acasă, zise el. 

Apoi un al treilea. 

— Eu lupt pentru tine. Pentru Ordin. 

Ceilalţi urmară repede exemplul primilor trei bărbaţi, 
salutându-l pe Altair ca pe un frate de mult dispărut, 
îmbrăţișându-și foștii oponenți și redevenind toţi camarazi. Doar 
o mână de soldaţi continuară să scuipe insulte și se retraseră 
după Abbas în donjon. 

Aflat în fruntea oamenilor săi, Altair pătrunse primul în 
donjon. Se opriră în sala mare și priviră în sus, unde Abbas 
stătea în capul scării centrale. Era flancat de Asasini renegați 
ce-i rămăseseră loiali, iar lăncieri și arcași erau înșiruiți pe toată 

lungimea galeriei. 

Altair îi privi calm. Sub privirea lui, Asasinii renegaţi șovăiră. 
Își păstrară totuși poziţiile cu fermitate. 

— Spune-le oamenilor tăi să se predea, Abbas, porunci el. 

— Niciodată! Eu apăr Masyaf! Tu n-ai face la fel? 

— Abbas, tu ai corupt tot ceea ce simbolizăm și ai pierdut tot 
ce-am câștigat noi. Totul a fost sacrificat pe altarul propriei tale 
dușmănii. 

— lar tu, răspunde celălalt aproape scuipându-l, ţi-ai irosit 
viața privind în Mărul ăla blestemat, visând doar la gloria ta. 

Altair făcu un pas în faţă. În aceeași clipă, doi dintre lăncierii 
lui Abbas înaintară, coborându-și ameninţător armele. 

— Da, Abbas, este adevărat că am învăţat foarte multe de la 
Măr. Despre viaţă și despre moarte, ca și despre trecut și viitor. 

Făcu o pauză, după care urmă: 

— Regret asta, vechiul meu camarad, dar văd că n-am de ales 
decât să-ţi demonstrez unul dintre lucrurile pe care le-am 
învăţat. Îmi dau seama că nimic altceva nu te va opri. lar acum 
nu te vei mai schimba niciodată și nu vei vedea lumina la care 
încă poți să ajungi. 

— Ucideţi trădătorii! zbieră Abbas drept răspuns. Ucideţi-i pe 
toți și aruncaţi-le leșurile pe mormanul de bălegar! 

Oamenii lui Abbas se încordară, totuși nu atacară. Altair știa 
că de acum nu mai exista cale de întors. Ridică brațul cu arma, 
eliberă pistolul din hamul său și, după ce-i sări în palmă, ţinti și 
trase în bărbatul care, cu șapte decenii în urmă, îi fusese, pentru 
scurt timp, prietenul cel mai bun. 

Abbas se clătină sub impactul glonţului și pe trăsăturile lui 
zbârcite apăru o expresie de neîncredere și surprindere. Icni și 
se clătină, întinse braţele cu disperare în căutarea unui sprijin, 
dar nimeni nu-i veni în ajutor. Apoi căzu, rostogolindu-se peste 
cap pe scara lungă din piatră, până se opri în fața lui Altair. 
Picioarele i se rupseseră în timpul căderii și acum îi stăteau în 
unghiuri nefirești faţă de restul corpului. 

Totuși, nu murise. Nu încă. Izbuti să se ridice, cu mari eforturi, 
suficient cât să ţină capul sus, și-l privi pe Altair drept în ochi. 

— Nu te voi putea ierta niciodată, reuși el să croncăne. Pentru 
minciunile pe care le-ai spus despre familia mea, despre tatăl 
meu. Pentru umilinţele pe care le-am îndurat. 

Altair îl privi plin de regret. 

— Acelea n-au fost minciuni, Abbas. Aveam zece ani când 
tatăl tău a intrat în camera mea ca să vorbească cu mine. 
Plângea și m-a implorat să-l iert pentru că a trădat familia mea. 
Altair făcu o pauză. 

— lar apoi și-a retezat singur beregata. 

Abbas îl privi, dar nu rosti niciun cuvânt. Suferinta de pe 
chipul său era cea a unui om care se confruntă cu un adevăr pe 
care nu-l poate suporta. 

— L-am privit dându-și duhul la picioarele mele, urmă Altair. 
Nu voi uita niciodată imaginea aceea. 

— Nu! gemu Abbas în agonie. 

— Însă n-a fost un laș. Și-a recâștigat onoarea. 

Abbas știa că nu mai avea multe clipe de trăit. Lumina din 
ochi îi pălea deja când rosti: 

— Sper că mai există o viață după asta. Cel puţin, atunci l-aș 
reîntâlni și aș afla adevărul despre ultimele lui zile... 

Începu să tușească și asta îi zgudui tot trupul, iar când își 
recăpătă suflarea și se sili să vorbească, horcăitul morții răsună 
limpede. Își regăsi totuși glasul, ferm și fără regrete. 

— lar când va bate ceasul tău, Altair, atunci... atunci noi te 
vom găsi. Și atunci nu vor mai fi îndoieli. 

Braţele i se înmuiară și trupul i se nărui pe pardoseala din 
piatră. 

Altair rămase în picioare lângă el, în tăcerea care-i înconjura, 
cu fruntea plecată. Nu se clintea nimeni și nimic, în afara 
umbrelor stârnite de flăcările torțelor ce pâlpâiau. 


Capitolul 57 


Când își veni în fire, Ezio se temu că zorii se iviseră deja, însă 
zări doar nuanţe palide de roșu pe cer spre est, iar soarele încă 
nu apăruse deasupra dealurilor scunde și cafenii ale Asiei, care 
se vedea în depărtare dincolo de oraș. 

Obosit, simțindu-se istovit de experienţa aceea pe care o 
trăise aproape direct, porni spre sediul Asasinilor, ca să-i dea 
cheia lui Azize s-o ascundă alături de celelalte. Apoi, în ciuda 
durerilor de picioare, se grăbi aproape instinctiv spre librăria 
Sofiei. Era încă devreme, dar o să sune la clopoțel, până ce ea o 

să se trezească în apartamentul de la etaj și spera că va fi 
încântată să-l vadă... sau cel puţin să vadă noua carte intrată în 
biblioteca ei. Cu toată sinceritatea, se simţea însă pur și simplu 
prea vlăguit pentru a-i păsa dacă femeia va fi sau nu 
entuziasmată. Nu-și dorea decât să se întindă și să doarmă. Mai 
târziu avea o întâlnire cu Yusuf la Piaţa de Mirodenii și trebuia să 
fie în formă. 

Era de asemenea nerăbdător să afle vești despre corabia ce 
ar fi trebuit să-l ducă la Mersin, de unde urma să pornească spre 
nord, în Cappadocia. lar în călătoria aceea avea nevoie de toată 
forța pe care o putea mobiliza. 

e 

Piaţa de Mirodenii era deja aglomerată când Ezio ajunse 
acolo, deși se mulțumise numai cu două ore de odihnă. Asasinul 
își croi drum prin mulţimea care se îmbulzea în jurul tarabelor, 
până când, la câţiva metri în fața lui, zări un hoţ care tocmai 
înhățase un săculeț plin cu mirodenii, apoi îl îmbrâncise cu 
brutalitate pe negustorul mai vârstnic care încercase să-l 
oprească și se pregătea să dispară. 

Printr-o pură întâmplare, hoţul alergă în direcţia lui Ezio, 
șerpuind cu agilitate extraordinară prin gloată. Însă când se 
apropie de asasin, acesta îi puse piedică iute cu pumnalul-cârlig. 
Căzând, hoţul scăpă săculețul și-l privi ameninţător pe Ezio, dar 
o simplă privire a acestuia îl făcu să renunţe la gândul oricăror 
represalii și, ridicându-se repede, dispăru prin îmbulzeală ca un 
șoarece care o tulește în gaura sa. 

— Mulţumesc, efendi, zise recunoscător neguțătorul când îi 
restitui săculeţul. Este plin cu șofran. M-ai salvat de la o pierdere 
importantă. Vrei poate s-accepţi...? 

Însă Ezio îl zărise pe Yusuf în mulţime și, după ce clătină din 
cap și surâse scurt spre negustor, se îndreptă către locotenentul 
său. 

— Ce noutăţi ai? îl întrebă când ajunse lângă el. 

— Am primit vorbă - desigur, foarte discret - că vasul tău e 
gata de plecare, spuse Yusuf. Nu știam că intenţionezi să ne 
părăsești. 

— Oare chiar nimic din faptele mele nu poate rămâne secret? 
întrebă Ezio, râzând ușor, dar încântat să audă că Suleiman se 
ținuse de cuvânt. 

— Iscoadele tânărului prinţ sunt aproape la fel de bune ca ale 

noastre, răspunse turcul. Cred că mi-a trimis vorbă mie, pentru 
că știa că tu ai alte... angajamente. 

Ezio se gândi la cele două ore pe care tocmai le petrecuse cu 
Sofia și fu fericit pentru ele, întrucât acum nu știa când o va mai 
revedea pe femeie... sau dacă o va mai revedea vreodată. Nu 
cutezase totuși să-i spună despre sentimentele ce creșteau în 
sufletul lui și care de acum nu mai puteau fi negate. Să fi fost 
oare cu adevărat posibil ca lunga lui așteptare în apariţia iubirii 
să se fi sfârșit până la urmă? Dacă așa stăteau treburile, atunci 
avea să merite cu prisosinţă. 

In clipa de față avea însă alte lucruri, mult mai imediate, la 
care să se gândească. 

— Sperasem ca până acum să-ţi reparăm pumnalul secret, 
continuă Yusuf, dar singurul armurier îndeajuns de iscusit pentru 
asta e în Salonic și se întoarce abia luna viitoare. 

— Păstrează pumnalul, zise Ezio, iar după ce va fi reparat, 
adaugă-l la armurăria voastră. Ca schimb pentru pumnalul- 
cârlig. Mi se pare mai mult decât cinstit. 

— Mă bucur că-i apreciezi calităţile. Tocmai te-am văzut 
folosindu-l cu hoţul acela și cred că-l stăpânești acum pe deplin. 

— Nu m-aș fi putut descurca fără el. 

Cei doi își zâmbiră, însă apoi chipul lui Ezio deveni serios. 

— Sper totuși că nu știe chiar toată lumea despre viitoare 
mea călătorie. 

Yusuf chicoti ușor. 

— Nu-ţi face griji, frate. Căpitanul corăbiei mi-e prieten, iar tu 
îl cunoști deja. 

— Cine este? 

— Piri Reis. Vei fi onorat. Yusuf făcu apoi o pauză și păru ușor 
neliniștit. Deocamdată însă niciunul dintre voi nu poate pleca. 

— Ce vrei să spui? 

— lenicerii au ridicat lanțul peste gura Cornului de Aur și au 
poruncit blocadă totală până la prinderea ta. 

Yusuf făcu altă pauză. 

— Până la coborârea lanţului, nimic nu va putea intra sau 
pleca. 

Asasinul se simţi relativ mândru. 

— Vrei să spui că au ridicat lanţul pentru mine? 

Yusuf fu amuzat. 

— Vom sărbători mai târziu. Poftim - am ceva pentru tine. 

ÎI trase într-o firidă discretă, scoase o bombă și i-o întinse cu 
grijă. 

— Trateaz-o cu foarte mult respect, îi atrase atenţia. Este de 
cincizeci de ori mai puternică decât bombele noastre obișnuite. 

— Mulţumesc. Atunci ar fi bine să-ți strângi oamenii. Asta va 
atrage destulă atenție. 

— Uite și două fumigene. Și ele ţi-ar putea fi utile. 

— Bene. Știu ce să fac. 

— Sunt sigur. Așteptarea e de-a dreptul încordată, glumi 
Yusuf. 

— O să atac turnul de pe malul sudic. E mai aproape. 

— Ne întâlnim atunci pe chei și-o să-ţi arăt corabia. Sinav icin 
iyi sanslar! 

Ezio rânji. 

— Mult noroc și ție, prietene. 

Yusuf era pe punctul să se îndepărteze, când Ezio îl opri. 

— Așteaptă. Un favore. 

— Da? 

— In fosta misiune comercială Polo funcționează acum o 
librărie condusă de o femeie... Sofia. Ai grijă de ea. Este o 
doamnă remarcabilă. 

Turcul îl privi atent, după care spuse foarte serios: 

— Ai cuvântul meu. 

— Mulţumesc. lar acum... avem treabă de făcut. 

— Cu cât mai repede, cu atât mai bine! 

a 

Ezio puse bomba cu grijă în tașcă, agăță fumigenele la 
centură, apoi înlocui pumnalul secret de pe brațul stâng cu 
pistolul, după care porni în grabă spre turnul aflat vizavi de 
Galata, pe latura sudică a Cornului. Lanțul cel mare era 
suspendat între maluri. 

Acolo i se alătură Yusuf. 

— Arcașii mei și-au ocupat poziţiile, îi spuse selgiucidul, și-ţi 
vor acoperi fuga. lar acum - privește - vezi acolo, în portul 
exterior? Dhow-ul roșu cu velă albă strânsă și fanion argintiu? E 
corabia lui Piri. Echipajul se află la bord și gata să ridice ancora 
imediat ce primește ordinul. Te așteaptă doar pe tine. 

Turnul era înconjurat de metereze, pe ale căror extremităţi 
din est și vest se ridicau foișoare scunde. Din vârfurile lor, 
coborau spre pontoane parâme de tracţiune bine întinse. În 

extremitatea unuia dintre ele, Ezio observă un sguitatoria 
masiv, un aruncător de flăcări pentru „focul grecesc”, amorsat, 
încălzit și gata de acţiune, deservit de trei soldaţi. În jurul 
turnului în sine se aflau numeroase gărzi otomane. Ezio trebuia 
să le elimine pe toate înainte de a putea amplasa bomba și-i 
mulțumi în gând lui Yusuf pentru fumigene. Nu avea unde să se 
ascundă, așa că înaintă iute și îndrăzneţ pentru un atac frontal. 

De îndată ce gărzile îl zăriră, se iscă vacarm, iar soldaţii se 
masară și veniră spre el. Asasinul rămase locului, lăsându-i să se 
apropie, însă își ridică eșarfa peste gură și nas și-și trase gluga 
mai jos peste ochi. 

Imediat ce gărzile intrară în raza lui de acţiune, smulse cuiele 
ambelor fumigene și le aruncă în stânga și în dreapta. Detonară 
instantaneu și fum cenușiu des răbufni în vălătuci, cuprinzându-i 
aproape imediat pe toţi soldaţii. Năpustindu-se în confuzia pe 
care o stârnise, Ezio, cu ochii mijiţi pentru a-i proteja împotriva 
fumului usturător, scoase iataganul și-i dobori pe otomanii fără 
apărare care se împleticeau, dezorientaţi de ceața ce-i învăluise 
pe neașteptate. Asasinul trebuia să se miște iute, întrucât briza 
ușoară ce sufla dinspre Bosfor avea să împrăștie destul de 
repede fumul, dar izbuti s-o facă și plasă bomba pe un prag de 
la baza turnului, imediat sub primele verigi uriașe ale lanțului, 
care se ridica deasupra capului său spre camera vinciurilor. 
După aceea făcu câţiva pași buni înapoi spre marginea apei, iar 
de acolo declanșă pistolul și trase în bombă, aprinzând-o, după 
care plonjă în spatele unui bolard masiv din fier de pe chei. 

Explozia fu colosală. Pietre și noroi fură proiectate peste tot 
când lanţul imens se rupse de turn și șfichiui deasupra capului 
lui Ezio, căzând în apă și rupând catargele corăbiilor pe lângă 
care trecu. Sub ochii Asasinului, turnul însuși se clătină pe baza 
lui. Se clătină apoi încă o dată, părând că revine la poziţia 
inițială, dar după aceea explodă, prăbușindu-se într-o masă de 
cărămizi sparte și praf. 

Peste numai câteva clipe un pluton de ieniceri năvăli în piaţă 
și se îndreptă direct spre Ezio, care ieșise deja de la adăpost. 
Asasinul îi ocoli și, folosind pumnalul-cârlig, escaladă foișorul 
estic, dobori santinela din vârf după ce ajunse acolo, apoi se 
agăţă cu cârligul de funia ce cobora pe pontonul pe care se 
găsea sguitatoria. Pe când se pregătea pentru coborârea pe 
linia-fulger, îi zări pe ieniceri înstrunând săgeți în arcuri, dar 

înainte de a avea timp să ţintească și să tragă, fură doborâţi ei 
înșiși de o grindină de săgeți care se revărsă asupra lor din 
arcurile Asasinilor. Alţi Asasini se repeziră în zona din jurul 
turnului dărâmat, sărind cu ușurință peste sfărâmături, pentru a- 
i ataca pe ienicerii care supravieţuiseră primului asalt. 

Printre ei se număra Yusuf. Ridicând ochii, selgiucidul răcni 
spre Ezio: 

— Nu uita, dhow-ul roșu! lar vasele dintre tine și el sunt 
înarmate și vor încerca să vă oprească plecarea! 

— Mă ocup eu de ele! îi strigă Ezio înverșunat. 

— Noi vom curăța docurile! 

Ezio se propulsă cu picioarele în foișor și lăsă funia să-i poarte 
pumnalul-cârlig, gonind în jos spre amplasamentul aruncătorului 
de flăcări. Se desprinse cu o clipă înainte să ajungă la el, după 
care se repezi spre servanţii care se pregăteau să răsucească 
arma către Asasinii ce luptau lângă turn. Pe primul îl azvârli în 
apă, unde fu strivit între copastiile mișcătoare a două barje 
amarate. Pe ceilalţi doi îi lichidă rapid cu pumnalul-cărlig. 

Privi apoi aruncătorul de flăcări, înţelegându-i repede 
mecanismul. Se găsea pe o bază rotativă, care era operată de o 
manivelă aflată în stânga. Tunul în sine era din bronz, cu gura în 
forma unui cap de leu, din care ieșea puţin capătul tubului 
aruncător. Pe marginea sa era o cremene care dădea scânteie 
prin acţionarea unui trăgaci; același trăgaci elibera și vaporii de 
ulei sub presiune ce erau lansați din rezervorul încălzit aflat în 
baza armei. 

Dinspre meleul de lângă tunul năruit, auzi un glas care răcnea 
către el. Era Yusuf. _ 

— Exact! Lovește corăbiile cu foc grecesc! Imi place cum 
gândești, Ezio! 

De cealaltă parte a Cornului, pe malul nordic, gărzile otomane 
aduceau două tunuri, pe care le aţintiră spre Asasinii ce luptau 
în apropiere de Ezio. La scurt timp după aceea, pe când rotea 
aruncătorul de flăcări către corăbiile cele mai apropiate, Ezio 
zări norișorii de fum de la gurile tunurilor, după care auzi 
pocnetele detonărilor. Prima ghiulea căzu în apă, înainte să fi 
ajuns la el, dar a doua lovi pontonul, clătinându-l periculos. 

Însă nu se dezintegră. 

Ezio își regăsi echilibrul și apăsă trăgaciul. Cu un muget 
sonor, o limbă lungă de foc ţâșni instantaneu și el o deplasă 


VP - 201 


peste punţile și vergile celor trei vase aflate până la dhow-ul lui 
Piri. Incendiile pe care le declanșase se răspândiră instantaneu. 
Ezio continuă să apese trăgaciul până termină uleiul din 
rezervor, după care, abandonând arma, sări pe una dintre 
barjele ce se legănau sub ponton, sprintă pe toată lungimea ei, 
sări din nou și se prinse de copastia primei corăbii incendiate. 
Folosindu-se de pumnalul-cârlig, se ridică pe punte și izbuti să 
doboare doi matrozi disperaţi care-l atacară cu cavile. Se căţără 
pe trinchetul de pe puntea în flăcări și, folosind o linie-fulger 
improvizată dintr-o parâmă, cobori pe corabia următoare, exact 
înainte ca trinchetul din spatele lui să se rupă în văpăi și să se 
prăbușească precum un uragan de foc pe puntea vasului de pe 
care tocmai plecase. 

Și a doua corabie ardea violent și începuse să-și afunde pupa 
în apă. Ezio alergă spre prova, îmbrâncind câţiva matrozi 
panicați și, după ce sprintă pe bompresul ei, sări pe al treilea 
vas, mai puţin afectat decât primele două, al cărei echipaj se 
pregătea să-și întoarcă tunul asupra dhow-ului roșu aflat la 
numai douăzeci de metri. Spre spaima lui, Ezio îl zări pe Piri 
răcnind ordine de ridicare a pânzelor, iar corăbierii îl ascultară, 
derulându-le grăbiţi, pentru a prinde vântul și a ieși din raza de 
acțiune a tunurilor. 

Ezio ridică glasul și răcni, cerând ajutorul Frăției, dar când 
privi în jur, văzu că mai mulţi dintre camarazii săi îi urmaseră 
deja ruta periculoasă și acum erau imediat în spatele lui, gata să 
lovească. Laolaltă, atacară servanţii tunului și urmă o încăierare 
aprigă și sângeroasă, în care-și pierdură viaţa câţiva Asasini și 
toţi matrozii de pe corabia de blocadă. Pe dhow-ul roșu, Piri 
înălță un braţ pentru a opri operaţiunile și strigă la Ezio să se 
grăbească, deși vocea i se pierdea în vacarmul bătăliei din jurul 
tunului. 

In cele din urmă însă Ezio ajunse la copastia corăbiei de 
blocadă. Își folosi arbaleta și lansă o frânghie către dhow, pe 
care marinarii lui Piri o prinseră și o fixară, după care florentinul 
se lansă pe ea peste marea încreţită. În spatele lui, Asasinii 
supraviețuitori fluturară din brațe în semn de rămas-bun, suiră 
în bărcile vasului condamnat la pieire și porniră spre mal. 

Ezio le răspunse la saluturi, gâfâind și șuierând puţin. Îşi îndoi 
apoi încheieturile, care nu mai aveau elasticitatea tinereții. Fu 
înconjurat după aceea de câţiva dintre oamenii lui Piri, care-l 

examinară dacă nu avea răni și-l conduseră la timonerie, unde 
amiralul stătea în fața velei acum complet desfăcute. 

— Nu te-ai prea grăbit, zise Piri Reis cu un zâmbet larg, care 
nu era lipsit totuși de îngrijorare. 

— Ai dreptate. Scuze pentru întârziere. 

Matrozii de la prova ridicau deja ancorele, iar peste câteva 
minute dhow-ul profită de vânt și începu să înainteze, încetișor, 
dar neîmpiedicat, pe lângă șiruri de corăbii de blocadă ce 
ardeau; vântul care-i purta pe ei spre ieșire răspândise focul 
pornit de Ezio, iar vasele fuseseră ancorate prea aproape unele 
de altele pentru propria lor siguranţă. 

— Noroc că am fost în direcția opusă vântului, zise Piri. Dar 
bănuiesc că ai observat asta de la bun început. 

— Evident, încuviinţă Ezio. 

— Ei bine, ar trebui să fie o călătorie interesantă, rosti Piri 
când dhow-ul roșu ieși din Corn în Bosfor și porni pe un curs 
către sud. 

PARTEA A DOUA 


Și-n mintea mea amestecul sonor 
Trezi simţțirea ce-o încerci de-asculți 
Vuind o orgă, ce te lasă-n zbor 

Să prinzi cuvânt din cântul celor mulți. 


DANTE, Purgatoriul 


Capitolul 58 


În Merzin, Ezio își luă rămas-bun de la amiralul turc. Soarele 
scânteia pe întinderea mării. 

— Fie ca Allah să te apere, prietene, rosti corăbierul. 

— Mulţumesc, Piri Reis. 

— Îţi voi aștepta întoarcerea aici, dar nu pot rămâne o 
veșnicie. 

— Știu. 

— Nu vrei să fii însoţit de câţiva oameni de-ai mei? 

— Nu, e mai bine să călătoresc singur. 

— Îngăduie-mi atunci, cel puţin, să-ţi fac rost de un cal. Vei 
călători mai repede și mai sigur. 

— Pentru asta îţi voi fi recunoscător. 

— Ești un om curajos, Ezio Auditore, și un urmaș demn al 
marelui Mentor Altair. 

— Cuvintele tale mă onorează, îi răspunse Ezio și privi spre 
interiorul uscatului, iar chipul i se înăspri. Dacă nu mă întorc în 
două luni... 

Piri Reis încuviinţă grav. 

— Du-te cu Dumnezeul acela care te călăuzește, rosti el, apoi 
își strânseră mâinile și se despărţiră. 

e 

Voiajul de două săptămâni pe mare fu urmat de o călătorie de 
două săptămâni pe uscat, spre nord, mai întâi peste munţii 
Taurus, apoi, după o escală în Nigde, între lanţurile muntoase 
Taurus și Melendiz, mai departe tot spre nord, prin dealurile 

cafenii și scunde spre Derinkuyu, unde Ezio știa că se strângea 
oastea rebelă a lui Manuel Paleologul. 

Făcu încă o escală în jalnicul sătuc Nadarim, din care se zărea 
destul de bine ţinta călătoriei sale. Mizeria locului contrasta cu 
peisajul din imediata vecinătate. Zorii încă nu răsăriseră, așa că 
întâlni puţini oameni, care îl priviră cu precauţie când intră 
călare în piaţa centrală, flancată pe o latură de biserică. 

Nu se zărea niciun semn de activitate militară, iar Ezio, după 
ce-și duse calul la grajd, decise să suie în clopotniţa bisericii, ca 
de acolo să vadă mai bine Derinkuyu. 

Sub primele raze de soare, bărbatul privi cu ochii săi de vultur 
spre clădirile scunde din orașul nu prea îndepărtat, dintre care 
se înălțau doar câteva turle. Nu zări totuși niciun semn evident 
al unei garnizoane. 

Știa însă prea bine că asta putea să aibă o explicaţie. 

Cobori din clopotniţă. Piaţa era pustie și asasinul intră imediat 
în alertă. Intenţia lui fusese să călărească mai departe, dar 
acum se întrebă dacă era prudent să-și mai ia calul. Suspiciunile 
îi sporiră când întrezări o siluetă furișându-se în umbra zidurilor 
bisericii. Decise s-o abordeze. 

Aproape că ajunsese lângă ea, când silueta se răsuci brusc 
către el, cu un hanger în mână. Era o femeie tânără. Dură, 
musculoasă, cu pielea arămie. Aproape sălbatică. 

— Nu te mai apropia niciun pas, adi herif. mârâi ea. 

Ezio ridică mâinile. 

— Pe cine numești tu „porc”? întrebă el calm. 

Zări îndoiala licărind în ochii tinerei. 

— Cine ești? Una dintre potăile lui Manuel? 

— Ușurel, liniștește-te. Tarik m-a trimis. 

Fata ezită, apoi cobori cuțitul. 

— Cine ești? 

— Mă numesc Auditore, Ezio. 

Ea se mai destinse puțin. 

— Am primit veste de la tânărul prinţ. Eu sunt Dilara, 
principalul agent al lui Tarik de aici. De ce te-au trimis doar pe 
tine? De ce n-au trimis mai mulţi? Rapoartele mele n-au sosit în 
Kostantiniyye? 

— Eu sunt suficient, îi răspunse asasinul. Unde-s oamenii tăi? 

Dilara scuipă cu dispreţ. 

— Au fost capturați de bizantini acum mai bine de o 

săptămână. Eu am scăpat doar pentru că purtam straie de 
sclavă. Dar ceilalţi... Nu-și mai termină fraza și clătină din cap. 
După aceea îl privi scurt pe Ezio. Ești un luptător bun? 

— Așa-mi place să cred. i 

— Când te hotărăști, vino și caută-mă. In orașul de colo. Voi 
aștepta lângă poarta de vest a orașului subteran. 

li zâmbi cu toţi dinţii și dispăru cu iuţeala unei șopârle. 

Ezio se echipă cu pistolul pe încheietura stângă, pumnalul 
secret pe cea dreaptă și două fumigene la centură. Lăsă 
pumnalul-cârlig în raniţă. 

După două ore o găsi pe Dilara așteptând în locul precizat. 
Poarta despre care pomenise era mare, ferecată în fier și 
închisă. 

Tânăra îl salută scurt și începu fără alte preambuluri: 

— Acum câtva zile, bizantinii mi-au dus oamenii în sistemul 
ăsta de grote. Din câte mi-am dat seama, poarta asta e cel mai 
puţin apărată dintre toate. La răstimpuri, soldaţii scot gunoiul pe 
aici, dar în cea mai mare parte a timpului este părăsită. 

— Așadar - ne furișăm înăuntru, îi eliberăm pe oamenii tăi și 
apoi îi scoatem pe aici? 

— Exact... 

Ezio împinse ușa. Nici nu se clinti. Se întoarse către Dilara 
rușinat, cu un surâs dezamăgit. 

— Voiam să spun că facem toate astea după ce descui tu 
poarta pe dinăuntru, încheie sec tânăra. 

— Bineînţeles. 

— Urmează-mă. 

Il duse spre locul de unde puteau vedea altă poartă, mai 
mare, formată dintr-o piatră rotundă uriașă, care putea fi 
rostogolită printr-un făgaș săpat în stâncă, deschizându-se și 
închizându-se. Se deschise de altfel chiar sub privirile lor. 
Dinăuntru ieșiră soldaţi, care se organizară în formaţie și porniră 
în patrulare. 

— Intrarea principală, zise Dilara, este acolo, la poalele 
dealului, însă este bine păzită. 

— Așteaptă aici, spuse Ezio. 

— Unde te duci? 

— Trebuie să văd locul ăsta cu ochii mei. 

— Vei avea nevoie de o călăuză. 

— De ce? 

— Este un labirint. Vezi turnurile acelea? 

— Da. 

— Sunt răsuflătorile de aerisire. Tot pe acolo trec și 
conductele pentru apă. Orașul are unsprezece niveluri, care 
coboară sub pământ o sută de metri. 

— Mă descurc eu. 

— Eşti un bărbat arogant. 

— Nu. Sunt precaut. Și nu sunt nepregătit. Știu că orașul ăsta 
a fost construit de frigieni acum o mie cinci sute de ani, și mai 
știu câte ceva despre dispunerea lui interioară. 

— Atunci, știi ce-i acolo: jos de tot se află un sistem de râuri 
subterane, iar deasupra lui, pe zece niveluri sunt biserici, școli, 
prăvălii, magazii, ba chiar și grajduri - un spaţiu care poate 
găzdui cincizeci de mii de oameni. 

— Practic destul de mare ca să poată ascunde o garnizoană. 

Dilara îl privi cu atenţie. 

— Vei avea nevoie de o călăuză, repetă ea. 

— Am nevoie să fie cineva aici. 

— Atunci du-te cu Allah, rosti ea. Dar mișcă-te repede. De 
îndată ce vor ieși toate patrulele, poarta va fi închisă. Dacă ai 
noroc, o să te poţi strecura odată cu acele căruțe cu provizii. Eu 
te voi aștepta la poarta de vest. 

Ezio încuviință tăcut și se îndepărtă. 

(J 

Își pierdu urma printre localnicii bizantini, care nu păreau 
deloc fericiţi de noua prezență militară din mijlocul lor, și izbuti 
să pătrundă fără dificultate pe poartă, mergând alături de un car 
tras de boi. 

Torțele din interior iluminau pereții galben-bej de piatră 
vulcanică moale, mânjită cu funingine acumulată de veacuri, 
totuși aerul era proaspăt. Străzile - dacă puteai să numești așa 
coridoarele largi și murdare - forfoteau de soldaţi și cetățeni, 
care se înghionteau reciproc, mergând spre îndatoririle lor. Ezio 
se strecură printre aceștia, afundându-se tot mai mult în 
interiorul orașului subteran. 

În cele din urmă, la al doilea nivel de sub sol, ajunse la o sală 
spațioasă, cu plafon boltit și decorată cu fresce decolorate. Porni 
pe una dintre galeriile ei și privi de sus oamenii aflaţi pe 
podeaua sălii, la șase-șapte metri dedesubt. Acustica era bună 
și putea să audă cu ușurință ce discutau cei doi bărbați. li 
recunoscuse imediat: silueta dolofană a lui Manuel Paleologul și 
cea descărnată a lui Şahkulu. In apropierea lor, un grup de gărzi 
de corp veghea cu atenţie. Ezio zări un tunel larg care ducea 
spre vest - posibil o rută spre poarta pe care Dilara i-o arătase 
mai devreme. 

— În cât timp vor fi instruiți soldaţii mei să folosească armele 
acelea? întrebă Manuel. 

— În cel mult câteva săptămâni, răspunse turkmenul. 

Manuel avea aerul unei persoane căzute pe gânduri. 

— Până atunci, principala forță ienicerească va ști că i-am 
trădat. Întrebarea este: Au ei resursele necesare pentru 
represalii? 

— Mă-ndoiesc. Războiul dintre sultan și Selim le acaparează 
aproape toată atenţia. 

Manuel începu să râdă... însă râsul i se preschimbă repede în 
tuse. 

— Ah! icni el. Ce dracu-i mirosul ăsta? S-au blocat 
ventilatoarele? 

— Scuze, Manuel, probabil că vântul și-a schimbat direcția. 
Unii dintre prizonierii otomani pe care i-am capturat acum o 
săptămână s-au dovedit a fi... foarte fragili. A trebuit să-i punem 
undeva după ce au avut parte de nefericitul lor... accident. 

Manuel fu aproape amuzat de explicaţia aceea, dar în același 
timp îngrijorat. 

— Şahkulu, încearcă să-ți stăpânești crizele de mânie. Știu că 
sultanul ţi-a umilit poporul, dar nu-i nevoie să-i scuipăm pe cei 
care sunt mai prejos decât noi. 

— Mi-a umilit poporul! răcni Șahkulu. A-ncercat să ne 
strivească, de parcă am fi fost niște gândaci! De aceea m-am 
alăturat lui Ismail | de Persia și mi-am ales numele „Șahkulu” - 
slujitorul Șahului. Sub acest nume, voi înfrânge orice ar încerca 
selgiucizii împotriva poporului turkmen și a acelor dintre noi 
care îi urmăm pe Safevizi și legea șiită. 

— Sigur că da, sigur că da... totuși, scapă de dovezile alea, 
rosti Manuel și se îndepărtă apăsându-și peste nas o batistă 

parfumată. 

Şahkulu privi încruntat după el, apoi pocni din degete spre 
gărzile de corp rămase: 

— Voi trei - adunaţi stârvurile și aruncaţi-le afară, în groapa 
de gunoi din vest. 

Sergentul gărzii îl privi neliniștit. 

— Nu am cheia porţii de vest, se bâlbâi el. 

Şahkulu explodă de furie. 

— Atunci, găsește-o, idiotule! mugi el și se îndepărtă. 

Rămași singuri, soldaţii se priviră între ei. 

— Cine are cheia? Aveţi vreo idee? întrebă sergentul nervos. 

Nu-i plăcea să fie numit idiot în faţa oamenilor săi și nu-i 
plăceau nici rânjetele lor. 

— Cred că-i la Nikolos, zise unul dintre ei. E-n permisie azi. 

— Asta-nseamnă că va fi în piaţa de la Nivelul Trei, spuse alt 
soldat. 

— Unde se-ndoapă ca un porc, fără doar și poate, se plânse 
primul soldat. Hristé mou! Mi-ar plăcea să-l trag pe Şahkulu prin 
suliță. 

— Hei, hei! exclamă sergentul sever. Ține-ţi gândurile astea 
pentru tine, edâx/? 

Ezio abia dacă auzi ultimele cuvinte. Pornise deja spre piața 
aflată la nivelul inferior. 

Pe lângă faptul că sala ei se găsea mai adânc în subteran, 
piaţa semăna cu oricare alta: tarabe unde se vindeau carne, 
legume, mirodenii - ale căror arome se simțeau peste tot și erau 
mai grele decât ar fi fost în aer liber -, haine, pantofi, pe scurt 
orice ar fi avut oamenii nevoie. Existau de asemenea mici 
taverne și vinării. Lângă una dintre ele, într-un spaţiu deschis, 
izbucnise o încăierare între beţivi pentru o târfă cu pielea 
deschisă la culoare. O femeie mai vârstnică, osoasă, care stătea 
elegant pe un scaun la una dintre mesele vinăriei, era în mod 
evident amuzată de spectacol. 

Un cerc se formase în jurul celor doi bărbaţi, care schimbau 
lovituri de pumni, îndemnați de strigătele răgușite de încurajare 


VP - 209 


ale spectatorilor. Ezio se alătură cercului. 

— Dă-i o bucată! 

— Arde-l! 

— Omoară-l pe nenorocit! 

— Doar atâta snagă ai în tine? 

— Sânge! Sânge! 

— Trosnește-l! 

Printre privitori, care în marea lor parte erau la fel de 
chercheliţi ca bătăușii, se afla un soldat gras, roșu la faţă, cu 
barba zbârlită și bărbie dublă, care ţinea în mână un burduf cu 
vin și urla alături de ceilalţi. Ezio observase deja punga din piele 
pe jumătate deschisă ce-i atârna la brâu și din care se vedea 
ieșind capul unei chei mari din fier. Asasinul privi în jur și văzu 
că cele trei gărzi din sala cu fresce tocmai intraseră în piaţă și 
veneau spre ei. 

Nu avea vreme de pierdut. Se apropie de grăsan din spate și-i 
șterpeli cheia din pungă, tocmai în clipa în care camarazii îl 
strigară pe nume. 

Nikolos avea să dea multe explicaţii, se gândi Ezio, pe când se 
întorcea la Nivelul Doi și la tunelul din care venea duhoarea - 
tunelul care, bănuia el, ducea la poarta de vest. 

— Nu prea te-ai grăbit, zise Dilara cu un șuierat aspru după ce 
Ezio descuie poarta pe dinăuntru și o lăsă să intre. 

— Cu plăcere, mormăi încruntat asasinul. 

Apoi însă Dilara făcu exact așa cum se așteptase el și-și duse 
iute mâna la gură. 

— Aman Allahim! Ce-i asta? 

Ezio se retrase un pas și-i arătă un morman de leșuri stivuite 
într-o firidă mare, imediat lângă poartă. 

— Nu toți au fost luaţi prizonieri. 

Dilara se repezi către morman, apoi se opri brusc și rămase 
privind: 

— Sărmanii oameni! Să-i odihnească Allah! 

Umerii i se gârboviră și moralul i se nărui în mod evident. 
Acum părea ceva mai umană dincolo de expresia aprigă pe care 

o arăta la exterior. 

— Renegatul ăla turkmen, Şahkulu, el a făcut-o - știu, 
continuă ea. 

Asasinul încuviinţă tăcut. 

— O să-l omor! 

Și porni în goană spre interior. 

— Așteaptă! strigă Ezio după ea, dar era prea târziu. 

Tânăra dispăruse deja. 

Ezio porni în urmărirea ei și o găsi până la urmă într-un punct 
retras, cu vedere peste o piațetă publică. Se apropie cu 
precauţie. Dilara era cu spatele spre el și urmărea cu atenţie 
ceva ce se petrecea în piaţetă, dar care continua să fie invizibil 
pentru Ezio. 

— Nu ești foarte cooperativă, rosti asasinul suind spre ea. 

Dilara nu se întoarse. 

— Mă aflu aici ca să salvez ce a mai rămas din oamenii mei, îi 
răspunse ea rece. Nu ca să-mi fac prieteni. 

— Nu trebuie să fim prieteni ca să cooperezi, spuse Ezio. Dar 
ar fi util să știm unde sunt oamenii tăi, iar eu te pot ajuta să-i 
găsești. 

Fu întrerupt de un țipăt de durere și se grăbi să se alăture 
iscoadei turce. Faţa i se înnegurase. 

— Acolo, arătă ea cu mâna. 

Ezio privi în direcţia indicată și văzu în piaţetă mai mulţi 
prizonieri otomani așezați pe pământ, cu mâinile legate. Unul 
dintre ei fu lovit de gărzile bizantine. În apropiere se găsea o 
spânzurătoare improvizată, de care atârna alt otoman prins de 
încheieturi și cu braţele răsucite la spate. Lângă el stătea 
Şahkulu, care putea fi recunoscut imediat, în ciuda glugii de 
călău ce-i acoperea complet capul. Bărbatul urla, în timp ce 
turkmenul revărsa asupra lui o ploaie de lovituri. 

— E Janos, spuse Dilara întorcându-se către Ezio în cele din 
urmă. Trebuie să-l ajutăm! 

Asasinul se uită cu atenţie la ceea ce se petrecea dedesubt. 

— Am un pistol, zise el, dar nu-l pot folosi. Platoșa de corp pe 
care o poartă e prea groasă pentru gloanțe. Va trebui să mă 
apropii. E 

— Nu mai avem timp. Asta nu-i un interogatoriu. Şahkulu îl 
torturează până la moarte pe Janos. Apoi va urma altul. Și 
altul... 

Tânăra tresărea la fiecare lovitură și la fiecare țipăt. 

Puteau auzi perfect hohotele și batjocurile dinspre oamenii lui 
Şahkulu. 

— Cred că știu cum vom proceda, spuse Ezio și desprinse o 
fumigenă de la brâu. După ce voi azvârli asta, du-te-n dreapta. 
La adăpostul fumului pe care-l va produce bomba, începe să tai 
legăturile oamenilor tăi. 

Dilara încuviinţă. 

— Și Şahkulu? 

— Lasă-l în seama mea. 

— Asigură-te că șobolanul nu va scăpa cu viaţă. 

Ezio scoase cuiul grenadei, așteptă o clipă până văzu că 
începe să iasă fum, apoi o azvârli cât mai precis spre 
spânzurătoare. Bizantinii credeau că lichidaseră toată opoziţia și 
nu se mai așteptau la un atac, așa că fură luaţi complet prin 
surprindere. 

In deruta care urmă, Ezio și Dilara coborâră în fugă panta și 
intrară în piaţetă, după care se despărţiră, spre stânga, 
respectiv dreapta. Ezio îl împușcă pe primul soldat care-l atacă 
și rupse maxilarul altuia cu apărătoarea de pe antebraţul stâng. 
După aceea acționă pumnalul secret și înaintă rapid spre 
Șahkulu, care trăsese din teacă un iatagan greu și-și păstrase 
poziţia, întorcându-se într-o parte și-ntr-alta, neștiind de unde va 
sosi atacul. În clipa când privi în altă parte, Ezio sări și-și înfipse 
pumnalul în pieptul lui, între bărbie și platoșa de corp. Sânge 
negru bolborosi în jurul pumnului său, în vreme ce ţinu tăișul 
apăsat. Şahkulu căzu, dar asasinul se ţinu de el, astfel încât 
căzură împreună și Ezio sfârși prin a sta îngenuncheat peste 
turkmenul ale cărui spasme își pierdeau din intensitate. Ochii i 
se închiseră. 

— Oamenii care fac un fetiș din crime nu merită compătimire, 
șopti Ezio aproape de urechea lui. 

Dar apoi ochii lui Șahkulu se deschiseră brusc, cu o privire 
smintită, și o mână în zale țâșni către gâtul lui Ezio pe care-l 
prinse strâns. Şahkulu începu să hohotească dement, însă pe 
măsură ce râdea, sângele îi pulsa mai iute din rană, iar asasinul 
apăsă pumnalul încă și mai tare și-l răsuci sălbatic. Cu un ultim 
spasm, turkmenul îl aruncă de pe el, trântindu-l în praf. După 
care spinarea i se arcui în agonia morții, un gâlgâit îi răsună în 
beregată și căzu pe spate, inert. 

Ezio se ridică și-și șterse tăișul pumnalului de mantia călăului. 
Dilara își eliberase deja o parte din oameni și asasinul apucă s-o 
vadă sărind în spatele unui ultim supravieţuitor bizantin care 
fugea, doborându-l și retezându-i gâtlejul dintr-o singură 
mișcare. Apoi ateriză ca o felină, și se întoarse către cei pe care- 
i salvase. 

Asasinul lovi leșul lui Şahkulu cu piciorul, pentru a se asigura 
că murise. Dilara își ridica oamenii, pe rând. 

— Binecuvântată fii, rosti Janos când îl cobori din 
spânzurătoare. 

— Poţi să umbli? 

— Așa cred. 

Ezio se apropie de ei. 

— Al vostru era detașamentul care a adus armele pentru 
Manuel? 

Tânăra încuviinţă din cap. 

— Atunci trebuie distruse. 

Ea încuviinţă din nou. 

— Să știi însă că majoritatea nu funcţionează. Totuși praful de 
pușcă este adevărat - nu l-am putut simula. 

— Bene, spuse Ezio și se uită apoi la otomanii din jurul lui. 
Staţi ascunși până auziţi exploziile, apoi fugiţi! 

— Exploziile? repetă Dilara. Dacă arunci totul în aer, va fi iadul 
pe pământ. Tot orașul va intra în panică. 

— Exact pe asta mă bizui, spuse Ezio. Exploziile vor distruge 
orice arme funcţionale existente, cât despre panică, nu poate 
decât să fie în ajutorul nostru. 

Dilara căzu pe gânduri. 

— Bine, o să-mi duc oamenii într-un loc sigur. Şi tu? 

— Când se potolesc exploziile, o să pornesc după Manuel 
Paleologul. 

În orașul subteran existau săli imense - caverne uriașe săpate 
de mâna omului, în care fuseseră depozitate armele și praful de 
pușcă pentru oastea lui Manuel. Fusese instalat, de asemenea, 
un Sistem de palane, pentru ridicarea și transportarea dintr-un 

loc în altul a butoiașelor cu praf de pușcă pe funii bine întinse. 
Dintr-un loc înalt într-o galerie de la Nivelul Cinci, Ezio văzu 
grupuri de civili bizantini care se ocupau cu exact această 
îndeletnicire sub privirea atentă a soldaţilor renegațţi ai lui 
Manuel. Era o ocazie perfectă și-i mulțumi în gând Domnului că 
securitatea lor era atât de neglijentă. În mod vădit, toţi erau 
convinși că nu exista ameninţarea vreunui atac, iar asasinul se 
mișcase prea rapid pentru ca vestea morţii lui Şahkulu și a 
camarazilor săi torționari să i-o fi luat înainte. 

Își înlocuise pumnalul secret cu pumnalul-cârlig și reîncărcase 
pistolul. Se strecură apoi într-un grup de lucrători și privi cum un 
butoiaș era coborât pe o funie între doi scripeți ce alcătuiau un 
palan. În jurul lor, sute de butoiașe erau stivuite unele peste 
altele, iar în lungul pereţilor se înșiruiau lăzi din lemn pline cu 
muschete. 7 : 

— Încet, cu grijă! răcnea un supraveghetor. Încet! Asta-i praf 
de pușcă, nu-i grâu! 

— Am înțeles! strigă drept răspuns cel care manipula palanul. 

Ezio privea totul cu atenţie și își punea planul la cale. Dacă ar 
fi putut declanșa o explozie, care să ducă la o reacţie în lanț în 
cele trei săli pentru depozitare despre care știa că există... 

S-ar fi putut să reușească. 

Deplasându-se dintr-o sală într-alta, pierzându-și urma printre 
lucrători, le ascultă cu atenţie discuţiile, pentru a le testa starea 
de spirit. În felul acela, descoperi că nu toţi bizantinii erau 
ticăloși. Ca de obicei, vinovaţi pentru nefericirile tuturor erau 
doar cei ale căror individualităţi erau exagerate, care erau prea 
lacomi după putere. 

— Să știi c-ar putea fi și mai rău, îi spunea o femeie unui coleg 
de lucru. 

— Mai rău? Mai rău decât așa ceva? 

— Mai bine turbanul turcesc, decât coroana papei. Cel puţin 
otomanii au niţel respect faţă de biserica noastră ortodoxă. 

— Sss! Să nu te audă cineva...! o avertiză altă femeie. 

— E nebună! îi zise bărbatul și se întoarse spre prima femeie. 
Tu auzi ce spui? 

— Bine, sunt nebună. Și dacă voi preferaţi munca silnică și să 
trăiţi sub pământ, ca niște cârtiţe, n-aveţi decât! 

Bărbatul căzu pe gânduri. 

— Nu te pot contrazice că nu doresc să merg la război. Nu 

vreau altceva decât să-mi hrănesc familia. 

Alt bărbat, un supraveghetor în uniforma templierilor, îi auzise 
și interveni cu destulă înțelegere: 

— Prietene, nimeni nu vrea război... dar ce putem face? Uită- 
te la noi! Uită-te cum trăim! Turcii ăia ne-au luat teritoriile. Crezi 
c-ar trebui să ne predăm fără luptă? 

— Nu, nu, îi răspunse primul bărbat. Atât doar că... nu știu. M- 
a ajuns pur și simplu oboseala. Pe toți ne-au epuizat atâtea 
lupte! 

„Bine spus”, gândi Ezio și se îndepărtă, furișându-se printre 
doi pereţi de butoiașe suprapuse, care ajungeau la șase metri 
înălțime. 

Când rămase singur, găuri cu vârful iataganului un butoiaș 
aflat la nivelul solului și, după ce umplu cu praf de pușcă o 
punguţă din piele, lăsă în urmă o dâră pe intervalul dintre 
șirurile de butoiașe, până la intrarea în a doua sală. Repetă 
operaţiunea acolo, apoi în a treia sală, ajungând cu dâra de praf 
de pușcă la ușa arcuită prin care se ieșea. După aceea așteptă 
răbdător până când toți lucrătorii își terminară treaba pentru 
ziua aceea și plecară spre casele lor, ieșind astfel din raza 
pericolului. 

Mai rămăseseră doar santinelele. 

Ezio verifică dacă ruta sa de retragere era liberă, se apropie la 
câţiva metri de ieșire, declanșă pistolul și trase un foc în 
butoiașul cel mai apropiat. După aceea se întoarse și fugi cât 
putu de repede. 

Suita de explozii titanice care urmă zgâlţâi ca un seism 
fundațiile orașului subteran. Plafoane se crăpară și se năruiră în 
urma asasinului, în vreme ce el se îndepărta în fugă. Peste tot 
erau numai fum, praf, sfărâmături și haos. 

Ezio ajunse în sala mare de la Nivelul Doi cam în același timp 
cu Manuel, care apăru împleticindu-se, înconjurat de un grup 
mare de gărzi de elită. Asasinul se piti după un contrafort, privi 
și așteptă. Dacă putea, intenţiona să termine totul în seara asta. 
Și văzuse că Manuel avea asupra lui cheia Masyaf pe care 

templierii o dezgropaseră de sub Palatul Topkapi. Asta însemna 
că omul care se visa viitorul împărat al Bizanțului se pregătea să 
fugă de aici. 

— Ce dracu' se-ntâmplă? mugi Manuel, pe jumătate furios, pe 
jumătate speriat. 

— Sabotaj, răspunse prompt un căpitan templier aflat imediat 
lângă el. Trebuie să te adăpostești. 

De acum, o mulţime de oameni panicaţi, care ţipau, 
umpluseră capătul sălii. Ezio văzu cum Manuel ascunse cheia 
într-o tașcă a cărei curea atârna în jurul trupului său grăsun, 
după care îl îmbrânci pe căpitan. 

— Piei din calea mea, se răsti el. 

Se căţără apoi pe o estradă și se adresă mulţimii. Ezio se 
alătură privitorilor și începu să înainteze printre ei, apropiindu-se 
tot mai mult de ţinta sa. 

— Cetățeni! strigă Manuel cu glas ascuţit. Soldaţi! Păstraţi-vă 
cumpătul! Nu cedațţi înaintea fricii. Noi suntem adevărații păstori 
ai lui Constantinopolis. Noi suntem stăpânii acestor pământuri. 
Noi suntem bizantini! Făcu o pauză de efect, dar dacă se 
așteptase la aplauze, nu auzi nimic. De aceea, continuă: 
Kourăâyo! Aveţi curaj! Rămâneţi pe poziţii! Nu îngăduiţi nimănui 
să vă... 

Se opri, deoarece îl zărise pe Ezio apropiindu-se. Probabil că 
un al șaselea simț îi declanșase o alarmă interioară, fiindcă 
sudui în barbă și sări sprinten de pe estradă, îndreptându-se 
către o ieșire din spatele sălii și în același timp răcnind spre 
gărzile sale: 

— Opriţi-l pe bărbatul acela! Cel înalt cu glugă cu cioc! 
Ucideţi-l! 

Asasinul se năpusti prin gloata derutată și porni în urmărirea 
lui Manuel, evitând și doborând gărzi templiere pe măsură ce 
înainta. Într-un final, scăpă de ele și riscă o privire scurtă 
îndărăt. Templierii erau la fel de buimăciţi ca și locuitorii orașului 
și priveau în toate direcțiile, mai puţin în cea în care plecase el, 
strigând somaţii, lătrând ordine și luând-o la fugă cu hotărâre, 
doar pentru ca apoi să se oprească brusc. Manuel însuși o 
ștersese prea rapid pentru ca vreunul dintre oamenii lui să fi 
avut timp să-l urmeze. Doar ochii ascuţiţi ai lui Ezio nu-l 
scăpaseră din vedere. 

Manuel avea o viteză cu totul neașteptată pentru un ins atât 


VP - 216 


de corpolent. Asasinul alerga pe o stradă-coridor lungă și slab 
iluminată, oprindu-se doar la răspântii pentru a se asigura că 
prada lui nu pornise pe alt coridor; după aceea zări, mult în faţă, 
tremurul mătăsii unei mantii ce reflecta lumina făciliilor, când 
Manuel sui o scară îngustă tăiată în piatră, către Nivelul Unu. 
Bărbatul care se dorea împărat căuta drumul cel mai rapid de 
ieșire, rămas fără muniții și cu soldaţii complet descumpăniţi. 

Ezio goni după el. 

ÎI încolţi în cele din urmă într-o locuinţă goală, săpată direct în 
piatra Nivelului Unu. Manuel se întoarse către el și un zâmbet 
ciudat îi apăru pe buzele lascive. 

— Ai venit pentru cheia Masyaf? Așa este? Ai venit să ne 
jefuiești de doi ani de eforturi - să recuperezi ceea ce au 
aruncat Asasinii? 

Ezio nu-i răspunse, ci îl privi cu prudență. Nu putea ști ce 
șiretlicuri mai avea în mânecă bărbatul acesta. 

— Voi purtaţi o bătălie pe care o pierdeţi, Asasinule! continuă 
Manuel, deși în glas i se strecura o umbră de disperare. Numărul 
nostru crește și suntem din ce în ce mai influenţi. Stăm ascunși 
în plină vedere! 

Ezio făcu un pas mai aproape. 

— Oprește-te și gândește-te o clipă, zise Manuel ridicând o 
mână împodobită de inele. Gândește-te la vieţile pe care le-aţi 
distrus azi - la anarhia pe care aţi sădit-o aici! Voi! Profitaţi de 
un popor sărman și strămutat, folosindu-ne pe noi pentru a vă 
susține propria căutare zadarnică! Insă noi luptăm pentru 
demnitate, Asasinule! Noi luptăm pentru a readuce pacea pe 
tărâmul acesta nefericit. 

— Templierii se grăbesc întotdeauna să vorbească despre 
pace, replică Ezio, dar nu se grăbesc deloc să renunţe la putere. 

Manuel făcu un gest de lehamite din mână. 

— Asta pentru că puterea generează pace. O idioțenie! Invers 
nu se poate. Oamenii aceștia se vor îneca fără un braţ ferm care 
să-i tragă la suprafaţă și să-i controleze! 

Asasinul surâse. 

— Și când te gândești că tu ești monstrul pentru uciderea 
căruia am venit aici. 

Manuel îl privi în ochi și Ezio avu senzaţia tulburătoare că 
bărbatul se resemnase cu soarta sa. Personajul acesta durduliu 
și ferchezuit, cu bijuterii scânteietoare și mustață îngrijită cu 


VP - 217 


atenție dădea dovadă de o demnitate neașteptată. Ezio acţionă 
pumnalul și-l înjunghie în piept, adânc, după care îl sprijini când 
căzu în genunchi. Totuși, Manuel nu se prăbuși. Se rezemă de 
spătarul unei banchete din piatră și-l privi calm. Când vorbi, 
glasul îi sună epuizat. 

— Eu ar fi trebuit să fiu succesorul lui Constantin. Aveam 
atâtea planuri... Ştii cât timp am așteptat? 

— Visul tău moare odată cu tine, Manuel. Imperiul tău nu mai 
există. 

Deși Manuel suferea vizibil de durere, glasul lui izbuti să sune 
amuzat. 

— Ah, dar eu nu sunt singurul cu viziunea asta, Asasinule. 
Visul Ordinului nostru este universal. Otoman, bizantin... toate 
nu sunt decât etichete, costume și fațade. Dedesubtul acestor 
găteli, toți templierii fac parte din aceeași familie. 

Ezio constată că-și pierdea răbdarea și era conștient de 
trecerea timpului. Incă nu scăpase din locul acesta. 

— Ajunge cu sporovăială. Mă aflu aici pentru cheia Masyaf. 

Se aplecă și luă tașca pe care Manuel continua s-o poarte 
peste umăr. Brusc, bizantinul păru mult mai bătrân decât cei 
cincizeci și opt de ani ai săi. 

— la-o atunci, zise el cu amuzament îndurerat. la-o și caută-ți 
norocul. Vezi dacă te poţi apropia la mai puţin de o sută de 
leghe de Arhiva Masyaf înainte ca unul dintre ai noștri să-ţi vină 
de hac. 

Apoi întregul trup i se încordă și bărbatul își întinse braţele de 
parcă abia se trezise din somn, înainte de a cădea în faţă într-o 
beznă fără dimensiuni și fără sunete. 

Ezio îl mai privi o clipă, pierdut în propriile lui gânduri, apoi îi 
cotrobăi repede în tașcă. Nu luă dinăuntru decât cheia, pe care 
o puse în punga sa de la brâu și azvârli tașca pe jos. 

După aceea se întoarse să plece. 

Nivelurile superioare ale orașului subteran fuseseră blocate 
de soldaţi templieri și bizantini, loiali ofiţerilor lor, dar nesiguri 
cu privire la ce s-ar putea întâmpla în continuare. Corpul lui 

Manuel avea să fie descoperit în scurt timp și Ezio decise că 
mijlocul lui cel mai bun - și poate unic - de evadare ar fi fost 
sistemul de râuri subterane de la Nivelul Unsprezece al 
complexului. 

Nivelurile inferioare din Derinkuyu păreau iadul pe pământ. 
Fumul umplea străzile subterane și focuri izbucniseră pe alocuri, 
pe niveluri de dedesubtul și de deasupra depozitelor unde Ezio 
distrusese arsenalul lui Manuel. Tavanele și zidurile prăbușite 
blocaseră multe rute, și asasinul fu nevoit să facă o mulţime de 
ocoluri. În câteva rânduri, când trecu pe lângă mormane de 
sfărâmături, zări ieșind din ele membrele celor striviți de zidăria 
năruită. Încercă, dar fără succes, să nu se mai gândească la 
consecinţele acțiunii sale. Soldaţi și cetăţeni deopotrivă 
rătăceau buimaci, cu eșarfe și batiste apăsate pe faţă, cu ochii 
lăcrimându-le abundent. Ezio, străduindu-se el însuși să respire 
uneori, continuă să coboare cu încăpățânare, folosind rampe, 
coridoare și scări tăiate în piatră, până ajunse la nivelul cel mai 
de jos. 

Aici aerul era mai curat, iar mirosul umed de apă aflată într- 
un spaţiu limitat începuse să se simtă încă de la Nivelul Nouă. 

Din cauza tumultului și confuziei cauzate de explozii, Ezio 
reușise să străbată orașul complet nebăgat în seamă, iar acum 
stătea singur pe un ponton ce înainta într-un lac subteran. 
Undeva departe în direcţia unde bănuia că ar fi fost sudul, 
întrucât era extrem de dificil să te poţi orienta sub pământ, 
întrezări o lucire de lumină, acolo unde râul care alimenta lacul 
se revărsa din acesta, către cerul liber. leșirea aceea trebuia să 
fie departe și mult în aval față de Derinkuyu, însă asasinul nu 
avu timp să se gândească la asta, întrucât văzu cum de la alt 
ponton, aflat poate la douăzeci de metri de el, se desprinse o 
plută manevrată de șase marinari bizantini. De fapt, atenţia îi 
fusese atrasă de pasagerul plutei. Un bărbat elegant, cu barbă, 
care stătea la pupa. 

Prinţul Ahmed Osman. 

Și Ahmed îl văzuse pe Ezio și le ceru vâăslașilor lui să îndrepte 
pluta într-acolo. Când ajunse în raza lui auditivă, el strigă 
batjocoritor spre asasin: 

— Bietul Manuel! Ultimul Paleolog. 

Pentru o clipă, Ezio fu atât de surprins, încât nu scoase niciun 
cuvânt. După aceea rosti: 

— Veștile circulă repede. 

— Asasinii nu sunt singurii care au iscoade, zise prințul 
strângând din umeri. N-ar fi trebuit totuși să-l fi lăsat pe Manuel 
la conducerea expediției noastre în Masyaf. Era un om arogant. 
Imposibil de controlat. 

— Mă dezamăgești, Ahmed. De ce tocmai templierii? 

— Ei bine, Ezio - sau ar trebui să menţin prefăcătoria și să-ţi 
spun tot „Marcello”? -, uite cum stau lucrurile: pe mine m-au 
obosit toate conflictele astea sângeroase și lipsite de sens care 
asmut taţii împotriva fiilor și fraţii între ei. Pentru atingerea păcii 
adevărate, omenirea trebuie să gândească și să acţioneze ca un 
singur corp, cu o singură minte supremă. 

Făcu o pauză, apoi urmă: 

— Este exact ceea ce ne vor oferi secretele din Marele 
Templu. lar Altair ne va călăuzi într-acolo. 

— Te amăgești singur! Secretele lui Altair nu sunt pentru voi! 
Și nu veţi găsi niciodată Marele Templu! 

— Vom vedea. 

Ezio observă că Ahmed privea pe lângă el și, întorcându-se, 
zări mai mulţi soldați bizantini care înaintau spre pontonul său. 

— În tot cazul, Asasinule, nu mă interesează să discut cu tine 
despre morală și politică. Mă aflu aici pentru cheile de la Masyaf. 

Ezio surâse batjocoritor, scoase cheia pe care tocmai o luase 
de la Manuel și i-o arătă: 

— Vrei să zici că sunt mai multe chei? 

— Așa am auzit, încuviință Ahmed politicos din cap. Dar poate 
că ar trebui să întreb pe cineva care s-ar putea să fie mai bine 
informat decât tine - Sofia Sartor. Am reţinut bine numele? 

Asasinul fu imediat tulburat, deși se strădui să nu-și trădeze 
sentimentele. 

— Ea nu știe nimic! Las-o-n pace! 

Ahmed surâse. 

— Vom vedea. 

Le făcu semn oamenilor săi, care începură să îndepărteze 
pluta. 

— O să te-ucid dacă te atingi de ea. 

— Știu că vei încerca s-o faci, dragul meu Ezio, dar mă- 
ndoiesc că vei avea succes, zise Ahmed, apoi ridică glasul, 
adresându-se soldaţilor de pe mal: Ucideţi-l și luaţi cheia. După 
care aduceţi-mi-o imediat. 

— Nu rămâi să asiști la spectacol? întrebă Ezio rece. 

— Am prea mult respect pentru propria-mi siguranţă. Îţi 
cunosc reputația și am văzut chiar azi, aici, un exemplu al 
acțiunilor tale. Incolţit, așa cum ești, bânuiesc că poți să fii de 
două ori mai periculos. In plus, detest violența. 

Pluta dispăru și Ezio se întoarse către soldaţii bizantini ce-i 
stăteau împotrivă. Se gândi ce opţiuni avea. 

Dar nu avea nicio opţiune. 

Se găsea la capătul pontonului, nu avea unde să se mai 
retragă și era imposibil să scape înot. Soldaţii erau vreo 
douăzeci-treizeci. Unii ţineau în mâini muschete care scăpaseră 
distrugerii magaziilor. Căpitanul detașamentului se apropie. 

— Dă-ne cheia, kyrie, rosti el sarcastic. Nu cred că ai de ales. 

Mușchetarii care-l flancau ridicară armele. 

Asasinul îi privea. De data asta știa că e înfrânt. Avea pistolul, 
cu care putea să tragă cel mult două gloanțe, pumnalul secret și 
iataganul. Dar chiar în clipa în care ar fi făcut cea mai mică 
mișcare, muschetele aveau să-și expedieze gloanţele prin el. 
Poate că soldaţii ar fi tras oricum, fără să mai aștepte vreo 
mișcare din partea lui. Ar fi fost modul cel mai simplu prin care 
să pună mâna pe cheie. Poate că ar fi avut vreme s-o azvârle în 
lac, înainte să moară. 

Ezio nu putu decât să se roage ca Yusuf să nu îngăduie 
niciodată ca restul cheilor să cadă în mâinile templierilor și ca 
Sofia să fie scutită de o tortură inutilă, întrucât, din motive de 
siguranţă, el nu-i destăinuise niciun amănunt despre locul unde 
se aflau acestea. 

Dar, în mod limpede, nu fusese destul de precaut. 

Ei bine, drumurile tuturor oamenilor trebuiau să se sfârșească 
undeva. 

Căpitanul ridică brațul și degetele mușchetarilor se curbară în 
jurul trăgacelor. 

Când muschetele detunară, Ezio se aruncă pe burtă pe 
ponton. 
Peste soldaţii bizantini căzu o ploaie de săgeți venite de 

deasupra și din spatele lor. În câteva secunde, toţi soldaţii 
prințului Ahmed zăceau morţi sau răniţi pe malul lacului. 

Un glonţ brăzdase gluga lui Ezio, dar în rest era neatins și-i 
multumi Domnului că vârsta nu-i încetinise reflexele. Când se 
ridică în picioare, o văzu pe Dilara în capătul opus al pontonului. 
Oamenii ei coborau scara ce ducea pe mal, iar cei ajunși deja la 
baza treptelor înaintau acum printre bizantini, verificând morţii 
și îngrijindu-i pe răniţi. 

— Nu te pot lăsa singur nici măcar un minut, zise tânăra. 

— Așa se pare, încuviință Ezio. Mulţumesc. 

— Ai obținut lucrul pentru care ai venit? 

— Da. 

— Atunci ar fi mai bine să te scoatem de aici. Ai făcut prăpăd, 
știai? 

— Așa se pare. 

Ea clătină din cap. 

— Vor avea nevoie de câţiva ani ca să-și revină din cele 
întâmplate. Asta dacă își vor reveni vreodată. Mai au totuși 
destulă putere ca să te facă bucăţi dacă te găsesc. Vino! 

Porni să urce scara înapoi. 

— Așteaptă! N-ar trebui să iau o barcă pentru a ieși de aici? 

— Ești nebun? Te vor aștepta chiar acolo unde râul iese la 
suprafață și este un defileu îngust. O să te omoare pe loc și nu 
vreau să văd cum se irosește munca pe care am depus-o aici. 

Asasinul o urmă ascultător. 

Urcară câteva niveluri, apoi porniră pe o stradă ce șerpuia 
spre sud. Aici fumul se mai risipise și oamenii erau prea ocupați 
cu stingerea incendiilor ca să le acorde multă atenţie. Dilara 
mergea cu pas alert și ajunseră destul de repede la o poartă 
similară celei pe care Ezio o descuiase pe latura de vest a 
orașului. Tânăra scoase o cheie și descuie ușa din lemn ferecată 
în fier. 

— Sunt impresionat, comentă Ezio. 

— Așa și trebuie. Spune-le celor din Kostantiniyye că pot fi 
liniștiți, fiindcă oamenii lor de aici fac o treabă bună. 

Ezio miji ochii la vederea razelor de soare ce se revărsau prin 
ușă, care i se păreau orbitoare după semiîntunericul din orașul 
subteran. Zări înaintea lui un drum care zigzaga spre sud, 
trecând prin jalnicul Nadarim. 

— Calul îţi este înșeuat, hrănit și adăpat și te așteaptă în 

grajdul de acolo. În coburi ai bucate și băutură. Poţi să-l iei fără 
niciun pericol. Satul a fost eliberat și sătenii au început deja să 
dea clădirile cu var... Allah știe că avea nevoie de puţină veselie, 
iar acum a scăpat de opresori, zise Dilara și nările i se dilatară 
de triumf. Dar trebuie să pleci imediat. Nu va trece mult și 
Ahmed va primi vestea celor întâmplate. Desigur, el nu va 
cuteza să se întoarcă personal, dar poţi să fii sigur că va trimite 
pe cineva după tine. 

— l-a mai rămas cineva? 

Tânăra surâse - puţin cam încordat, totuși surâse. 

— Dă-i drumul, nu mai sta. Până la sfârșitul săptămânii ar 
trebui să ajungi la Nigde. Până la sfârșitul lunii, vei fi înapoi în 
Mersin dacă nu te ucide nimeni pe drum. 

— Mai devreme decât mi-am propus. 

— Felicitări. 

— Și tu? 

— Munca noastră aici nu s-a încheiat. În tot cazul, noi nu 
acționăm fără ordin direct de la Kostantiniyye. Transmite-i 
salutările mele lui Tarik. 

Ezio o privi pentru o clipă, în tăcere dezolantă, după care zise: 

— Voi spune Înaltei Porţi cât de mult vă datorează. 

— Așa să faci. Acum însă trebuie să mă întorc la oamenii mei 
și să-i reorganizez. Artificiile tale au distrus, printre altele, și 
sediul nostru. 

Asasinul vru să mai spună ceva, însă Dilara deja dispăruse. 

Călătoria de întoarcere pe coastă fu rapidă și, din fericire, 
lipsită de evenimente. 

— Ai sosit mai devreme, zise Piri Reis când Ezio apăru la baza 
pasarelei dhow-ului roșu. 

— Ceea ce este foarte bine. Trebuie să ne întoarcem cât mai 
repede la Kostantiniyye. 

— Ai a cincea cheie? 

Asasinul surâse și se bătu cu palma peste tașcă. 

— E bine atunci, încuviinţă Piri zâmbind și el. lar Manuel? 

— Nu ne va mai face necazuri. 

— Din ce în ce mai bine. În ritmul ăsta te vor numi sâva/ye. 

— Însă bătălia e departe de se fi încheiat. Trebuie să ne 
grăbim. 

— Corabia trebuie aprovizionată și suntem nevoiţi să 
așteptăm fluxul favorabil. Dar ne putem ocupa de una, până la 
sosirea celeilalte. 

Piri se întoarse și dădu ordine scurte căpitanului corăbiei, care 
li se alăturase. 

— De asemenea, trebuie adunat echipajul. Nu ne așteptasem 
să-ți termini chiar atât de repede treaba în Derinkuyu. 

— Am avut norocul să beneficiez de ajutoare extraordinar de 
bune. 

— Am auzit despre conducătoarea iscoadelor care a fost 
trimisă acolo de Înalta Poartă. Reputația i-a luat-o cu mult 
înainte, zise Piri. 

— Atunci am motive să mulţumesc guvernului otoman. 

— Sub Baiazid, Înalta Poartă devenise un model de 
administraţie practică. Avem noroc că, iată, continuă să opereze 
nestânjenită de ciondănelile din familia imperială. 

— Pentru că veni vorba despre ei, cred că trebuie să fim cu 
ochii pe Ahmed, rosti încet Ezio. Am descoperit că are prieteni 
periculoși. 

— Asasinii n-ar trebui să intervină în afacerile otomanilor. 

— Prietenii aceia ai lui Ahmed fac ca afacerile respective să 
fie și ale noastre. 

Piri arcui o sprânceană, dar nu mai comentă nimic despre 
subiectul acela. 

— Cabina ta este pregătită, îi spuse lui Ezio. Sunt convins că 
vrei să te odihnești până vom fi gata de plecare. 

e 

Rămas singur, Ezio își scoase echipamentul, apoi își curăți și 
unse armele. După ce termină cu toate, încuie ușa cabinei, 
scoase a cincea cheie și o puse pe masa pliantă, apoi se așeză 
în faţa ei. Era curios să vadă dacă avea să se comporte la fel 
precum celelalte. Trebuia să știe ce anume despre Altair mai 
putea ea destăinui, mai ales fiindcă nu avea niciun mijloc de a 
spune dacă această cheie le oferise vreo revelaţie mistică 
templierilor care o descoperiseră primii. Oare ce cunoștințe le 
destăinuise deja? Sau poate avea puterea de a ști, cumva, când 
să vorbească și când să rămână tăcută? 

Mintea îi era tulburată, de asemenea, de gândurile la Sofia și 
era nerăbdător să se întoarcă în Constantinopol. Ca s-o 
protejeze pe femeie și să se asigure de securitatea celorlalte 
patru chei. Pentru moment însă trebuia să se silească să fie 
răbdător, pentru că se afla la mila mării și a vântului. 

Cheia aceasta era similară celorlalte - avea exact același 
diametru și proporţii ca ele, era decorată tot cu simboluri stranii, 
indescifrabile, și brăzdată de șănţuleţe precise, însă misterioase. 
Asasinul se încordă și întinse mâna s-o atingă. Nu-l dezamăgi. În 
scurt timp, lumina blândă din cabină păru să devină un amurg 
apăsător și, prin contrast, strălucirea care începu să emane din 
discul de obsidian crescu, mereu și mereu... 

Pe măsură ce fu absorbit în scenă - devenind una cu ea, fără 
să facă totuși parte din ea - Ezio știu că trecuseră alţi zece ani 
de când fusese ultima oară în Masyaf. Privi și, treptat, se pierdu 
în evenimentele ce i se arătau... 

e 

Bărbaţii stăteau în curtea interioară scăldată în soare a lui 
Masyaf, sub umbra unui arbore de scorțișoară bătrân, cu o 
coroană largă. 

Altair, cu pielea ca pergamentul și cu trupul descărnat atât de 
acoperit de veșminte, încât îi mai erau vizibile doar fața și 
mâinile lungi și palide, stătea de vorbă cu doi venețieni îndesați, 
trecuți cu puţin de treizeci de ani. Cel mai vârstnic purta pe 
mânecă un blazon - un scut albastru cu o cupă galbenă peste 
care se găsea un singur chevron, deasupra căruia se înșiruiau 
trei stele pentagonale, totul fiind încununat de un coif din argint. 
Ceva mai departe, în spatele lor, un număr mare de luptători 
Asasini se pregăteau pentru bătălie. 

Mentorul atinse mâneca bărbatului într-un chip familiar, 
prietenos. Se mișca în maniera precaută și precisă a oamenilor 
foarte bătrâni, totuși nu se zărea nimic din debilitatea ce ar fi 
fost de așteptat la un bărbat peste care trecuseră nouăzeci și 
una de ierni, mai ales unul de la care viața ceruse atât de multe. 

— Niccolò, rosti Altair, dintotdeauna am ţinut familia Polo - pe 

tine și pe fratele tău, aici de față - aproape de inimile noastre, 
deși timpul pe care l-am petrecut împreună a fost, o știu, destul 
de scurt. Am însă încredere că acest Codex, pe care-l voi 
încredința acum mâinilor voastre, va răspunde multelor întrebări 
pe care n-aţi avut vreme să le puneţi. 

Făcu semn spre un ajutor, care înaintă și puse în mâinile lui 
Niccold Polo un volum legat în piele. 

— Altair, rosti italianul, darul acesta este... de neprețuit. 
Grazie. 

Altair încuviinţă din cap, iar ajutorul său îi înmână un săculeț. 

— Așadar, zise el după aceea, întorcându-se către cel mai 
mare dintre fraţii Polo, încotro vă vor purta pașii în continuare? 

— Matteo și cu mine ne vom întoarce la Constantinopol 
pentru o vreme. Intenţionăm să înființăm acolo o ghildă, înainte 
de a reveni la Veneţia. 

Altair zâmbi. 

— Fiul tău Marco va fi încântat să audă poveștile călătoriilor 
nebunești ale tatălui său. 

— La trei ani este cam micut să audă chiar totul. Dar într-o zi, 
în curând, le va auzi, așa este. 

Fură întrerupţi de sosirea lui Darim, care apăru în goana mare 
prin poarta interioară. 

— Tată, o avangardă a mongolilor lui Hulagu a trecut de 
apărare! Satul este ameninţat! 

— Așa curând? se încordă Altair, iar când îi vorbi din nou 
veneţianului, tonul lui deveni urgent. Niccolò, mărfurile voastre 
și provizii vă așteaptă lângă poarta satului. Vă vom însoţi până 
acolo. După aceea trebuie să galopaţi cu toată viteza. 

— Mulţumesc, Mentorule. 

Altair reveni apoi către doi Asasini ce se desprinseseră din 
grupul mai mare, care era de acum complet pregătit pentru 
bătălie și începuse deja să iasă din curte. 

— Pregătiţi catapultele, le porunci el, și așteptați semnalul 
meu. 

Cei doi înclinară din cap în semn de înțelegere și plecară în 
fugă. 

— Staţi aproape, le porunci Altair fraţilor Polo. 

— Tată, interveni Darim, trebuie să pornim imediat spre sat. 
Cred că ar fi mai bine ca tu să rămâi cu Niccolò și Matteo. Eu vă 
voi deschide calea. 

— Ai grijă, Darim. ȘI fii cu ochii-n patru la trebuchete. 

Altair privi catapultele masive cu contragreutăţi pe care 
servanții le aduceau pe poziţiile lor. 

Darim surâse larg. 

— Dacă mă lovesc pe mine, vor lovi în același timp și o duzină 
de mongoli. 

— Hulagu-Han nu este un inamic pe care să-l tratăm cu 
superioritate. 

— Suntem pregătiţi pentru el. 

Altair se întoarse către oaspeţii săi. 

— Veniţi, li se adresă el. 

Suiră pe caii ce le fuseseră pregătiţi și ieșiră din fortăreață la 
pas, folosind o rută ce ocolea bătălia principală, care începuse 
pe pantele colinelor din apropiere. 

— O să le rezistaţi? întrebă Niccolò, nereușind să-și camufleze 
nervozitatea din voce. 

— Atâta timp cât va fi necesar, îl asigură Altair calm. Vă 
invidiez călătoria, urmă el. Bizanțul este un oraș splendid. 

Niccolò zâmbi ușor încordat, întrucât era perfect conștient de 
pericolul în care se aflau, cu toate că Altair îl privea aproape cu 
indiferență. El mai fusese însă în situaţii grele și știa ce încerca 
să facă Mentorul - să trateze situația cu ușurință. De aceea îi 
cântă în strună. 

— Văd că preferi vechea denumire. Ai fost vreodată acolo? 

— Cu mult timp în urmă. Când voi, venețienii, i-aţi trimis pe 
cruciații franci să atace Bizanțul în loc de lerusalim. 

— Constantinopolul era pe atunci cel mai mare rival comercial 
al Veneţiei. A fost o lovitură importantă. 

— A deschis Europa spre est în mai multe feluri. 

— Mongolii nu vor ajunge niciodată atât de departe, rosti 
Niccolò, dar glasul îi era tensionat. 

Altair nu comentă afirmaţia aceea, ci se mulțumi să spună: 

— Conflictul acela micut din 1204 m-a împiedicat să aduc 
Crezul în Europa. 

— Ei bine, cu noroc - și răbdare - vom termina ce ai început 
tu. 

— Dacă veţi avea ocazia, să știți că panorama din vârful 
Hagiei Sofia este cea mai frumoasă din oraș. 

— Și cum se poate ajunge în vârf? 

Altair zâmbi larg. 

— Prin antrenament și răbdare. 

Făcu o pauză, apoi urmă: 

— Am înţeles că după ce veţi pleca de aici, nu veți alege 
drumul pe uscat? Veţi naviga pe mare spre Bizanţ? 

— Da. Vom merge pe uscat doar până la Latakia, unde ne 
vom îmbarca. Drumurile prin Anatolia sunt încețoșate de 
amintirile Cruciadelor. 

— Oh, da, încuviinţă Mentorul, pasiunile cele mai profunde pot 
fi și cele mai letale. 

— Dacă vei putea, vizitează-ne, Altair. Vom avea suficient 
spaţiu pentru tine și pentru suita ta. 

— Nu, refuză Altair. Mulţumesc, dar ţara aceea nu este pentru 
bătrâni, Niccolò. Eu voi rămâne aici, așa cum trebuie s-o fac 
mereu. 

— Ei bine, în caz că te răzgândești, ușa noastră este mereu 
deschisă. 

Altair privea bătălia. Trebuchetel/e începuseră să tragă și-și 
reglaseră deja tirul. Bolovanii pe care-i propulsau în rândul 
mongolilor cauzau haos. 

Un călăreț se desprinse din corpul principal al cavaleriei 
Asasinilor și veni spre ei în galop. Era Darim. 

— Ne vom odihni puţin în sat, îi zise Altair când ajunse lângă 
ei. Se pare că rezistaţi inamicului. 

— Dar cât timp o vom mai face, tată? 

— Am toată încrederea în tine. La urma urmelor, de acum nu 
mai ești un băiat. 

— Am șaizeci și doi de ani. 

— Mă faci să mă simt un moșneag decrepit, glumi Altair, însă 
Darim îi putu vedea paloarea de pe față și înţelese că într- 
adevăr tatăl lui era foarte obosit. 

— Desigur, rosti el, vom face un popas și ne vom conduce 
prietenii așa cum se cuvine. 

Se îndreptară către grajdurile satului, iar fraţii Polo se grăbiră 
să-și mute bagajele pe caii de povară ce le fuseseră pregătiţi, 
alături de doi armăsari odihniţi pentru călătoria lor spre vest 
către coastă. Capabil în cele din urmă să se odihnească, Altair 
se înmuie din tot trupul și se rezemă de Darim, ca să caute 
sprijin. 

— Tată, ești rănit? întrebă acesta îngrijorat și-l conduse până 
la o băncuţă de sub un copac. 


VP - 228 


— Lasă-mă doar puţin, gâfâi Mentorul, nedorind să cedeze 
înaintea durerilor pe care le resimțea. 

Se așeză greoi și răsuflă adânc, după care privi în urmă, spre 
castel. Un bătrân, își spuse, nu are nicio valoare, aidoma unei 
mantii zdrenţuite ce îmbracă un băț; dar cel puţin își lăsa 
sufletul liber să cânte și să bată din palme. 

— Sfârșitul unei epoci, șopti el. 

Își privi fiul și zâmbi. Luă săculeţul pe care ajutorul său i-l 
înmânase înainte de a pleca din curtea castelului și-l goli de 
conţinut. Erau cinci discuri din obsidian, complicat gravate. Le 
stivui ordonat. 

— Pe când eram foarte tânăr, spuse el, am fost îndeajuns de 
nesăbuit să gândesc că al nostru Crez va pune sfârșit acestor 
conflicte. Făcu o pauză. Ce bine ar fi fost dacă aș fi avut 
modestia să-mi spun că am făcut destule pentru o singură viaţă. 
Că mi-am jucat rolul. 

Cu un efort, se ridică în picioare, apoi vorbi din nou: 

— Pe de altă parte, nu există glorie mai mare decât lupta 
pentru aflarea adevărului. 

Se uită spre sat, și dincolo de el, spre bătălie. Niccolò Polo se 
apropie de el. 

— Noi suntem gata, îl anunţă. 

— Îţi voi cere o ultimă favoare, Niccolò, zise Altair și-i întinse 
discurile. la obiectele acestea cu tine și păzește-le cu grijă. 
Ascunde-le, dacă trebuie. 

Veneţianul îl privi întrebător. 

— Ce sunt - obiecte antice? 

— Sunt într-adevăr foarte vechi. Sunt chei și fiecare dintre ele 
conţine câte un mesaj. 

Niccolò examină una dintre ele cu luare-aminte. Nu înțelegea. 

— Un mesaj... pentru cine? 

Altair luă cheia în mână. 

— Asta aș fi vrut să știu și eu... 

Ridică mult cheia, care începu să strălucească. lar el închise 
ochii, pierdut în concentrare. 

Ezio redeveni conștient de locul în care se afla. Lumina din 
cabină își recăpătă caracterul normal, crepuscular, confortabil. 
Simţi izul de lemn de cedru al pereţilor, văzu firele de praf 
dansând în razele de soare ce pătrundeau prin hublou și auzi 
sunetele picioarelor ce alergau pe punți, strigătele corăbierilor și 
trosnetele parâmelor cu care mânuiau velele. 

Porniseră la drum. 

e 

După ce ieșiră în larg, văzură din nou pânza unui vas de pirați 
berberi, care-i făcu pe Ezio și Piri să se gândească la vechiul lor 
prieten al-Scarab, dar corabia aceea rămase în depărtare și nu-i 
atacă. In cea mai mare parte a timpului pe parcursul călătoriei 
de cincisprezece zile fură singuri pe marea întunecată ca vinul și 
brăzdată de bancuri de pești, iar asasinul își pierdu timpul în 
zadar, încercând să descifreze simbolurile de pe cheie, 
regretând că Sofia nu se afla acolo ca să-l ajute, îngrijorându-se 
de siguranţa ei și devenind tot mai nerăbdător să ajungă la 
destinaţie. 

In cele din urmă sosiră și zorii în care cupolele, turnurile 
încununate de nori, zidurile, clopotniţele și  minaretele 
Constantinopolului apărură profilate la orizont. 

— Vom fi acolo până la mijlocul după-amiezii, spuse Piri Reis. 

— Cu cât mai repede, cu atât mai bine. 

e 

Portul era aglomerat ca întotdeauna, deși era o zi umedă și 
apăsătoare și, de asemenea, ora siestei. In jurul unui crainic 
cocoțat pe un podium la capătul dinspre țărm al cheiului 
principal, se strânsese o mulţime destul de mare. Crainicul era 
însoţit de ieniceri, în veșmintele lor albe și largi. În vreme ce 
dhow-ul roșu era descărcat, Ezio se apropie să-l asculte pe 
bărbat. 

— Cetăţeni ai Imperiului și călători de pe meleaguri străine, 
ascultați cu luare-aminte! Din ordinul ienicerilor, noi restricţii se 
aplică începând de acum tuturor celor care intră și ies din oraș. 
Vă anunţ că o recompensă de zece mii de akçe va fi acordată, 
fără întrebări, oricui va aduce informaţii ce vor duce la arestarea 
imediată a Asasinului, Auditore Ezio. 

Ezio întoarse capul spre Piri Reis și-i aruncă o privire. Acesta 
se apropie discret. 

— Strecoară-te cum poţi de aici, spuse amiralul turc. Ai cheia 
la tine? 

— Da. 

— Atunci ia-ţi armele și du-te. Voi avea grijă de restul 
echipamentului tău. 

Încuviinţând din cap în semn de mulţumire, Ezio se furișă 
discret prin gloată și pătrunse în oraș. 

Porni apoi pe o rută ocolitoare spre librăria Sofiei, verificându- 
și des spatele, pentru a vedea dacă nu fusese urmărit sau 
recunoscut. Pe măsură ce se apropia, începu să simtă atât 
ușurare, cât și anticipare plăcută. Dar când dădu colţul și intră 
pe strada femeii, se opri brusc. Ușa librăriei era larg deschisă, 
mai mulţi gură-cască se strânseseră în jur, iar un grup format 
din Asasinii lui Yusuf, printre care îi recunoscu pe Dogan și 
Kasim, stătea de pază. 

Ezio se apropie repede de ei, simţindu-și gâtlejul uscat. 

— Ce se-ntâmplă? îl întrebă pe Kasim. 

— Înăuntru, răspunse scurt bărbatul și Ezio văzu că avea 
lacrimi în ochi. 

Pătrunse în librărie. Încăperea părea neschimbată de la ultima 
lui vizită, dar când intră în curtea interioară, inima aproape că i 
se opri înaintea priveliștii de acolo. 

De-a curmezișul unei bănci, cu faţa în jos, zăcea Yusuf. 
Mânerul unui hanger îi ieșea dintre omoplați. 

— Hangerul îi ţintuia de spinare un bilet, rosti Dogan care-l 
urmase pe Ezio. Îţi era adresat. 

Îi întinse o foaie de pergament pătată de sânge. 

— L-ai citit? 

Dogan încuviinţă în tăcere. 

— Când s-a-ntâmplat asta? 

— Azi. Nu poate să fi trecut mult timp, pentru că muștele n-au 
început să se strângă. 

Sfâșiat între lacrimi și furie, Ezio scoase hangerul din spatele 
lui Yusuf. Rana nu era într-atât de recentă, încât să mai curgă 
sânge. 

— Ţi-ai câștigat odihna, frate, murmură el. Requiescat in 
Pace. 

După aceea despături biletul. Mesajul pe care-l conţinea 


VP - 231 


venea din partea lui Ahmed. Era scurt, însă cuvintele lui îl făcură 
să clocotească de furie. 

În curte intrară acum alţi Asasini și Ezio îi privi în ochi, pe 
rând. 

— Unde-i Sofia? întrebă el printre dinţi. 

— Nu știm unde a dus-o. 

— Mai lipsește cineva? 

— N-o putem găsi pe Azize. 

— Fraţilor! Surori! Se pare că Ahmed vrea ca tot orașul să se 
ridice împotriva noastră, în vreme ce ucigașul lui Yusuf privește 
și așteaptă în Arsenal, hohotind. Luptaţi alături de mine, să-i 
arătăm ce-nseamnă să te pui în calea Asasinilor! 

Porniră cu toţii către Arsenal, iar acolo, nemaiavând chef să 
piardă timpul cu fleacuri, îi lichidară iute și brutal pe ienicerii 
loiali lui Ahmed, care stăteau de pază. Ahmed nu se așteptase la 
un asemenea atac brusc și surprinzător, sau poate că 
subestimase atât mânia, cât și forța Asasinilor, a căror putere 
crescuse constant sub conducerea lui Yusuf. Fie asta, fie Ahmed 
credea că încă deţine atuul câștigător, deoarece, atunci când 
Ezio îl încolţi, nu trădă niciun semn de alarmă. 

Purtat de furie, Ezio reuși să se abţină în ultima clipă să-l 
ucidă pe prințul otoman, pe care-l trântise pe pardoseală și-l 
prinsese de beregată, după care izbise furios cu pumnalul secret 
în gresie, la numai câţiva centimetri de capul lui. Dacă l-ar fi 
omorât pe Ahmed, i-ar fi fost imposibil s-o mai salveze pe Sofia. 
În privinţa aceea, biletul fusese cât se putea de clar. Totuși, 
pentru o clipă, sângele întunecase judecata florentinului. 

Își apropie mult faţa de cea a prinţului și-i simţi mirosul de 
violete al răsuflării. Deși palid la faţă, Ahmed îi întoarse privirea 
cu calm. 

— Unde este ea? întrebă Ezio apăsat. 

Ahmed râse ușor. 

— Câtă furie! 

— Unde... este... ea? 

— Dragul meu Ezio, dacă tu crezi că te găsești într-o poziţie 

din care să impui condiţii, ai putea la fel de bine să mă omori 
chiar acum și să scapi de o grijă. 

Ezio nu-și slăbi strânsoarea și nici nu retrase pumnalul secret; 
dar, după câteva secunde, judecata îi reveni și se ridică în 
picioare, îndoindu-și în același timp încheietura, astfel că arma 
se retrase în hamul ei. 

Ahmed se ridică în capul oaselor și-și masă gâtul, totuși nu se 
clinti din loc, iar glasul continua să fie al unui om amuzat. Era 
aproape ca și cum prinţul ar fi participat la un joc plăcut, se 
gândi asasinul cu un amestec de frustrare și dispreț. 

— Îmi pare rău că s-a ajuns la așa ceva, zise Ahmed. Doi 
bărbaţi care ar fi trebuit să fie prieteni și care se ceartă... pentru 
ce? Pentru cheile unei arhive vechi și colbuite. 

Se ridică în picioare, își scutură straiele de praf și continuă: 

— Messer Auditore, amândoi ne luptăm pentru același scop. 
Doar metodele noastre diferă. Nu înţelegi asta? 

Făcu o pauză și Ezio putu să bănuiască ce avea să urmeze. 
Auzise de foarte multe ori până atunci explicaţiile pe care 
templierii le ofereau ambițiilor lor dictatoriale. 

— Pace, zise Ahmed. Stabilitate. O lume în care oamenii să 
trăiască fără teamă. Ei doresc adevărul, așa este, dar chiar și 
atunci când îl capătă, refuză să-l privească. Cum te lupţi 
împotriva acestui tip de ignoranță? 

Glasul prinţului devenise vehement și Ezio se întrebă dacă 
într-adevăr credea în propriile lui cuvinte. 

— Poate că libertatea înseamnă dezordine, principe, îi 
răspunse el, dar este de nepreţuit. 

lar în sinea lui își spuse: „Întotdeauna tirania este mai bine 
organizată decât libertatea”. 

— Bineînţeles, aprobă Ahmed sec. lar când lucrurile se vor 
destrăma și luminile civilizaţiei se vor stinge, Ezio Auditore va 
putea să rămână deasupra beznei și să rostească mândru: „Am 
rămas loial Crezului meu”. 

Își întoarse faţa într-o parte și-și regăsi controlul de sine, apoi 
continuă: 

— Eu voi deschide arhiva lui Altair, voi intra în biblioteca lui și 
voi găsi Marele Templu. lar cu puterea ascunsă acolo, voi 
distruge superstiţiile care-i despart pe oameni. 

— Nu în viaţa asta, răspunse Ezio sec. 

Ahmed pufni nerăbdător și porni să iasă din încăpere. Asasinul 

nu încercă să-l oprească. Când ajunse în dreptul ușii, prinţul se 
răsuci către el: 

— Adu cheile la Turnul Galata, îi spuse. Fă-o, iar Sofia Sartor 
va fi cruţată. 

Tăcu câteva clipe, după care adăugă: 

— Și nu întârzia. Nu va trece mult și oștirea fratelui meu va 
sosi aici și atunci totul se va schimba. lar eu trebuie să fiu 
pregătit. 

Apoi Ahmed părăsi odaia. Ezio privi după el și le făcu semn 
oamenilor lui să nu-l oprească. 

Gândurile îi fură întrerupte de o tuse politicoasă în spatele 
său. Se întoarse... și-l zări pe prințul Suleiman. 

— De când ești aici? îl întrebă. 

— De suficient timp. Am stat după draperia de acolo. V-am 
auzit toată conversaţia. De fapt, îl urmăresc foarte îndeaproape 
pe dragul meu unchi încă de când a revenit din scurta lui 
călătorie peste hotare. Mai mult chiar, am fost atent la acţiunile 
lui după ce a încercat să mă omoare - o tentativă pe care tu ai 
dejucat-o, folosindu-te de lăuta ruptă. Făcu o pauză scurtă. ȘI 
totuși nu mă așteptasem să aud... toate astea. 

— Și ce părere ai? 

Suleiman căzu pe gânduri înainte să răspundă. Apoi oftă și 
zise: 

— El e un om sincer, însă fantezia asta cu templierii e 
periculoasă. Nu rezistă sub lumina realității. 

Tăcu iarăși pentru scurt timp. 

— Uite ce cred eu, Ezio, îi zise apoi. Sunt tânăr, totuși am trăit 
destui ani ca să știu că lumea este o tapiserie alcătuită din 
multe culori și multe modele. Un conducător corect ar glorifica-o 
așa cum e, n-ar încerca s-o destrame. 

— El se teme de neorânduiala ce provine din diferențe. 

— Tocmai de aceea creăm legi pe baza cărora să trăim - un 
kanun care să se aplice tuturor în mod egal. 

Fură întrerupţi de sosirea unei patrule de ieniceri pe care 
Asasinii din exterior îi lăsară să intre, întrucât îi erau loiali lui 
Suleiman. Însă când locotenentul lor îl zări pe Ezio, își trase 
iataganul din teacă. 

— Inapoi, prens! strigă el și porni spre asasin să-l aresteze. 

— Oprește-te, soldat, zise Suleiman. Bărbatul acesta nu e 
dușmanul nostru. 

Locotenentul șovăi o clipă, apoi le ordonă oamenilor săi să 
iasă și-și ceru scuze. 

Suleiman și Ezio își zâmbiră. 

— Noi doi am parcurs o cale lungă de la călătoria aceea pe 
mare, zise Suleiman. 

— Mă gândeam ce provocare ar fi să am un fiu ca tine. 

— Încă n-ai murit, prietene. Poate că vei avea un fiu demn de 
tine. 

Suleiman dădu să plece, apoi se opri și spuse: 

— Ezio, știu că te vei găsi sub o presiune uriașă, totuși... 
cruţă-mi unchiul, dacă poți. 

— Oare tatăl tău ar face la fel? 

Suleiman nu ezită. 

— Nu m-am gândit la asta, dar... nu, nici vorbă. 

Ezio se îndreptă cât putu de repede spre sediul Asasinilor din 
Istanbul. Când ajunse acolo, luă cele patru chei pe care le 
recuperase deja din oraș și o puse alături de ele pe cea obținută 
de la Manuel în Derinkuyu. Le ascunse în siguranţă într-o tașcă, 
pe care și-o trecu după aceea peste umăr. Işi fixă pumnalul- 
cârlig de încheietura dreaptă și pistolul de cea stângă și, în caz 
că s-ar fi dovedit necesară o evadare rapidă din vârful Turnului, 
puse parașuta lui Leonardo într-o raniță. 

Dar înainte de a porni spre Turn, avea de îndeplinit o 
îndatorire. Se grăbi spre cimitirul Galata, unde trupul lui Yusuf 
fusese deja dus pentru înhumare. 

Când ajunse acolo, Dogan, care preluase funcţia de căpitan al 
Asasinilor din Istanbul, îi ieși înainte. 

— Salut, Mentorule. 

— Salut, Mentorule, spuse și Irini, venindu-i de asemenea în 
întâmpinare. 

Ezio înaintă până lângă sicriu și li se adresă: 

— Știu prea bine că acum ar fi trebuit să fie un moment 
pentru comemorare și jelire. Însă inamicii nu ne îngăduie luxul 
acesta. 

Se întoarse către Dogan. 

— Yusuf avea o părere foarte bună despre tine și nu văd 
niciun motiv pentru a-i pune judecata la îndoială. Ai în inima ta 
dorinţa de a-i conduce pe bărbaţii și pe femeile acestea, și dea 
păstra demnitatea Frăției noastre cu aceeași înflăcărare cu care 
a făcut-o Yusuf? 

— Ar fi o onoare, răspunse Dogan. 

— Și va continua să fie o onoare să lucrăm pentru cauza 
noastră și să susţinem Crezul, rosti Evraniki de lângă el. 

— Bene, zise Ezio. Mă bucur. 

Se retrase un pas și privi peste clădirile care înconjurau 
cimitirul, în direcția Turnului Galata. 

— Inamicul este aproape, continuă el. După terminarea 
ceremonialului, ocupaţi-vă poziţiile în jurul Turnului și așteptați 
ordinele mele. 

După aceea plecă în grabă. Cu cât Sofia era eliberată mai 
repede, cu atât mai bine. 

e 

ÎI întâlni pe Ahmed, flancat de o singură gardă, pe un meterez 
de lângă baza Turnului. 

— Unde este ea? îl întrebă. 

Ahmed își etală din nou zâmbetul iritant și îi răspunse: 

— Te admir, Ezio, totuși setea ta de sânge mă împiedică să te 
numesc „prieten”. 

— Sete de sânge? Mi se pare o insultă ciudată, mai ales când 
vine din partea celui care a poruncit uciderea propriului său 
nepot. 

Ahmed își pierdu o parte din stăpânirea de sine detașată. 

— Trebuia să fie răpit, Asasinule, nu ucis. 

— Am înţeles. Răpit de bizantini, pentru ca unchiul lui să-l 
poată elibera și să fie omagiat ca un erou. Asta era planul? 

Prinţul strânse din umeri. 

— Mai mult sau mai puţin. 

După aceea făcu un semn scurt din cap. Imediat, șase-șapte 
templieri apărură ca din senin și-l înconjurară pe Ezio. 

— Și acum, Messer Auditore, zise el, cheile, te rog. 

Întinse mâna. g 

Ezio dădu însă la rândul său un semnal. |n spatele 
semicercului de templieri apărură mult mai mulți Asasini, cu 
iataganele în mâini. 

— Mai întâi, fata, răspunse el cu glas rece. 

Ahmed chicoti. 

— E toată numai a ta. 

Ridică brațul spre cer. Ezio îi urmări gestul cu privirea și văzu, 
în vârful turnului, o femeie, alături de un soldat, care era în mod 
clar pregătit s-o arunce peste margine. Femeia purta o rochie 
verde, însă capul îi fusese acoperit cu un sac din pânză groasă. 
Avea mâinile și picioarele legate. 

— Sofia! icni Ezio involuntar. 

— Spune-le oamenilor tăi să se retragă! ceru Ahmed. 

Clocotind, Ezio le făcu semn Asasinilor să se conformeze. 
După aceea îi aruncă lui Ahmed tașca în care se aflau cheile. 
Prinţul o prinse din zbor și-i verifică conţinutul. Apoi rânji larg. 

— Așa cum am zis, e toată numai ata! 

După aceea cobori de pe meterez, urmat de oamenii săi. Sui 
în trăsura care-l aștepta și care porni de îndată la galop prin 
oraș, îndreptându-se către Poarta de Nord. 

Ezio nu mai pierdu timpul privind după el. Se repezi spre Turn 
și începu să-l escaladeze. Neliniștea și mânia îi grăbiră mișcările 
și în numai două minute ajunse pe crenelurile din vârf, lângă 
femeie. Soldatul se retrase către scara ce cobora spre sol. 
Asasinul sări, trase femeia de pe marginea Turnului și-i smulse 
sacul de pe cap. 

Era Azize! 

| se pusese căluș, astfel încât să nu poată striga niciun 
avertisment. Ezio scoase eșarfa ce-i fusese îndesată în gură. 

— Tesekkür, Mentor. Chok tesekkür ederim! icni ea. 

Soldatul chicoti și începu să coboare scara în grabă. La baza 
turnului îl aștepta însă o primire neplăcută. 

Ezio tocmai începuse să-i taie legăturile lui Azize, când fu 
întrerupt de un țipăt de femeie. Se răsuci și văzu că pe alt 
meterez, nu foarte departe, fusese ridicat un eșafod temporar. 
Sub spânzurătoare, cu o funie trecută deja în jurul gâtului, se 
afla Sofia, pe un scăunel. Sub ochii asasinului, un soldat bizantin 
se întinse și strânse nodul cu mâini grosolane. 

Ezio aprecie distanţa dintre vârful Turnului Galata și 
meterezul la care trebuia să ajungă. Lăsând-o pe Azize să se 
elibereze singură de restul legăturilor, își scoase ranița din spate 
și asamblă iute parașuta. După numai câteva secunde, zbura 
prin văzduh, călăuzind parașuta cu propria-i greutate spre 
spânzurătoarea unde bizantinii trăseseră scăunelul de sub 

tălpile Sofiei și funia se întinsese. Aflat încă în aer, Ezio își 
acţionă pumnalul-căârlig și reteză frânghia la doar câţiva 
centimetri deasupra capului femeii. Ateriză peste numai o clipă 
și-i prinse în brațe trupul în cădere. 

Suduind furioși, soldaţii bizantini dispărură. Asasinii alergau 
pe străzile dintre Turnul Galata și meterezul acesta, dar Ezio 
putu vedea bizantini care le ieșeau în cale pentru a-i bloca. Era 
nevoit să acționeze de unul singur. 

Mai întâi însă se întoarse la Sofia și trase cu degete disperate 
de laţul din jurul gâtului ei, după care îi simţi pieptul ridicându- 
se și coborând în respiraţie. 

— Ești rănită? o întrebă. 

Ea horcăi și tuși, recăpătându-și răsuflarea. 

— Nu, n-am păţit nimic, dar sunt foarte... confuză. 

— lartă-mă, n-am vrut să te târăsc în toate astea. 

— Nu ești tu responsabil pentru acţiunile altora, răspunse ea 
răgușit. 

Ezio o lăsă câteva clipe pentru a-și reveni, privind-o cu 
atenţie. Cât de raţională putea să fie într-un asemenea 
moment...! 

— Toate astea vor rămâne... în urma noastră, în curând. Dar 
mai întâi trebuie să recuperez ceea ce au luat ei. Este extrem de 
important! 

— Nu pricep ce se-ntâmplă, Ezio! Cine sunt oamenii ăștia? 

Fu întreruptă de detunătura unui tun. După câteva secunde, 
meterezul pe care se găseau fu zguduit de impactul unei 
ghiulele de zece kilograme. Sofia căzu și în jurul lor zburară 
țăndări de piatră. 

Ezio o ajută să se ridice și cercetă cu privirea zona de sub ei. 
Ochii i se opriră asupra unei trăsuri goale, păzită de doi soldaţi 
otomani, care fugiseră la adăpost imediat ce începuse să se 
tragă. 

Estimă cu grijă distanța. Oare parașuta avea să poarte 
greutatea a două trupuri? Trebuia să-și asume riscul. 

— Vino! zise el femeii, după care o prinse strâns în braţe și 
sări de pe meterez. 

Pentru o clipă teribilă i se păru că parașuta se va agăța în 
creneluri, dar trecu la un deget peste acestea, iar ei coborâră - 
foarte rapid, totuși nu într-atât încât să nu poată ateriza în 
siguranţă lângă trăsură. Ezio plie parașuta și o îndesă în raniţă, 

fără să mai piardă timp cu desfăcutul clemei de prindere, și 
sprintară amândoi către trăsură. O aruncă apoi pe Sofia pe 
capra vizitiului, pocni cu palma crupa unui cal și sări lângă ea pe 
capră. Prinse hăţurile și porni în galop ameţitor, cu soldații 
otomani răcnind zadarnic și alergând după ei să se oprească. 

Asasinul nu încetini nicio clipă, traversă cartierul Galata către 
nord, apoi ieși din oraș. 

Nu trecuseră de mult prin Poarta de Nord, când, așa cum 
sperase, Ezio zări trăsura lui Ahmed pe drum înaintea lor. 

— Asta e trăsura pe care o urmărești? întrebă Sofia, gâfâind. 

Asasinul se aplecă mult peste hățuri. 

— Da, asta e. Ne apropiem! Țin-te bine! 

Ahmed îi văzuse și el și se aplecă pe fereastră strigând: 

— la uite ce surpriză! Ai venit să mă conduci, așa-i? 

Cei doi soldaţi postați pe bancheta exterioară din spatele 
trăsurii se străduiau să-și păstreze echilibrul, în vreme ce 
ținteau cu arbalete spre Ezio și Sofia. 

— Doborâţi-i! porunci Ahmed. ACUM! 

Insă Ezio își îndemna caii cu vigoare și în scurt timp ajunse 
paralel cu trăsura prințului. Drept răspuns, vizitiul lui Ahmed coti 
brusc, izbindu-l. Niciunul dintre vehicule nu se răsturnă, însă 
Ezio și Sofia fură proiectaţi cu brutalitate într-o parte. Femeia 
izbuti să se prindă de marginea caprei, dar asasinul căzu din 
trăsură și izbuti doar în ultima clipă să se prindă de o frânghie 
pentru fixarea bagajelor, care atârna de pe acoperiș. După 
aceea se lovi violent de pământ și fu târât după trăsură, scăpată 
acum de sub control, deși Sofia preluase hăţurile și încerca să 
domolească galopul cailor. 

„Incepe să devină un obicei”, gândi asasinul încruntat, apoi se 
strădui să se tragă, braț după braţ, în lungul funiei. Trăsura coti 
însă pe neașteptate și el fu proiectat violent în afara drumului, 
evitând la mustață să se izbească de un arbore contorsionat. Nu 
scăpase totuși frânghia, dar în același timp înțelese că la viteza 
aceea nu se putea apropia de trăsură. Scrâșnind din dinţi și 
ținându-se cu o singură mână, duse mâna cealaltă spre raniţă și 

trase afară parașuta. Forţa curentului de aer care venea din faţă 
o deschise, iar clema ce o ţinea de raniţță rezistă. 

Ezio se simţi ridicat de pe sol și pluti înapoia trăsurii, care 
rămăsese din nou în urma celei a lui Ahmed, ce accelera acum 
constant, îndepărtându-se. In același timp, asasinul constată că- 
i era mai ușor să se tragă în jos pe frânghie, deși trebuia să 
învingă și forța curentului de aer. In cele din urmă, când se 
apropie suficient, extinse pumnalul-cârlig și, ducând braţul în 
spate, tăie coarda parașutei, eliberând-o, iar el căzu cu un 
bufnet sonor pe locul de lângă Sofia. 

— Dumnezeu chiar te iubește, comentă femeia. 

— lar tu ai stăpânit caii - puţini ar fi izbutit asta, îi răspunse 
Ezio trăgându-și răsuflarea. Poate că Domnul te iubește și pe 
tine. Observă apoi o pată de sânge pe rochia ei. Ești rănită? 

— O zgărietură. Când m-am lovit de marginea caprei. 

— Rămâi puternică! 

— Fac tot ce pot! 

— Vrei să iau eu hăţurile? 

— N-am curaj să le dau drumul din mâini! 

Incepuseră din nou să se apropie de Ahmed. 

— Hotărârea voastră ar fi fermecătoare - dacă n-ar fi în 
același timp atât de enervantă! răcni prinţul spre ei. 

În mod evident, în ciuda pericolelor urmăririi, nu-și pierduse 
deloc din politețe. 

Galopau spre un sat unde, așa cum puteau vedea, un pluton 
de soldați otomani păzea drumul. Instalaseră deja o barieră de-a 
curmezișul lui, însă braţul acesteia era ridicat. 

— Opriţi-i! urlă Ahmed, când trăsura lui trecu pe lângă soldaţii 
uluiţi. Încearcă să v-asasineze prinţul! 

Otomanii se grăbiră să coboare bariera, dar Sofia ajunsese 
deja lângă ea și o lovi în plin, făcând-o bucăţi și risipindu-i pe 
soldaţi ca pe niște găini speriate în urma ei. 

— Scuze! strigă femeia, după care izbuti să răstoarne toate 
tarabele vânzătorilor care erau înșiruite pe marginea străzii. Ah! 
strigă ea. Scuze! 

— Trebuie să fii mai atentă, zise Ezio. 

— Să știi că nu vreau s-aud niciun fel de glume despre femeile 
vizitii, șuieră ea, dezvelindu-și dinţii, când trăsura lor lovi unul 
dintre cei doi stâlpi care susțineau un banner de-a curmezișul 
străzii, doborându-l peste capetele sătenilor furioși care se 

repeziseră după ei. 

— Ce faci? întrebă asasinul, alb la faţă. 

— Tu ce crezi că fac? Mă menţin în cursă! 

Între timp, vizitiul lui Ahmed câștigase teren și trăsura din faţă 
ieși din sat, în timp ce prinţul își îndemna oamenii să se miște 
mai repede. Privind peste umăr, Ezio văzu că o patrulă de 
cavaleriști pornise în urmărirea lor. Arbaletrierii din spatele 
vehiculului lui Ahmed se pregăteau din nou să tragă, iar de data 
aceasta chiar reușiră. O săgeată atinse din zbor umărul Sofiei. 

— Aië! ţipă ea. Ezio! 

— Țin-te bine. 

Asasinul își trecu degetele peste rana superficială, atingând 
pielea fină. În ciuda a tot ce se întâmpla în jurul lor, simţi o 
furnicătură în buricele degetelor. O furnicătură pe care o mai 
simţise o singură dată până atunci, în cursul unui experiment pe 
care i-l arătase Leonardo, când prietenul lui se distra cu ceva ce 
numea „electricitate”. 

— Nu-i decât o julitură, nimic serios. 

— Numai că nu-i deloc prima julitură! Puteam să fiu omorâtă! 
În ce m-ai băgat? 

— Nu pot să explic chiar acum! 

— Tipic! Orice pretext! 

Ezio se întoarse spre cavaleriștii care-i urmăreau. 

— Scapă de ei! îl imploră Sofia. 

Bărbatul extinse pistolul, îl verifică și ţinti cu grijă călăreţul 
aflat cel mai în față, străduindu-se să compenseze toate 
zguduiturile și hurducăturile trăsurii. Acum ori niciodată! Inspiră 
adânc și trase. 

Otomanul ridică braţele deasupra capului, iar calul, scăpat de 
sub control, coti în calea celor din spatele lui, apoi urmă un 
vălmășag teribil, în care caii se izbiră unii de alţii, împiedicându- 
se și căzând cu tot cu călăreţi, iar cei care soseau din urmă nu 
mai avură vreme să ocolească și intrară din plin în tumultul 
acela. În haosul total în care oamenii urlau, caii nechezau și norii 
de praf se ridicau învăluindu-i, urmărirea se opri definitiv. 

— Mă bucur că ai reușit să te faci util până la urmă! zise Sofia, 
pe când se îndepărtau în goană de confuzia dinapoia lor. 

Privind însă în față, asasinul văzu că drumul continua printr- 
un defileu foarte îngust, ai cărui pereţi din stâncă se înălțau 
aproape perfect verticali de o parte și de cealaltă. Trăsura lui 

Ahmed abia trecuse printre ei, iar a lor era mai lată. 

— E prea îngust! șuieră el. 

— Țin-te bine! zise Sofia și smuci de hăţuri. 

Pătrunseră în defileu fără să fi încetinit deloc. Piatra dură și 
amenințătoare fulgeră la numai câţiva centimetri de umărul lui 
Ezio. 

lar apoi ieșiră de partea cealaltă. 

— luh! icni asasinul. 

Sofia îi arătă un zâmbet triumfător. 

Se apropiaseră suficient de mult de Ahmed pentru a-l auzi 
suduindu-și arbaletrierii, care izbutiseră să armeze și să tragă 
din nou, dar ale căror săgeți își ratară cu mult ţinta. 

— Țânci incompetenţi! răcnea prințul. Ce-i cu voi? Unde-aţi 
învăţat să luptaţi? 

După ieșirea din defileu, drumul șerpuia spre vest și în scurt 
timp spre nord, în dreapta lor, se zăriră strălucind apele Mării 
Negre. 

— Reveniţi-vă, că dacă nu, v-arunc în mare! urlă Ahmed. 

— O, nu! rosti Ezio privind în faţă. 

— Ce-i? întrebă Sofia. Apoi văzu și ea și repetă: O, nu! 

Alt sat. lar după el, alt post de gardă otoman. Altă barieră de- 
a curmezișul drumului. 

— Aş zice că stăpânești destul de binișor caii ăștia, comentă 
Ezio în vreme ce-și încărca pistolul cu ceva dificultate din cauza 
zdruncinăturilor trăsurii. Majoritatea oamenilor deja i-ar fi scăpat 
de sub control și ar fi luat-o care-ncotro. Nu-i rău deloc... pentru 
o venețiană. 

— Ar trebui să vezi cum mă descurc cu gondolele, zise Sofia. 

— Ei bine, cred că acum ar fi momentul să înteţești din nou 
galopul. 

— Priveşte numai! 

Și aici era zi de târg, dar mulțimea se desfăcu precum apele 
Mării Roșii în fața lui Moise când cele două trăsuri dădură buzna 
în sat. 

— Scuze! ţipă Sofia, când o tarabă cu pești se răsturnă în 
urma ei. 

Urmă apoi o tarabă cu oale. Cioburi zburară peste tot, iar 
aerul sfârâi în urma lor de dogoarea blestemelor olarului. 

Pentru ca după aceea o găină vie să aterizeze cotcodăcind în 
poala lui Ezio, unde începu să se zbată și să-l ciugulească, după 

care pe jumătate zbură, pe jumătate căzu, revenind la siguranţa 
relativă a solului. 

— Atenţie! răcni asasinul. În faţă! 

Gărzile îl lăsaseră pe Ahmed să treacă, dar de data aceasta 
apucaseră să-și coboare bariera și stăteau acum în faţa ei, 
grupate, cu lăncile îndreptate spre caii Sofiei. Priviri neplăcute 
de anticipare a triumfului le luminau fețele răutăcioase și 
presărate de negi. 

— E ridicol, zise femeia. 

— Ce anume? 

— Uită-te și tu - au bariera asta drept în mijlocul drumului, 
nimic de zis, dar de o parte și de alta a ei este teren gol ca-n 
palmă. Chiar ne cred proști? 

— Poate că ei sunt proștii, comentă Ezio amuzat. 

După care trebui să se apuce rapid cu ambele mâini de capra 
pe care stătea, deoarece Sofia trase violent hățul din stânga și 
îndemnă caii într-un ocol strâns, astfel încât trecură în galop pe 
lângă barieră, lăsând-o în urmă, în dreapta. După aceea femeia 
trase puternic din hățul drept și reveni pe drum la treizeci de 
metri în urma otomanilor, dintre care unii își azvârliseră suliţele, 
zadarnic, după ei. 

— Vezi vreun cavalerist? întrebă Sofia. 

— De data asta, nu. 

— E bine. 

Ea pocni din hăţuri și reîncepură să se apropie de Ahmed. 

În faţa lor pe drum se zărea însă alt sătuc. 

— M-am săturat! anunţă Sofia. 

— Îl văd, zise Ezio. Încearcă să te apropii de el, acum! 

Sofia îndemnă caii și mai repede, dar pe când se apropiau de 
cătun, vizitiul lui Ahmed încetini cu viclenie. Soldaţii de pe 
bancheta din spate își înlocuiseră arbaletele cu halebarde cu 
mânere scurte și aspect letal, ale căror tăișuri străluceau în 
soare. În ciuda eforturilor ei de a încetini, Sofia nu putu să nu 
ajungă paralel cu trăsura prințului, iar vizitiul ei izbuti să 
cotească din nou și să-i lovească. Acum însă reuși să-i 
dezechilibreze și trăsura lor începu să se răstoarne, dar același 
lucru se petrecu și cu celălalt vehicul. 

În momentul impactului, Ezio sări de pe capră, în aer, și 
ateriză pe acoperișul trăsurii lui Ahmed. Extinse pumnalul-cârlig 
și-i atacă pe cei doi soldaţi din stânga lui, spintecându-i pe 

amândoi și doborându-i înainte să fi avut timp să-și folosească 
halebardele. Vizitiul dăduse bice cailor într-un efort disperat de 
a restabili echilibrul trăsurii sale, pe când cea a Sofiei se 
răsturnase deja și se oprise la distanţă mică în urmă, într-un nor 
de praf. Se găseau pe marginea unui povârniș abrupt, peste 
care roțile trăsurii lui Ahmed trecură numaidecât și vehiculul 
căzu în gol. 

Aruncat cât colo, Ezio se ridică împleticindu-se și privi în jur, 
dar scena era acoperită de colb înecăcios. Strigăte de confuzie 
răzbăteau de undeva - probabil localnici, deoarece, când praful 
începu să se risipească, asasinul zări trupul vizitiului zăcând 
inert printre bolovani. 

Ahmed nu se vedea nicăieri. 

Și nici Sofia. 

Ezio îi strigă numele, dar în zadar. 

După ce colbul se așternu complet, Ezio izbuti să se orienteze. 
Sătenii uluiţi stăteau la oarecare distanţă și se uitau nesiguri 
spre scena accidentului dublu. Privirea dușmănoasă a asasinului 
era suficientă ca să-i ţină departe, totuși el știa că trebuia să 
acționeze rapid. N-avea să treacă mult și trupele otomane pe 
care le depășiseră aveau să se reorganizeze și să pornească în 
urmărirea lor. 

Mai cercetă o dată scena. Ahmed zăcea pe spate, la cinci-șase 
metri de trăsură. Gemea, încercat cu siguranță de dureri mari. 
Tașca în care se aflau cheile se găsea în apropiere. lar apoi, spre 
uriașa ușurare a lui Ezio, Sofia apăru din spatele unor tufe. Era 
acoperită de vânătăi și șocată în mod evident, dar altfel 
nevătămată. Cei doi schimbară priviri liniștitoare, în timp ce 
prinţul, cu un efort vădit, se rostogoli pe burtă și se împinse în 
braţe, ridicându-se. 

Ezio luă tașca și o deschise. Cheile erau intacte. Se uită apoi 
la Ahmed. 

— Așadar, Ezio... ce va urma acum? Cum se va sfârși totul? 
întrebă acesta, oprindu-și vorbele la răstimpuri cu grimase de 
durere. 

Sofia se apropie de asasin și-și puse o palmă pe umărul lui. 

— Același lucru mă-ntreb și eu, îi răspunse Ezio. 

Ahmed începu să râdă, și nu se mai putea opri, deși era 
evident că hohotele acelea îl făceau să sufere. Izbutise să se 
ridice în genunchi. 

— Ei bine, dacă se-ntâmplă să afli răspunsul... 

Parcă din pământ, își făcură apariţia vreo șase soldaţi 
bizantini. Erau înarmaţi până în dinţi și ocupară poziţii defensive 
în jurul prințului. 

— ... anunţă-ne și pe noi! 

Ezio făcu o grimasă, trase sabia din teacă și-i făcu semn Sofiei 
să se îndepărteze. 

— Ești un prost, Asasinule. Chiar ai crezut că aș călători fără 
gărzi de rezervă? 

Ahmed era pe punctul de a hohoti din nou, dar fu oprit de un 
val de săgeți, sosit ca din senin, care-i dobori pe bizantini într-o 
clipă. O săgeată îl lovi pe Ahmed în coapsă și el se prăbuși, 
urlând de durere. 

Ezio fu la fel de uluit. Știa că în apropiere nu exista niciun 
Asasin și era cu totul imposibil ca altă Dilara să fi sosit pentru a-l 
salva. 

Se răsuci fulgerător și văzu, la mică depărtare, vreo zece 
ieniceri călări, care-și înstrunau săgeți noi în arcuri. În fruntea lor 
se afla un bărbat cu aspect regal, de vreo patruzeci și cinci de 
ani, cu veșminte negre și roșii, peste care purta o mantie de 
blană. Arbora o mustață bogată. Acum ridică braţul. 

— Stop! porunci el. 

lenicerii coborâră arcurile. 

Conducătorul și doi căpitani descălecară și porniră spre 
Ahmed, care continua să se zvârcolească pe pământ. Aproape 
că nu-l băgară în seamă pe Ezio, care privea bănuitor, nefiind 
sigur cum să acţioneze în continuare. Schimbă altă privire cu 
Sofia, iar ea se apropie de el. 

Cu un efort supraomenesc, Ahmed se ridică în picioare, 
apucând o creangă ruptă în care să se sprijine. Işi îndreptă 
statura, dar în același timp se retrase puţin înaintea noului sosit. 

Observând asemănarea dintre cei doi bărbaţi, Ezio puse 
lucrurile cap la cap. Ahmed începu să vorbească, adresându-se 
ienicerilor cu un glas pe care se străduia să-l păstreze ferm și 
poruncitor: 

— Soldaţi! Selim nu este stăpânul vostru! Voi îl slujiți pe 
sultan! Voi urmaţi numai poruncile lui! Unde este? Unde-i 
sultanul nostru? 

Ahmed se retrăsese treptat, până la gardul de la marginea 
falezei care se ridica deasupra mării, iar acolo, nemaiputând să 
meargă mai departe, se rezemă de el. Celălalt bărbat îl urmase 
și se apleca spre el. 

— Sultanul tău stă în faţa ta, frate, rosti el, apoi își puse 
mâinile pe umerii lui Ahmed și se aplecă mult, vorbind încet: 
Tatăl nostru a ales. Inainte să abdice. E cel mai bun lucru pe 
care-l putea face. 

— Și ce-o să faci, Selim? bolborosi Ahmed, observând 
expresia din ochii fratelui său. 

— Cred că cel mai bine ar fi să înlătur orice posibilitate de 
viitoare disidenţe, nu crezi? 

Mâinile lui Selim se repeziră spre beregata lui Ahmed, pe 
care-l apăsă cu toată forţa în gard. 

— Selim! Stai! Te rog! strigă Ahmed, apoi începu să horcăie. 

Sultanul Selim Osman fu indiferent la strigătele fratelui său. 
Ba chiar părură să-l impulsioneze și mai tare. Ezio văzu că-l 
apăsa pe Ahmed cu mai multă forță decât ar fi fost de fapt 
nevoie. Prințul își agită braţele spre fratele său, în tentativa 
zadarnică de a-l alunga, și, când o făcu, gardul, care se 
încovoiase alarmant sub greutatea lui, cedă în cele din urmă și 
se rupse. Selim își desprinse mâinile chiar în momentul în care 
Ahmed, cu un zbieret spart de frică, căzu pe spate peste 
marginea falezei, către stâncile negre aflate cu șaizeci de metri 
mai jos. 

Selim rămase privind câteva clipe peste margine, impasibil. 
După aceea se întoarse și porni cu pas relaxat către locul unde 
stătea Ezio. 

— Tu trebuie să fii Asasinul, Ezio Auditore. 

Ezio încuviinţă din cap. 

— Eu sunt Selim, tatăl lui Suleiman. Mi-a spus numai cuvinte 
de laudă despre tine. 

— Este un băiat remarcabil, Ekse/âns/ari, cu o minte 
magnifică. 

Însă cordialitatea lui Selim luase sfârșit. Amabilitatea îi 
dispăru, își miji ochii și chipul i se întunecă. Ezio simţi din plin 
cruzimea care-l adusese pe bărbatul acesta în poziţia de putere 

pe care o deţinea acum. 

— Să fim bine înțeleși, rosti Selim apropiindu-și mult faţa de a 
lui Ezio. Dacă n-ai fi avut susţinerea fiului meu, te-aș fi ucis aici 
și acum. Nouă nu ne trebuie influenţa străinilor în ţara noastră. 
Părăsește tărâmurile astea și nu te mai întoarce. 

Neizbutind să se stăpânească, Ezio simți cum clocotește de 
furie la auzul acelei insulte. Incleștă pumnii, gest care nu trecu 
neobservat de Selim, dar exact în acea clipă Sofia îi salvă viața, 
punându-și o mână liniștitoare pe braţul lui. 

— Ezio, șopti ea, nu insista. Asta nu-i lupta ta. 

Selim îl privi pe asasin în ochi încă o dată, provocator. După 
aceea se întoarse și reveni la căpitanii și ienicerii săi. 

Peste câteva clipe, încălecară toţi și porniră în direcţia 
Constantinopolului. Ezio și Sofia rămaseră alături de morţi și de 
pâlcul de săteni cu gurile căscate. 

— Nu, nu este lupta mea, încuviință Ezio. Dar unde se 
sfârșește una și unde începe cealaltă? 

O lună mai târziu, și după începerea noului an, Ezio stătea din 
nou în fața uriașei fortărețe Masyaf. 

Multe se întâmplaseră de când fusese ultima dată aici, iar în 
urma cuceririlor otomane din regiune, castelul era părăsit. Un 
vultur solitar zbura pe deasupra, însă nu se zărea niciun semn 
de activitate omenească. Castelul era singur și tăcut, păzindu-și 
tainele. Bărbatul porni să urce cărarea lungă ce suia treptat 
povârnișul către poarta exterioară. După un timp se opri și se 
întoarse, îngrijorat de însoţitoarea lui, care rămăsese în urmă, 
cu răsuflarea întretăiată. O așteptă la umbra unui tamarin 
bătrân și cu scoarța scrijelită. 

— Ce mai urcuș! gâfâi Sofia. 

Ezio zâmbi. 

— la imaginează-ţi că ai fi un soldat, îngreunat de armură și 
încărcat cu arme și muniţie. 

— Și așa-i destul de obositor. Este totuși mai amuzant decât 
să stau în librărie. Sper doar că Azize se descurcă acolo. 

— Nu-ţi face griji. Poftim, îi întinse el bidonașul lui cu apă. 

Femeia bău, recunoscătoare, apoi întrebă: 

— A fost multă vreme abandonat? 

— Templierii au venit și au încercat să pătrundă în tainiţele lui 
secrete, dar au eșuat. Tot așa cum au eșuat - până la urmă - în 
tentativa de a obţine cheile, care, toate laolaltă, le-ar fi asigurat 
accesul dorit. lar acum... 

Tăcură pentru o clipă și Sofia privi împrejur. 

— Ce frumos e aici! exclamă ea într-un final. Aici a început 
Frăția voastră? 

Ezio suspină. 

— Ordinul a apărut cu mii de ani în urmă, dar aici a renăscut. 

— Și moașa lui a fost bărbatul de care ai amintit - Altair? 

— Altair Ibn-La'Ahad, încuviinţă asasinul. El ne-a ridicat pe 
picioarele noastre, apoi ne-a lăsat liberi în lume. Făcu o pauză. 
El a înțeles nebunia păstrării unui castel ca acesta, care 
devenise un simbol al aroganţei și un far ce-i atrăgea din 
depărtare pe toţi inamicii noștri. Într-un final, a ajuns să 
înţeleagă că modul cel mai bun prin care poate fi servită 
dreptatea este să duci o viață dreaptă. Să nu fim deasupra 
oamenilor pe care-i protejăm, ci a/ături de ei. 

Sofia aprobă din cap, după care întrebă în glumă: 

— Și glugile amenințătoare... au fost tot ideea lui Altair? 

Ezio chicoti încet. 

— Mai devreme, continuă Sofia, ai amintit de un Crez. Ce este 
el? 

Bărbatul tăcu o vreme, apoi zise: 

— În ultimii ani ai lungii sale vieţi, Altair a... studiat 
îndeaproape anumite... coduri ce-i fuseseră încredințate spre 
păstrare. Unul dintre pasajele scrise de el mi-l reamintesc pe 
dinafară. Vrei să-l auzi? 

— Te rog. 

— Altair a scris așa: „De-a lungul timpului, orice frază care 
este repetată suficient de mult și de tare devine adevăr. Cu 
condiţia, desigur, să le poţi supraviețui rebelilor și să-i poți 
reduce la tăcere pe oponenți. Dar dacă vei învinge și vei 
îndepărta toţi potrivnicii, ce va rămâne atunci? Adevărul! Se 
poate vorbi despre un adevăr obiectiv? Nu. Și, de fapt, cum poți 
avea un punct de vedere obiectiv? Răspunsul este că nu poți. 
Așa ceva este literalmente, fizic, imposibil. Există prea multe 
variabile. Există prea multe domenii și formule de care trebuie 

ținut seama. Metoda socratică a înțeles asta. Ea a oferit o 
apropiere asimptotică de adevăr. Linia nu atinge niciodată 
curba, în niciun punct. Dar însăși definiţia asimptotei implică o 
strădanie infinită. Ne apropiem tot mai mult și mai mult de o 
revelaţie, dar n-o atingem niciodată. Absolut niciodată... Și de 
aceea am ajuns la înţelegerea că, atâta timp cât vor exista 
templierii, aceștia vor încerca să deformeze realitatea potrivit 
voinţei lor. Ei recunosc că adevărul absolut nu există, sau că, 
dacă totuși există, atunci noi suntem complet nepregătiţi și 
neechipaţi să-l recunoaștem. Și de aceea ei caută să creeze în 
locul său propriile lor explicaţii. Este principiul călăuzitor a ceea 
ce ei numesc Noua Ordine Mondială: replăsmuirea existenţei în 
«propria lor» imagine. Nu este vorba despre obiecte. Nu este 
vorba despre oameni. Toate acestea nu sunt decât simple 
unelte. Este vorba despre concepte. Lucru inteligent din partea 
lor, deoarece cum ai putea purta război împotriva unui concept? 
El este arma perfectă. Nu are formă fizică, totuși poate modifica 
lumea din jurul nostru în multe căi, adesea violente. Nu poţi să 
ucizi un Crez. Chiar dacă îi ucizi pe toți aderenţii săi, chiar dacă-i 
distrugi toate scrierile - asta nu înseamnă decât o amânare, în 
cazul cel mai bun. Cândva, într-o bună zi, noi îl vom redescoperi. 
Îl vom reinventa. Eu cred chiar că noi, Asasinii, am redescoperit 
pur și simplu un Ordin care-i mai vechi decât Bătrânul de pe 
Munte!?... Toată cunoașterea nu este decât o himeră. Totul 
revine la timp. Timpul este infinit. Timpul nu poate fi oprit. Și- 
atunci, inevitabil, se naște întrebarea: ce speranță mai există? 
lar răspunsul meu este: noi trebuie să ajungem într-un loc unde 
această întrebare își pierde relevanţa. Strădania în sine este 
asimptotică. Se apropie mereu de un final, însă nu-l atinge 
niciodată. Tot ce putem noi spera este să netezim puţin linia. Să 
aducem stabilitate și pace, fie doar și temporar. Și trebuie să 
înţelegi, Cititorule, că întotdeauna și pe vecie va fi doar 
temporar. Pentru că atâta timp cât vom continua să ne 
reproducem, vom da naștere unora care se îndoiesc și unora 
care contestă. Vom da naștere unor oameni care se vor ridica 
împotriva statu-quo-ului din simplul motiv, uneori, că n-au nimic 
mai bun de făcut. Stă în natura Omului să aibă păreri diferite. 
Războiul nu este decât una dintre numeroasele căi prin care ne 

expunem acestor păreri. Cred că mulţi încă nu ne-au înţeles încă 
Crezul. Dar așa se desfășoară acest proces. Să fii înșelat. Să fii 
frustrat. Să fii educat. Să fii iluminat. Și apoi, în cele din urmă, 
să înţelegi. Să fii împăcat”. 

Ezio tăcu. După aceea întrebă: 

— Are sens? 

— Grazie. Da, are. Femeia îl privi, pierdut în gânduri, cu ochii 
asupra fortăreței. Regreţi decizia pe care ai luat-o? De a trăi ca 
Asasin atâta vreme? 

El oftă. 

— Nu-mi amintesc să fi luat vreo decizie. Viaţa aceasta... ea 
m-a ales pe mine. 

— Am înţeles, zise Sofia și lăsă ochii în pământ. 

— Vreme de trei decenii, am slujit memoria tatălui meu și a 
fraţilor mei și am luptat pentru cei care suferiseră durerea 
nedreptăţii. Nu regret anii aceia, dar acum... Inspiră adânc, de 
parcă o forță mai mare decât el îl eliberase din strânsoarea sa, 
și-și mută privirea de la castel spre vulturul care urca tot mai 
mult în văzduh. Acum este momentul să trăiesc pentru mine și 
să mă eliberez de ei. Să mă eliberez de toate astea. 

Ea îl prinse de mână. 

— Atunci, eliberează-te, Ezio. Desprinde-te de toate. Nu va fi o 
cădere lungă. 

Târziu după-amiază ajunseră la poarta curţii exterioare. Era 
larg deschisă și plante căţărătoare șerpuiau deja în jurul 
stâlpilor ei laterali. Mecanismele vinciurilor de deasupra erau 
festonate cu iederă. Merseră câtre curtea interioară, ale cărei 
porţi erau de asemenea deschise și peste tot se zăreau urmele 
unei plecări grăbite. O căruţă pe jumătate încărcată cu provizii 
fusese abandonată lângă un platan uscat, uriaș, sub care se afla 
o bancă de piatră spartă. 

Ezio intră primul în donjon, apoi începu să coboare o scară în 
măruntaiele castelului, purtând o făclie care să le lumineze 
calea printr-o serie de coridoare mohorâte, până când, în cele 
din urmă, se opriră înaintea unei uși masive, făcută din piatră 

verde și perfect netedă. Suprafaţa îi era întreruptă de cinci 
fante, dispuse în semicerc la înălțimea umărului unui om. 

Asasinul puse raniţa jos și scoase din ea cele cinci chei. 

O cântări pe prima în mână. 

— Capătul drumului, zise el atât pentru sine, cât și pentru 
Sofia. 

— Nu tocmai, îi răspunse femeia. Mai întâi trebuie să 
descoperim cum să deschidem ușa. 

Ezio studie cheile și fantele în care trebuiau introduse. 
Simbolurile din jurul acestora din urmă îi oferiră primul indiciu. 

— Cumva, rosti gânditor, ele trebuie să se potrivească cu 
simbolurile de pe chei. Știu că Altair și-ar fi luat toate precauţiile 
necesare pentru a-și păzi arhiva - trebuie să existe o 
succesiune. Dacă n-o voi înfăptui corect, mă tem că s-ar putea 
ca ușa să rămână încuiată veșnic. 

— Și ce speri să găsești dincolo de ușă? întrebă Sofia în 
șoaptă, aproape cu venerație. 

Glasul lui Ezio însuși scăzu până la un murmur, deși acum nu-l 
putea auzi nimeni cu excepţia femeii. 

— Cunoaștere, mai presus de orice. Altair a fost un gânditor 
profund și un scriitor prolific. El a clădit locul acesta pentru a-și 
depozita toată înțelepciunea, zise el și o privi pe Sofia. Știu că, 
de-a lungul vieţii sale, a văzut multe și a aflat multe secrete, 
atât neliniștitoare, cât și profunde. Cunoașterea pe care a 
acumulat-o ar fi putut arunca oameni mai slabi în braţele 
disperării. 

— Atunci crezi că-i înţelept să ne apropiem de ea? 

— Sunt îngrijorat, recunosc, dar - și surâse scurt - de acum 
știi bine că nu sunt un om slab. 

— Mereu pus pe glume, îi răspunse Sofia tot cu un zâmbet, 
ușurată că încordarea se risipise. 

Ezio puse făclia într-un suport mural, de unde oferea 
suficientă lumină ca să poată citi. În același timp, observă că 
simbolurile de pe ușă începuseră să strălucească cumva 
indefinibil, abia perceptibil, totuși clar, iar cheile însele 
străluceau și ele, parcă răspunzând. 

_ — Uită-te cu atenţie la simbolurile de pe chei, îi zise Sofiei. 
Incearcă să mi le descrii cu glas tare, în timp ce eu mă uit la 
simbolurile de pe ușă. 

Femeia își puse ochelarii și luă prima cheie. În timp ce ea 

vorbea, Ezio cercetă îndeaproape însemnele de pe ușă. 

Apoi icni brusc, înțelegând. 

— Sigur că da! Altair a petrecut mult timp în Orient și a 
dobândit acolo multă înţelepciune. Făcu o pauză. Caldeenii! 

— Vrei să spui... că asta ar putea avea o legătură cu stelele? 

— Da, cu constelaţiile. Altair a călătorit în locul unde au trăit 
caldeenii, Mesopotamia... 

— Este adevărat, dar ei au trăit acum două mii de ani. Noi 
avem cărţi - scrise de Herodot și Diodor din Sicilia - care ne 
spun că au fost astronomi măreţi, dar nu avem informaţii 
detaliate despre munca lor. 

— Altair avea - și le-a transmis aici, încriptate. Cunoașterea 
noastră mult mai firavă despre stele trebuie s-o comparăm cu a 
lor. 

— Așa ceva e imposibil! Știm doar că au reușit să calculeze 
lungimea anului solar cu o precizie de patru minute, iar asta-i 
destul de precis, dar nu știm nimic despre felul cum au făcut-o. 

— Erau interesaţi de constelații și de deplasarea corpurilor 
cerești pe firmament. Credeau că, folosindu-se de ele, puteau să 
prezică viitorul. Au construit observatoare mărețe... 

— Astea sunt simple zvonuri! 

— Este tot ce avem ca să ne orientăm și... privește - privește 
aici! Nu recunoști? 

Sofia se uită la un simbol gravat pe cheie. 

— EI le-a învăluit în mod deliberat în obscuritate, totuși nu ţi 
se pare că aceea - arătă Ezio - este constelația Leului? 

Femeia privi cu multă atenţie ceea ce-i arătase. 

— Ba cred că da! încuviinţă entuziasmată. 

— lar aici... Ezio se întoarse la ușă și arătă semnele de lângă 
fanta pe care tocmai o cercetase. Dacă nu mă înșel, aici este o 
reprezentare a constelaţiei Racului. 

— Și Racul este constelația de lângă Leu, nu-i așa? Și, de 
asemenea, semnul care precede Leul în zodiac? 

— Care a fost inventat de... 

— Caldeeni! 

— la să vedem dacă teoria asta se verifică, spuse bărbatul 
privind fanta următoare. Asta-i Vărsătorul. 

Sofia studie atentă cheile, apoi ridică una dintre ele. 

— Vărsătorul este încadrat de Pești și Capricorn, zise ea, dar 
semnul zodiacal care-i urmează este Peștii. Care, cred, este 

asta! 

— la să vedem dacă și celelalte funcţionează similar. 

Lucrară concentrați și după numai zece minute descoperiră că 
ipoteza lor părea să fie valabilă. Fiecare cheie purta simbolul 
unei constelații care corespundea unui semn zodiacal, și fiecare 
semn corespundea unei fante identificate printr-o constelație 
care o preceda imediat în ciclul zodiilor. 

— Isteț Altair al tău, comentă Sofia. 

— Stai că n-am terminat încă, îi răspunse Ezio. 

Apoi, cu grijă, puse prima cheie în fanta despre care spera că 
este corespondentă... și se potrivi. 

La fel și celelalte patru. 

După care - fu aproape ca o dezamăgire - lent, lin și silențios, 
ușa verde glisă în jos și dispăru în pardoseala din piatră. 

Ezio rămase în prag. În faţa lui se căsca un coridor lung și, 
chiar pe când privea, două făclii din interior se aprinseră 
simultan și spontan. 

Asasinul luă una din suportul ei și făcu un pas înainte. Apoi 
șovăi și se întoarse către Sofia. 

— Ar fi bine să ieși viu de acolo, zise ea. 

Bărbatul îi aruncă un surâs pișicher și o strânse tare de mână. 

— Așa intenţionez. 

Trecu pragul. 

lar în clipa aceea, ușa criptei glisă și se închise la loc, atât de 
rapid, încât Sofia abia avu timp să reacționeze. 

Ezio înaintă încet pe coridorul care cobora lent și se lărgea cu 
fiecare pas. Aproape că nu mai avea nevoie de făclie, deoarece 
alte torţe erau înșiruite în lungul pereţilor și se aprindeau brusc, 
printr-un proces misterios, pe măsură ce trecea pe lângă ele. Nu 
simţea totuși vreo neliniște sau agitaţie. Într-un fel ciudat, avea 
impresia că se întorcea acasă. | se părea că se închidea un cerc. 

În cele din urmă, coridorul se deschise într-o sală vastă, 
rotundă, cu diametrul de cincizeci de metri și înaltă tot de 
cincizeci de metri, până în vârful domului, ce aducea cu nava 
unei bazilici minunate. În sală existau multe vitrine, în care 

probabil se aflaseră cândva obiecte, dar acum erau goale. 
Numeroasele galerii din jurul sălii erau acoperite cu rafturi 
pentru cărţi - practic nu exista niciun centimetru pătrat liber pe 
pereţi. 

Spre uimirea lui, Ezio observă că toate erau însă goale. 

Nu avu totuși timp să se gândească la asta, deoarece privirea 
îi fu atrasă irezistibil de un birou uriaș din stejar aflat pe un 
podium înalt în capătul opus al sălii faţă de intrare. Era puternic 
iluminat de undeva de sus, iar lumina cădea direct pe silueta 
înaltă care stătea la birou. 

Ezio simţi acum ceva similar veneraţiei, pentru că în adâncul 
inimii știu imediat despre cine era vorba. Se apropie cu 
reverență și, când fu îndeajuns de aproape ca să atingă silueta 
de pe scaun, căzu în genunchi. 

Omul era mort - murise cu foarte mult timp în urmă. Dar 
mantia cu glugă și straiele lui albe erau neatinse de trecerea 
veacurilor și, chiar și în neclintirea sa, bărbatul mort radia... 
ceva. Un fel de putere, totuși nu de natură pământeană. După 
ce-și exprimase în felul acela respectul, Ezio se ridică iarăși. Nu 
cuteză să dea la o parte gluga pentru a-i vedea chipul, dar 
privea oasele lungi ale mâinilor scheletice rășchirate pe birou, 
ca și cum ar fi fost atras de ele. Pe tăblia biroului se aflau un toc, 
foi nescrise de pergament străvechi și o călimară în care 
cerneala se uscase. Sub palma dreaptă a bărbatului se găsea o 
piatră rotundă - similară cu cheile ușii, dar mai delicat lucrată, 
așa i se părea lui Ezio, din alabastrul cel mai fin pe care-l văzuse 
vreodată. 

— Nicio carte, rosti Ezio cu glas tare în tăcerea din sală. 
Niciun obiect... Doar tu, fratello mio. 

Atinse cu grijă umărul mortului. Între ei nu exista nicio relaţie 
de sânge, totuși legăturile Frăției îi uneau mai strâns decât orice 
legătură de familie. 

— Requiescat in Pace, o, Altair. 

Cobori privirea, deoarece i se păruse că întrezărise o mișcare 
cu coada ochiului. Nu fusese însă nimic, atât doar că piatra de 
pe birou nu era acoperită de o palmă, așa cum i se păruse inițial 
lui Ezio. Probabil că fusese o iluzie optică. Nimic altceva. 

Ezio știu instinctiv ce trebuia să facă. Scăpără un amnar, ca 
să aprindă un ciot de lumânare aflat într-un sfeșnic de pe birou, 
pentru a studia mai îndeaproape discul. Intinse braţul și-l luă. 

În clipa în care o tinu în palmă, piatra începu să strălucească. 
El o ridică spre față și norii familiari se învolburară, 
cuprinzându-l. 

— Zici că Bagdadul a fost cucerit? 

— Da, tată. Mongolii lui Hulagu-Han au trecut prin oraș ca un 
foc nestăvilit. Nimeni n-a fost cruțat. A bătut într-un ţăruș o 
roată de căruţă și i-a pus pe oameni să treacă pe lângă ea. Toţi 
cei care erau mai înalţi de butucul roții au fost uciși. 

— Astfel că au rămas doar copiii docili. 

— Exact. 

— Hulagu nu-i prost. 

— Dar a distrus orașul. l-a ars toate bibliotecile. A demolat 
universitatea. l-a omorât pe toţi cărturarii împreună cu toţi 
ceilalţi. Orașul n-a mai cunoscut niciodată un asemenea prăpăd. 

— Mă rog cerului nici să nu mai cunoască altul vreodată. 

— Amin, tată. 

— Te felicit, Darim. E bine că ai luat decizia să navighezi la 
Alexandria. Te-ai îngrijit de cărţile mele? 

— Da, tată - cele pe care nu le-am expediat cu fraţii Polo, le 
trimisesem deja spre Latakia cu căruțele pentru a fi îmbarcate. 

Altair stătea gârbovit în ușa deschisă a uriașei sale biblioteci 
și arhive. Era goală acum, complet curățată. Mentorul ţinea 
strâns în mână o cutie de lemn. Darim își cunoștea prea bine 
tatăl, așa că nu întrebă ce se afla acolo. 

— Este bine, foarte bine, zise Altair. 

— Există însă ceva, spuse Darim, ceva important ce nu pot 
înțelege. De ce ai construit o bibliotecă și o arhivă atât de vastă, 
de-a lungul atâtor decenii, dacă nu intenţionai să-ţi păstrezi 
cărțile? 

Altair flutură din mână, oprindu-l. 

— Darim, știi foarte bine că am trăit mai mult decât 
majoritatea oamenilor. În curând va trebui să pornesc într-o 
călătorie în care nu voi avea nevoie de niciun bagaj. Dar tu 
însuţi ai răspuns întrebării. Hulagu va face și aici ceea ce a făcut 
în Bagdad. Noi i-am alungat o dată, însă ei vor reveni, iar atunci 

Masyaf trebuie să fie gol. 

Darim văzu că acum tatăl lui strângea cutia din lemn la piept, 
în timp ce vorbea, de parcă ar fi vrut s-o protejeze. Altair părea 
fragil, ca făcut din pergament, dar pe dinăuntru era tare ca 
pielea tăbăcită. 

— Am înţeles. De acum nu mai este o bibliotecă... ci o criptă. 

Tatăl lui aprobă grav din cap. 

— Trebuie să rămână ascunsă, Darim. Trebuie să rămână 
departe de mâini hrăpăreţe. Cel puţin până când va transmite 
secretul pe care-l conţine. 

— Ce secret? 

Altair surâse și se ridică. 

— Nu contează. Du-te, fiule. Du-te, fii alături de familia ta și să 
trăiţi bine. 

Darim îl îmbrăţișă. 

— Tot ce există bun în mine a început cu tine, îi zise el. 

Se despărţiră, apoi Altair păși prin ușă. Ajuns înăuntru, se 
încordă și se strădui să apese o pârghie mare, aflată imediat la 
interior, lângă pragul de sus al ușii. In cele din urmă, aceasta se 
clinti și, după ce-și descrise arcul, clicăi pe poziţia finală. Lent, o 
ușă grea din piatră verde se ridică din pardoseală pentru a sigila 
intrarea. 

Tatăl și fiul se priviră în tăcere pe măsură ce se înălța ușa. 
Darim se strădui din răsputeri să-și păstreze stăpânirea de sine, 
dar în cele din urmă nu-și putu reţine lacrimile când ușa îl 
închise pe tatăl lui în cripta în care se înmormântase de viu. În 
cele din urmă, rămase privind ceea ce, pentru orice ochi 
obișnuit, părea o suprafaţă complet impenetrabilă; doar o 
ușoară nuanţă de culoare deosebea ușa de pereţi, alături de 
bineînţeles, fantele ciudate săpate în ea. 

Cu ochii și sufletul îndurerate, Darim se răsuci pe călcâie și 
plecă. 

e 

„Cine au fost cei care au existat înainte?” se întrebă Altaïr, pe 
când mergea fără grabă pe coridorul lung care ducea la uriașa 
sală boltită subterană. Pe măsură ce trecea prin dreptul lor, 
făcliile de pe pereţi îi luminau calea, alimentate de un gaz 
combustibil care ajungea la ele prin intermediul unor ţevi 
ascunse în pereţi, aprinse de amnare cu arc ce erau declanșate 
de greutatea corpului când apăsa contactele de sub lespezi. Ele 


VP - 256 


continuau să ardă câteva minute după ce trecea el, apoi se 
stingeau din nou. 

„Ce i-a adus pe ei aici? Ce i-a făcut apoi să plece? Și ce se 
poate spune despre obiectele pe care le-au lăsat în urmă? 
Despre ceea ce noi numim Părţile Edenului? Mesaje închise în 
sticle azvârlite în ocean? Unelte lăsate în urmă pentru a ne ajuta 
și călăuzi? Sau noi, de fapt, ne luptăm pentru a stăpâni 
gunoaiele lor, atribuind scopuri și înțelesuri divine unor simple 
jucării abandonate?” 

Continuă să meargă târșâit pe coridor, strângând cutia la 
piept, simțind cum îl dor deja brațele și picioarele de osteneală. 

Ajunse într-un final în sala mare și semiîntunecată, pe care o 
traversă fără multă ceremonie, către biroul lui. Se sprijini de el 
cu ușurarea simțită de un om care, aflat pe punctul de a se 
îneca, găsește un lemn de care să se agaţe în valuri. 

Se așeză, puse cutia cu grijă lângă el, astfel încât să-i fie la 
îndemână, pentru că nu-i plăcea să-și desprindă degetele de pe 
ea. Trase apoi aproape de el hârtie, toc și călimară, înmuie tocul 
în cerneală, dar nu scrise. Se gândi însă la ceea ce scrisese - 
ceva din jurnalul lui. 


Mărul este mult mai mult decât un simplu catalog a 
ceea ce ne-a precedat. In interiorul lui întortocheat și 
scânteietor, eu am întrezărit imagini ale celor ce vor fi. 
Așa ceva n-ar trebui să fie posibil. Poate că nici nu 
este. Poate că nu-s decât simple sugestii. Contemplu 
consecințele acestor viziuni: Sunt ele imagini ale unor 
lucruri ce vor fi... sau doar potențialul a ceea ce ar 
putea să fie? Putem noi influența rezultatul final? 
Cutezăm să încercăm? Și, procedând astfel, nu cumva 
doar consfințim ceea ce am văzut? Sunt sfâșiat - ca 
întotdeauna - între acțiune și inacțiune -, nefiind sigur 
care dintre ele va aduce o schimbare... dacă va exista 
vreuna care s-o aducă. Și, de fapt, sunt eu menit să 
aduc vreo schimbare? Continui totuși să scriu în 
jurnalul acesta. Oare asta nu înseamnă o tentativă de 
a schimba - sau de a garanta - ceea ce am văzut? 

Ce naiv este să crezi că poate exista un singur 
răspuns pentru fiecare întrebare. Pentru fiecare 
mister. Că există o lumină unică, divină, care 

stăpânește peste toate. Se spune că este o lumină 
care aduce adevăr și iubire. Eu spun că este o lumină 
care ne orbește... și ne silește să ne poticnim, 
împleticindu-ne, în ignoranță. Tânjesc la ziua când 
oamenii vor întoarce spatele monștrilor invizibili și vor 
îmbrățișa din nou o viziune mai rațională despre lume. 
Insă aceste religii noi sunt atât de convenabile - și 
promit pedepse atât de teribile dacă cineva le-ar 
respinge -, încât mă tem că frica ne va menține 
împotmoliți în ceea ce este cu adevărat minciuna cea 
mai mare spusă vreodată... 


Bătrânul rămase un timp în tăcere, neștiind dacă simţea 
speranţă sau disperare. Poate că, de fapt, nu simţea niciuna, 
nici alta. Poate că trecuse dincolo de ambele. Liniștea din sala 
cea mare și semiîntunericul ei îl protejau ca braţele unei mame. 
Și totuși nu se putea lepăda complet de trecut. 

Impinse în lături materialele pentru scris și trase cutia spre el, 
apoi puse ambele palme peste ea, protejând-o... împotriva cui? 

Apoi i se păru că Al Mualim stătea în faţa sa. Vechiul lui 
Mentor. Vechiul lui trădător. Pe care-l demascase și-l distrusese 
în cele din urmă. Insă când vorbi, bărbatul o făcu pe un ton 
amenințător și autoritar: 

— Înţelepciunea multă aduce durere multă. lar cel care 
sporește cunoașterea sporește și suferinţa. Spectrul se aplecă 
spre Altair, vorbind aproape de urechea lui cu o șoaptă 
insistentă: Distruge-l! Distruge-l, așa cum ai zis că vei face! 

— Nu... nu pot! 

Se auzi apoi alt glas. Unul care-i mișcă inima când se întoarse 
într-acolo. Al Mualim dispăruse. Dar unde era ea? N-o putea zări! 

— Pășești pe muchie de cuţit, Altair, zise Maria Thorpe. 

Glasul era tânăr, ferm. Așa cum fusese când o întâlnise el cu 
șapte decenii în urmă. 

— Sunt stăpânit de curiozitate, Maria. Oricât de teribil ar fi 
obiectul acesta, el conţine minuni. Aș dori să-l înțeleg cât pot de 
bine. 

— Ce-ţi spune el? Ce vezi? 

— Viziuni și mesaje stranii. Despre cei care au existat înainte, 
despre mărirea și decăderea lor... 

— Și ce spune despre noi? Care este rolul nostru? 

— Noi suntem verigi într-un lanţ. 

— Dar ce se întâmplă cu noi, Altair? Cu familia noastră? Ce 
spune Mărul? 

— Cine au fost cei care au existat înainte? răspunse Altair. Ce 
i-a adus aici? Cu cât timp în urmă? 

Vorbea însă mai mult pentru sine, decât pentru Maria, care-i 
întrerupse din nou gândurile: 

— Scapă de el! 

— Asta-i datoria mea, Maria, îi spuse Altair cu tristețe. 

Atunci soția sa scoase un țipăt îngrozitor. Urmă apoi horcăitul 
din gâtlejul ei, când murise. 

— Fii tare, Altair, se auzi o șoaptă. 

— Maria! Unde... unde ești? Unde este? răcni el către sala cea 
mare. 

Nu-i răspunse însă decât ecoul. 

După care se auzi o a treia voce, ea însăși tulburată, deși 
încerca să-l calmeze. 

— Tată... a murit. Nu-ţi mai amintești? A murit, spuse Darim. 

Un urlet de disperare: 

— Unde-i soția mea? 

— Au trecut douăzeci și cinci de ani, bătrân nătâng! E moartă! 
răcni furios fiul lui. 

— Lasă-mă. Lasă-mă să-mi văd de muncă! 

— Tată, continuă Darim cu glas mai încet, dar ce este locul 
ăsta? Pentru ce este? 

— Este o bibliotecă. Și o arhivă. Ca să adăpostească în 
siguranţă tot ce am învăţat. Tot ce mi-au arătat ei. 

— Ce ţi-au arătat, tată? O pauză. Ce s-a-ntâmplat la Alamut 
înainte de sosirea mongolilor? Ce ai descoperit? 

Apoi se făcu tăcere, iar liniștea îl acoperi pe Altair ca un cer 
cald și bătrânul spuse: 

— Scopul lor nu-mi este cunoscut acum. Secretele lor sunt ale 
mele. Motivele lor sunt limpezi. Dar mesajul acesta nu este 
pentru mine. Este pentru altul. 

Se uită la cutia de pe birou. „Nu voi mai atinge niciodată 
blestemăţia aceea. În curând voi părăsi lumea asta. Mi-a sosit 
sorocul. Toate orele zilei sunt influențate acum de gândurile și 
temerile născute din această înțelegere. Toate revelațiile care 
mi-au fost vreodată încredințate spre păstrare s-au încheiat. Nu 
există altă lume. Și nicio revenire la lumea asta. Pur și simplu... 

se va termina. Pentru totdeauna”. 

Apoi deschise cutia. In ea, pe o catifea cafenie, se afla Mărul. 
O Parte din Eden. 

„Am lăsat să se știe că Mărul acesta a fost ascuns întâi în 
Cipru, apoi pierdut în mare, scăpat în ape... Mărul acesta nu 
trebuie să fie descoperit până nu va sosi vremea...” 

Rămase privindu-l câteva clipe, apoi se ridică și se întoarse 
către o firidă întunecată din peretele din spatele lui. Apăsă o 
pârghie și astfel se deschise o ușă grea ce acoperea o odăiță 
ascunsă în care se găsea un piedestal. Altair luă din cutie Mărul, 
un obiect ca o minge cu diametrul de douăzeci de centimetri, și- 
| așeză pe piedestal. Se mișcă repede, înainte ca ispita să poată 
acţiona asupra sa, și ridică pârghia. Ușa odăiţei glisă în jos, 
închizându-se cu un bufnet. Altair știa că maneta aceea nu se va 
mai mișca vreme de două secole și jumătate. Poate că era timp 
destul ca lumea să progreseze. Pentru el însă ispita se 
terminase. 

Se așeză din nou la birou și scoase dintr-un sertar un disc de 
alabastru alb. Aprinse o lumânare de lângă el și luă discul în 
ambele palme, apropiindu-l de ochi, pe care-i închise și, 
concentrându-se, începu să impregneze alabastrul cu gândurile 
lui - testamentul său. 

Piatra străluci, iluminându-i mult timp chipul. După aceea 
strălucirea păli și se făcu întuneric. Totul se cufundă în beznă. 

e 

Ezio răsuci de mai multe ori discul în mâini, sub lumina 
lumânării. Habar nu avea cum ajunsese să știe ceea ce știa 
acum. Simţea însă o camaraderie profundă, ba chiar o înrudire 
cu rămășițele bărbatului lângă care stătea. 

Îl privi pe Altair cu ochi uluiţi. 

— Alt obiect? rosti el. Alt Măr? 

Ştia ce trebuia s-o facă, dar o făcu aproape ca și cum ar fi 
continuat să se afle într-un vis. Puse discul cu grijă înapoi pe 
birou și se întoarse către firida întunecată din spatele său. Ştia 
unde să caute pârghia și aceasta cedă imediat ce o apăsă ușor. 

„Crezusem că nu e decât unul. Cel pe care Machiavelli și cu 
mine l-am îngropat pentru totdeauna în cripta de sub biserica 
San Nicola în Carcere. lar acum... geamănul său!” ` 

Studie Mărul o vreme. Era întunecat și rece - lipsit de viață. In 
același timp însă își simţea mâna, parcă independent de voinţa 
sa, întinzându-se către el. 

Cu un efort suprem, se opri. 

— NU! Vei rămâne AICI! 

Se retrase un pas. 

— Am văzut destule cât să-mi ajungă pentru o viață! 

Puse mâna pe pârghie. 

Dar apoi Mărul învie și lumina sa îl ameţi pe asasin. Se 
împletici înapoi și se răsuci, pentru a vedea, în centrul sălii acum 
iluminată orbitor, lumea - lumea întreagă! - rotindu-se în spaţiu, 
la șase metri deasupra pardoselii, o sferă gigantică de albastru, 
cafeniu, alb și verde. 

— NU! urlă el, ferindu-și ochii cu palmele. Am făcut destule! 
Mi-am trăit viaţa cât am putut de bine, fără să-i cunosc scopul, 
dar atras ca un fluture de noapte de luna îndepărtată. Gata! 

Ascultă. Tu ești doar un sol pentru un mesaj pe care nu 
trebuie să-l întelegi. : 

Ezio nu știa de unde se auzea glasul, sau cui aparținea. Işi luă 
palmele de pe ochi și le puse pe urechi, întorcându-se spre 
perete, iar trupul i se zbătu înainte și înapoi de parcă ar fi fost 
bătut. Apoi fu întors fără vrerea lui cu fața către sală. Prin aer 
pluteau, ocultând strălucirea intensă, trilioane de numere și 
pictograme, calcule și formule, cuvinte și litere, unele 
amestecate, altele alăturate pentru a obţine un sens ocazional, 
dar apoi despărțindu-se din nou și cedând înaintea haosului. lar 
din mijlocul lor se auzea vocea unui bătrân; Asasinul știa că era 
bătrân, pentru că la răstimpuri această voce tremura. Era 
autoritară. Mai mult chiar, era cea mai puternică voce pe care o 
auzise Ezio vreodată. 

Mă auzi, nimicule? Mă poti auzi? 

Și după aceea... ceva ca un bărbat veni spre el ca de la mare 
depărtare, pășind prin marea învolburată a tuturor simbolurilor 
pe care oamenii le folosiseră vreodată pentru a încerca să 
înţeleagă totul, pășind pe aer, pe apă, dar nu pe pământ. Ezio 
știa că silueta aceea n-avea să poată ajunge niciodată la el. Ei 
doi se aflau pe malurile opuse ale unui abis peste care nu 

existau punți. 

Aha. lată-te. 

Numerele din jurul siluetei se schimbară și pulsară. Şi 
începură să se îndepărteze unele de altele, fără a se putea 
elibera vreodată - într-un soi de entropie de coșmar. Totuși 
silueta deveni mai clară. Era un bărbat. Mai înalt și mai lat în 
spate decât majoritatea bărbaţilor. Lui Ezio îi amintea de una 
dintre statuile zeilor greci pe care Michelangelo i le arătase când 
colecția familiei Borgia fusese confiscată de papa lulius. Era unul 
dintre zeii vechi. Zeus sau Poseidon. Cu barba lungă. Ochi ce 
sclipeau de o înţelepciune nepământească. In jurul lui, cifrele și 
ecuaţiile plutitoare încetară să se mai războiască între ele și 
porniră într-un final să se îndepărteze, tot mai repede și mai 
repede, până când dispărură, și lumea dispăru, astfel că nu mai 
rămase decât acest... om. Cum altfel i-ar fi putut spune Ezio? 

Tinia. Tinia este numele meu. Cred că le-ai cunoscut pe 
surorile mele. 

Ezio se uită la creatură, însă aceasta privea după ultimele 
formule ce goneau pierzându-se în eter. 

Când vorbi din nou, glasul păru straniu de uman, ușor nesigur. 

Acest nod al Timpului este un loc ciudat. Nu sunt obișnuit cu... 
calculele. Ele au fost dintotdeauna specialitatea Menrvei. 

ÎI privi întrebător pe Ezio. În privirea aceea mai exista însă și 
altceva - tristețe profundă și un soi de mândrie paternă. 

Văd că mai ai încă multe întrebări. Cine am fost noi? Ce s-a 
întâmplat cu noi? Ce dorim de la voi? Tinia zâmbi. Iti vei căpăta 
răspunsurile. Ascultă doar si-ti voi spune. 

Lumina dispăru treptat din toată sala și, o dată în plus, chiar 
în spatele lui Tinia, se ivi un glob rotitor, albastru spectral, care 
crescu încetișor până umplu aproape toată încăperea. 

Atât înainte de sfârșit, cât și după aceea, noi am încercat să 
salvăm lumea. 

Punctuleţe începură să apară succesiv pe uriașul glob rotitor. 

Ele marchează locurile unde am construit cripte în care să 
lucrăm, fiecare fiind dedicată altei metode de salvare. 

Ezio văzu cum unul dintre puncte clipi luminos. Se afla în 
apropierea țărmului estic al unui continent vast despre care nu 
și-ar fi putut imagina că exista cu adevărat, știa doar că 
prietenul său Amerigo Vespucci descoperise acolo linia unei 
coaste cu un deceniu în urmă, și văzuse, de asemenea, harta 

Waldseemuller, care descria toată lumea ce fusese descoperită. 
Insă ceea ce prezenta harta aceasta se găsea mult mai spre 
sud. Oare mai existau pământuri noi, încă nedescoperite? Să fi 
existat oare acolo o masă vastă de uscat? Părea cu totul 
improbabil. 

Au fost amplasate în subteran pentru a evita războiul care 
pârjolea la suprafață și de asemenea ca precauție, dacă am fi 
dat greș în eforturile noastre. 

Asasinul văzu acum raze de lumină ce începură să se întindă 
ca niște linii peste globul care se rotea încet, din toate celelalte 
puncte însemnate pe el către cel de pe noul și straniul 
continent, și continuară până ce toată lumea fu acoperită cu un 
filigran de linii luminoase. 

Toate informațiile din toate criptele au fost transmise către un 
singur loc... 

Punctul de vedere al lui Ezio se schimbă în timp ce privea 
imaginea întregii lumi; el părea să gonească spre ea, în jos, prin 
spaţiul cosmic, până se păru că e gata să se izbească de sol, 
care se ridică spre el. Și apoi... apoi fu ca și cum s-ar fi redresat 
în ultima clipă și gonea în apropiere de pământ, după care 
cobori iarăși, printr-un puț precum cele de acces în mine, ca 
după aceea să iasă într-o imensă clădire subterană, 
asemănătoare unui templu sau unui palat. 

Datoria noastră... a mea și a surorilor mele Menrva și Uni - a 
fost să sortăm și să testăm tot ce fusese colectat. Noi am ales 
acele soluții care păreau cele mai promițătoare și ne-am dedicat 
testării meritelor lor. Acum Ezio se afla în sala mare, în cripta 
misterioasă de pe continentul misterios - sau părea să fie acolo 
- și tot în acel loc, lângă Tinia, stăteau Menrva și Uni, pe care 
asasinul le întâlnise într-adevăr anterior... 

Șase am încercat, pe rând, fiecare mai încurajatoare decât 
cea dinainte. Dar niciuna n-a funcționat. 

Pentru ca apoi... lumea să se sfârșească. 

Ultima afirmaţie fu rostită pe un ton atât de simplu și 
nepăsător, încât Ezio fu luat prin surprindere. O văzu pe Menrva, 
abătută, și pe Uni, furioasă, privind cum Tinia acţiona un 
mecanism complex care puse în mișcare ușile gigantice ale 
acelui loc, închizându-le și etanșându-le. După care... 

După care un val imens de putere indescriptibilă izbi bolta 
superioară a firmamentului și aprinse cerul ca zece mii de 

aurore boreale. Lui Ezio i se păru că stătea printre sute de mii 
de oameni, într-un oraș elegant, și toți priveau în sus către 
imaginile supranaturale de deasupra lor. Și în mai puţin de un 
minut briza ușoară ce suflase peste ei se preschimbă din zefir în 
furtună, apoi în uragan. Oamenii se priviră neîncrezători, apoi 
panicați, după care o luară la fugă, spre adăposturi. 

Cerul, încă incendiat de talazuri de foc verde, începu să pârâie 
și să trosnească de fulgere. Tunetele se rostogoleau și se 
contopeau, deși pe cer nu se zărea niciun nor, și trăsnetele 
coborau din înalt, lovind deopotrivă arbori, clădiri și oameni. 
Sfărâmăturile zburau prin văzduh, distrugând tot ce întâlneau în 
cale. 

După aceea, o zguduitură colosală vibră tot solul. Cei care 
rămăseseră sub cerul liber fură trântiţi și, înainte de a se putea 
ridica, fură izbiţi de pietre și bolovani, apoi purtaţi de vânt ca 
niște ghemotoace de hârtie. Pământul se scutură din nou, încă 
și mai violent, iar ţipetele și zbieretele victimelor fură acoperite 
de bubuiturile fulgerelor și de urletul asurzitor al vijeliei. 
Supraviețuitorii rămași în loc deschis se străduiră să-și găsească 
adăpost, unii luptându-se să-și păstreze echilibrul, agăţându-se 
de zidurile clădirilor care încă mai rămăseseră în picioare și 
târându-se în lungul lor. 

Totuși, în toiul devastării generale, temple uriașe rămaseră 
neatinse de catastrofa din jurul lor, dovezi ale ingeniozității 
tehnice a celor care le construiseră. Insă alt cutremur uriaș 
undui solul, apoi încă unul. O autostradă largă se despică în 
două pe lungime și oamenii fugiră disperaţi dinaintea hăului tot 
mai mare care o sfârteca. De acum tot cerul era acoperit de foc, 
cu arcuri de fulgere întinzându-se de la un orizont la celălalt, iar 
zonele cele mai înalte ale firmamentului păreau gata de 
implozie. 

Lui Ezio i se păru după aceea că vede pământul din nou de la 
o depărtare foarte mare, învăluit într-o flamă solară de 
dimensiuni colosale, prins într-o plasă de fulgere globulare 
uriașe; după care, în mod incredibil, planeta se mișcă de pe axa 
ei și se rostogoli... Orașul elegant, colecția sa rafinată și 
sofisticată de clădiri înalte și parcuri ferchezuite, fu străbătut de 
răni deschise, atunci când solul se despică și crăpă sub el, 
năruind edificii anterior neatinse și transformându-le în fărâme. 
Puţinii oameni rămași în viaţă pe rămășițele străzilor începură să 

urle, un ultim țipăt disperat de agonie, când schimbarea polilor 
planetei lăsă suprafața pământului vulnerabilă înaintea radiaţiei 
letale a flamelor solare. Ultimele structuri fură măturate ca niște 
castele de cărți de joc în vânt. 

Și apoi - la fel de brusc pe cât începuse - totul se liniști. 
Aurorele boreale dispărură, așa cum flacăra unei lumânări 
moare când cineva suflă în ea, și aproape imediat vântul se 
calmă. Insă devastarea era completă. Nu scăpase aproape 
nimic. Incendii și fum, beznă și dezintegrare domneau peste tot 
și toate. 

Prin neguri, glasul lui Tinia ajunse până la Ezio. Sau la cineva 
precum Ezio. De acum nimic nu mai era sigur. 

Ascultă, trebuie să mergi acolo. În locul unde am lucrat noi... 
Unde am lucrat și am pierdut, la cuvintele mele. Trece-le din 
mintea ta în mâinile tale. Așa vei deschide Calea. Dar ai grijă! 
Multe au rămas încă în mișcare. Și nu știu cum se vor sfârși 
lucrurile - nici în vremea mea, nici în a ta. 

Furtunile de praf se domoleau, lava topită se răcea. Scara 
temporală acceleră când mlădițe minuscule răsăriră prin sol și 
se înrădăcinară viguros. Intrarea unei cripte subterane se 
deschise și ieșiră oamenii Primei Civilizaţii, care, la rândul lor, 
începură să reconstruiască. Însă numărul lor era mic și nu 
crescu. De-a lungul multor secole, ei se împuţinară până când 
mai rămaseră doar câteva sute, apoi câteva zeci, apoi niciunul... 

Ceea ce reconstruiseră fu revendicat de pădurile cuceritoare. 
Noile lor clădiri dispărură, de asemenea, devorate de timp. Un 
peisaj cu dealuri joase și bogat împădurite învălui întinderile 
uriașe ce nu erau acoperite de câmpii. După care apărură 
făpturi... însă diferite de Primii Veniţi. Acum erau oameni. Cei pe 
care Primii Veniţi îi creaseră ca sclavi aveau acum să devină, 
liberi fiind, moștenitorii lor. Primii Veniţi făcuseră dragoste cu 
unii dintre ei și astfel apăruse o filiaţie puţin numeroasă de 
indivizi cu puteri mai presus de cele umane. Totuși, adevărații 
succesori erau oamenii. Primii pe tărâmul acesta necunoscut au 
fost bărbaţi și femei cu pielea arămiu-închisă și părul negru, 
lung și drept. Oameni mândri care vânau vite sălbatice ciudate, 
al căror păr era cafeniu-închis, călăreau fără șei pe ponei 
robuști, și foloseau arcuri și săgeți. Oameni care făceau parte 
din triburi separate și se luptau între ei, dar cu puţine vărsări de 
sânge. 

lar apoi sosiră alţi oameni. Oameni cu pielea mai deschisă la 
culoare, ale căror veșminte erau diferite și-i acopereau în mai 
mare măsură. Oameni care soseau pe corăbii din Europa, peste 
Mare Occidentalis. Oameni care-i vânară pe ceilalţi și-i alungară 
de pe pământurile lor, înființând la rândul lor propriile ferme, 
sate și, din nou, într-un final, orașe și citadele care să rivalizeze 
cu cele ale civilizaţiei pierdute, care dispăruse înghițită de 
pământ cu multe milenii în urmă. 

Priveste asta și nu uita. Nu aveti niciodată opțiunea de a 
renunța la lupta pentru dreptate. Chiar și când pare că nu poate 
fi câștigată niciodată, că toate speranțele sunt pierdute, lupta, 
lupta asigură supraviețuirea justiției, supravietuirea dreptății. 
Voi trăiţi în echilibru pe muchia unei prăpăstii și nu aveți ce face 
în privința asta. Sarcina voastră este de a vă asigura că balanța 
nu se înclină niciodată prea mult în direcția greșită. Și mai puteți 
face ceva, care va avea grijă ca asta să nu se întâmple 
niciodată: puteți iubi. 

e 

Ezio se prinse cu ambele mâini de tăblia biroului. Alături, 
Altair continua să stea în scaunul său. Nimic nu se clintise pe 
birou, nici măcar o foiţă de pergament nu se mișcase, iar ciotul 
lumânării ardea cu lumină egală. 

Nu știa cum ajunsese din firidă la birou, dar acum se întoarse 
acolo. Mărul era încă pe piedestalul din odăiță, rece și mort. In 
semiîntuneric, abia dacă îi putea desluși forma. Cutia sa 
acoperită de praf, observă acum, se afla pe birou. 

Își regăsi cumpătul și traversă din nou sala cea mare, pornind 
spre coridorul care ducea înapoi la lumina soarelui și la Sofia. 

La ieșirea din bibliotecă, se mai întoarse o dată. De la o mare 
depărtare, așa i se părea acum, Ezio se uită pentru ultima dată 
la Altair, care stătea pentru eternitate în spectrul bibliotecii sale. 

— Adio, Mentorule, zise asasinul. 

După ce ajunse la ușa exterioară, Ezio găsi pârghia de lângă 
prag și trase de ea. Supusă, ușa verde glisă, coborând în 
pardoseală. lar dincolo de ea se afla Sofia, care citea o carte în 

așteptarea lui. 

Când bărbatul ieși, ea îi zâmbi, se ridică și, apropiindu-se de 
el, îl prinse de mână. 

— Te-ai întors, rosti fără a izbuti să-și ascundă ușurarea 
evidentă din glas. 

— Am promis c-o s-o fac. 

— Ai găsit ce căutai? 

— Am găsit... destule. 

Ea șovăi. 

— Credeam... 

— Ce? 

— Credeam că n-o să te mai văd niciodată. 

— Uneori premoniţiile tale cele mai rele sunt cel mai puţin de 
încredere. 

Sofia îl privi cu atenţie. 

— Probabil sunt nebună. Cred că-mi place de tine chiar și 
când ești încrezut. Făcu o pauză. Și acum... încotro? 

Ezio îi zâmbi. 

— Mergem acasă, zise el. 

PARTEA A TREIA 


O, veșnic foc, ce-n tine zaci, 
Știut de tine singur și-nţeles fiind 
Zâmbești făcându-ţi din iubire scut! 


DANTE, Paradisul 

Ezio rămase tăcut în cea mai mare parte a timpului pe 
parcursul călătoriei de întoarcere la Constantinopol. Amintindu- 
și de avertismentul teribil al lui Selim, Sofia îl întrebase dacă era 
oare înțelept să revină acolo, dar el se mulțumise să răspundă: 

— Mai este încă treabă de făcut. 

Femeia își făcea griji în privinţa lui - părea foarte retras, 
aproape suferind. Dar când cupolele de aur și minaretele albe 
reapărură pe ţărmul de nord, starea lui de spirit se îmbunătăți și 
ea văzu cum sclipirea cea veche i se ivi iarăși în ochii oțelii. 

Se întoarseră în librăria ei. Era aproape de nerecunoscut. 
Azize o modernizase și toate cărţile erau așezate elegant pe 
rafturi, în ordine impecabilă. Tânăra aproape că-și ceru scuze 
Sofiei când îi restitui cheile, dar veneţiana observă mai degrabă 
că librăria era plină de clienţi. 

— Dogan dorește să te vadă, Mentorule, zise Azize după ce-l 
salută pe Ezio. Și poţi să fii liniștit. Prinţul Suleiman știe de 
întoarcerea ta și ţi-a asigurat un salvconduct. Totuși, tatăl lui 
insistă să nu zăbovești mult în oraș. 

Ezio și Sofia schimbară priviri. Ei doi deja petrecuseră mult 
timp împreună, de cel puţin șase luni, din clipa în care ea 
insistase să-l însoțească în călătoria la Masyaf - propunere cu 
care asasinul fusese de acord, spre surprinderea femeii, fără să 
obiecteze absolut deloc. Ba chiar păruse s-o fi primit cu plăcere. 

La întâlnirea cu Dogan, Ezio se asigură că Asasinii turci aveau 
o bază fermă în oraș, cu acordul tacit al lui Suleiman și sub 
protecţia sa neoficială. Incepuse deja epurarea capitalei și a 

imperiului de ultimele rămășițe ale otomanilor și ale bizantinilor 
renegați, lipsiţi acum de conducători după moartea lui Ahmed și 
a lui Manuel, iar în rândul ienicerilor aflaţi sub mâna de fier a lui 
Selim nu mai existau divergențe. Nu mai erau necesare, întrucât 
prințul pe care-l favorizau ei devenise acum sultanul lor. 

e 

Cât despre templieri, după ce bazele din Italia și, acum, din 
Orient, le fuseseră distruse, ei dispăruseră. Ezio știa totuși că 
vulcanul acela era doar inactiv, nu stins cu totul. Gândurile lui 
neliniștite se întoarseră către Orientul Îndepărtat și se întrebă ce 
puteau însemna cunoștințele pe care i le împărtășise Tinia și 
globul său spectral pentru continentele nedescoperite - dacă ele 
existau cu adevărat - aflate hăt departe dincolo de Mare 
Occidentalis. 

Deși nu se ridica la nivelul vigorii entuziaste a lui Yusuf, 
Dogan compensa prin abilităţi organizatorice și devotament 
complet faţă de Crez. Ezio aprecia că era posibil să ajungă 
Mentor într-o bună zi, dar pe de altă parte, propriile lui 
sentimente păreau să fie în derivă. Asasinul nu mai știa în ce 
credea, dacă într-adevăr credea în ceva, iar asta era una dintre 
cele două preocupări ale lui în cursul lungului voiaj spre casă. 

Casă! Oare ce ar fi putut numi el „casă”? Roma? Florenţa? 
Munca lui? Nu avea un cămin adevărat și în adâncul inimii știa 
că experienţa pe care o trăise în biblioteca secretă a lui Altair 
din Masyaf marcase sfârșitul unui capitol din viaţa sa. Făcuse tot 
ce putuse și adusese pace și stabilitate - deocamdată - în Italia 
și în Orient. Oare nu-și putea îngădui să petreacă puţin timp și 
pentru sine? Ştia bine că zilele i se împuţinau, totuși mai 
rămăseseră încă destule pentru a culege roade bogate. Dacă 
îndrăznea să-și asume riscul. 

Ezio își petrecu a cincizeci și treia aniversare, solstițiul verii 
1512, împreună cu Sofia. Zilele ce-i fuseseră îngăduite prin 
salvconductul lui Selim se împuţinau și ele. Starea lui de spirit 
era posomorâtă. Amândoi erau neliniștiţi, ca și cum deasupra lor 
ar fi atârnat o greutate uriașă. In onoarea lui, Sofia pregătise un 
ospăț florentin complet: salsicce di cinghiale și fettunta, apoi 
carciofini sott'olio, urmat de spaghetti alo scoglio și bistecca alia 
florentina; iar după aceea un pecorino bun. Prăjitura pe care o 
preparase fusese castagnaccio, la care mai adăugase și brutti 
ma buoni. Totuși vinul, decisese ea, trebuia să vină de la 

Veneția. 

Totul era mult prea îmbelșugat, iar ea pregătise niște cantități 
mult prea mari și deși el se străduise din răsputeri să le onoreze, 
totuși Sofia își dădu seama că mâncarea, chiar și cea din 
provincia lui natală, a cărei procurare o costase o avere, era 
ultimul lucru la care se gândea Ezio. 

— Ce vei face în continuare? îl întrebă. 

El oftă. 

— Mă-ntorc la Roma. Aici mi-am terminat treaba. Făcu o 
pauză. Și tu? 

— Cred că voi rămâne aici. Voi continua ca și până acum. Deși 
Azize este un librar mai bun decât am fost eu vreodată. 

— Poate c-ar trebui să-ncerci ceva nou. 

— Nu știu dacă așa avea curaj pentru asta, pe cont propriu. 
Asta-i lucrul la care mă pricep. Deși... 

— Deși... ce? 

Femeia îl privi direct. 

— În ultimele luni - aproape un an de acum - am aflat că 
există o viaţă și dincolo de cărți. 

— Viaţa adevărată e dincolo de cărți. 

— Ai vorbit ca un adevărat cărturar! 

— Viaţa intră în cărţi, nu invers. 

Sofia îl cercetă cu atenţie. Se întreba cât avea el să mai 
șovăie. Și dacă avea să ajungă vreodată la subiect. Dacă avea 
să cuteze. Dacă măcar voia s-o facă - deși ea încerca să ţină 
departe gândul acela - și dacă ea avea să îndrăznească să-l 
îndemne. În timpul călătoriei pe care o făcuse singură la 
Adrianopol fusese prima dată când își dăduse seama ce se 
întâmpla cu ea, și era destul de sigură că i se întâmpla și lui. Ei 
doi erau amanti, bineînţeles că se culcaseră împreună, totuși 
încă nu se petrecuse lucrul pe care-l dorea Sofia cu adevărat. 

Rămaseră mult timp în tăcere la masă. O tăcere foarte 
apăsătoare. 

— Spre deosebire de tine, zise Ezio într-un final, reumplând 
ambele pahare cu vin Soave, Azize nu și-a revenit după 
suferinţele încercate în mâinile lui Ahmed. M-a rugat să te-ntreb 
dacă poate să lucreze aici. 

— Și care-i interesul tău în asta? 

— Locul ăsta ar fi un excelent centru de culegere de informații 
pentru Asasinii selgiucizi, răspunse el, apoi se corectă repede. 

Ca funcţie secundară, bineînțeles, și i-ar oferi lui Azize un rol mai 
discret în Ordin. Asta dacă tu... 

— Și ce se va întâmpla atunci cu mine? 

Ezio înghiţi cu greu un nod în gând. 

— Eu... ăăă... mă-ntrebam dacă... âăă... 

Se lăsă într-un genunchi. 

Inima Sofiei bătea ca nebună. 

Hotărâră că cel mai bine ar fi să se căsătorească la Veneţia. 
Unchiul Sofiei era vicar general la Santa Maria Gloriosa dei Frari 
în cartierul San Polo și se oferise să oficieze. Imediat ce aflase 
că tatăl lui Ezio fusese eminentul bancher Giovanni Auditore, își 
dăduse din toată inima binecuvântarea pentru unirea lor. Nici 
legătura lui Ezio cu Pietro Bembo nu era de lepădat și cu toate 
că fostul iubit al Lucreziei Borgia nu putu participa, întrucât era 
plecat în Urbino, dintre invitaţi făcură totuși parte dogele 
Leonardo Loredan și tânărul și promiţătorul pictor Tiziano 
Vecellio, care, vrăjit de frumuseţea Sofiei și invidios pe portretul 
pe care i-l făcuse Dürer, se oferise, contra unui preţ ca între 
prieteni, să le picteze portretul împreună, ca dar de nuntă. 

Frăția Asasinilor îi plătise Sofiei o sumă generoasă pentru 
librărie, iar cele cinci chei de la Masyaf fuseseră zidite și 
pecetluite dedesubtul ei, în cisterna descoperită de Ezio. Deși 
tristă că-i vedea plecând, Azize era în culmea încântării pentru 
noua ei profesiune. 

Rămaseră câteva luni în Veneţia, îngăduindu-i Sofiei să se 
obișnuiască cu orașul ei natal pe care nu-l știa prea bine și să se 
împrietenească cu rudele rămase în viaţă. Dar către Anul Nou, 
Ezio începu să devină agitat. Primise scrisori insistente din 
partea Claudiei, din Roma. Papa lulius al II-lea, de mult timp 
protectorul Asasinilor, se apropia de șaizeci și nouă de ani și era 
suferind. Succesiunea continua să fie nesigură și Frăția avea 
nevoie de Ezio acolo pentru a se ocupa de toate în perioada de 
interimat ce avea să urmeze decesului Papei. 

Deși îngrijorat, Ezio continuă să amâne totuși orice pregătiri 
pentru plecarea lor. 

— Nu vreau să mai fac parte din toate astea, răspunse el la 
întrebarea Sofiei. Îmi trebuie timp, ca să-mi gândesc propriile 
gânduri. 

— Și, poate, să te gândești și la tine. 

— Poate, da. 

— În același timp ai însă o datorie. 

— Știu. 

Mai existau și alte lucruri care-l preocupau. Conducătorul 
ramurii nord-europene a Frăției, Desiderius Erasmus, îi scrisese 
Claudiei din Queen's College din Cambridge - unde locuia și 
preda actualmente cărturarul pelerin - că în Wittenberg trăia un 
nou Doctor în Biblie, un tânăr pe nume Luther, a cărui gândire 
religioasă trebuia urmărită, întrucât părea să ducă spre ceva cu 
adevărat revoluționar - ceva ce ar fi putut ameninţa din nou 
stabilitatea fragilă a Europei. 

Îi vorbi Sofiei despre îngrijorarea sa. 

— Și ce face Erasmus? 

— Privește. Așteaptă. 

— Vei recruta oameni noi în Ordin dacă în nord va avea loco 
îndepărtare de Biserica Romană? 

Ezio deschise larg braţele. 

— Voi fi sfătuit de Desiderius, răspunse el și clătină din cap. 
Întotdeauna, peste tot apar dizidenţe și diviziuni noi. 

— Nu-i asta o trăsătură a vieții? 

Bărbatul surâse. 

— Poate că da. Și poate că de acum nu mai este lupta mea. 

— Asta nu sună în stilul tău, zise Sofia și făcu o pauză. Intr-o 
bună zi, trebuie să-mi povestești ce s-a întâmplat de fapt în 
cripta de sub Masyaf. 

— Într-o bună zi. 

— Și de ce nu chiar acum? 

Ezio o privi. 

— O să-ţi spun doar atât. Am ajuns să înțeleg că progresul 
omenirii spre ţelurile păcii și unităţii va fi o călătorie permanentă 
- destinaţia ei nu va fi atinsă niciodată. Este la fel precum 
călătoria prin viaţă a oricărui om. Sfârșitul este întotdeauna 
întreruperea acelei călătorii. Nu există o încheiere finală, 
definitivă. Mereu sunt lucruri neterminate. 

În timp ce vorbea, Ezio ţinea în mâini o carte, Cantonierul de 
Petrarca. 

— Este exact așa, continuă el. Moartea nu te așteaptă să 
termini o carte. 

— Atunci citește ce poţi, cât mai poți. 

Mânat de o nouă hotărâre, Ezio începu să facă pregătiri 
pentru călătoria spre Roma. 

Până fu gata de plecare, Sofia era deja însărcinată. 

— De ce ţi-a trebuit atât de mult? se răsti Claudia, apoi îl 
îmbrăţișă și-l sărută apăsat pe ambii obraji. Fratello mio. Te-ai 
cam îngrăşat. Asta-i de la mâncarea aia venețiană. Nu-ţi priește. 

Se aflau în sediul Asasinilor de pe insula Tibru. Era spre 
sfârșitul lunii februarie. Sosirea lui Ezio în Roma coincisese cu 
funeraliile papei lulius. 

— Sunt însă și vești bune, urmă Claudia. Giovanni di Lorenzo 
de Medici va fi ales papă. 

— Dar el nu-i decât diacon. 

— Și de când așa ceva a oprit pe cineva să devină papă? 

— Ar fi într-adevăr o veste bună, dacă se va întâmpla. 

— Are susținerea aproape întregului colegiu al cardinalilor. Și- 
a ales până și numele - Leon. 

— Oare își va aminti de mine? 

— Ar fi destul de greu să uite ziua aceea din duomo din 
Florența când ai salvat viața tatălui său. Și, de fapt, și propria lui 
viaţă. 

— Aha, încuviinţă Ezio amintindu-și. Familia Pazzi. Mi se pare 
că a trecut foarte mult de atunci. 

— Așa și este. lar micul Giovanni este de acum un bărbat în 
toată puterea cuvântului - îţi vine să crezi că are treizeci și opt 
de ani? Și un tip dur de tot. 

— Atâta vreme cât își aduce aminte de prieteni... 

— Este puternic, asta-i tot ce contează. Și ne vrea pe noi de 
partea lui. 

— Dacă este drept, vom fi alături de el. 

— Avem nevoie de el tot atât de mult pe cât are el nevoie de 
noi. 

— Asta-i adevărat. 

Ezio făcu o pauză și privi în jurul sălii vechi. Atât de multe 
amintiri... Era însă aproape ca și cum nu mai aveau nimic de-a 
face cu el. 

— Surioară, am ceva de discutat cu tine. 

— Da? 

— Problema... succesorului meu. 

— Ca Mentor? Te retragi? 

Nu părea totuși surprinsă. 

— Ti-am spus povestea lui Masyaf. Am făcut tot ce pot. 

— Căsătoria te-a înmuiat. 

— Pe tine nu te-a înmuiat și ai fost căsătorită de două ori. 

— Pentru că veni vorba, să știi că-mi place de soţia ta. Chiar 
dacă-i venețiană. 

— Grazie. 

— Când va fi fericitul eveniment? 

— În mai. 

Claudia oftă. 

— Ai dreptate. Munca asta te macină. Maica Domnului știe că 
te-am înlocuit doar în ultimii doi ani, dar am ajuns să-nțeleg ce 
porţi de-atâta timp pe umeri. Te-ai gândit totuși cine ar putea 
prelua mantia? 

— Da. 

— Machiavelli? 

Ezio clătină din cap. 

— El n-ar accepta niciodată. Este mult prea filosof ca să fie 
conducător. Funcţia asta - și o spun cu toată modestia - are 
nevoie de o minte puternică. Printre noi există cineva, care până 
acum n-a fost chemat să ne ajute decât în misiunile lui 
diplomatice, pe care l-am consultat și care, cred, este pregătit. 

— Și crezi că ceilalţi - Niccolò însuși, Bartolomeo, Rosa, Paola 
și II Volpe - îl vor alege? 

— Da, așa cred. 

— La cine te-ai gândit? 

— Lodovico Ariosto. 

— ER 

— A fost de două ori ambasadorul Ferrarei la Vatican. 

— Şi lulius aproape că l-a omorât. 

— Nu din vina lui. Pe atunci lulius era în conflict cu ducele 
Alfonso. 

Claudia părea uluită. 

— Ezio... ţi-ai pierdut minţile? Nu mai știi cu cine-i însurat 
Alfonso? 

— Ba da, cu Lucrezia. 

— Lucrezia Borgia. 

— În prezent, ea duce o viaţă destul de liniștită. 

— Spune-i asta lui Alfonso! În plus, Ariosto este bolnav și - pe 
Sfântul Sebastian! - este poet amator! Am auzit că lucrează la 
un rahat despre Sieur Roland. 

— Și Dante a fost poet. Claudia, să nu crezi că dacă ești poet, 
asta te emasculează de la sine. lar Lodovico n-are decât treizeci 
și opt de ani, cunoaște toate contactele necesare și, mai presus 
de orice, este loial Crezului. 

Sora lui se arăta ursuză. 

— La fel de bine l-ai fi putut propune pe Castiglione, mormăi 
ea. El este actor amator. 

— Decizia mea a fost luată, rosti Ezio apăsat. Ratificarea ei va 
rămâne însă în seama Consiliului Asasinilor. 

Femeia tăcu mult timp, după care zâmbi și zise: 

— Chiar trebuie să te odihnești, Ezio. Poate că toţi avem 
nevoie de odihnă. Totuși, care-ţi sunt planurile? 

— Nu sunt sigur deocamdată. Cred că mi-ar plăcea să-i arăt 
Sofiei Florența. 

Claudia se întristă la chip. 

— N-au mai rămas mulţi din familia Auditore pe care să-i 
prezinţi. Annetta a murit, știai? 

— Annetta? Când? 

— Acum doi ani. Am crezut că ţi-am scris despre asta. 

— Nu. 

Amândoi  rămaseră tăcuţi, gândindu-se la vechea lor 
menajeră, care le rămăsese loială și ajutase la salvarea lor după 
ce familia și locuinţa le fuseseră distruse de templieri cu peste 
treizeci de ani în urmă. 

— O s-o duc totuși acolo. 

— Și ce vei face? Te vei stabili la Florenţa? 

— Să fiu sincer, nu știu. Deși m-am gândit... Dacă pot găsi 
locul cuvenit... 

— Ce anume? 

— S-ar putea să mă ocup de producerea vinului. 

— Dar nu știi absolut nimic despre așa ceva! 

— Pot să-nvăț. 

— Tu - într-o podgorie? Să tai ciorchinii de struguri? 

— Cel puţin știu cum să folosesc un cutit. 

Claudia părea disprețuitoare. 

— Brunello di Auditore, presupun! Și ce altceva o să mai faci? 
Între două recoltări, vreau să spun. 

— Mă gândeam... mi-aș putea încerca mâna la scris. 

Sora lui fu cât pe aici să explodeze. 

Ulterior însă Claudia avea să îndrăgească vizitele ei în 
domeniul de pe dealurile de lângă Florenţa, pe care Ezio și Sofia 
îl găsiseră mai mult sau mai puţin în paragină, dar pe care-l 
cumpăraseră și, cu încasările obţinute din vânzarea către 
Asasini a  librăriei din Constantinopol și banii lui Ezio, îl 
restauraseră și-l transformaseră, în doi ani, într-o podgorie 
modestă, totuși destul de profitabilă. 

Ezio slăbise și era bronzat, purta toată ziua haine de lucrător, 
iar Sofia îl tachina, spunându-i că, din cauza lucrului la vie, 
degetele îi deveniseră prea aspre și noduroase pentru tandreţi 
intime. Asta nu-i oprise însă să aibă doi copii: pe Flavia în mai 
1513, și pe Marcello după încă un an, în octombrie. 

Claudia îi iubea pe acești noi nepoți aproape mai mult decât 
ar fi crezut posibil și avu în același timp grijă ca, ţinând seama 
de diferența de douăzeci de ani dintre ei, să nu devină un soi de 
înlocuitor de soacră pentru Sofia. Nu interveni niciodată între cei 
doi soţi și își impuse să viziteze domeniul Auditore de lângă 
Fiesole de două ori mai puţin decât i-ar fi plăcut cu adevărat. In 
plus, ea însăși avea un soț nou în Roma, care-i ocupa destul 
timp. 

Nu-i putea iubi totuși pe copii la fel de mult pe cât îi iubea 
Ezio. În ei, și în Sofia, bărbatul își găsise într-un final telul pe 
care-l căutase toată viaţa. 

Machiavelli trecuse printr-o perioadă dificilă din punct de 

vedere politic, ba chiar fusese în închisoare pentru un timp, dar 
după ce trecu tumultul și își putu relua frâiele vieţii în Florenţa, 
deveni un vizitator frecvent în Villa Auditore. Ezio îi ducea dorul 
când nu era acolo, deși nu era încântat de comentariile uneori 
acerbe ale vechiului său prieten despre încercările lui, frecvent 
amânate, de a-și scrie memoriile. Racco/to din 1518 nu fusese 
bună și Ezio se îmbolnăvise de un soi de infecţie în piept - pe 
care o ignoră -, dar care îl sâcâise toată iarna. 

Într-o seară, către începutul primăverii următoare, Ezio stătea 
singur în sufragerie, cu un pahar de vin roșu din producţia 
proprie. Avea toc și hârtie, și încerca pentru a nu știu câta oară 
să găsească un început capitolului XVI, dar a rememora i se 
părea mult mai puţin interesant decât a acţiona și, după o 
vreme, ca întotdeauna, împinse nervos manuscrisul într-o parte. 
Când întinse după aceea mâna către pahar, fu încercat de un 
acces de tuse dureroasă și-l răsturnă. Paharul căzu, zăngănind 
sonor, și vinul se vărsă pe toată suprafaţa din lemn de măslin a 
mesei, dar nu se sparse. Se ridică să-l oprească din rostogolirea 
spre marginea mesei, exact în clipa când Sofia apăru în cameră, 
alarmată de zgomot. 

— Ai păţit ceva, amore? 

— Nu, nimic. Scuză-mă pentru mizeria făcută. Dă-mi o cârpă 
să șterg. 

— Las-o-ncolo de cârpă. Ai nevoie de odihnă. 

Ezio bâjbâi cu mâna după scaun, iar Sofia îi stătu alături, 
ajutându-l. 

— Așază-te, îi zise ea cu blândețe. 

În același timp, ridică sticla fără etichetă, care avea un șervet 
înfășurat în jurul gâtului, și se uită la nivelul vinului rămas 
înăuntru. 

— Leacul cel mai bun pentru răceală, comentă Ezio ca un 
mielușel. Niccolò n-a sosit încă? 

— E chiar în urma mea, zise ea adăugând sec: Ar fi bine să vă 
aduc altă sticlă. După cum văd, asta-i aproape goală. 

— Un scriitor are nevoie de combustibil pentru inspiraţie. 

Machiavelli intrase în sufragerie cu lipsa de ceremonie la care 
avea dreptul ca prieten vechi și oaspete frecvent. Luă cârpa din 
mâna Sofiei. 

— Lasă-mă pe mine. 

Șterse paharul, apoi tăblia mesei. Ezio îl privi și chipul îi 

deveni ușor posac. 

— Te-am invitat aici să bem, nu să faci curățenie după mine. 

Machiavelli termină treaba, după care răspunse cu un 
zâmbet: 

— Le pot face pe ambele. O cameră dereticată și un pahar de 
vin bun este tot ce-i trebuie unui bărbat ca să fie mulţumit. 

Ezio râse batjocoritor. 

— Prostii! Vorbești ca un personaj din piesele tale. 

— Tu n-ai văzut niciuna dintre piesele lui, interveni Sofia 
clătinând din cap. 

Ezio se simţi stânjenit. 

— Păi... îmi pot imagina. 

— Serios? Atunci de ce nu-ţi pui imaginaţia la treabă? De ce 
nu-ți sufleci mâinile să termini asta? 

Machiavelli indică manuscrisul neglijat. 

— Niccolò, am mai discutat subiectul ăsta. Eu nu sunt scriitor. 
Sunt tată, soț, producător de vin. Sunt foarte fericit cu postura 
asta. 

— Mi se pare corect. 

Sofia adusese o sticlă nouă de vin roșu și o puse lângă ei, cu 
două pahare curate, șervete nepătate și un coșuleț cu 
pandiramerino. 

— Vă las atunci să discutaţi despre literatură, le spuse. După 
ce o ajut pe Andrea să culce copiii, vreau și eu să scriu câte 
ceva. 

— Ce anume? se interesă Machiavelli. 

— Nu-i treaba voastră. Mai aștept doar ca să văd ce părere ai 
despre vin. E foarte agitat din cauza lui. O agitaţie care durează 
de câteva sticle. 

— Ea o să-și termine cartea cu mult înaintea ta, zise 
Machiavelli. 

— Nu contează, îi spuse Ezio. la gustă de-aici. Recolta de anul 
trecut. Un dezastru. 

— Dacă vrei să afli părerea mea, să știi că n-o să te iert. 

Sorbi din vinul pe care i-l turnase Ezio, îl plimbă prin gură, 
savurându-l și înghiţi. 

— Delicios. Surâse larg. Tot Sangiovese... sau ai schimbat? 

Chipul Sofiei se destinse într-un zâmbet și-l bătu drăgăstos pe 
Ezio pe umăr. 

— Vezi? zise ea. 

— Este un cupaj, spuse Ezio încântat, dar se bazează în 
principal pe vechiul meu Sangiovese. De fapt, nu credeam c-ar fi 
chiar așa rău. Strugurii mei sunt cei mai buni. 

— Bineînţeles. 

Machiavelli sorbi acum pe îndelete. Ezio surâse, deși Sofia 
observă că mâna i se ridica pe furiș către piept, pentru a-l masa. 

— Haide, zise Ezio. Mai este încă lumină afară. Hai să-ţi arăt... 

leșiră din casă și porniră pe drumeagul care ducea la 
podgorie. 

— Trebbiano pentru vinul alb, arătă el un șir de araci cu viță- 
de-vie. Trebuie neapărat să-l guști la cină. Avem tonno al 
cartoccio, specialitatea Serenei. 

— Imi place tare mult cum gătește ea tonul, încuviință 
Machiavelli și privi în jur. Ai făcut treabă bună, Ezio. Leonardo ar 
fi fost mândru să vadă ce ai cultivat aici. 

— Asta doar pentru că folosesc uneltele pe care mi le-a dat el, 
chicoti Ezio. Ar fi gelos. Eu vând de două ori mai mult vin decât 
o face el din podgoriile lui de la Vercinella. Și totuși, n-ar fi 
trebuit să-l trimită pe împielițatul ăla de Salai din Amboise ca să 
se ocupe de Vercinella. Se opri apoi brusc. Ce vrei să spui... ar fi 
fost? 

Chipul lui Machiavelli deveni grav. 

— Am primit o scrisoare. De fapt ne este adresată 
amândurora, dar poșta abia ajunge aici, la Fiesole. Uite care-i 
treaba... Leonardo nu se simte prea bine. l-ar plăcea să ne 
revadă. 

Ezio își îndreptă spinarea. 

— Când plecăm? zise el. 

e 

Ajunseră la Clos Lucé, conacul de lângă castelul din Amboise 
pe care regele Francis și protectorul lui Leonardo i-l dăruise 
acestuia la sfârșitul lunii aprilie. Loara curgea domol, iar malurile 
apelor ei maronii erau pline de copaci proaspăt înfrunziţi. 

Intrară pe porţile conacului și coborâră apoi pe o alee 
mărginită de chiparoși, după care le ieși în cale un servitor. 
Lăsându-și caii în grija unui rândaș, îl urmară pe servitor în 
locuinţă. Intr-o cameră mare și înaltă, ale cărei ferestre deschise 
dădeau spre parcul din spatele casei, Leonardo stătea întins 
într-un șezlong, îmbrăcat în veșminte din brocart galben și pe 
jumătate acoperit cu o blană de urs. Părul și barba lui lungi și 

albe erau încâlcite și chelise în creștetul capului, totuși ochii 
continuau să-i strălucească plini de vioiciune. Se ridică pe 
jumătate pentru a-i întâmpina. 

— Dragii mei prieteni, cât de mult mă bucur că aţi venit! 
Etienne! Adu-ne vin și prăjituri. 

— Nu aveți voie să mâncaţi prăjituri. Cu atât mai puţin să beți 
vin. 

— la ascultă aici - cine vă plătește vouă lefurile? Nu contează, 
nu trebuie să răspunzi la asta. Același om care o plătește și pea 
mea, știu! Fă așa cum ţi-am zis! 

Servitorul schiță o plecăciune și ieși, pentru a se întoarce în 
scurt timp cu o tavă, pe care o așeză ceremonios pe o masă 
lustruită din apropiere, după care dispăru. Inainte să iasă, se 
mai înclină o dată și se adresă oaspeților lui Leonardo: 

— Vă rog să scuzaţi dezordinea. Așa este la noi. 

Machiavelli și Ezio schimbară zâmbete cunoscătoare. Masa 
lustruită și tava strălucitoare erau o insulă într-o mare de haos. 
Obiceiurile lui Leonardo nu se schimbaseră. 

— Cum merge treaba, bătrâne prieten? întrebă Ezio 
așezându-se lângă artist. 

— Nu mă pot plânge, dar cred că-mi iau valea, răspunse 
acesta străduindu-se să vorbească cu glas mai puternic decât 
era de fapt. 

— Ce vrei să zici? se încruntă Ezio, îngrijorat că prietenul lui 
folosea un soi de eufemism. 

— Nu mă refer la moarte, spuse Leonardo iritat. Mă refer la 
Anglia. Noul lor rege este foarte interesat să-și dezvolte flota. 
Mi-ar plăcea să merg acolo și să-i vând submarinul meu. Ştii 
bine că venețienii nu m-au plătit niciodată. 

— Dar nici nu l-au construit. 

— Asta-i cu totul altă discuţie! 

— Nu ai destule lucruri care să-ţi ocupe mintea aici? întrebă 
Machiavelli. 

Leonardo îl privi scandalizat. 

— Poţi să numești crearea unui leu mecanic „suficient ca să- 
mi ocupe mintea”? se răsti el. Asta a fost ultima comandă a 
suzeranului meu protector. Un leu mecanic, care merge și rage, 
pentru ca, într-un final, pieptul să i se deschidă și să dezvăluie 
un coș cu crini! pufni iritat. Nu-i o idee rea, totuși să-mi ceri mie 
asta? Mie? Inventatorul mașinilor zburătoare și al tancurilor! 

— Și al parașutelor, adăugă Ezio încetișor. 

— Ţi-a fost utilă? 

— Foarte. 

— Bravo! zise Leonardo și arătă spre tavă. Haide, serviţi-vă. 
Eu n-am voie. Glasul i se reduse puţin în intensitate. Etienne are 
dreptate - în ultimele zile n-am putut înghiţi decât lapte călduț. 

Cei trei prieteni tăcură, apoi Machiavelli întrebă: 

— Mai pictezi? 

Leonardo se întristă. 

— Mi-ar plăcea... Dar, cumva, mi-am pierdut forţa. E ca și cum 
nu mai pot termina nimic. l-am lăsat însă Gioconda lui Salai, prin 
testament. S-ar putea să-i fie de folos la bătrâneţe. Cred că lui 
Francis i-ar plăcea s-o cumpere. Fie vorba între noi, eu n-aș da 
nici doi bani pe ea. Nu-i nici pe departe opera mea cea mai 
bună. O prefer pe cea în care l-am pictat pe micuțul meu Salai 
ca loan Botezătorul... Glasul i se stinse și rămase cu privirea în 
gol. Băiatul ăla drag. Păcat c-a trebuit să-l las să plece. Imi 
lipsește tare mult. Dar aici era nefericit. Mai bine să aibă grijă de 
podgorii. 

— Și eu mă ocup de podgorii în prezent, rosti Ezio încet. 

— Știu! Bravo ţie. E mult mai raţional pentru un om de vârsta 
ta, decât să alergi de colo-colo și să retezi capetele templierilor. 
Leonardo făcu o pauză, apoi adăugă: Mă tem că ei vor fi mereu 
cu noi, indiferent ce-am face. Poate c-ar fi mai bine să ne 
resemnăm înaintea inevitabilului. 

— Să nu mai spui asta niciodată! strigă Ezio. 

— Uneori nu avem de ales, îi răspunse Leonardo trist. 

Se lăsă din nou tăcere, care fu întreruptă de Machiavelli: 

— Ce-i povestea asta cu legatari de testamente”, Leonardo? 

Artistul îl privi. 

— Of, Niccolò... Ce rost are să mă prefac? Sunt pe moarte. De 
aceea v-am rugat să veniţi. Noi trei am trecut împreună prin 
atâtea... Doream să-mi iau la revedere de la voi. 

— Ziceai că-ţi faci planuri să-l vizitezi pe Henric, regele 
Angliei. 

— Este un căteluș agresiv și mi-ar plăcea s-o fac, răspunse 
Leonardo, dar asta nu se va întâmpla. Nu pot. Odaia asta este 
ultimul loc pe care-l voi vedea. Și copacii de afară. Sunt plini de 
păsări, știți, mai ales că acum e din nou primăvară. 


13 Richard al II-lea de William Shakespeare, act 3, scena 2 (n. trad.). 

Rămase tăcut, fără să se clintească, atât de mult timp, încât 
cei doi prieteni începură să schimbe priviri îngrijorate. Apoi însă 
Leonardo se foi. 

_ — Am aţipit? întrebă el. N-ar fi trebuit. N-am timp de dormit. 
In curând o să mă satur de somn. 

Apoi tăcu din nou. Și iar adormi. 

— Ne întoarcem mâine, zise Ezio cu blândeţe. 

El și Machiavelli se ridicară și porniră spre ușă. 

— Întoarceţi-vă mâine! îi opri pe neașteptate glasul lui 
Leonardo din drumul lor spre ușă. O să mai povestim. 

Se întoarseră către artist, care se ridicase într-un cot. Blana 
de urs îi căzu de pe genunchi și Machiavelli se aplecă s-o pună 
la loc. 

— Mulţumesc, Niccolò. Leonardo îi privi pe amândoi. O să vă 
spun un secret. Toată viața mea... deși credeam că învăţ să 
trăiesc, de fapt învăţam să mor. 

e 

Cei doi fură alături de el după o săptămână, când își dădu 
sfârșitul în zorii zilei de 2 mai. Dar Leonardo nu-i mai 
recunoștea. Era deja dus. 

— Umblă deja zvonul, zise Machiavelli pe când se întorceau 
întristați spre casă, că regele Francis i-ar fi ţinut capul în braţe 
când a murit. 

Ezio scuipă în colbul drumului. 

— Unii oameni - până și regii - vor face orice pentru 
notorietate. 


Capitolul 84 


Trecură alte patru anotimpuri. Micuța Flavia împlinise zece 
ani; Marcello se apropia de a noua lui aniversare. Lui Ezio nu-i 
venea să creadă că ajunsese la vârsta de șaizeci și patru de ani. 
Se gândi că timpul, cu cât se împuţinează, cu atât pare să 
gonească mai nemilos. El însă continua să-și îngrijească 
podgoria și să se bucure de ea, iar pentru că Machiavelli și Sofia 
îl băteau la cap, nu renunţțase nici la scrierea memoriilor. 
Ajunsese deja la capitolul XXIV! 

De asemenea, continua să se antreneze, în ciuda tusei 

sâcâitoare de care nu scăpase niciodată complet. Însă își 
predase de mult armele de Asasin lui Ariosto. Nu existau însă 
vești de la Roma sau Constantinopol, ba chiar nici de la Erasmus 
din Rotterdam, care să-i cauzeze motive de neliniște, cu toate 
că avusese loc divizarea anticipată a Bisericii, cu tânărul Luther 
în primele rânduri ale Reformei protestante din nordul Europei. 
Războaie noi amenințau iarăși lumea. Ezio putea doar să 
privească și să aștepte. Obiceiurile vechi dispar greu, își spunea 
el. Și devenise destul de mult un om de la ţară ca să poată simți 
prevestirea furtunii. 

Era după-amiază și el stătea pe verandă privind spre sud, 
peste podgorii, când zări în depărtare trei siluete într-o trăsură. 
Nu le recunoscu și se găseau prea departe ca să-și dea seama 
ce fel de oameni erau, deși, judecând după acoperămintele de 
cap nefamiliare, păreau străini. Bănui că sperau să ajungă în 
Florența până în amurg. 

Se întoarse în casă și se îndreptă către odaia lui. Bârlogul lui. 
Obloanele erau coborâte peste ferestre, pentru a-l ajuta să se 
concentreze. Un opaiț ardea pe biroul pe care erau împrăștiate 
hârtii. Eforturile lui literare din ziua aceea. Se așeză fără chef în 
faţa lor, își puse ochelarii și citi ce scrisese, strâmbându-se ușor. 
Lupta cu oamenii-lup! Cum de nu reușise să facă așa ceva să 
sune interesant? 

Fu întrerupt de un ciocănit în ușă. 

— Da? rosti Ezio, aproape bucuros că fusese întrerupt. 

Ușa se deschise pe jumătate și în prag apăru Sofia, care nu 
intră însă în cameră. 

— ÎI duc pe Marcello în oraș, anunţă ea veselă. 

— Ca să vadă ultima piesa a lui Niccold? întrebă bărbatul, 
ridicând ochii de la hârtii, fără să acorde totuși multă atenţie 
soţiei sale. N-aș fi zis că Mătrăguna este o piesă potrivită pentru 
un copil de opt ani. 

— Ezio, spectacolele după piesa lui Machiavelli nu se mai 
joacă de trei săptămâni. În plus, nu mă duc la Florenţa, ci doar 
la Fiesole. 

— Deci i-am ratat piesa? O să fie furios. 

— Sunt sigură că nu va fi așa. Știe că ești ocupat. Ne- 
ntoarcem repede. Vrei să fii tu atent la Flavia, te rog? Se joacă 
în grădină. 

— Sigur că da. Oricum m-am săturat de asta. Cred că o să tai 

niște uscături. 

— Aș zice că-i păcat ca în după-amiaza asta frumoasă să stai 
închis aici, îl privi Sofia ușor îngrijorată. Puțin aer proaspăt îţi va 
prii. 

— Doar nu sunt invalid! 

— Bineînţeles că nu ești, amore. Mă gândeam doar... 

Arătă în tăcere spre paginile mototolite ce acopereau biroul. 
Cu gesturi deliberate, Ezio muie tocul în călimară și trase spre el 
o pagină albă. 

— A presto! Să vă-ntoarceți cu bine. 

Sofia închise încet ușa. Ezio scrise câteva cuvinte, apoi se 
opri, strâmbându-se către pagină. 

Lăsă tocul din mână, scoase ochelarii și mototoli foaia. După 
aceea ieși din încăpere. Chiar avea nevoie de aer proaspăt. 

(J 

Merse la șopronul cu scule și luă o foarfecă de grădinărit și un 
coș de nuiele. După care traversă grădina, îndreptându-se către 
rândul cel mai apropiat de viță-de-vie. Privi în jur după Flavia, 
dar n-o zări. Nu se simţea totuși deloc alarmat. Fetița era 
cuminte. 

Pe când se afla la jumătatea drumului spre podgorie, auzi un 
zgomot neașteptat dintr-un tufiș din apropiere. Flavia chicotea 
de zor. Il prinsese în ambuscadă! 

— Flavia, tesoro - stai undeva să te pot vedea! 

Urmară alte râsete și tufa se scutură. După aceea Flavia 
scoase căpșorul. Ezio zâmbi și clătină din cap. 

Tocmai atunci atenţia îi fu atrasă de cineva de pe drum. Privi 
mai atent și zări în depărtare o siluetă în veșminte pestriţe, 
ciudat colorate. Insă soarele apunea în spatele acestei siluete și 
strălucea prea tare ca să poată desluși amănunte. Ridică palma 
și o puse pavăză la ochi, dar când privi din nou, silueta 
dispăruse. 

Ezio își șterse fruntea și se duse la vițele sale. 

Puțin mai târziu, intrase mult în podgorie și curățea de 
uscături vitele Trebbiano. Nu era o operaţiune neapărat 
necesară, dar îi oferea ceva de făcut în timp ce mintea i se 
străduia să reordoneze lupta pe care o purtase cu mult timp în 
urmă în Roma, împotriva unui grup de fanatici care se 
autointitulau Fiii lui Remus. Coardele de viţă îi atingeau coatele 
în timp ce lucra. Se opri să examineze un ciorchine și culese o 

boabă. O examină cu atenţie, rostogolind-o între degete. O 
apăsă, strivind-o, și văzu că era zemoasă. Zâmbi și mâncă 
strugurele, apoi își curăţă degetele pe tunica de in aspru. 

După care își șterse din nou fruntea, mulțumit. O briză sufla și 
făcea frunzele să foșnească. Ezio inspiră adânc, bucurându-se 
de aerul cald, și închise ochii pentru o clipă. 

Și simţi cum i se zbârlesc firișoarele de păr de pe ceafă. 

Deschise ochii și porni în grabă spre marginea podgoriei, 
privind în direcția casei. Acolo, pe drumul de lângă villa, o văzu 
pe Flavia vorbind cu călătorul straniu înveșmântat pe care-l 
zărise mai devreme. Purta o glugă ascuţită. 

Ezio porni în grabă într-acolo, ţinând foarfecele ca pe un 
pumnal. Vântul se înteţi, suflând din față și îndepărtându-i 
strigătele de avertizare. Începu să alerge, gâfâind de efort. Îi 
durea pieptul. Nu avea însă timp să-și facă griji pentru asta. 
Silueta se apleca spre fiica lui. 

— Pleacă de-acolo! răcni el, împleticindu-se. 

Silueta îl auzi și întoarse capul, dar continua să-l ţină aplecat. 
În același moment, Flavia luă ceva din mâna sa, ceva ce-i fusese 
evident oferit. 

Ezio aproape că ajunsese lângă ei. Silueta se îndreptă de 
spinare, tot cu capul aplecat. Ezio își azvârli foarfecele spre ea, 
ca și cum ar fi fost un cuţit pentru aruncat, dar nu ajunseră la 
țintă și zăngăniră inofensiv pe pământ. 

Ezio sosi lângă ei. 

— Flavia, du-te imediat în casă! porunci el, ascunzându-și 
frica din glas. 

Fetiţa îl privi surprinsă. 

— Dar, papa - e drăguță. 

Ezio păși între fiica lui și necunoscut, prinzându-l de reverele 
veșmântului. Străinul înălță capul și florentinul văzu chipul unei 
tinere chinezoaice. Îi dădu drumul, surprins. 

Fetița arătă o monedă mică și ovală, care avea în mijloc un 
orificiu pătrat. Literele de pe ea - dacă erau litere - erau stranii. 
Ideograme. Un gián chinezesc. _ 

Chinezoaica rămăsese nemișcată, tăcută. Incă încordat, Ezio o 
examină cu atenţie. Gâfâia din greu și avea răsuflarea 
întretăiată, dar mintea îi era perfect ascuţită. 

După care zări la gâtul ei o emblemă familiară. 

Blazonul Frăției Asasinilor. 

Mai târziu, după ce se întoarse și Sofia, stătură toți trei de 
vorbă în villa, în vreme ce copiii priveau curioși din capul scării. 
Ezio era pe cât putea de ospitalier cu musafirul său neașteptat, 
dar în același timp ferm. i 

— Nu știu ce altceva să-ți spun, Shao Jun. Imi pare foarte rău. 

Chinezoaica nu răspunse, nu era furioasă, ci foarte calmă. 

— Imi pare foarte rău, însă nu te pot ajuta. Nu vreau să am 
de-a face cu așa ceva. 

Shao Jun ridică ochii și-l privi. 

— Vreau să înţeleg. 

— Ce să înţelegi? 

— Cum să conduc. Cum să-mi reclădesc Ordinul. 

El oftă, acum ușor iritat. 

— Nu. Pentru mine, s-a terminat. Finito. 

Făcu o pauză. 

— lar acum cred că ar trebui să pleci. 

— Ezio, gândește-te că Shao Jun a bătut cale lungă până aici, 
îl dojeni Sofia și se întoarse către oaspetele lor. Am pronunţat 
corect numele? 

Jun aprobă din cap. 

— Nu vrei să rămâi la cină? 

Ezio își privi nemulţumit soţia, după care se întoarse cu fața 
spre foc. 

— Grah-zie, spuse Jun șovăitor în italiană. 

Sofia zâmbi. 

— Grozav. Și avem deja un dormitor pregătit. Ești binevenită 
să stai câteva nopți... sau cât de mult dorești. 

Ezio mâărâi, totuși nu spuse nimic. Sofia porni în direcţia 
bucătăriei, iar bărbatul se întoarse încet și-și privi musafira. 
Shao Jun stătea tăcută; era perfect calmă. Se uita în jurul 
camerei. 

— O să mă-ntorc înainte să se-ntunece, anunţă el cu glas 
ursuz. 

leși apoi în trombă, abandonând orice maniere politicoase. Jun 
privi în urma lui și pe buze îi apăru un zâmbet micut. 

După ce ieși, Ezio se refugie în podgorie. 

Ezio se afla în camera copiilor și-i privea dormind la lumina 
lumânărilor. Se apropie după aceea de fereastră și o încuie. Se 
așeză pe marginea patului Flaviei și se uită la fetiță și la 
Marcello cu inimă grea. Arătau atât de senini - atât de angelici. 

Pe neașteptate, intensitatea luminii din odaie spori când Sofia 
intră ţinând altă lumânare. Bărbatul se uită la ea și zâmbi. Soţia 
îi răspunse la zâmbet și se așeză pe patul lui Marcello. 

Ezio rămase tăcut. 

— Ești bine? întrebă Sofia, ușor timidă, după câteva secunde. 

El se uită din nou la copiii lui, pierdut în gânduri. 

— Se pare că nu-mi pot lăsa trecutul în urmă, rosti apoi 
încetișor și-și întoarse ochii la soţia lui. Am început etapa asta a 
vieții mele foarte târziu, Sofia. Ştiam că nu voi avea timp să fac 
totul... Dar acum sunt îngrijorat că nu va fi timp să fac nimic. 

Ochii ei erau triști, dar plini de înţelegere. 

Auziră un scârțâit ușor deasupra și priviră spre tavan. 

— Ce face pe acoperiș? întrebă Ezio. 

— Las-o-n pace, zise Sofia. 

e 

Deasupra lor, Shao Jun stătea aşezată pe olanele roşii, tocmai 
sus, lângă horn. Postura ei se găsea undeva între poziția de atac 
a unui Asasin și cea a cuiva care se relaxa pur și simplu și se 
simţea bine. Privea ţinutul rural scăldat de lumina lunii, în vreme 
ce vântul nopţii șoptea în jurul ei. 

e 

A doua zi, Ezio ieși devreme din casă, pe când cerul era încă 
sur. Ridică ochii spre acoperiș, dar n-o zări pe Shao Jun, deși 
fereastra de la camera ei era deschisă. 

O strigă, însă nu primi niciun răspuns. Merse să-i dea dispoziții 
vechilului său, fiindcă se apropia vremea pentru vendange și el 
se ruga cerului pentru o recoltă bună anul acesta; în tot cazul, 
strugurii aşa promiteau, iar vremea fusese favorabilă de-a 
lungul verii. Și veraison fusese bună, totuși voia să mai verifice 
nivelurile de zahăr și de acid din struguri înainte de cules. După 
aceea avea să-l trimită pe vechil în Fiesole - și dacă era nevoie, 
chiar și până în Florenţa -, ca să recruteze braţele de muncă 
sezoniere necesare. Avea să fie o perioadă foarte ocupată, pe 

care Ezio o aștepta cu nerăbdare în fiecare an - multă activitate 
fizică și puţin timp ca să te mai poţi gândi și la altceva. Sosirea 
lui Shao Jun îi dăduse peste cap securitatea obţinută cu greu de 
care se bucurase și detesta asta. Se pomeni sperând că tânăra 
plecase înainte de zori. 

După ce termină de discutat cu vechilul, Ezio simţi un impuls 
irezistibil de a se întoarce la villa, pentru a vedea dacă 
rugăciunea îi fusese ascultată. Cumva se îndoia de acest lucru, 
totuși nu întâlni pe nimeni când intră în casă. Încruntat, urmând 
un instinct care-i strângea stomacul ghem, se îndreptă spre 
bârlogul său. 

Se opri brusc în prag. Ușa era deschisă. Păși în odaie și o văzu 
pe chinezoaică așezată la biroul său - care continua să fie 
acoperit cu însemnările și paginile abandonate din ziua trecută 
-, citind o parte din manuscrisul terminat. 

Ezio simţi că clocotește de furie. 

— Ce faci aici? leși imediat! 

Femeia puse jos teancul de foi pe care-l citea și-l privi calmă. 

— Vântul a deschis ușa. 

— Fuori! 

Jun trecu iute pe lângă el și ieși din încăpere. Ezio se apropie 
de birou și aranjă hârtiile, ridică o foaie care-i atrăsese atenţia și 
citi. După aceea, neimpresionat, o aruncă la loc în teanc și privi 
afară, pe fereastră. Acolo se afla Jun, în curte, cu spatele la el, 
aparent așteptând. 

Umerii lui se gârboviră. După alte câteva minute de ezitare, 
părăsi bârlogul și merse către ea. 

Shao Jun stătea pe un zid scund din piatră. Ezio se apropie, 
tușind încetișor în vântul tăios de octombrie. 

Ea se întoarse. 

— Duibugi - îmi cer iertare. A fost o greșeală din partea mea. 

— Așa a fost, zise Ezio și făcu o pauză. Cred c-ar trebui să 
pleci. 

Ea rămase tăcută o vreme, după care, fără niciun 
avertisment, cită: 

— „Mă numesc Ezio Auditore. Când eram tânăr, am avut 
libertate, dar n-am văzut-o; am avut timp, dar nu l-am cunoscut; 
și am avut iubire, dar n-am simţit-o. Aveau să treacă treizeci de 
ani, înainte de a pricepe înţelesul acestor trei lucruri”. Este 
foarte frumos spus, adăugă ea după o scurtă pauză. 

Ezio fu uluit. Se uită pe lângă Jun, pierdut în gânduri. Din 
depărtare se auzeau zurgălăii de la hamul unui cal. 

— Eu vreau să înţeleg, așa cum ai înțeles tu, urmă Jun. Ca să- 
mi ajut poporul. 

Bărbatul o privi cu o căutătură mai prietenoasă. 

— Jun, rosti el, eu am fost foarte mult timp Asasin. Și știu că-i 
posibil ca în orice moment cineva să poată veni după mine. Sau 
după familia mea. Înţelegi? De aceea trebuie să fiu precaut. 

Chinezoaica încuviință din cap și Ezio putu să vadă că 
aproape simţea milă pentru el. Se uită din nou spre podgorie. 

— Ar trebui să-ncep să angajez oameni pentru vendange, 
dar... 

Nu-și termină cuvintele. Jun înclină capul spre un umăr, 
ascultând. 

— Hai înăuntru. Să mâncăm ceva. 

Ea cobori de pe zid și-l urmă. 

Târgul din piaţa cea mare, aflată în sud-vestul catedralei, era 
la fel de animat ca întotdeauna. Vânzători, negustori, servitori și 
țărani se înghesuiau și se înghionteau, mai mult sau mai puţin 
prietenos, pe când treceau printre tarabe. Jun stătea sub o 
latură a colonadei înconjurătoare și privea tumultul, în vreme ce 
Ezio se tocmea în apropiere, sub razele reci ale soarelui, cu un 
vânzător pentru un coș de culegător de struguri. Jun era 
fascinată și absorbea imaginile și sunetele Florenței. Privea 
curioasă oamenii, tot așa cum aceștia o priveau curioși la rândul 
lor. Nu se sinchisea de ei. 

Ezio încheie cumpărăturile, se apropie de ea și o bătu pe 
umăr. 

— O să am mare noroc dacă ăsta rezistă trei ani, rosti el. 

Chinezoaica îl privi când îi arătă coșul, neștiind ce ar trebui să 
judece în aprecierea calităţii sale. Bărbatul înțelese asta și 
surâse. 

— Haide, zise el. Vreau să-ţi arăt ceva. 

Trecură prin mulţime în direcția Piazza della Signoria, iar după 
ce ajunseră acolo, se așezară pe o bancă de lângă loggia, 

privind oamenii care veneau și plecau, toţi în veșminte viu 
colorate, mai puţin aceia care purtau mătăsuri și catifele bogate 
de culoare neagră. 

— Cine sunt? întrebă Jun. 

— Sunt bancheri. Este un fel de uniformă, ca să se poată 
recunoaște între ei, dar are și alt avantaj - îi putem recunoaște 
și noi! 

Jun zâmbi nesigură. 

— E plăcut, no? continuă Ezio. Plin de viaţă! 

— Da. 

— Dar nu întotdeauna. Jumătate din familia mea a fost 
omorâtă în piazza asta. Executată. Chiar aici. Acum patruzeci și 
cinci de ani. Pe atunci aveam nouăsprezece ani. 

Închise ochii, scurt, amintindu-și, după care urmă: 

— Totuși acum, când o văd atât de piena di vita, nu pot decât 
să mă simt mulțumit. Și satisfăcut că a dispărut așa multă 
suferinţă, zise el și o privi deschis. Jun, viaţa unui Asasin 
înseamnă suferință. Suferi și tu, și o abaţi și asupra altora. Asiști 
la suferință cu speranţa că, în timp, poţi ajuta la dispariţia ei. 
Este o ironie teribilă a sorții, știu, dar așa merg lucrurile. 

Tăcură amândoi o vreme. Jun părea gânditoare. Apoi Ezio o 
văzu încordându-se. Observase ceva în mulțime. Străfulgerarea 
unei culori anume? O uniformă, poate? Una dintre gărzile 
Signoriei? Clipa aceea trecu însă și el nu insistă. 

— Bine, rosti după aceea și se ridică. E timpul să-l târăști pe 
moșneag înapoi la casa lui. 

Chinezoaica i se alătură și porniră, traversând piața și intrând 
apoi pe strada atât de familiară bărbatului, care mergea spre 
est, aflată imediat la nord de Palazzo. Jun arunca întruna priviri 
peste umăr. 

Strada pe care ajunseră după aceea era considerabil mai 
pustie, pentru ca, într-un final, ei doi să rămână complet singuri. 
Pe neașteptate Ezio auzi un zgomot pe care Jun nu-l auzise. 
Întoarse repede capul. Făcu un salt înapoi și înălţă coșul ca s-o 
protejeze pe chinezoaică... și o făcu exact la timp, deoarece un 
pumnal azvârlit se înfipse în coș. După nicio secundă, cineva îi 
expedie lui Ezio un șut sălbatic în abdomen. El se împletici în 
spate și se izbi de un zid de piatră. Intre timp Jun reacţionase cu 
viteză fulgerătoare. Stătea deja între Ezio și atacatorul său - altă 
chinezoaică, purtând veșminte cu aceeași croială, dar alcătuite 

numai dintr-o tunică de luptă și pantaloni. 

Cele două femei își dădură ocol una alteia, aproape ca într-un 
balet, lent, pentru ca apoi să se repeadă în atacuri incredibil de 
rapide, aidoma unor cobre, expediind lovituri cu muchiile 
palmelor sau cu picioarele, cu asemenea viteză, încât Ezio abia 
le putea urmări. Vedea totuși clar că Jun îi era inferioară 
oponentei sale. Se repezi înainte și o lovi pe aceasta cu coșul în 
cap, surprinzând-o și punând-o la pământ. 

Ea ramase nemișcată, cu membrele rășchirate. Jun făcu un 
pas înainte. 

— Ai grijă! strigă bărbatul. Se preface! 

In aceeași clipă, femeia misterioasă sări în picioare și se 
repezi asupra lui Jun cu alt cuţit în mână. Amândouă căzură 
acum la pământ, luptându-se cu ferocitatea și agilitatea 
sălbatică a unor feline, cu membrele și trupurile mișcându-se 
atât de iute, încât deveniră înceţoșate. Se auzi apoi un țipăt 
scurt. Atacatoarea se desprinse din încleștare, cu propriul cuțit 
înfipt în piept, imediat deasupra sternului. Se împletici o clipă în 
lateral, apoi se prăbuși, se lovi cu capul de un contrafort din 
piatră și rămase nemișcata. De data asta nu mai simula. 

Ezio privi în jur. Nu era nici ţipenie de om. 

O prinse pe Jun de mână. 

— Haide! șuieră el printre dinţi. 

e 

Pe când se îndreptau spre casă în trăsura lui Ezio, Jun începu 
să explice. Bărbatul își dădu seama că fata ar fi făcut asta mai 
devreme dacă i-ar fi oferit posibilitatea. Îi ascultă încruntat 
povestea. 

— Mentorul meu a fost cel care a dorit să te cunoască. Noi doi 
am părăsit China împreună, în secret, dar am fost urmăriţi. Ne- 
au ajuns din urmă în Veneţia și acolo l-au capturat pe el. Mi-a 
cerut atunci să fug și să închei misiunea noastră. Nu l-am mai 
revăzut. 

— Cine sunt „ei”? 

— Servitorii lui Zhu Houcong - împăratul Jiajing. Un tânăr, încă 
băiat, care n-a fost născut să stăpânească, dar căruia soarta i-a 
dat tronul, iar el ne conduce cu o mână nemiloasă și 
sângeroasă. Făcu o pauză. Eu m-am născut concubină, însă 
Mentorul meu m-a eliberat când eram tânără. Ne-am întors 
după aceea să salvăm și alte fete, dar erau... Tăcu din nou 

pentru scurt timp. Împăratul credea că dacă le bea sângele 
lunar, va căpăta viaţă veșnică. Se întrerupse și înghiţi greu un 
nod în gât, după care, cu un efort vizibil, își regăsi controlul de 
sine și continuă: Jiajing este un om crud. li ucide pe toți cei care 
i se opun și preferă /ing chi în locul decapitării. 

— Ling ch? 

Jun făcu mai multe mişcări ce simulau tăierea cu o muchie a 
palmei peste podul palmei celeilalte. 

— Proces lent. Zeci de mii de tăieturi. Apoi... moartea. 

Chipul lui Ezio împietri ca granitul. Dădu bice cailor. 

Sofia se afla în bârlogul lui Ezio și făcea focul când auzi o 
trăsură oprind în fața casei. Alarmată, se ridică repede în 
picioare. Peste o clipă, Ezio dădu buzna înăuntru, urmat 
îndeaproape de Shao Jun. Se năpusti la fereastră și închise 
obloanele, blocându-le cu zăvorul. După aceea se întoarse către 
soţia sa. 

— Strânge câteva bagaje. Deja am înhămat cai odihniţi la 
trăsură. Câţiva dintre oamenii noștri vor merge cu voi. 

— Dar ce...? 

— În noaptea asta trebuie să dormiţi la Machiavelli. 

— Dar ce s-a-ntâmplat? 

— O neînțelegere. 

Sofia privi de la el la Jun, care plecă ochii, stânjenită fiindcă își 
adusese necazurile pe capul lor. 

— Lasă-ne o clipă, îi ceru ea. 

e 

La scurt timp după aceea, Sofia și copiii erau instalați în 
trăsură. Ezio stătea lângă ușa ei. Cei doi soți se priveau și 
amândoi doreau să spună ceva, dar nu-și găseau cuvintele. 

Ezio se retrase un pas și încuviinţă din cap spre vizitiu. Acesta 
pocni din hăţuri și caii porniră în amurgul care se îndesea. 

Pe când se îndepărtau, Sofia se aplecă mult pe fereastră și-i 
trimise o sărutare din vârful degetelor. El ridică braţul în semn 
de rămas-bun, după care, fără să mai aștepte să-i vadă 
pierzându-se în depărtare, se întoarse în casă, închise ușa și o 

încuie. 

Ezio și Jun stăteau față în față pe bănci din lemn, trase 
înaintea focului ce duduia în vatră. Așteptau. 

— Când m-am luptat prima dată cu Borgia, am fost mânat de 
răzbunare și primul meu impuls a fost să ţintesc spre capul 
răutăţilor. Cu timpul însă am învăţat că cei care inspiră teamă 
au mai mulți adepţi devotați decât aceia care predică iubire. 
Uciderea lui Rodrigo și Cesare n-ar fi avut niciun rezultat, dacă 
nu aș fi putut înlocui domnia terorii lor prin alta care să implice o 
măsură de fraternitate, îi povesti bărbatul și se afundă câteva 
clipe în amintiri. De aceea am petrecut mulţi ani învățând 
bărbaţi și femei să gândească și să acţioneze pentru sine. Mai 
întâi în Roma, apoi în rândul Frăției noastre din Constantinopol. 

— Îmi doresc tare mult să citesc despre faptele tale. Trebuie 
neapărat să-ţi termini cartea. 

— Important este să înţelegi că iubirea este cea care leagă 
laolaltă Ordinul nostru: iubirea de oameni, de culturi, iubirea 
lumii întregi. 

Tăcu din nou pentru scurt timp. 

— Luptă ca să păstrezi ceea ce inspiră speranță, Shao Jun, şi- 
ţi vei recâștiga poporul de partea ta. 

Pe gânduri, Jun privea în flăcări, iar viziunea măreaţă a 
viitorului ei îi crescu în imaginaţie. 

— Va dura foarte mult timp, vorbi ea încet în cele din urmă. 

— Dar dacă procedezi așa cum trebuie, se va înfăptui. 

Jun inspiră adânc și-și îndreptă spinarea cu o expresie 
hotărâtă pe chip. Îl privi pe Ezio și aprobă din cap. El se aplecă și 
o bătu ușor cu palma pe umăr. 

— Du-te și odihnește-te puțin, îi spuse. 

Tânăra se ridică, făcu o plecăciune scurtă și ieși din cameră. 

Ezio se întoarse către focul a cărui văpaie îi înroșea obrajii. 

e 

În toiul nopţii, neliniștit de zgomote furișate de afară, Ezio se 
duse în bucătărie. De pe cer, luna strălucea printre zăbrele de la 
ferestre. Bărbatul se apropie de suportul pentru cuțite și luă 
câteva, cântărindu-le în mână. Nemulțumit, le puse la loc și 
căută altă armă. Un polonic de fier? Nu. Un tocător din lemn? 
Nu. Un vătrai, poate? Da! Se duse la plită și alese unul, lung de 
un metru și făcut din oţel greu. Îl testă cu două-trei lovituri de 
încercare prin aer. 

Se încordă, auzind un zgomot deasupra. După câteva 
secunde, un corp căzu prin faţa ferestrei. Ezio o văzu pe Jun 
aterizând cu genunchii ușor îndoiţi, apoi repezindu-se în noapte. 
Se duse la ușă, trase zăvorul și o deschise brusc. 

Acolo era ghemuit un chinez, încordat pentru atac, care țâșni 
imediat spre el cu un dao. Ezio se retrase și lovi cu ușa în braţul 
lui, rupându-i radiusul și cubitusul, iar sabia căzu din mâna 
chinezului care urlă de agonie. Ezio deschise din nou ușa, brusc, 
și izbi vătraiul cu toată puterea în ţeasta lui, despicând-o. Sări 
apoi peste cadavru și ieși în noapte. 

O găsi destul de repede pe Jun, care lupta cu trei atacatori. 
Situaţia nu se derula în avantajul ei, dar Ezio apăruse la timp ca 
să răstoarne balanţa de forțe și slujitorii împăratului Jiajing se 
retraseră în direcţia podgoriei. Acolo avu loc bătălia finală. 
Luptându-se doar cu pumnii și cu picioarele, Jun dobori aproape 
imediat un adversar, în timp ce Ezio ucise un al doilea cu 
vătraiul, pe care i-l înfipse drept în faţă. Al treilea chinez izbuti 
să-l dezarmeze, dar, smulgând rapid un arac de lemn din 
podgorie, asasinul își recăpătă avantajul și, după ce-și trânti 
oponentul la pământ, îl lovi cu violență în ceafă, rupându-i 
vertebra cervicală. 

Se terminase. Ezio se lăsă să cadă pe panta lină a podgoriei, 
istovit, însă nevătămat. Prinse privirea lui Jun și încercă să râdă, 
dar râsetul i se transformă într-o tuse șuierată. 

— Parc-aș fi o pisică pe moarte, comentă el. 

— Dă-mi voie să te-ajut. 

Chinezoaica îl ridică în picioare și, împreună, se întoarseră în 
casă. 

Se treziră cu mult înainte de revărsatul zorilor. Dimineaţa era 
răcoroasă. Câteva raze spălăcite de soare își găsiseră loc prin 
cețuri. 

Shao Jun stătea pe drum, cu ranita în spate. Privea în 
depărtare și era gata de plecare. Părea pierdută în gânduri și se 
întoarse doar când Ezio se apropie dinspre villa. Răsuflarea lui 
continua să fie grea și hârâită. 

— E un drum lung până acasă, no? întrebă el. 

— Dar mai sunt multe de văzut pe drum. Dashi, xiexie nin - 
mulțumesc, Mentorule. 

Chinezoaica se plecă ușor. 

Ezio avea ceva în mână. O cutiuţe veche. O întinse către Shao 
Jun. 

— la-o. S-ar putea să fie de folos într-o bună zi. 

Jun o luă și o răsuci pe toate părțile. După aceea vru s-o 
deschidă, dar Ezio o opri. 

— Nu, zise el. Doar dacă îţi pierzi calea. 

Ea încuviinţă din cap și puse cutiuţa în raniță. Ezio miji ochii și 
privi pe lângă tânără. Văzu pe drum stindardele soldaţilor care 
se apropiau. 

— Ar trebui să pleci, zise el. 

Jun îi urmări privirea, aprobă din cap și porni spre podgoria 
aflată de cealaltă parte a drumului. Ezio se uită după ea, cum se 
îndrepta rapid spre coama unei coline apropiate. 

Soldaţii sosiră la scurt timp după aceea și bărbatul îi salută. 
Când privi din nou în direcţia lui Jun, ea dispăruse. 

e 

Peste câteva săptămâni, după ce culesul se încheiase, iar a 
noua aniversare a lui Marcello rămăsese în urmă, Ezio reveni în 
bârlogul său pentru a încerca din nou să scrie. De data asta 
progresă serios. Privi ultima foaie albă de hârtie din faţa sa, 
muie tocul în călimară și adăugă câteva cuvinte, încruntându-se. 
Le reciti și zâmbi. Apoi scăpă tocul din mână când o durere 
ascuţită în piept îl luă prin surprindere. 

La ușă se auzi o ciocănitură. 

— Da? zise el, stăpânindu-se și punând tocul în suportul său 
de lângă călimară. 

Sofia intră în odaie. 

— Voiam să-ţi zic că mă duc cu copiii la Fiesole. O să ne- 
ntoarcem după ce se-ntunecă. 

— Bine. 

— Mâine este zi de târg. Vii și tu cu noi? 

— Da. 

— Sigur? 

— Da, o să fiu bine. 

Femeia închise ușa în urma ei. Ezio rămase pe gânduri o 
vreme, apoi, mulțumit, începu să strângă foile de pe birou, 

aranjându-le în teanc ordonat și legându-le cu o panglică. 
Capitolul 91 


Ziua următoare fu una frumoasă și înviorătoare. Rămăseseră 
în Florenţa ca să prânzească, iar Sofia dorea să mai facă niște 
cumpărături înainte de a porni spre casă. Mergând pe stradă la 
câţiva pași în urma ei și a copiilor, Ezio se strâmbă brusc când fu 
zguduit de un acces de tuse. Se rezemă de un zid, pentru a-și 
veni în fire. 

Sofia sosi imediat lângă el. 

— Trebuia să fi rămas acasă. 

El îi zâmbi. 

— Dar sunt acasă. 

— Stai jos, aici, arătă soţia lui o băâncuţă din apropiere. 
Așteaptă-ne. Ne ducem numai până niţel mai încolo. O să 
dureze doar câteva minute. 

Ezio încuviinţă din cap și o privi alăturându-se copiilor și 
pornind mai departe pe stradă. Își găsi o poziţie mai confortabilă 
și durerea începu să se domolească. 

Se uită la trecătorii care mergeau în sus și-n jos și-și vedeau 
de treburile lor. Se simţea încântat și-i făcea plăcere să-i 
privească. Trase adânc aer în piept, simțind aromele pieţei din 
apropiere. Ascultă hărmălaia vânzătorilor. 

— Îmi place aici, zise el încetișor. 

Se simţea acasă. Acasă în cele din urmă. 

Reveria îi fu întreruptă de glasul arțăgos al unui tânăr italian, 
care se trânti pe băncuţță lângă el. Tânărul vorbea, aparent cu 
propria-i persoană. Nu se uita la Ezio. 

— Al diavolo! Urăsc orașul ăsta blestemat. Regret că nu-s în 
Roma. Am auzit că femeile de-acolo sunt... mm... ca strugurii 
Sangiovese copţi, înţelegi? Nu ca aici! Firenze! 

Scuipă dezgustat pe jos. 

Ezio își întoarse privirea spre el. 

— Nu cred că Florenţa este problema ta, rosti el îndurerat de 
cuvintele tânărului. 

— Pardon? 

Ezio fu pe punctul de a-i răspunde, dar durerea îl străpunse 

iarăși. Făcu o grimasă, apoi horcăi. Tânărul se răsuci către el. 

— Ușurel, moșule. 

ÎI prinse pe Ezio de încheietura mâinii și bărbatul simţi că 
răsuflarea i se oprește în piept. Uitându-se la mâna care-l ţinea, 
se gândi că strânsoarea era neobișnuit de puternică și că exista 
ceva ciudat, aproape familiar, în expresia tânărului. Dar probabil 
că totul nu era decât în imaginaţia lui. Scutură din cap, ca să și-l 
limpezească. 

Tânărul îl privi cu atenţie, după care zâmbi. Ezio îi întoarse 
privirea. 

— Odihnește-te, da? zise tânărul. 

Apoi se ridică și se îndepărtă. Ezio încuviinţă din cap în semn 
de aprobare întârziată și se uită după el. După aceea se lăsă pe 
spate și o căută din priviri pe Sofia prin mulţime. O zări la o 
tarabă, cumpărând legume. Lângă ea, Flavia și Marcello se 
hârjoneau împreună, jucându-se. 

Închise ochii și răsuflă adânc de câteva ori. Treptat, respiraţia 
i se domoli. Tânărul avusese dreptate. Trebuia să se odihnească 
puţin... 

e 

Sofia punea într-un coș legumele pe care le cumpărase când 
ceva rece i se furișă în inimă. Ridică ochii, după aceea privi în jur 
și se uită în cele din urmă spre locul unde era așezat Ezio. Ceva 
era în neregulă cu postura lui. Derutată, nedorind să recunoască 
lucrul de care se temea, duse palma la gură și se grăbi spre 
soţul ei, lăsând copiii să se joace. _ 

Pe măsură ce se apropie, încetini pasul. In cele din urmă se 
așeză lângă el și-i prinse mâna, apoi se aplecă și-și lipi fruntea 
de părul lui. 

Unul sau doi oameni priviră în direcţia lor, apoi alți câțiva, mai 
îngrijoraţi; dar altfel agitația de pe stradă își urmă cursul ei. 

Mult mai târziu, în aceeași zi, după ce se întorsese acasă și 
după ce Machiavelli plecase, Sofia intră în bârlog. Copiii se 
culcaseră. Femeia nu credea că ei înțeleseră deocamdată ce se 
petrecuse. 

În bârlog, focul se stinsese. Femeia aprinse o lumânare, se 
apropie de birou și ridică de pe el teancul frumos aranjat de 
hârtii legate cu panglică. Incepu să citească: 


Când eram tânăr, am avut libertate, dar n-am văzut- 
o; am avut timp, dar nu l-am cunoscut; și am avut 
iubire, dar n-am simtit-o. Aveau să treacă multe 
decenii, înainte de a pricepe înțelesul acestor trei 
lucruri. lar acum, în amurgul vieții mele, înțelegerea 
aceasta s-a transformat în multumire.  lubirea, 
libertatea și timpul, de care dispuneam cânava din 
abundență, sunt cele care mă împing înainte. Iubirea, 
mai cu seamă, scumpa mea, pentru tine, pentru copiii 
noștri, pentru frații și surorile noastre... și pentru 
lumea vastă și minunată care ne-a dat viată și care ne 
ridică întruna atâtea enigme. Cu nesfârșită iubire, 
Sofia mea, sunt de-a pururi al tău. 


Ezio Auditore 

Glosar de termeni 
în italiană, greacă, chineză și turcă 


e a presto Pe curând! 

e adi herif Porcule! 

e al diavolo La naiba! 

e affedersiniz Îmi cer scuze! 

e affedersiniz, efendim Scuzaţi-mă, domnule! 
e akçe monedă turcească veche 

e Allah ashkina Să dea Domnul! 

e Allaha ismarladik! Dumnezeu să te binecuvânteze! 
e aman Allahim Vai de mine! 

e Amore Dragostea mea 

e Apistefto incredibil 

e arrocco rocadă 

e aynen oyle exact 

e ballata baladă 

e bastardo bastard 

e bene bine 

e beyfendi Excelența voastră 

e bir sey degil Cu plăcere! 


e bistecca alia florentina friptură florentină 
e brutti ma buoni urât, dar bun 


e buffone zevzec 

e buon giorno Bună ziua! 

e buona donna stimabilă doamnă 

e buona sera Bună seara! 

e canaglia ticălos 

e carciofini sott'olio anghinare mici gătite în ulei de 
măsline 

e castagnaccio castaniu 

e Cazzo penis 

e che sucede? Ce se întâmplă? 

e çok üzüldüm foarte bine 

e dao sabie 

e dashi, xiexie nin Mulţumesc, Mentorule 

e dio mio Dumnezeule... 

e duibugi 
e duomo 


è incredibile 
edáxi 
efendim 
evet 


e fettunta 

e finito 

e fratello mio 
e fuori 


e Gennaio 
e gerzek 

e ghazi 

e Giugno 

e grazie 

e güle güle 
e güzel 


e hajj 
e haydi rastgele 
e hriste mou 


e il diavolo 
e inanilmaz 


e janbiyah 


e kanun 

e karesi 

e kargasha 
e kesinlikle 
e kouráyo 
e kyrie 


e la Crociata Segreta 


e levatrice 
e ling chi 


Îmi pare rău 
catedrală 


Este incredibil 
ok 

domnule 

da 


pâine cu usturoi 
terminat 
Fratele meu 
Afară! 


ianuarie 
prostovan 
cruciat 
iunie 
Multumesc! 
foarte bine 
excelent 


pelerinaj 
Succes! 
Dumnezeule! 


Diavolul 
incredibil 


pumnal arăbesc cu tăiș lat, curbat 


lege 

piaţă 

haos 
Bineînţeles! 
curaj 

Domn 


Cruciada secretă 
moașă 
tăiere în mii de bucăți 

e lokanta 


e maccaroin in brodo 


e magnetism 


cafenea 


supă de macaroane 
atracție magnetică 


e masa'il kher Bună seara! 

e merda La naiba! 

e merhaba Bine ai venit! 

e messer Domnule 

e mia cara Draga mea 

e mio bel menestrello frumosul meu menestrel 
e mio principe prințul meu 


e moleche 
e moho curioso 


nessun problema 


e pandiramerino 
e panzanella 


crab cu cochilie moale 
plin de curiozitate 


nicio problemă 


pâine cu rozmarin 
salată de roșii cu pâine 


e pecorino tip de brânză 
e pek güzel frumos-foc 

e pekala în regulă 

e perdonate, buon signare Scuzaţi-mă, stimate domn! 
e perfectto perfect 

e piena di vita plin de viață 
e poi kalà foarte bine 

e prens prinţ 

e prego te rog 

e presuntuoso îngâmfat 

e principe prinţ 

e giân monedă 

e raccolto recoltă 

e ragazzo băiat/copil 


requiescat in Pace 
rixoto de gò 


e sagiiginiza! 
e salame toscano 


Odihnește-te în pace! 
pilaf italienesc cu pește gobi 


La revedere! 
salam toscan 


e salsicce di cinghiale cârnat de mistreţ 

e salute a voi, Assassini Salutări, Asasini! 


e salve Salut! 

e sayin da Vinci bey domnul da Vinci, domnule 
e se solo Măcar dacă! 

e serefe! Noroc! 

e sharbat şerbet 

e shehzad/shehzadem Printe, 

e si da 

e si, da molto tempo da, acum mult timp 

e sinav icin iyi sanslar Mult noroc, prieten drag 
e souk piață/bazar 

e sövalye cavaler 


e spaghetti allo scoglio paste cu fructe de mare 


e tesekkür ederim 


Mulţumesc 


e Tesekkür, Mentor. Mulţumesc, Mentorule. 
e Chok tesekkür ederim! Mulţumesc foarte mult. 


Tesoro 
ti distihìa 


draga mea 
Ce mizerie! 


tonno al cartoccio ton copt în pesmet 


un favore 
una tortura 


va bene 
vendange 
veraison 


o favoare 
tortură 


în regulă 
culesul strugurilor 
coacerea strugurilor 

